
Din sutele de cărţi despre cum să îmbunătăţeşti performanţa companiei, 
iată, în sfârşit, una bazată pe vaste dovezi empirice, o carte care se concentrează 
asupra unor paşi specifici prin care managerii îşi pot îmbunătăţi compania 
chiar azi. Într-o lume în care arta conducerii este avantajul care face diferenţa, 
Manager contra curentului, devine o lectura obligatorie. 

-— Jeffrey Pfeffer, profesor la Stanford Business School şi autor al cărţii 
The Human Equation: Building Profits by Putting People First 


Această carte pune sub semnul întrebării credinţele de bază ale manage- 
mentul de excepţie folosind dovezi puternice şi o argumentare dezarmantă. 
- Bradbury H. Anderson, Preşedinte şi DG la Best Buy 


Asta e! Cu o înţelegere profundă incontestabilă, sprijinită de puternica bază 
de date Gallup, Buckingham şi Coffman au pus o fundaţie de nezdruncinat 
managementului eficient. A fost identificată, pentru prima oară, o cale clară de 
a crea angajaţi implicaţi emoţional şi unităţi de lucru performante. Manager 
contra curentului este o sursă critică pentru orice manager, fie acesta de nivel 
inferior, mediu sau conducător de instituţie. 

- Michael Morrison, decan, Universitatea din Toyota 


Manager contra curentului este nu mai puţin „revoluţionară”, în ceea ce 
priveşte conceptele şi ideile cuprinse în ea. Explică de ce atâtea noţiuni şi 
practici tradiţionale sunt contra-productive în lumea afacerilor de azi. De asemeni, 
cartea prezintă un model mai simplu şi mai clar, cuprinzând activităţi specifice 
care au permis companiei noastre să-şi îmbunătăţească considerabil producti- 
vitatea, implicarea angajaţilor, satisfacția clienţilor şi profitul. 

- Kevin Cuthbert, vice preşedinte, resurse umane, Swissotel. 


În sfârşit o lucrare decisivă despre ceea ce face ca un loc de muncă să 
devină foarte bun. 
- Harriet Johnson Brackey, revista Miami Herald 


În ultimii ani, diferitele sisteme şi Internetul şi-au asumat un rol predomi- 
nant în gândirea managerilor, în detrimentul oamenilor de la locurile de muncă. 
Buckingham şi Coffman arată rolul crucial pe care îl au oamenii de excepţie — 
şi anume marii manageri — în succesul oricarei companii. 

- Bernie Marcus, fost preşedinte şi CEO la Home Depot. 


Abordarea raţională, bazată pe măsurători, pentru care Gallup a devenit 
renumit, face mai tangibile bunurile noastre intangibile, spirituale, îmbunătăţin- 
du-ne şi abilitatea de a le administra. Cum să facem acest lucru? — ne arată 
Manager contra curentului 

- David P. Norton, preşedinte, The Balanced Scorecard 
Collaborative, Inc. coautor al cărţii The Balanced Scorecard. 


Aşa cum arată autorii, „o mare parte din valoarea companiei se află în 
minţile angajaţilor”. Cheia succesului constă în a şti să creşti această valoare 
ascultând şi înțelegând ce se află în inimile lor - iată că domnii Buckingham şi 
Coffman au găsit o cale nemijlocită să măsoare şi să facă această conexiune 
decisivă. La Carlson Companies, abilitatea lor ne ajută să ajungem acea companie 
care, purtând într-adevăr grija angajaţilor săi, va reuşi pe piaţa viitorului. 

- Marilyn Carlson Nelson, preşedinte şi CEO, Carlson Companies. 

INTRODUCERE 


Incălcarea tuturor regulilor 


Cei mai mari manageri din lume par să aibă prea puţine lucruri în comun. 
Ei sunt diferiţi ca sex, vârstă şi rasă. Folosesc stiluri mult diferite şi au țeluri 
distincte. Şi totuşi, în ciuda diferenţelor dintre ei, marii manageri au o trăsătură 
comună: nu se feresc să încalce toate regulile considerate sacre de manage- 
mentul tradiţional. Ei nu cred că o persoană poate realiza orice şi-ar propune. 
Nu încearcă să-i ajute pe oameni să-şi depăşească slăbiciunile. Ignoră adesea 
Regula de aur. ŞI, într-adevăr, fac favoritisme. 

Marii manageri sunt revoluționari, deşi puţini ar folosi acest cuvânt când 
vorbesc despre ei. Această carte vă va introduce în gândirea acestor manageri, 
pentru a explica de ce au revoluţionat tradiţia managerială, relevând noile 
adevăruri pe care le-au pus în loc. 

Nu vå încurajăm să înlocuiţi stilul vostru managerial obişnuit cu o versiune 
standardizată a ceea ce au făcut ei - aşa cum veţi vedea, marii manageri nu 
operează cu un „stil standardizat”. Mai degrabă, scopul nostru este de a vă 
ajuta să folosiţi propriul stil în avantajul vostru, arătându-vă cum să adaptaţi 
viziunea revoluţionară a marilor manageri de pretutindeni. 

Această carte este produsul a două studii mamut realizate de Gallup 
Organization în ultimii 25 de ani. Primul s-a concentrat asupra angajaţilor, cu 
întrebarea: „Ce aşteptări au cei mai talentaţi angajaţi, de la locul lor de muncă?” 
Gallup a luat în calcul peste un milion de angajaţi dintr-o mare varietate de 
companii, domenii de activitate şi ţări. Aceştia au fost întrebaţi despre toate 
aspectele vieţii lor profesionale, apoi răspunsurile lor au fost analizate cu atenţie 
pentru a descoperi cele mai importante necesităţi ale celor mai eficienţi angajaţi. 

Studiul nostru a scos la iveală multe idei, dar cea mai importantă a fost 
aceasta: angajaţii talentaţi au nevoie de manageri de excepţie. Un angajat talentat 
poate veni într-o companie datorită liderilor ei carismatici, a beneficiilor generoase 
şi a programelor de calificare de înalt nivel, dar cât timp va rămâne el acolo şi 
cât de productiv va fi în tot acest timp sunt aspecte care depind de relaţia sa 
cu şeful său direct. 

Această descoperire simplă ne-a condus la cel de-al doilea studiu pe care 
l-am realizat: „Cum reuşesc cei mai mari manageri ai lumii să găsească, să 
motiveze şi să păstreze angajaţii talentaţi?” Pentru a răspunde la această întrebare, 
am mers la sursă - companii mari şi mici, întreprinderi private, firme şi instituţii 

aparţinând sectorului de stat - şi am intervievat mulţi dintre managerii lor, de 
la cei mai buni la cei mediocri. Cum ne-am dat seama de valoarea lor? Am cerut 
fiecărei companii să ne ofere indicatorii ei de performanţă. Indicatori precum 
vânzări, profit, nivelul de satisfacţie al clienţilor, date despre fluctuaţia personalului, 
opinii ale angajaţilor au fost folosite pentru a identifica cei mai buni manageri 
dintre toţi. În ultimii 25 de ani, Gallup Organization a condus, înregistrat şi 
transcris interviuri de câte o oră şi jumătate, cu peste optzeci de mii de manageri. 

Unii din aceşti manageri se aflau în poziţii de vârf. Alţii erau manageri la 
nivel mediu. Unii erau simpli supervizori. Dar toţi aceştia aveau unul sau mai 
mulţi angajaţi în subordine. Ne-am concentrat analiza asupra acelor manageri 
care au excelat în transformarea talentului angajaţilor, în performanţă. În ciuda 
evidentelor diferenţe de stil, am ţinut să aflăm ce anume aveau - dacă într-adevăr 
aveau - aceşti manageri, în comun. 

Ideile lor sunt simple şi directe, dar ele nu sunt neapărat şi uşor de 
aplicat. Practica convenţională este folosită pentru că e mai convenabilă. E 
mai uşor să crezi că fiecare angajat posedă un potenţial nelimitat. E mai uşor 
să-ţi imaginezi că cel mai bun mod de a ajuta un angajat este de a-i identifica 
slăbiciunile. E mai uşor să spui „tratez pe alţii cum mi-ar plăcea mie să fiu 
tratat”. E mai uşor să tratezi în mod egal pe toată lumea şi să eviţi, astfel, 
acuzaţiile de favoritism. Practica convenţională e comodă şi seducător de 
uşoară. 

Abordarea revoluţionară a marilor manageri nu e aşa. Drumul lor e mult 
mai dificil. Cere disciplină, concentrare, încredere şi, probabil, cel mai impor- 
tant, disponibilitatea de a individualiza. În această carte, marii manageri nu 
prezintă noi teorii sau formule prefabricate. Tot ce pot ei să vă ofere sunt 
intuiţiile asupra naturii talentului şi asupra secretelor lor de a transforma talentul 
în performanţă durabilă. Adevărata provocare stă în modul în care vei insera 
aceste intuiţii în propriul tău stil, cu fiecare angajat în parte, zi de zi. 


Această carte dă glas unui milion de angajaţi şi optzeci de mii de manageri. 
Deşi aceste interviuri au plasat cartea în lumea reală, cifra în sine poate fi 
copleşitoare. E greu de imaginat ce poate spune un angajat talentat sau un 
mare manager. Următorul extras dintr-un interviu redă deopotrivă câte ceva din 
tonul şi conţinutul interviurilor în profunzime pe care le-am realizat. 

Aşa cum am procedat cu toţi managerii citați, i-am schimbat numele pentru 
a-i păstra anonimatul. Îi vom spune Michael. Michael conduce un elegant 
restaurant deţinut de o mare companie hotelieră în Pacific Northwest. De când 
Gallup l-a cunoscut pe Michael, în urmă cu cincisprezece ani, restaurantul său 
s-a aflat în topul companiei în privinţa vânzărilor, a profitului, a dezvoltării, 
menţinerii personalului şi satisfacţiei clienţilor. Din perspectiva companiei sale, 
a clienţilor şi a angajaţilor săi, Michael este un manager de elită. 

Pe parcursul cărţii, veţi auzi comentariile lui Michael reproduse de alţi 
manageri sau angajaţi. Dar decât să atragem atenţia asupra acestor reproduceri, 
mai bine să vă lăsăm pe voi să le descoperiţi de-a lungul capitolelor. Deocamdată, 
să-l lăsăm pe Michael să vorbească pentru sine. 


GALLUP: Ne poţi vorbi despre cea mai bună echipă a ta? 

MICHAEL: Vă referiţi la întreaga echipă? Am cel puţin treizeci de oameni 
care lucrează aici. 

GALLUP: Vorbeşte-ne despre cei mai importanţi oameni pe care i-ai avut 
vreodată. 

MICHAEL: Cred că cel mai bun personal avut vreodată a fost echipa de 
ospătari de-acum câţiva ani. Erau patru. Brad avea vreo 35 de ani şi era chelner 
profesionist. Se mândrea cu titlul de cel mai bun chelner din oraş. Ştia dinainte 
ce doreau clienţii, nu mai trebuia să i se ceară. În momentul în care ei doar se 
gândeau că ar mai avea nevoie de apă sau de meniul pentru desert, Brad era 
deja lângă ei, cu comanda. 

Apoi mai era Gary. Un inocent. Nu era naiv, ci doar inocent. Era convins în 
mod instinctiv că lumea e un loc prietenos, aşa că zâmbea tot timpul cu 
însufleţire. Nu vreau să spun că nu era un profesionist, fiindcă era. Arăta 
totdeauna impecabil, purtând cămăşi proaspăt călcate, Dar atitudinea asta a lui 
era cea care impresiona. Tuturor le plăcea să-l aibă în preajmă. 

Susan era cea care întâmpina clienţii. Era dinamică, energică şi se descurca 
foarte bine. Când am cunoscut-o prima oară, mi s-a părut că-i lipseşte oarecum 
bunul simţ, dar m-am înşelat. Lucra de minune cu clienţii. În serile aglomerate, 
le spunea cu amabilitate dar ferm, că nu se puteau face rezervări de ultimă oră. 
La prânz, erau clienţi care doreau să comande, să plătească şi să plece. Susan 
îşi dădea seama de asta şi îl anunţa pe chelnerul care îi servea că, în cazul unor 
asemenea clienţi, viteza era esenţială. Era atentă şi lua deciziile cele mai bune. 

Emma era sufletul echipei. Mai liniştită, mai responsabilă, mai atentă la 
toată lumea, putea mobiliza echipa înaintea unei seri aglomerate de sâmbătă, 
spunând fiecăruia ceea ce trebuie, însufleţindu-i şi făcându-i să se ajute între 
ei pentru a ieşi la liman. 

Aceştia patru au format coloana vertebrală a celei mai bune echipe pe care 
am avut-o vreodată. Nu era nevoie să intervin. Se descurcau singuri. Puteau 
pregăti şi noii angajaţi, dând exemplul corect şi chiar puteau da afară pe cine 
nu corespundea. Timp de trei ani, ei au condus restaurantul. 


GALLUP: Unde sunt acum? 

MICHAEL: Susan, Emma şi Gary şi-au terminat studiile şi s-au mutat în est. 
Doar Brad a mai rămas aici. 

GALLUP: Ai un secret al constituirii celor mai bune echipe? 

MICHAEL; Nu, nu cred că există vreun secret. Cred că cel mai bun lucru 
pe care îl poate face un manager este să-l determine pe fiecare angajat să se 
simtă bine în pielea lui. Cu toţii avem motive de nesiguranţă. N-ar fi nemaipomenit 
ca, acolo unde muncim, să nu fim nevoiţi să simţim asta tot timpul? Pe Brad, 
Susan, Gary şi Emma n-am încercat să-i croiesc într-un fel anume. N-am încercat 
să fac din vreunul clona celuilalt. M-am străduit doar să creez un mediu în care 
erau încurajați să fie mai buni decât erau deja. Atâta timp cât nu se deranjau 
unul pe altul, iar clienţii erau mulţumiţi, nu mi-a păsat că erau atât de diferiţi 
între ei. 

GALLUP: Cum ai ajuns să-i cunoşti atât de bine pe oamenii ăştia? 

MICHAEL: Petreceam mult timp cu ei. Ştiam să ascult. leşeam cu ei să 
mâncăm, să bem câte un pahar. Îi invitam la mine în zilele libere. Dar mai cu 
seamă mă interesa pur şi simplu cine erau cu adevărat. 

GALLUP: Ce părere ai de afirmaţia „Familiaritatea naşte dispreţ”. 

MICHAEL: Nu-i adevărat. Cum poţi conduce nişte oameni dacă nu-i cunoşti, 
dacă nu le ştii stilul, motivaţia, situaţia personală? Nu cred că vei reuşi. 

GALLUP: Crezi că un manager ar trebui să-şi trateze toţi angajaţii la fel? 

MICHAEL: Bineînţeles că nu. 

GALLUP: De ce? 

MICHAEL: Pentru că fiecare om e diferit. Vă spuneam înainte despre Gary, 
ce angajat nemaipomenit era. L-am concediat însă de două ori. De câteva ori 
glumele lui au mers prea departe şi m-a scos cu adevărat din sărite. Ţineam la 
el, dar a trebuit să-l concediez. Relaţia noastră s-ar fi terminat dacă n-aş fi pus 
piciorul în prag şi n-aş fi spus, „De luni nu mai vii”. De fiecare dată, a mai aflat 
câte ceva despre el însuşi şi despre valorile lui, aşa că l-am reangajat în ambele 
cazuri. Cred că acum, tocmai din cauza asta, e mult mai bun. 

Atitudinea fermă a avut efect în cazul lui Gary, dar n-ar fi mers deloc cu 
Brad. Cu el, chiar şi dacă aş ridica puţin tonul, n-aş obţine decât contrariul a 
ceea ce îmi doresc. S-ar simţi demoralizat şi n-ar mai spune un cuvânt. Aşa că, 
atunci când nu sunt de acord cu el, trebuie să-i vorbesc liniştit şi să-i explic totul 
cu grijă. 

GALLUP: Nu e injust să tratezi oamenii în mod diferit? 

MICHAEL: Nu cred. Presupun că oamenii îşi doresc să se simtă înţeleşi. A-i 
trata diferit înseamnă a-i ajuta să se simtă unici. Dacă ştiu că unul dintre 
oamenii mei este principalul susţinător al familiei, e mult mai probabil că-i voi 
face un program mai accesibil decât unui student. Studentul ar putea fi cam 
deranjat din cauza asta, dar dacă îi explic situaţia, de obicei înțelege. Şi apoi, 
ştie acum că voi ţine seama şi de situaţia lui atunci când va avea nevoie de vreo 
favoare. Ăsta e totdeauna un mesaj benefic. 

GALLUP: În afară de Gary, ai mai concediat oameni? 

MICHAEL: Din nefericire, a trebuit s-o fac. Ca majoritatea managerilor, nu 
reuşesc totdeauna să aleg oamenii potriviţi şi lucrurile încep să scârţâie. 

GALLUP: Cum faci atunci când trebuie să-ţi concediezi angajaţii? 

MICHAEL: O fac iute, cu cât mai repede, cu atât mai bine. Dacă omul nu 
e performant, ai putea crede că îi faci o favoare amânându-i concedierea. Dar 
nu-i aşa. Nu faci decât să agravezi lucrurile. 

GALLUP: Eşti manager de cincisprezece ani. Dacă ar fi să dai un sfat unui 
proaspăt manager, care ar fi acesta? 

MICHAEL: Nu sunt un expert în materie. Învăţ încă. 

GALLUP: Nu-i nimic. Spune-ne doar câteva dintre ideile care te-au ajutat 
de-a lungul anilor. 

MICHAEL: Păi... cred că prima ar fi să-ţi alegi oamenii potriviţi. Dacă reuşeşti 
asta, totul merge mult mai uşor. Şi odată aleşi, acordă-le toată încrederea. Toţi 
oamenii mei ştiu că sertarul cu bani e deschis. Dacă vor să împrumute doi 
dolari pentru ţigări sau 200 pentru chirie, o pot face. Trebuie doar să pună în 
loc o notiţă gen cambie şi să-i restituie. Dacă aştepţi de la oameni ce e mai bun, 
o să-ţi dea ce au mai bun. Am fost foarte rar dezamăgit. lar dacă cineva mi-a 
înşelat aşteptările, nu cred că e corect să-i pedepseşti pe cei corecţi prin 
impunerea unor noi reguli. 

Un alt lucru de reţinut ar fi: nu promova oamenii când nu e cazul. Plăteşte-i 
bine pentru ceea ce fac, stimulează-le munca în fiecare zi. Brad e un chelner 
grozav, dar ar fi un manager îngrozitor. Respectă clienţii, dar nu e la fel de 
respectuos cu unii dintre noii angajaţi. Ca manager, aceşti angajaţi i-ar fi publicul. 

Şi foarte important: nu pasa responsabilitatea. Nu spune niciodată: „Cred 
că e o idee stupidă, dar superiorii ţin la ea.” Faptul că pasezi răspunderea s-ar 
putea să-ţi uşureze sarcina, dar organismul în ansamblul său - pardon, 
organizaţia în ansamblul său - va avea de suferit. Aşa că, pe termen lung, tot 
ție îţi faci rău. Şi mai urât e să faci promisiuni pe care nu le poţi onora. De vreme 
ce nu ştii niciodată ce ţi se poate rezerva din partea companiei, e bine să 
respecţi această regulă simplă: fă oamenilor tăi cât mai puţine promisiuni şi 
respectă-le pe toate. 

Asta e. Cam asta-i lista mea. 

GALLUP: Mai există vreun lucru pe care ai vrea să ni-l spui despre experienţa 
ta ca manager? 

MICHAEL: Poate doar atât: un manager trebuie să-şi amintească că se află 
în prim plan în fiecare zi. Oamenii săi îl privesc. Tot ce face, ce spune, ca şi felul 
în care o spune, oferă nişte indicii angajaţilor săi. lar aceste indicii influenţează 
performanţa. Aşa că nu uita niciodată că te afli, în permanenţă, în prim plan. 


Acesta e Michael. Sau, cel puţin, e o mostră din el. În timpul cercetării 
noastre, am ascultat mii de manageri ca Michael şi sute de mii de angajaţi care 
lucrau pentru manageri ca Michael. Unele dintre părerile lui le-am găsit şi la alţii — 
să nu pasezi responsabilitatea, să faci promisiuni puţine şi să le respecţi pe 
toate. Dar mare parte din principiile lui sunt revoluţionare — dorinţa sa de a-şi 
ajuta angajaţii să devină mai buni; disponibilitatea de a trata fiecare persoană 
în mod diferit; dorinţa de a deveni bun prieten cu angajaţii săi; recunoaşterea 

faptului că nu poate schimba oamenii şi că tot ce poate face este să le dea o 
mână de ajutor; natura sa încrezătoare. Michael, ca toţi marii manageri, încalcă 
regulile înţelepciunii tradiţionale. 


Ca şi voi, ştim că schimbarea e un fapt al vieţii moderne. Climatul de afaceri 
e în permanentă mişcare, iar diferitele abordări de management apar şi dispar. 
Oricum, ascultându-i pe manageri precum Michael şi pe angajaţii lor, am căutat 
elementul comun, imuabil. De ce anume au nevoie întotdeauna angajaţii talentaţi? 
Ce fac întotdeauna marii manageri pentru a transforma talentul în performanţă? 
Care sunt secretele perene pentru a găsi, a motiva şi a păstra angajaţii talentaţi? 
Care sunt constantele? Acestea au fost întrebările noastre. În paginile care 
urmează, vă prezentăm ce am descoperit. 


CAPITOLUL 1 


Instrumentul 
de măsurare 


e Un dezastru lângă Insulele Scilly 
* Instrumentul de măsurare 

e Testarea „celor douăsprezece” 

e Un exemplu relevant 

e Escaladarea muntelui 


Un dezastru lângă Insulele Scilly 


„Ce anume ştim că este important, dar nu poate fi măsurat?” 


În ceața deasă a unei nopţi întunecate din octombrie 1707, Marea Britanie 
a pierdut aproape o flotă întreagă. N-a fost nici o bătălie pe mare. Amiralul, 
Clowdisley Shovell, şi-a calculat greşit poziţia în Atlantic, zdrobindu-şi nava- 
amiral de stâncile insulelor Scilly, un grup de insule aflate la sud-vest de coasta 
Angliei. Restul navelor, urmând orbeşte nava-amiral, s-au izbit de stânci una 
după alta. S-au pierdut patru nave de război şi două mii de vieţi omeneşti. 

Pentru o naţiune atât de mândră, de navigatori, tragica pierdere a fost 
deosebit de ruşinoasă. Dar, pentru a fi cinstiţi cu memoria amiralului Clowdisley 
Shovell, n-a fost un fapt cu totul surprinzător. Conceptele de latitudine şi 
longitudine existau încă din primul secol dinainte de Christos. Dar la 1700 încă 
nu reuşisem să găsim un mijloc exact de a calcula longitudinea - nimeni nu ştia 
cu siguranţă cât de departe călătorise, spre est sau vest. Navigatorii de profesie 
precum Clowdisley Shovell trebuia să-şi estimeze înaintarea, fie aproximând 
viteza medie de deplasare, fie lăsând un buştean să plutească, peste bord şi 
calculând în cât timp ajunge de la prova la pupa. Silit să se bazeze pe astfel de 
măsurători primitive, amiralul poate fi iertat pentru eroarea lui considerabilă. 

Ceea ce a cauzat dezastrul nu a fost ignoranţa amiralului, ci nepriceperea 
de a măsura un lucru despre care el ştia deja, că era esenţial - în acest caz, 
longitudinea. 

O dramă similară are loc în lumea afacerilor de azi: multe companii ştiu că 
iscusinţa de a găsi şi a păstra angajaţii talentaţi e vitală pentru succesul lor pe 
termen lung, dar n-au nici un mijloc de a afla dacă sunt sau nu eficienţi în 
această privinţă. 

În cartea lor The Service Profit Chain, James Heskett, W.Earl Sasser şi 
Leonard Schlesinger demonstrează că, oricare ar fi genul de afacere de care te 
ocupi, singurul mod de a genera profituri durabile este de a începe prin 
amenajarea unui mediu de lucru atrăgător, care să încânte, să motiveze şi să-i 
reţină pe angajaţii talentaţi. E convingător. Dar probabil că managerul de pe 
stradă nu trebuie convins. În ultimii douăzeci de ani majoritatea managerilor au 
ajuns să-şi dea seama că vor fi competitivi doar dacă vor fi capabili să găsească 
şi să păstreze oameni dintre cei mai buni în fiecare post. Acesta e motivul 
pentru care, pe pieţele de muncă dificile, companiile par pregătite de orice 
pentru a-şi împiedica angajaţii să scruteze alte orizonturi. Dacă lucrezi pentru 
General Electric, s-ar putea să fii unul din cei 23 de mii de angajaţi care pot 
achiziţiona acum acţiuni ale companiei. Oamenii de la AlliedSignal şi Starbucks 
pot folosi serviciile portarului angajat de companie atunci când uită că mamele 
lor au nevoie de flori sau că şorecarul lor trebuie scos la plimbare. lar la Eddie 

Bauer, e disponibil un serviciu de masaj pentru cei cu dureri de spate provocate 
de aplecarea asupra terminalelor de la calculatoare. 

Dar oare toate aceste „momeli” funcţionează cu adevărat? Atrag şi rețin ele 
într-adevăr doar pe cei mai productivi dintre angajaţi? Sau sunt doar un mijloc 
de seducţie, deopotrivă, pentru angajaţii eficienţi, ca şi pentru cei somnolenţi, 
„pensionaţi la locul de muncă”. 

Adevărul e că nimeni nu ştie de fapt. De ce? Deoarece, chiar dacă toţi marii 
manageri şi marile companii îşi dau seama cât e de important acest lucru, n-au 
conceput încă un mijloc exact de a măsura abilitatea unui manager sau a unei 
companii de a găsi, a motiva şi a reţine oamenii talentaţi. Cele câteva repere 
care există - precum datele privind păstrarea angajaţilor, numărul de zile până 
la ocuparea posturilor vacante sau sondaje de opinie obositoare în rândul 
angajaţilor - sunt lipsite de precizie. Ele sunt echivalentul modern al plutirii 
buşteanului pe lângă corabie. 

Companiile şi managerii ştiu că au nevoie de ajutor. Ceea ce solicită ei este 
un instrument de măsură simplu şi eficient care să le poată spune cât de bine 
se descurcă o companie sau un manager, comparativ cu alţii, în recrutarea şi 
păstrarea oamenilor talentaţi. Fără acest etalon, multe companii şi mulţi manageri 
ştiu că se pot trezi eşuând - siguri de ţinta pe care vor s-o atingă dar lipsiţi de 
oamenii potriviţi cu care să ajungă la ea. 

Acum a apărut pe scenă o nouă grupare influentă, ce solicită exact acest 
etalon simplu: investitorii instituţionali. 

Investitorii instituţionali - precum Consiliul Investitorilor Instituţionali (CII), 
care se ocupă de acţiuni în valoare de peste o mie de miliarde de dolari, şi 
Sistemul Public de Pensii California (CalPERS) care administrează o avere de 260 
de miliarde - definesc agenda lumii afacerilor. Toată lumea e cu ochii pe ei. 

Investitorii instituţionali au fost dintotdeauna oamenii cifrelor finale, 
reprezentând vocea rece a masei de acţionari, cerând eficienţă şi profitabilitate. 
În mod tradiţional, ei s-au concentrat asupra rezultatelor „grele”, precum 
rentabilitatea capitalului şi valoarea economică adăugată. Majoritatea lor nu 
s-au preocupat de probleme „minore” precum „cultura”* În concepţia lor, 
cultura companiei - stilul dezvoltării ei — are acelaşi statut pe care l-au avut 
voturile opiniei publice în Rusia Sovietică: relativ interesante dar de fapt irelevante. 

Cel puţin aşa stăteau lucrurile în trecut. În prezent, ei au fost nevoiţi să 
acorde mai multă atenţie modului în care companiile îşi tratează angajaţii. De 
fapt, CII şi CalPERS s-au întâlnit la Washington pentru a pune în discuţie „practicile 
bune ale locului de muncă... şi modul în care pot încuraja companiile în care 
investesc să aprecieze loialitatea angajaţilor ca sprijin al productivităţii.” 


* În context, un concept ce reuneşte un set de valori şi norme etice, definite sau 
nu ca atare, specifice unei anumite companii, care jalonează conduita angajaţilor, procesul 
decizional, strategia dezvoltării, tipul de abordare a clientului şi structura organizatorică, 
având impact direct în productivitatea şi profitabilitatea companiei respective. 

De unde acest nou interes? Ei au început să-şi dea seama că, indiferent 
dacă e vorba de un programator de software sau un şofer de camion, de un 
contabil sau o menajeră, aspectele cele mai valoroase ale unei slujbe 

sunt astăzi, aşa cum le descria Thomas Stewart în Intellectual Capital, 
„îndatoririle cele mai umane posibil: înţelegerea, aprecierea, crearea şi construirea 
relaţiilor”. Ceea ce înseamnă că mare parte din valoarea unei companii constă 
acum în minţile angajaţilor ei. lar asta înseamnă că, atunci când cineva părăseşte 
o companie, duce cu el valoarea - cel mai adesea către o companie rivală. 

Astăzi mai mult ca niciodată, dacă o companie îşi pierde oamenii, ea îşi 
pierde valoarea. Investitorii sunt adesea uluiţi de această descoperire, Ei ştiu că 
actualele lor instrumente de măsurare reuşesc foarte greu să aprecieze toate 
sursele valorii unei companii. De pildă, după opinia lui Baruch Lev, profesor de 
finanţe şi contabilitate la Universitatea de Afaceri Stern din New York, activele 
şi pasivele deţinute de o companie reprezintă doar 60% din valoarea sa reală 
de piață. lar această neconcordanță e în continuă creştere. În anii '70 şi '80, 25% 
din variațiile valorii de piaţă a unei companii puteau fi puse pe seama fluctuaţiilor 
profiturilor ei. În prezent, după opinia profesorului Lev, această cifră a scăzut 
la zece procente. 

Sursele valorii reale ale unei companii s-au lărgit dincolo dé simpla apreciere 
a profiturilor sau a mijloacelor fixe, iar contabilii rigizi de pretutindeni se grăbesc 
să recupereze acest handicap. Steve Wallman, fost membru în Comisia de 
Burse şi Valori (SEC - Security and Exchange Commission), descrie ce anume 
îşi doresc ei: 


Dacă vom exagera afirmând că aspectele financiare...măsoară din ce în ce 
mai puţin valoarea reală a unei companii, atunci vom începe să minimalizăm 
relevanţa acestui criteriu. Ceea ce ne trebuie este un mod de a aprecia 
celelalte criterii nepalpabile: Cercetarea şi Dezvoltarea, gradul de satisfacţie 
al clienţilor, mulțumirea angajaţilor (subl. noastră) 


Companii, manageri, investitori instituţionali, chiar şi fostul membru al SEC - 
toată lumea solicită un instrument de măsurare simplu şi precis pentru a compara 
forţa unui loc de muncă faţă de un altul. The Gallup Organization şi-a propus să 
creeze un astfel de reper. 

„Cum poţi măsura capitalul uman?” 


Cum arată un loc de muncă puternic şi plin de viaţă? 

Când intri în clădirea Lankford-Sysco, aflată pe şosea, la câteva mile de 
Ocean City, Maryland, nu te frapează la început ca fiind un loc special. De fapt, 
pare uşor bizar. Mirosul neobişnuit - o combinaţie de mâncare crudă şi ulei de 
maşină. Decorul: rânduri întregi de rafturi se înalţă până în tavan, printre care 
mai apar moto-stivuitoare sau benzi transportoare. Siluetele înfofolite în cos- 
tume polare, băgând şi scoțând lăzi misterioase din congelatoarele adânci, nu 
fac decât să-ţi sporească neliniştea. 

Dar dacă păşeşti mai departe, începi să te simţi din ce în ce mai bine. 
Angajaţii peste care dai sunt atenţi şi bine dispuşi. În drum către recepție, treci 
pe lângă o uriaşă pictură murală care pare să descrie istoria locului: „Stanley E. 
Lankford Jr. angajând primul om. Acolo este clădirea de birouri iniţială, înainte 
de a-i adăuga depozitul...” În zona recepţiei vezi un perete plin de fotografii ale 
unor chipuri zâmbitoare. Sunt o mulţime, fiecare însoţită de o notiţă care specifică 
perioada petrecută în slujba companiei, însoţită de încă o cifră. 

„Ei sunt asociaţii noştri care se ocupă de livrări”, explică preşedintele, Fred 
Lankford. „Le punem fotografiile aici ca să-i simţim aproape, chiar dacă ei sunt 
în fiecare zi pe teren, cu clienţii. Cifra pe care o vezi sub fiecare poză reprezintă 
numărul de kilometri parcurşi anul trecut. Ne place să facem publice performan- 
tele fiecăruia.” 

Stanley Lankford şi cei trei fii ai săi (Tom, Fred şi Jim) au înfiinţat întreprin- 
derea Lankford - o companie familială de preparare şi distribuţie a hranei - în 
1964. În 1981 au fuzionat cu Sysco, gigantul de 15 miliarde de dolari specializat 
în livrarea produselor alimentare. O clauză importantă a fost ca Tom, Fred şi Jim 
să rămână directori generali. Sysco a fost de acord şi în prezent toată lumea e 
cum nu se poate mai mulţumită de această decizie. 

Filiala Lankford-Sysco se află între primele 25% din totalul filialelor Sysco, în 
privința creşterii economice, a vânzărilor şi profitului per angajat şi a nivelului de 
pătrundere pe piaţă. Au o fluctuaţie de personal şi un absenteism foarte scăzute, 
iar reducerile de personal sunt ca şi inexistente. Şi cel mai important aspect, filiala 
Lankford-Sysco se află cu consecvență în top, în privinţa satisfacţiei clienţilor. 

„Cum reuşeşti?” îl întrebi pe Fred. 

Răspunde că nu e mare lucru. E mulţumit de schema sa de retribuire după 
performanţe - totul e evaluat; fiecare evaluare e anunţată şi are ataşată un 
anume tip de compensație. Dar Fred nu socotește că acesta ar fi secretul lui. 
Spune că e doar munca lui de zi cu zi. Discuţiile despre clienţi. Evidenţierea 
celor mai buni. Tratarea oamenilor cu tot respectul. Ascultarea lor. 

Vocea îi scade în intensitate, căci îşi dă seama că nu îţi oferă reţeta secretă 
pe care pari să o cauţi. 

Indiferent ce face, e clar că lucrurile funcţionează bine pentru angajaţii săi. 
Operatorii de pe electrocare îţi povestesc despre performanţele lor în termeni 
ce vizează „cele mai multe pachete transportate” şi „cele mai puţine mărfuri 
distruse”. Şoferii te încântă cu poveştile lor despre vreo livrare urgentă pentru 
un restaurant rămas fără sos de tomate. Oriunde te întorci, oamenii vorbesc 
despre modul în care mica lor contribuţie este crucială pentru calitatea pe care 
clientul o aşteaptă de la Lankford-Sysco. 

Aici sunt 840 de angajaţi, cu toţii părând entuziaşti să răspundă provocării 
muncii lor. Orice instrumente de măsurare ai folosi, filiala Lankford-Sysco din 
Pocomoke, Maryland, e un loc de muncă extraordinar. 

Vei avea propriile exemple despre ce înseamnă un mediu lucrativ cu adevărat 
eficient. Va fi un loc unde nivelurile de performanţă sunt tot timpul înalte, unde 
fluctuaţia de personal e minimă şi unde în fiecare zi numărul de clienţi fideli 
sporeşte. 

Cu exemplul din viaţa reală în minte, întrebarea pe care trebuie să ţi-o pui 
este „Ce anume stă la baza acestui loc de muncă extraordinar? Ce elemente vor 
atrage numai oameni talentaţi, păstrându-i apoi, şi ce elemente sunt atrăgătoare 
pentru fiecare dintre angajaţi, pentru cei mai buni, ca şi pentru cei mediocri?” 

Oare angajaţilor talentaţi le pasă câtă liberă iniţiativă au, atâta timp cât sunt 
plătiţi pentru performanţele lor, aşa cum se întâmplă la Lankford-Sysco? Probabil 
că valabil e tocmai opusul; o dată ce necesităţile lor financiare au fost îndeplinite, 
poate că angajaţii talentaţi dau mai puţină atenţie retribuţiei şi beneficiilor, apreciind 
mai mult încrederea managerului în ei. Oare companiile îşi irosesc banii i 
în locuri de muncă mai luxoase şi bufete mai fastuoase? Sau angajaţii talentaţi 
apreciază mai mult decât orice un mediu de lucru curat şi sigur? 

Pentru a contura un instrument de măsurare, a trebuit să răspundem 
acestor întrebări. 


În ultimii 25 de ani, The Gallup Organization a stat de vorbă cu peste un 
milion de angajaţi. Le-am pus fiecărora dintre ei sute de întrebări diferite, 
asupra tuturor aspectelor posibile ale unui loc de muncă. Aşa cum vă puteţi 
imagina, o sută de milioane de întrebări n-a însemnat puţin lucru. Acum trebuia 
să procesăm datele, una câte una, şi să găsim acul din carul cu fân. A trebuit 
să alegem acele câteva întrebări care au măsurat cu adevărat esenţa unui loc 
de muncă solid. 

N-a fost uşor. Dacă ai o minte statistică, poţi să-ţi faci o idee, probabil, despre 
modul în care am abordat problema - o combinaţie de discuţii de grup, focalizate 
(focus group), analiza factorială, analiză de regresie, studii de validare concurente 
şi interviuri. (Metodologia cercetării noastre este descrisă în detaliu, în anexă.) 

Dacă însă statistica te duce cu gândul la senzaţia neplăcută pe care o 
resimţi când zgârii, din greşeală, tabla cu unghia, imaginea care urmează s-ar 
putea să te ajute, să înţelegi ce am încercat să facem. 

În 1666, Isaac Newton şi-a închis obloanele casei sale din Cambridge şi a 
rămas în camera întunecată. Afară, soarele strălucea cu putere. Înăuntru, Isaac 

a tăiat un mic orificiu într-un oblon, apoi a aşezat în dreptul lui o prismă de 
sticlă. Trecând prin orificiu şi prismă, lumina soarelui s-a desfăcut ca un evantai, 
făcând să apară pe zidul opus un splendid curcubeu. Privind perfecțiunea 
spectrului de culori de pe zid, Isaac şi-a dat seama că prisma descompunea 
lumina albă, refractând culorile în unghiuri diferite. El a descoperit că lumina 
albă era, de fapt, o combinaţie a tuturor celorlalte culori din spectrul vizibil, de 
la roşu închis până la violetul cel mai întunecat; şi că singurul mod de a crea 
lumină albă era să aduni într-un singur mănunchi toate aceste culori diferite. 

Am vrut ca analizele noastre statistice să realizeze acelaşi truc ca şi prisma 
lui Newton. Am dorit ca ele să examineze componentele unor locuri de muncă 
solide pentru a da la iveală esenţa. Am fi putut spune apoi managerilor şi 
companiilor: „Dacă veţi reuşi să adunaţi laolaltă toate aceste elemente esenţiale, 
atunci veţi crea tipul de mediu lucrativ care să atragă, să co-intereseze şi să 
reţină cei mai talentaţi angajaţi.” 

Aşa că ne-am luat vraful uriaş de date şi am căutat tipare. Care dintre 
întrebări erau doar moduri diferite de măsurare ale aceluiaşi factor? Care erau 
cele mai bune întrebări pentru a aprecia fiecare factor? Nu ne interesau în mod 
deosebit întrebările la care se răspundea în unanimitate „Da, sunt întru totul de 
acord!” sau „Nu, nu sunt deloc de acord”. Căutam mai degrabă acele întrebări 
speciale la care angajaţii cei mai implicaţi emoţional — cei care erau loiali şi 
eficienţi - răspundeau pozitiv, în vreme ce restul lumii - oamenii cu rezultate 
medii sau mediocre — răspundeau neutru sau negativ. 

Întrebările despre care am crezut că vor fi importante - de genul celor 
referitoare la retribuţie şi beneficii — au căzut însă, la analiză. În acelaşi timp, 
întrebări simple, aparent neimportante, precum „Ştiu ce anume se aşteaptă de 
la mine?” şi-au găsit un loc în frunte. Am tăiat şi am selectat. Am pus la loc şi 
am reluat totul, săpând tot mai adânc după esenţa unui loc de muncă ideal. 

Când praful s-a risipit în cele din urmă, am făcut o descoperire: măsurarea 
forţei unui loc de muncă poate fi redusă la douăsprezece întrebări. Acestea nu 
cuprind tot ce ai dori să şti despre locul tău de muncă, dar cuprind cea mai 
mare cantitate de informaţie utilă. Ele măsoară elementele esenţiale de care e 
nevoie pentru a atrage, a a motiva şi a reţine cei mai talentaţi dintre angajaţi, 

lată care sunt aceste întrebări: 


1. Ştiu ce se aşteaptă de la mine la locul meu de muncă? 

2. Am echipamentul şi materialele necesare pentru a-mi face corect 
munca? 

3. La locul meu de muncă am posibilitatea să fac ceea ce ştiu să fac 
cel mai bine, zi de zi? 

4. În ultimele şapte zile, am fost lăudat pentru munca mea bine făcută? 

5.  Şefului meu sau altei persoane de la locul meu de muncă pare să-i 
pese de mine ca persoană? 

6. Există la locul meu de muncă cineva care mă încurajează să mă 
dezvolt? 

7. La locul meu de muncă, opiniile mele par să conteze? 
8. Misiunea sau țelul companiei mele mă fac să simt că munca mea 
este importantă? 
9. Colegii mei sunt adepţii unei munci de calitate? 
10. La locul meu de muncă am un prieten foarte bun? 
11. În ultimele şase luni, cineva de la locul meu de muncă a discutat cu 
mine despre progresul meu? 
12. În ultimul an, am avut posibilitatea la locul meu de muncă să învăţ 
şi să mă dezvolt? 


Aceste douăsprezece întrebări reprezintă cel mai simplu şi mai corect mod 
de a măsura forţa unui loc de muncă. 

Când am iniţiat această analiză, nu am ştiut că ne vom opri la aceste 
întrebări. Dar după ce am trecut o sută de milioane de întrebări prin „prisma” 
noastră, tocmai acestea douăsprezece s-au dovedit a fi cele mai eficiente. Dacă 
poţi crea un mediu în care angajaţii să răspundă pozitiv la toate aceste întrebări, 
atunci vei fi creat un loc de muncă excepţional. 

Chiar dacă, la prima vedere, aceste întrebări par destul de clare, cu cât le 
vei analiza mai mult cu atât ţi se vor părea mai curioase, 

Mai întâi, ai observat probabil că multe dintre întrebări conţin un superlativ. 
„Am un prieten foarte bun printre colegii de serviciu” sau „Am ocazia să fac 
ceea ce fac cel mai bine”. Când întrebările sunt formulate astfel, e mult mai 
dificil să răspunzi „Sunt total de acord” sau „5” pe o scară de la 1 la 5. Dar 
tocmai asta am dorit. Am vrut să găsim întrebări care să facă diferenţa între cele 
mai productive sectoare şi restul. Am descoperit că, dacă înlături superlativele 
din întrebare, ea îşi pierde mare parte din forţa de diferenţiere. Toată lumea 
răspunde „Total de acord” - de la cei mai buni, la cei slabi. O întrebare care 
primeşte un asemenea răspuns e o întrebare slabă. 

Mare parte din forţa acestui instrument de măsurare stă deci în formularea 
întrebărilor. Problemele puse nu sunt în sine prea surprinzătoare. Majoritatea 
oamenilor ştiau, de pildă, că relaţiile puternice şi aprecierea repetată constituiau 
elemente vitale ale unui loc de muncă sănătos. Însă nu ştiau cum să măsoare 
dacă aceste ingrediente erau sau nu prezente, iar dacă erau, în ce măsură. 
Gallup a descoperit cele mai bune întrebări tocmai pentru a face acest lucru. 

În al doilea rând, s-ar putea să surprindă că nu există întrebări referitoare 
la retribuţie, beneficii, management superior sau structură organizaţională. Iniţial 
au fost şi asemenea întrebări, dar ele au dispărut pe parcursul analizei. Asta nu 
înseamnă că ele nu sunt importante, ci doar că prezintă interes egal pentru toţi 
angajaţii — buni, slabi sau mediocri. Da, dacă plăteşti cu 20% sub media pieţei, 
s-ar putea să atragi cu greu angajaţii. Dar aducând salariile şi beneficiile la 
nivelul pieţei, deşi e un pas important, nu vei ajunge prea departe. Astfel de 
chestiuni sunt asemenea biletelor la meci — te pot introduce în joc, dar nu te 
pot ajuta să câştigi. 

„Oare au rezultatele afacerii legătură 
cu instrumentul de măsurare?” 


Gallup a pus la punct un mod de a măsura locurile muncă solide: locuri 
care ar atrage şi reţine cei mai eficienţi angajaţi şi i-ar pune pe fugă pe cei 
mediocri „pensionaţi la locul de muncă”. Dacă aceste întrebări au fost cu 
adevărat cele mai bune, atunci angajaţii care au răspuns pozitiv la ele lucrează 
probabil în departamente cu performanţă mai ridicată. Acesta a fost scopul 
nostru atunci când am proiectat instrumentul de măsurare. Urma să funcţioneze 
şi în practică? 

În timpul primăverii şi verii anului 1998, Gallup a lansat o amplă anchetă 
pentru a afla acest lucru. 

Am rugat douăzeci şi patru de companii, reprezentând douăsprezece ramuri 
industriale diferite, să ne furnizeze date despre patru tipuri de rezultate ale 
afacerii: productivitate, profitabilitate, păstrarea angajaţilor şi satisfacția clienţilor. 
Unele companii au strâns cu greu aceste date, dar până la urmă am reuşit să 
includem peste 2500 de unităţi de lucru în studiul nostru. Definiţia „unităţii de 
lucru” a variat în funcţie de domeniu: pentru cel bancar a fost vorba de 
sucursală; pentru turism, de restaurant sau hotel; pentru producţie, a fost 
vorba de fabrică ş.a.m.d. 

Am intervievat apoi angajaţii care lucrau în aceste sucursale, restaurante, hoteluri, 
fabrici şi departamente, rugându-i să răspundă la fiecare dintre cele douăsprezece 
întrebări, pe o scară de la unu la cinci, „1” însemnând că nu sunt deloc de acord, 
iar „5” ca sunt total de acord. Au participat o sută cinci mii de angajaţi. 

Înarmaţi cu toate aceste date, ne-am pregătit de drum. Cunoşteam producti- 
vitatea, profitabilitatea, nivelul de păstrare a personalului şi opiniile clienţilor 
acestor unităţi diferite. Şi ştiam care fuseseră răspunsurile angajaţilor acestor 
unităţi la cele douăsprezece întrebări. Acum ne puteam da seama, în sfârşit, 
dacă angajaţii implicaţi emoţional determinau cu adevărat rezultate pozitive în 
cele 2500 de unităţi de lucru şi 24 de companii. 

Eram optimişti că vor ieşi la iveală legăturile căutate, dar, ca să fim sinceri, 
era foarte posibil să nu le descoperim. Legăturile între opiniile angajaţilor şi 
performanţele unităţii par inerente — la urma urmei, cei mai mulţi dintre noi 
ne-am auzit rostind clişee precum „Angajaţii fericiţi sunt mai eficienţi” sau 
„Dacă te porţi bine cu oamenii tăi, şi ei îţi vor trata clienţii cum se cuvine”. 
Totuşi, în încercările lor de a dovedi aceste afirmaţii, cercetătorii s-au întors 
adesea cu mâinile goale. De fapt, în majoritatea studiilor, dacă testezi o sută de 
întrebări privind opiniile angajaţilor, vei fi norocos dacă vei găsi cinci sau şase 

care să aibă o relaţie strânsă cu vreunul din rezultatele afacerii. Dezamăgitor 
este că, repetând studiul, adesea reiese un set diferit de cinci sau şase întrebări. 

Am ştiut de asemenea că nimeni n-a făcut vreodată un asemenea studiu, 
pe mai multe companii diferite. De vreme ce fiecare dintre aceste patru rezultate 
- productivitate, profit, menţinerea personalului şi satisfacția clienţilor — este 
deosebit de important pentru toate companiile în parte, iar cel mai uşor pentru 
un manager este să acţioneze la nivelul angajatului, ai putea crede că abundă 
cercetările care se ocupă de legătura dintre opinia angajaţilor şi aceste patru 
rezultate ale afacerii. Nu e aşa. S-ar putea să găseşti unele analize asupra 
acestor legături în interiorul unei anumite companii — cu rezultate amestecate 
- dar niciodată cercetări care să vizeze mai multe companii şi industrii. În mod 
surprinzător, cercetarea Gallup a fost primul studiu care a analizat legăturile 
dintre opinia angajaţilor şi performanţele unităţilor de lucru aparţinând diverselor 
sectoare industriale. 

De ce există această lacună în cercetare? Cel mai probabil, din cauză că 
fiecare companie are moduri diferite de a măsura acelaşi lucru. Blockbuster 
Video ar putea măsura productivitatea prin vânzările pe metrul pătrat. 
Lankford-Sysco ar putea folosi numărul de pachete expediate sau de pierderi. 
Compania Walt Disney ar putea include în cifrele privitoare la păstrarea 
personalului doar angajaţii cu normă întreagă. Marriott ar include probabil şi 
angajaţii cu jumătate de normă. Este extrem de dificil să stabileşti legăturile 
între opinia angajaţilor şi performanţele în afaceri, atunci când fiecare companie 
măsoară în mod diferit performanţa. 

Din fericire, am descoperit o soluţie: meta-analiza. O explicaţie detaliată îl 
poate adormi chiar şi pe cel mai pasionat amator de formule matematice, aşa 
că vom spune doar că e vorba de o tehnică statistică ce trece dincolo de 
măsurătorile diferite ale performanţei folosite de diverse companii, permiţând 
atenţiei să se îndrepte către legăturile reale dintre opinia angajaţilor şi performanța 
unităţilor de lucru. 

Aşa că, introducând datele de performanţă de la 2500 de unităţi şi datele 
de opinie culese de la peste 105.000 de angajaţi, am programat formulele de 
meta-analiză, am apăsat butonul de declanşare a operaţiunii şi ne-am ţinut 
respiraţia. 

Iată ce am găsit. În primul rând, am văzut că acei angajaţi care au răspuns 
mai degrabă pozitiv la cele douăsprezece întrebări, munceau în unităţi de lucru 
cu niveluri mai ridicate de productivitate, profit, păstrare a personalului şi satisfacţie 
a clienţilor. Acest fapt a demonstrat, pentru prima oară, legătura între opinia 
angajaţilor şi performanţa unităţilor de lucru, în mai multe companii diferite. 

În al doilea rând, meta-analiza a scos la iveală faptul că răspunsurile date de 
angajaţi variau mai degrabă în funcţie de unitatea de lucru unde munceau şi mai 
puţin în funcţie de companie. Ceea ce înseamnă că, în majoritatea cazurilor, 
aceste douăsprezece opinii s-au format mai degrabă pornind de la şeful direct 
al angajaţilor decât de la politicile sau procedurile companiei în ansamblu. Am 
descoperit astfel că managerul — şi nu retribuţia, beneficiile, câştigurile suplimentare 

sau liderul carismatic al corporației - era pionul de bază în crearea unui loc de 
muncă puternic. Managerul era cheia. Vom mai discuta detaliat acest aspect, în 
acest capitol. Deocamdată, să ne oprim asupra primei noastre descoperiri, legătura 
între opinia angajaţilor şi performanţele unităţii de lucru. 


LEGĂTURILE DINTRE OPINIA ANGAJAŢILOR 
ŞI PERFORMANŢELE UNITĂŢII DE LUCRU 


În anexă se află o descriere amănunţită a tuturor descoperirilor noastre şi 
a metodologiei din spatele lor. Ceea ce urmează reprezintă doar esenţa. 


> 


Fiecare dintre cele douăsprezece întrebări s-a dovedit a avea legătură cu 
cel puţin unul din cei patru indicatori de performanţă ai afacerii: 
productivitate, profitabilitate, păstrarea personalului şi satisfacția clienţilor. 
Majoritatea întrebărilor au prezentat legături cu doi sau mai mulţi indicatori. 
Cele douăsprezece întrebări au prins într-adevăr acele câteva opinii 
strategice ale angajaţilor, legate de performanţa maximă, indiferent de 
domeniu - bancă, restaurant, hotel, fabrică sau orice alt tip de unitate 
de lucru. Instrumentul de măsurare a făcut faţă celui mai riguros test. 
Aşa cum v-aţi fi putut aştepta, cele mai multe legături (zece din 
douăsprezece întrebări) au fost cu măsura „productivităţii”. Oamenii 
au avut întotdeauna impresia că există o legătură directă între opinia 
unui angajat şi productivitatea grupului în care lucrează. Totuşi, a fost 
bine să constatăm că cifrele se potrivesc cu teoria. 

Opt din cele douăsprezece întrebări au arătat o legătură cu măsura 
„profitabilităţii”. Ceea ce înseamnă că angajaţii care au răspuns la aceste 
opt întrebări cu scoruri mai ridicate decât alţii, munceau în bănci, 
restaurante, hoteluri, fabrici sau departamente mai profitabile. Pentru 
unii, asta ar putea părea oarecum surprinzător. La urma urmei, mulţi 
cred că profitul stă într-o serie de factori ce scapă controlului individual 
al angajaţilor: factori precum preţul, poziţionarea faţă de concurenţă sau 
managementul cu costuri variabile. Dar cu cât te gândeşti mai mult, cu 
atât ţi se pare mai logică această legătură. Sunt atâtea moduri în care un 
angajat poate influenţa profitul — totul începând cu economia de curent 
electric până la negocierea severă asupra preţului, sau evitarea tentaţiei 
de a sustrage bani din casă. Mai simplu spus, aceste lucruri s-ar întâlni 
mai des dacă fiecare dintre angajaţi ar fi cu adevărat implicat emoţional. 
Cât despre menţinerea personalului, în mod straniu, numai cinci din 
cele 12 întrebări au demonstrat o legătură cu acest aspect: 


Ştiu ce se aşteaptă de la mine la locul meu de muncă? 

Am echipamentul şi materialele necesare pentru a-mi face corect 
munca? 

La locul meu de muncă am posibilitatea să fac ceea ce ştiu să fac 
cel mai bine, zi de zi? 

5.  Şefului meu sau altei persoane de la locul meu de muncă pare să-i 
pese de mine ca persoană? 
7. La locul meu de muncă, opiniile mele par să conteze? 


Majoritatea oamenilor ar fi de acord în mod instinctiv cu afirmaţia generală 
„Angajaţii implicaţi emoţional vor rămâne în companie o perioadă mai îndelun- 
gată.” Dar analizele noastre sugerează că legătura între opinia angajatului şi 
păstrarea angajatului e mai subtilă şi mai specifică decât această generalizare. 
Chiar într-o măsură mai mare decât celelalte, aceste cinci întrebări sunt influențate 
nemijlocit de managerul direct al angajatului. Ce ne spune acest lucru? Că 
oamenii părăsesc un şef, nu o companie. Atâţia bani au fost aruncaţi pentru 
păstrarea celor mai buni angajaţi - sub forma salariilor mai mari, câştigurilor 
suplimentare mai mari şi instruirii mai bune - când, de fapt, fluctuaţia personalului 
depinde în principal de manager. Dacă apare problema fluctuaţiei, priviţi mai 
întâi către manageri. 

e Dintre cele douăsprezece, cele mai puternice întrebări sunt cele care 

au legăturile cele mai strânse cu cât mai multe rezultate ale afacerii. 
Privind din această perspectivă, ştim acum că următoarele şase sunt 
cele mai puternice întrebări: 


1. Ştiu ce se aşteaptă de la mine la locul meu de muncă? 

2. Am echipamentul şi materialele necesare pentru a-mi face corect 
munca? 

3. La locul meu de muncă am posibilitatea să fac ceea ce ştiu să fac 
cel mai bine, zi de zi? 

4. Înultimele şapte zile, am fost lăudat pentru munca mea bine făcută? 

5. Șefului meu sau altei persoane de la locul meu de muncă pare să-i 
pese de mine ca persoană? 

6. Există la locul meu de muncă cineva care mă încurajează să mă 
dezvolt? 


Ca manager, dacă vrei să ştii ce ar trebui să faci pentru a crea un loc de 
muncă solid şi productiv, ar fi un început excelent să asiguri răspunsuri de „5” 
la aceste şase întrebări. Vom reveni la întrebări imediat. 


MANAGERII SUNT ATUUL COMPANIILOR 


În fiecare an, se publică un studiu intitulat „Cele mai bune o sută de 
companii unde să lucrezi”. Criteriile de selecţie sunt elemente precum: Pe lângă 
companie funcţionează şi o grădiniţă? Cât concediu asigură compania? Oferă 
participare la profit? Compania se ocupă de instruirea personalului? Sunt analizate 
mai multe companii şi se întocmeşte lista cu primele o sută. 

Cercetarea noastră sugerează că aceste criterii omit esenţialul. Nu spunem 
că iniţiativele referitoare la angajaţi n-ar fi importante. Însă şeful lor direct e mai 
important. El defineşte şi influenţează hotărâtor mediul de lucru. Dacă el stabileşte 

nişte aşteptări clare, te cunoaşte, are încredere şi investeşte în tine, poţi să treci 
cu vederea lipsa unui program de participare la profit în cadrul companiei. Dar 
dacă relaţia ta cu şeful e tensionată, nimic nu te va convinge să rămâi şi să fii 
performant — nici măcar serviciul gratuit de masaj sau cel de plimbare a câinelui. 
E mai bine să lucrezi pentru un manager bun într-o companie de modă veche, 
decât pentru un manager îngrozitor într-o companie care cultivă o cultură 
emancipată, punând angajatul în centrul atenţiei. 

Sharon F, absolventă a universităţilor Stanford şi Harvard, a plecat de la 
American Express cu un an şi ceva în urmă. A vrut să pătrundă în lumea 
editorială, aşa că s-a angajat în serviciul de marketing, la una dintre nenumăratele 
reviste deţinute de unul dintre giganţii industriei de divertisment media. 
Răspundea de elaborarea unor programe de fidelitate, pentru ca abonaţii să-şi 
reînnoiască abonamentele. Îşi iubea munca, îşi făcea treaba foarte bine şi a 
atras atenţia conducerii superioare. Sharon era doar o rotiţă în acest angrenaj 
uriaş, dar, după opinia directorului acestui gigant, oameni ca ea - inteligenţi, 
talentaţi, ambiţioşi - reprezintă combustibilul viitorului nostru.” 

Din păcate pentru uriaşul angrenaj, combustibilul se scurgea. După numai 
un an, Sharon a părăsit compania. S-a angajat la un restaurant proaspăt deschis 
ca şef de marketing şi dezvoltare. Se pare că şeful ei a fost cel care a făcut-o 
să plece. 

„Nu e om rău”, recunoaşte ea. „Dar nu-i bun de manager. E nesigur pe el, 
şi nu cred că poate fi un bun manager dacă se simte nesigur. Asta îl face să intre 
în competiţie cu proprii săi angajaţi. Se laudă cu stilul lui de viaţă luxos, în loc 
să stea să ne asculte. Şi face mereu pe şeful, ca să ne arate cine are puterea 
acolo. Săptămâna trecută, de pildă, n-a venit la interviul programat dimineaţa 
la zece, cu o candidată care făcuse un drum de două ore ca să-l vadă. A spus 
că se culcase prea târziu cu o seară în urmă. Pe mine m-a sunat la zece fără 
cinci minute şi m-a rugat să-i dau femeii vestea, încercând să pară că-mi face 
un compliment, că putea avea atâta încredere, încât să-mi ceară să-l acopăr. Nu 
pot suporta o asemenea atitudine.” 

Ascultând-o pe Sharon, te-ai putea întreba dacă nu e vorba doar de un 
conflict între personalităţi sau dacă nu cumva e chiar ea cea care provoacă 
într-un fel problemele. Aşa că o întrebi: „Mai sunt angajaţi care gândesc ca 
tine?” 

„Nu sunt sigură”, mărturiseşte ea. „Nu-mi place să-l vorbesc de rău pe şef, 
prin urmare n-am vorbit cu nimeni de la serviciu despre toate astea. Dar ştiu 
un lucru: Când am venit eu, eram treisprezece oameni în echipa lui. Acum, un 
an mai târziu, toţi au plecat, în afară de mine.” 

Compania lui Sharon face foarte bine o mulţime de lucruri, atât în ce 
priveşte performanţa afacerii în ansamblu, cât şi mediul primitor oferit angajaţilor 
săi. Dar în profunzimea acestui gigant, nevăzut de conducere sau de Wall Street, 
un om secătuieşte firma de putere şi valoare. Aşa cum spune Sharon, nu e un 
om rău, ci doar un manager slab. Ocupând din nefericire un loc care nu i se 
potriveşte, îşi petrece timpul alungând pe rând toţi oamenii talentaţi. 

Poate că el e o excepţie. Sau poate că gigantul şi-a făcut un obicei din a 
promova pe post de manageri oameni plini de talente şi realizări, dar nepricepuţi 
ca manageri. Firma ar spera desigur că este vorba de prima situaţie. Dar pe 
Sharon n-o priveşte asta. Când le-a spus că vrea să plece, cei din companie au 
ademenit-o oferindu-i mai mulţi bani şi o promovare. Nu i-au oferit însă ceea 
ce îşi dorea cel mai mult: un nou manager. Aşa că a plecat, 

Un om se poate angaja la Disney sau General Electric sau Time Warner, 
atras de generosul pachet de avantaje şi de reputaţia firmei pentru modul în 
care îşi apreciază angajaţii. Dar relaţia sa cu şeful direct va fi cea care va 
determina cât va rămâne acolo şi cât de productiv va fi în tot acest timp. 
Michael Eisner, Jack Welch, Gerald Levin şi toată bunăvoința din lume nu pot 
face prea mult. Până la urmă, aceste întrebări ne spun că, din punctul de 
vedere al angajatului, managerii sunt atuul companiilor. 

Spre deosebire de Wall Street şi presa de afaceri, angajaţii nu au încredere 
în mitul „marilor companii” sau al „marilor lideri”. Pentru ei, nu există decât 
managerii: unii foarte buni, alţii foarte slabi şi mulţi mediocri. Probabil că cel 
mai bun lucru pe care îl poate face orice lider pentru a asigura succesul deplin 
al companiei sale este, în primul rând, să facă responsabil fiecare manager pe 
care îl are, pentru ceea ce angajaţii săi răspund la cele douăsprezece întrebări, 
iar în al doilea rând, să-l ajute pe fiecare manager să afle ce trebuie să facă 
pentru a primi răspunsuri „Total de acord” din partea angajaţilor săi 

Capitolele următoare descriu ceea ce fac cei mai mari manageri ai lumii. 

Dar mai întâi, un exemplu relevant: Ce înseamnă toate aceste descoperiri 
pentru o anume companie sau un anume manager? 


Un exemplu relevant 


„Ce înseamnă toate aceste descoperiri 
pentru o companie anume?” 


În iarna anului 1997, o firmă de comerţ cu amănuntul care se bucura de 
mare succes a contactat Gallup pentru evaluarea mediului său de lucru. Aveau 
treizeci şi şapte de mii de angajaţi în cele trei sute de magazine - cam o sută 
de oameni în fiecare unitate. Fiecare dintre aceste magazine era proiectat şi 
construit să-i asigure clientului tot ce avea nevoie. Clădirea, amplasamentul, 
aranjarea produselor, culorile, fiecare detaliu era conceput aşa încât magazinul 
din Atlanta să aibă aceeaşi identitate distinctă ca şi magazinul din Phoenix. 

Am pus fiecărui angajat cele douăsprezece întrebări — au participat peste 
75% dintre oameni, în total douăzeci şi opt de mii. Apoi am examinat datele 
pentru fiecare magazin în parte. Tabelul de mai jos oferă un exemplu a ceea 
ce am descoperit: două magazine aflate la cele două limite ale instrumentului 
de măsurare. (Am solicitat răspunsuri pe o scară de la unu la cinci, unde „1” 
înseamnă dezaprobare totală, iar „5” încuviinţare totală. Cifrele din coloane 
reprezintă procentul angajaţilor care răspund „5” la fiecare întrebare.) 


Magazinul A Magazinul B 


răspunsuri % răspunsuri 

15 ae 
Ştiu ce se aşteaptă de la mine 69 41 
Materiale şi echipamente 45 11 
Fac ceea ce fac cel mai bine 55 19 
Apreciere în ultimele şapte zile 42 20 
Şeful/colegi cărora să le pese 51 17 
Încurajarea dezvoltării 50 18 
Progresul în ultimele şase luni 48 22 
Opiniile mele contează 36 9 
Obiectivul companiei 40 16 
Colegii devotați muncii de calitate 34 20 
Prieten foarte bun 33 10 
Ocazia de a învăţa şi a evolua 44 24 


Există diferenţe surprinzătoare. Indiferent ce încerca să facă, de la centru, 
compania pentru angajaţii săi, la nivelul fiecărui magazin în parte aceste iniţiative 

erau transmise şi implementate în mod cu totul diferit. Pentru angajaţi, Magazinul 
A oferea probabil, o experienţă de lucru mult mai atrăgătoare decât Magazinul B. 

Priviţi nivelurile diferite de relaţionare, de pildă. În Magazinul A, 51% dintre 
angajaţi au declarat că simțeau grija pentru ei ca persoane. În Magazinul B, cifra 
era doar de 17%. Dat fiind ritmul transformărilor în lumea afacerilor de azi, unul 
dintre cele mai valoroase bunuri pe care îl poate deţine o companie este 
„prezumția de nevinovăție” pe care i-o acordă angajaţii. Dacă angajaţii sunt 
dispuşi să acorde companiei lor prezumția de nevinovăție, ei vor da fiecărei noi 
iniţiative o şansă, indiferent cât de firavă sau controversată ar fi. Magazinul A are 
din partea oamenilor săi acest preţios bun. Aici, angajaţii vor tolera ambiguitatea, 
având încredere că managerul lor va fi întotdeauna alături de ei, susţinându-i. 
Magazinul B nu se poate lăuda cu aşa ceva. Lipsind orice relaţii autentice între 
manager şi angajaţii săi, orice nouă iniţiativă, indiferent cât de bine intenţionată, 
va fi întâmpinată cu suspiciune. 

Ce se poate spune despre performanţa individuală? În Magazinul A, 55% dintre 
angajaţi au declarat că au ocazia să facă zilnic ce ştiu cel mai bine. În Magazinul 
B, numai 19% au răspuns cu „5”. O diferenţă sesizabilă probabil în productivitatea 
fiecărui angajat, menţinerea pe post şi cererile de retribuire ale angajaţilor. 

În toate privinţele, decalajele sunt absolut frapante. 

„Opiniile tale contează?” Magazinul A, 36%. Magazinul B? Abia un sfert din 
Magazinul A, 9%. 

„Ai la locul de muncă un prieten foarte bun?” Magazinul A, 33%. Magazinul 
B, numai 10%. 

Poate cea mai ciudată discrepanţă se află la întrebarea a doua. La Magazinul A, 
45% dintre angajaţi au fost „total de acord” că au la dispoziţie materialele şi 
echipamentul necesar pentru a-şi face bine treaba. La Magazinul B, numai 11% 
a răspuns cu „5”. Ceea ce e cu adevărat neobişnuit, cele două magazine având 
aceleaşi materiale şi echipamente; totuşi, percepţia angajaţilor era absolut diferită. 
Totul, chiar şi mediul fizic, era influenţat de către managerul unităţii. 

Cultura companiei nu era unitară. Compania avea atâtea culturi câţi manageri 
deţinea. Indiferent de intenţia companiei, cultura fiecărui magazin în parte era 
creaţia unică a managerilor şi supraveghetorilor respectivi. 

Unele culturi erau fragile, chinuite de neîncredere şi suspiciune. Altele erau 
puternice, capabile să atragă şi să păstreze angajaţii talentaţi. 

Pentru liderii acestei companii, oscilaţia atât de mare a rezultatelor a constituit 
de fapt o veste bună. Da, privind doar aspectul negativ, însemna că exista o 
limită a ceea ce se putea controla de la centru. Provocarea de a crea o cultură 
puternică pentru toată compania în ansamblul său s-a transformat brusc în 
provocarea de a multiplica experienţele valoroase. 

Oricum, ca aspect pozitiv, rezultatele au scos la iveală că această companie 
era norocoasă să aibă câţiva manageri cu adevărat extraordinari. Ei creaseră 
afaceri productive punând la treabă talentul şi pasiunea angajaţilor lor. Firma 
putea renunţa acum să mai remedieze totul de la centru. Putea afla în schimb 

modul în care proceda echipa strălucită de manageri ajunşi în centrul atenţiei, 
construind apoi cultura companiei după acest tipar. Putea încerca să angajeze 
mai mulţi oameni asemeni celor mai buni manageri ai ei. Le putea prelua ideile, 
multiplicându-le în toată compania, iar după practicile lor putea regândi şi 
programele de instruire. Pentru a crea o cultură mai solidă, compania nu 
trebuia să împrumute idei de la firme „cu practici bune” precum Disney, South- 
west Airlines sau Ritz-Carlton. Tot ce trebuia să facă era să înveţe de la cei mai 
buni oameni ai ei. 

„Şi ce dacă învaţă de la cei mai buni oameni ai ei?” s-ar putea pune 
întrebarea. „Mai multe răspunsuri de „5” la cele douăsprezece întrebări vor 
conduce neapărat la o mai înaltă performanţă? Oare Magazinul A depăşeşte 
Magazinul B la fiecare dintre parametrii mai tradiţionali precum vânzări, profit 
sau menţinerea personalului?” 

Sigur, descoperirile noastre ar spune că da, locurile de muncă unde cât 
mai mulţi angajaţi pot răspunde pozitiv la cele douăsprezece întrebări, vor fi cu 
siguranţă mai productive. Totuşi, afirmaţia e prea generală. Ca şi voi, am dorit 
să cunoaştem cazurile concrete. Prin urmare, am cerut companiei să ne furnizeze 
date brute privind performanţa pe care, în mod normal, le-ar utiliza pentru a 
calcula productivitatea unui magazin. Am introdus aceste date şi apoi le-am 
comparat cu rezultatele celor douăsprezece întrebări puse în fiecare dintre 
magazine. lată ce am găsit: 


e Magazinele care s-au clasat între primele 25% — potrivit sondajului de 
opinie în rândul angajaţilor - depăşeau, în medie, cu 4,56% bugetul lor 
de vânzări pe anul respectiv, în vreme ce acelea care s-au clasat printre 
ultimele 25% aveau vânzări cu 0,84% sub buget. În cifre reale, asta 
înseamnă o diferenţă de 104 milioane din vânzări pe an, între cele două 
grupuri. Dacă ar fi realizată, această cifră ar reprezenta o creştere de 
2,6% în vânzările totale ale companiei. 

e  Comparaţiile profit/pierdere ne-au indicat o discrepanţă încă şi mai 
dramatică. Magazinele situate printre primele 25% în sondaj au terminat 
anul cu aproape 14% peste bugetul de profit. Magazinele din coadă au 
ratat obiectivele privitoare la profit cu 30%, 

e  Nivelurile fluctuaţiei de personal au fost şi ele profund diferite. Fiecare 
magazin din grupul celor aflate în frunte îşi păstra pe an, în medie, cu 
doisprezece angajaţi mai mult decât fiecare dintre magazinele codaşe. 
În ansamblu, acest lucru înseamnă că magazinele situate între primele 
25% în sondajul de opinie mențineau cu o mie de angajaţi mai mult pe 
an decât cele din grupul codaş. Dacă iei în calcul faptul că salariul 
mediu al unui angajat este de 18.000 de dolari (salariu brut pe an — 
nota trad.), iar costul găsirii, angajării şi instruirii fiecărui nou angajat 
reprezintă de 1,5 ori salariul său, atunci diferenţa dintre costurile totale 
ale companiei pentru cele două grupuri cu niveluri diferite de menţinere 


Un exemplu relevant 35 


a personalului este de 18.000$ x 1,5 x 1.000 = 27.000.000$. lar acesta 
reprezintă doar costurile brute. Pierderea angajaţilor experimentați, care 
îşi construiseră relaţii valoroase cu clienţii şi colegii lor, e mai greu de 
măsurat, dar reprezintă o pierdere semnificativă. 


Rezultatele obţinute sunt convingătoare. În această companie, acolo unde 
angajaţii au răspuns pozitiv la cele douăsprezece întrebări, unităţile de lucru au 
fost măsurabil mai productive. Excelenţi manageri „din prima linie”* au reuşit 
să creeze angajaţi implicaţi emoţional, iar aceşti angajaţi implicaţi au asigurat 
baza performanţei superioare. 


Orice instrument de măsurare indică nu numai nivelul la care te afli, ci în 
plus te ajută să decizi ce să faci în continuare. Deci ce poate face un manager, 
oricare ar fi el, pentru a garanta răspunsuri de cinci puncte la toate aceste 
douăsprezece întrebări şi a-şi forma astfel, angajaţi implicaţi emoţional? 

Mai întâi trebuie să ştii de unde să începi. Analiza Gallup a scos la iveală 
faptul că unele întrebări erau mai puternice decât altele. Ceea ce presupune că 
tu, ca manager, ar trebui să abordezi aceste întrebări în ordinea corectă. Nu 
prea are rost să abordezi întrebările mai puţin semnificative, dacă le-ai ignorat 
pe cele mai importante. De fapt, aşa cum au descoperit, din păcate mulţi dintre 
manageri, abordarea celor douăsprezece întrebări într-o ordine greşită e 
deopotrivă tentantă şi foarte periculoasă. 

Îţi vom arăta de ce şi, prin contrast, vom descrie unde anume marii manageri 
ai lumii încep să pună bazele unui loc de muncă cu adevărat productiv. 


* Managerii acelor angajaţi care se află în contact direct cu clienţii companiei — 
de exemplu, şeful angajaţilor de la ghişeele unei bănci - în original /ront-line manager 
- nota trad. 

„De ce există o ordine a celor douăsprezece întrebări?” 


Pentru a ne ajuta să descriem mai bine ordinea acestor întrebări, îţi cerem 
să-ţi imaginezi, cu ochii minţii, un munte. La început, e greu să-i desluşeşti întru 
totul forma şi culoarea, trecând de la albastru la cenuşiu, apoi verde pe măsură 
ce te apropii de el. Dar acum, când stai la poalele lui, îi simţi prezenţa. Ştii că 
începe urcuşul. Ştii că el va oscila, fiind uneori mai abrupt, alteori mai lin. Ştii 
că vor trebui depăşite albii de torente, locuri care te vor obliga să cobori înainte 
de a-ţi relua urcuşul. Cunoşti şi pericolele, frigul, norii şi, cel mai supărător 
dintre toate, propria ta voinţă şovăitoare. Dar apoi te gândeşti la pisc şi la felul 
în care te vei simţi acolo sus, aşa că începi să urci. 

Ştii despre ce munte e vorba. Cu toţii o ştim. E ascensiunea psihologică pe 
care o faci din momentul în care îţi asumi un nou rol şi până în momentul în care 
te simţi implicat cu totul în acel rol. Poate că, la poalele muntelui, eşti proaspăt 
angajat la o companie. Poate că tocmai ai fost promovat pe un nou post în cadrul 
aceleiaşi companii. Oricum ar fi, te afli la începutul unui lung urcuş. 

Pe vârful acestui munte, deţii acelaşi rol - muntele nu reprezintă ascensiunea 
într-o carieră - dar eşti loial şi productiv în acest rol. Eşti mecanicul care se 
străduieşte să noteze toate micile sfaturi şi ponturi, informaţiile pe care le-a 
adunat pentru a le prezenta ca pe un manual neoficial, ucenicilor săi, pentru 
ca aceştia să înveţe meserie. Eşti vânzătorul de la băcănie care spune clientei 
că grapefruit-ul se află la raionul cinci, dar care o şi însoţeşte apoi până la 
raionul cinci, explicându-i că fructele sunt aşezate totdeauna începând din 
spate către partea din faţă. „Dacă vă place grapefruit-ul mai tare”, îi spui, 
„alegeţi unul din faţă”. Eşti managerul care îşi iubeşte atât de mult munca, încât 
îi dau lacrimile atunci când e pus să descrie felul în care a ajutat aşa de mulţi 
dintre oamenii lui să aibă succes. 

Oricare ar fi rolul tău, pe vârful acestui munte eşti bun în ceea ce faci, 
cunoşti obiectivul fundamental al muncii tale şi cauţi întotdeauna căi mai bune 
de a îndeplini acest obiectiv. Eşti implicat întru totul. 

Cum ai ajuns aici? 

Dacă poate răspunde la această întrebare, un manager va şti să-şi conducă 
angajaţii. Va fi capabil să ajute tot mai mulţi oameni să atingă piscul. Cu cât îi 
va sprijini pe mai mulţi în ascensiunea lor, cu atât mai puternic va deveni locul 
unde muncesc. Deci, cum ai ajuns acolo? Cum a fost urcuşul tău? 

Pune-te pentru o clipă în pielea angajatului tău. Asta ar putea constitui un 
munte psihologic, dar, ca şi în cazul muntelui real, trebuie să-l escaladezi pe 
etape. Citite în ordinea corectă, cele douăsprezece întrebări îţi pot spune la ce 

nivel ai ajuns şi ce necesităţi trebuie îndeplinite înainte de a putea continua să 
accezi la stadiul următor. 

Înainte de a descrie etapele ascensiunii, aminteşte-ţi de ce anume aveai 
nevoie atunci când ţi-ai început activitatea în acest rol. Ce ai vrut de la acest 
post? Ce necesităţi ai avut cu prioritate în minte la acel moment? Apoi, pe 
măsură ce timpul a trecut şi te-ai acomodat, cum s-au schimbat ele? Care sunt 
priorităţile tale actuale? Ce vrei de la slujba ta de-acum? 

Merită să ţii minte aceste gânduri în timp ce vom descrie etapele ascensiunii. 


Tabăra de bază: „Ce obţin?” 


Când primeşti o nouă funcţie, necesităţile tale sunt minimale. Vrei să ştii ce 
anume se va aştepta de la tine. Cât vei câştiga? Cât timp vei face până la locul 
de muncă? Vei lucra într-o încăpere separată, vei avea un birou al tău, un 
telefon? În această etapă, te întrebi: „Ce obţin?” de la această funcţie. 

Din cele douăsprezece întrebări, două măsoară Tabăra de bază: 


1. Ştiu ce se aşteaptă de la mine la locul meu de muncă? 
2. Am echipamentul şi materialele necesare pentru a-mi face corect 
munca? 


Tabăra 1: „Ce ofer eu?” 


Urci ceva mai sus. Perspectiva ţi se schimbă. Începi să pui altfel de întrebări. 
Vrei să ştii dacă eşti bun în ceea ce faci. Ai un rol care îţi permite să te remarci? 
Cei din jurul tău te consideră performanţele tale remarcabile? Dacă nu, ce 
anume cred despre tine? Sunt dispuşi să te ajute? În această etapă, îţi vei pune 
întrebări de genul „Ce ofer eu?” Te concentrezi asupra contribuţiei tale individuale 
şi a modului în care o percep ceilalţi. 

Tabăra întâi e evaluată cu ajutorul acestor patru întrebări: 


3. La locul meu de muncă am posibilitatea să fac ceea ce ştiu să fac 
cel mai bine, zi de zi? 

4.  Înultimele şapte zile, am fost lăudat pentru munca mea bine făcută? 

5.  Şefului meu sau altei persoane de la locul meu de muncă pare să-i 
pese de mine ca persoană? 

6. Există la locul meu de muncă cineva care mă încurajează să mă 
dezvolt? 


Fiecare dintre aceste întrebări te ajută să afli nu numai dacă simţi că te 
descurci bine în rolul pe care îl ai (Q3)* dar şi dacă ceilalţi îţi apreciază 
performanţele individuale (Q4), dacă te apreciază ca persoană (Q5) şi dacă sunt 


* Q3, întrebarea nr. 3 - Q de la question (engl. întrebare), de unde şi Gallup Q12, 
numele produsului dezvoltat de Gallup, iar Q72 este marcă înregistrată - nota trad. 

pregătiţi să investească în dezvoltarea ta (Q6). Toate aceste întrebări vizează 
chestiunea valorii şi auto-aprecierii individuale. Aşa cum vom vedea, dacă aceste 
întrebări rămân fără răspuns, toate năzuinţele tale de apartenenţă, de integrare 
într-o echipă, de instruire şi inovare, vor fi subminate. 


Tabăra 2: „Oare locul meu e aici?” 


Îţi continui ascensiunea. De-acum ţi-ai pus câteva întrebări grele despre 
tine şi cei din jurul tău, iar răspunsurile, sperăm noi, ţi-au dat mai multă forţă. 
Perspectiva ţi se lărgeşte. Priveşşti în jur şi te întrebi: „Oare locul meu e aici?” Poţi 
să ai talent pentru a lucra cu clienţii — mai e cineva la fel de bun ca tine în acest 
domeniu? Sau poate calitatea ta este creativitatea - eşti înconjurat de oameni 
scormonitori, aşa ca tine? Oricare ar fi sistemul tău fundamental de valori, în 
această etapă a ascensiunii vrei să ştii cu adevărat dacă eşti potrivit. 

Aceste patru întrebări măsoară Tabăra 2; 


7. La locul meu de muncă, opiniile mele par să conteze? 
8. Misiunea sau țelul companiei mele mă fac să simt că munca mea 
este importantă? 
9. Colegii mei sunt adepţii unei munci de calitate? 
10. La locul meu de muncă am un prieten foarte bun? 


Tabăra 3: „Cum putem creşte” cu toţii?” 


Aceasta este etapa cea mai avansată a urcuşului. La acest nivel, îi doreşti 
mult ca toată lumea să lucreze mai bine şi te întrebi: „Cum putem ‘crește’ cu 
toţii?” Vrei să perfecţionezi lucrurile, să înveţi, să progresezi, să inovezi. Această 
etapă ne spune că numai după ce ai depăşit primele trei etape anterioare, poţi 
să inovezi eficient. De ce? Pentru că există o diferenţă între „a inventa” şi „a 
inova”. Invenţia e doar noutate - ca majoritatea dintre noi, probabil că ai 
conceput şaptesprezece noi moduri de a face unele lucruri, la doar câteva 
săptămâni după intrarea în noul tău rol. Dar aceste idei nu au nici o însemnătate. 
Inovația, în schimb, înseamnă noutate care poate fi aplicată. Şi poţi inova, îţi 
poţi pune în practică noile idei, numai dacă ai în vedere aşteptările corecte 
(Tabăra de bază), dacă ai încredere în pregătirea ta (Tabăra 1), şi dacă eşti 
conştient de modul în care noile tale idei vor fi acceptate sau respinse de cei 
din jur (Tabăra 2). Dacă nu poţi răspunde pozitiv la toate întrebările precedente, 
atunci îţi va fi aproape imposibil să-ţi aplici noile idei. 

Aceste două întrebări măsoară Tabăra 3: 


11. În ultimele 6 luni, cineva de la locul meu de muncă a discutat cu 
mine despre progresul meu? 

12. În ultimul an, am avut posibilitatea la locul meu de muncă să învăţ 
şi să mă dezvolt? 

Piscul 


Dacă poţi răspunde pozitiv la toate aceste douăsprezece întrebări, atunci 
ai ajuns în vârf. De aici se vede clar totul. Ai un nou sentiment de împlinire, căci 
ai apelat în fiecare zi la ce era mai bun în tine. Priveşti în jur şi îi vezi şi pe ceilalţi 
entuziasmați de provocările muncii lor. Încurajaţi de consensul şi de obiectivele 
voastre comune, observați şi aşteptaţi cu nerăbdare provocările ce se adună la 
orizont. Nu e uşor să rămâi în vârf multă vreme, cu terenul alunecos sub 
picioare şi vânturile puternice care te bat din toate părţile. Dar atâta vreme cât 
te afli acolo, te simţi minunat. 

Dacă acesta este urcuşul psihologic pe care l-ai făcut (sau nu ai reuşit să-l 
faci), începând din momentul în care ai intrat în noul rol şi până când te-ai 
simţit implicat cu totul în el, atunci unde te afli? 

Tabăra 1? Tabăra 3? Piscul? 

Pune-ţi cele douăsprezece întrebări. Răspunsurile îţi pot oferi un indiciu al 
stadiului ascensiunii tale. Poate că firma unde munceşti trece printr-o perioadă 
de schimbare şi eşti nevoit să zăboveşti în tabăra de bază. Când are de-a face 
cu o schimbare, omul poate avea acest tip de reacţie - el vrea de fapt să se 
implice, dar incertitudinea îl tot împinge în jos. („Nu-mi mai tot vorbi despre ce 
minunat va fi viitorul. Spune-mi doar ce trebuie să fac astăzi.”) 

Poate că tocmai ai fost promovat - simţeai că ai ajuns în vârf pe vechiul 
tău post, şi acum te trezeşti înapoi în Tabăra 1, cu noi aşteptări şi un nou 
manager. („Mă întreb ce crede despre mine. Mă întreb cum va defini el succesul.”) 
Da, chiar şi când se întâmplă lucruri benefice, te poţi trezi iute la poalele unui 
nou munte, în faţa unui lung urcuş care te aşteaptă. 

Desigur, ascensiunea către vârf e mai complicată decât am înfăţişat-o noi. 
Nu numai că oamenii vor face compromisuri sărind peste o treaptă sau alta, 
ci fiecare va atribui o valoare uşor diferită fiecărei etape. De pildă, s-ar putea să 
fi acceptat funcţia de-acum doar pentru că ea i-a oferit şansa să înveţi şi să te 
dezvolţi — într-un anume sens, vei sări direct către Tabăra 3. lar dacă aceste 
necesităţi de nivel superior sunt îndeplinite, vei fi probabil ceva mai răbdător 
cu managerul tău, acordându-i timp să-şi clarifice ceea ce aşteptă de la tine (? 
Tabăra de bază). În mod similar, dacă te simţi foarte legat de membrii echipei 
tale (? Tabăra 2), s-ar putea să fii pregătit să rezişti ceva mai mult timp, chiar 
dacă simţi că postul tău în cadrul echipei nu-ţi îngăduie să-ţi foloseşti adevăratele 
talente (? Tabăra 1). 

Oricum ar fi, aceste tipuri de compromisuri individuale nu înlătură adevărul 
fundamental al ascensiunii — indiferent cât de pozitiv ai răspunde la întrebările 
vizând Tabăra 2 sau Tabăra 3, cu cât necesităţile etapelor inferioare rămân mai 
mult timp nesatisfăcute, cu atât mai probabil te vei consuma, vei deveni 
neproductiv şi vei părăsi acel loc de muncă. 

De fapt, dacă vei vedea că răspunzi pozitiv la treptele 2 şi 3, dar negativ la 
întrebările nivelului anterior, fii foarte atent. Te afli într-o poziţie extrem de 
vulnerabilă. În aparenţă, totul pare în regulă - îţi plac colegii tăi de echipă? 

(Tabăra 2), înveţi şi te dezvolţi? (Tabăra 3) — dar de fapt nu eşti implicat. Nu 
numai că eşti mai puţin productiv decât ai putea fi, dar ai sări imediat în altă 
barcă dacă ţi s-ar oferi ocazia. 

Îi putem da acestei situaţii un nume: rău de înălţime. 

În plan fizic, răul de înălțime apare la mare altitudine, din cauza lipsei de 
oxigen. Însetată de oxigen, inima începe să bată cu putere. Te simţi fără suflare 
şi dezorientat. Dacă nu cobori la altitudini mai joase, plămânii ţi se vor umple 
cu lichid şi asta îţi va fi fatal. Nu există modalităţi de a înşela răul de înălţime. 
Nu există vaccin sau vreun antidot. Singurul mod de a-l învinge este să cobori 
şi să-i dai trupului timp să se adapteze. 

Alpiniştii fără experienţă i-ar putea sugera că, dacă ai bani mulţi şi nu 
dispui de timp, poţi să ajungi cu elicopterul în Tabăra 3 şi apoi să te grăbeşti 
către vârf. Dar călăuzele cu experienţă ştiu că aşa n-ai reuşi niciodată. Răul de 
înălțime i-ar seca energia şi ţi-ar reduce înaintarea la o simplă târâre. Aceste 
călăuze i-ar spune că, pentru a ajunge în vârf, ai de plătit nişte poliţe. În timpul 
ascensiunii, trebuie să petreci destul timp între Tabăra de bază şi Tabăra 1. Cu 
cât vei petrece mai multă vreme în aceste etape inferioare, cu atât mai multă 
energie vei avea în aerul rarefiat din preajma piscului. 

Acest sfat se aplică şi în plan psihologic. Tabăra de bază şi Tabăra 1 constituie 
temelia. Acordă-ţi timp pentru a te concentra asupra acestor necesităţi, găseşte 
un manager care le poate îndeplini şi vei avea forţa necesară pentru lungul 
urcuş pe care îl ai în faţă. Ignoră aceste nevoi, şi este mult mai probabil că nu 
te vei implica emoţional. 


UN RĂU DE ÎNĂLŢIME GENERALIZAT 


Acum intră din nou în pielea managerului. 

Acest munte metaforic ne spune că esența creării unui loc de muncă 
puternic şi plin de viaţă se află în satisfacerea necesităţilor angajaţilor în Tabăra 
de bază şi în Tabăra 1. În acest sens ar trebui să-ţi canalizezi timpul şi energia. 
Dacă necesităţile de nivel inferior ale angajaţilor tăi sunt ignorate, atunci tot ce 
vei face pentru ei de-a lungul drumului devine aproape nesemnificativ. În schimb, 
dacă te ocupi cu succes de satisfacerea acestor nevoi, atunci tot restul — 
crearea echipei şi inovaţia - este mult mai simplu. 

Totul pare evident. Dar în ultimii cincisprezece ani, majoritatea managerilor 
au fost încurajați să aspire la înălţimi mult prea mari ale muntelui. Definirea 
misiunii companiei, instruirea complexă, echipe de lucru cu conducere proprie 
— toate încearcă să-i ajute pe angajaţi să simtă că acolo le e locul (Tabăra 2). 
Managementul calităţii totale, restructurarea* , perfecţionarea continuă, firmele 
de instruire - toate vizează nevoia angajaţilor de a inova, de a pune la îndoială 
soluţiile facile şi a le înlocui cu idei noi în fiecare zi (Tabăra 3). 


* În original reengineering — nota trad. 


Escaladarea muntelui 4 


Toate aceste iniţiative au fost foarte bine concepute. Multe dintre ele au fost 
şi foarte bine puse în practică. Dar aproape toate s-au pierdut pe drum. În urmă 
cu cinci ani Premiul Baldrige pentru calitate era cel mai râvnit premiu de afaceri 
din America - astăzi numai câteva companii se străduiesc să intre în competiţie. 
Experții în problema diversităţii dezbat acum definiţia corectă a termenului 
„diversitate”. Specialiştii restructurării proceselor încearcă să împingă din nou 
oamenii în procese. Şi mulţi dintre noi nu iau în serios declaraţiile despre 
misiune. 

Dacă stai să te gândeşti, e destul de trist. A existat un important sâmbure 
de adevăr în toate aceste iniţiative, dar nici una dintre ele n-a durat prea mult. 

De ce? Un rău de înălţime generalizat. Voiau să ajungă prea sus, într-un 
timp prea scurt. 

Managerii au fost încurajați să se concentreze asupra unor iniţiative complexe 
precum restructurarea sau organizaţiile de instruire, fără a mai pierde timpul cu 
elementele de bază. Etapele ascensiunii evidenţiază că, atunci când un angajat 
nu ştie ce se aşteaptă de la el ca persoană (Tabăra de bază), atunci nu-i poţi 
cere să-l entuziasmeze lucrul în echipă (Tabăra 2). Dacă simte că se află într-o 
funcţie nepotrivită (Tabăra 1), nu-l linguşi spunându-i cât de importante sunt 
ideile lui inovatoare pentru eforturile de restructurare ale companiei (Tabăra 3). 
Dacă nu ştie ce gândeşte managerul său despre el ca individ (Tabăra 1), nu-l 
încurca provocându-l să ia parte la o nouă „organizaţie de instruire” (Tabăra 3). 

Nu ateriza cu elicopterul la cinci mii de metri altitudine fiindcă, mai devreme 
sau mai târziu, tu şi oamenii tăi veţi sucomba la înălţime. 


OBIECTIVELE MARILOR MANAGERI 


Marii manageri țintesc Tabăra de bază şi Tabăra 1. Ei ştiu că esenţa unui 
loc de muncă puternic şi plin de viaţă se poate desprinde din primele şase 
întrebări: 


1. Ştiu ce se aşteaptă de la mine la locul meu de muncă? 

2. Am echipamentul şi materialele necesare pentru a-mi face corect 
munca? 

3. La locul meu de muncă am posibilitatea să fac ceea ce ştiu să fac 
cel mai bine, zi de zi? 

4.  Înultimele şapte zile, am fost lăudat pentru munca mea bine făcută? 

5.  Şefului meu sau altei persoane de la locul de muncă pare să-i pese 
de mine ca persoană? 

6. Există la locul meu de muncă cineva care mă încurajează să mă 
dezvolt? 

Asigurarea răspunsurilor de „5” la fiecare dintre aceste întrebări constituie 
una dintre responsabilităţile tale cele mai importante. Şi, aşa cum descoperă 
mulţi manageri, să obţii această cifră de la angajaţii tăi nu e un lucru tocmai 
uşor. De pildă, managerul care încearcă să-şi câştige oamenii spunându-le că 

vor fi cu toții promovați, ar putea primi 5 la întrebarea „Există la locul meu de 
muncă cineva care mă încurajează să mă dezvolt?” Însă, pentru că toți angajaţii 
lui simt acum că ocupă o funcţie inadecvată, va primi doar un punct la întrebarea 
„La locul de muncă am posibilitatea să fac ceea ce ştiu să fac cel mai bine, zi 
de zi.” 

În mod similar, managerul care încearcă să controleze conduita angajaţilor 
elaborând un manual masiv de reguli şi proceduri, va primi 5 la întrebarea „Ştiu 
ce anume se aşteaptă de la mine?”. Dar, din cauza stilului managerial rigid, va 
primi probabil doar 1 la întrebarea „Șefului meu sau altei persoane de la 
serviciu pare să-i pese de mine ca persoană?”. 

Pentru a căpăta 5 la toate aceste întrebări, trebuie să împaci responsabilităţi 
care, la prima vedere, par contradictorii. Trebuie să fii capabil să stabileşti 
aşteptări consistente pentru toţi oamenii tăi, tratând însă fiecare persoană în 
mod individual. Trebuie să te pricepi să-l faci pe fiecare să simtă că se află pe 
o poziţie care îi solicită toate talentele, provocându-l în acelaşi timp să se 
dezvolte. Trebuie să ţii la toţi oamenii tăi, să-l preţuieşti pe fiecare şi, dacă e 
cazul, să concediezi un om la care ai ţinut şi l-ai prețuit. 

F. Scott Fitzgerald era de părere că „proba unei inteligenţe adevărate este 
abilitatea de a avea în minte, în acelaşi timp, două idei contrarii, păstrându-şi 
capacitatea de a judeca totuşi, corect.” În acest sens, marii manageri au o 
inteligenţă unică. O vom descrie în următoarele capitole. Te vom ajuta să priveşti 
cu ochii marilor manageri ai lumii şi să vezi cum îşi împacă ei responsabilităţile 
opuse. Îţi vom arăta modul în care ei găsesc, motivează şi ajută să se dezvolte, 
cu atâta eficienţă, aşa de mulţi oameni talentaţi. 


CA PATO LU LL 2 


Intelepciunea 
marilor manageri 


Cuvintele înțelepților 
Ce ştiu marii manageri 
Ce fac marii mangeri 
Cele Patru Chei 


Cuvintele înţelepţilor 


„Pe cine a intervievat Gallup?” 


Cum pun, cei mai buni manageri din lume, temeliile unui loc de muncă 
solid? Valul de răspunsuri se adună şi ameninţă să-l copleşească chiar şi pe cel 
mai echilibrat dintre manageri. În 1975, au fost publicate două sute de cărţi pe 
tema managementului şi conducerii. În 1997, numărul s-a triplat. De fapt, în 
ultimii douăzeci de ani, ni s-au oferit peste nouă mii de sisteme, limbaje, prin- 
cipii şi paradigme diferite, care să ajute la explicarea misterelor managementului 
şi conducerii. 

Acest şuvoi de sfaturi contradictorii, subiective şi în mare măsură anecdotice 
e impresionant, dar foarte rar lămuritor. E imprecis şi complicat. Ceva îi lipseşte, 
chiar şi celui mai convingător dintre sfaturi. Există volume întregi cu studii de 
caz şi cu poveşti despre succesul personal de genul „iată cum am procedat 
eu”, dar foarte puţină analiză cantitativă şi practic, nici un etalon de măsură. 
Nimeni n-a intervievat vreodată cei mai buni manageri din lume, pentru ca apoi 
să le compare în mod sistematic răspunsurile cu cele ale unor manageri obişnuiţi. 
Nimeni nu le-a oferit vreodată, marilor manageri, ocazia de a se caracteriza pe 
ei înşişi. Nimeni n-a exploatat izvorul. Gallup a făcut-o. 

Acest al doilea efort de investigaţie a trebuit, în mod inevitabil, să i se alăture 
primului. În capitolul precedent am descris legătura dintre angajaţii implicaţi 
emoţional şi rezultatele unităţii de lucru, relevând rolul esenţial pe care îl au 
pretutindeni managerii. În acest capitol vom pătrunde în minţile marilor manageri 
ai lumii şi vom afla cum au reuşit să implice, cu atâta succes, sufletele, minţile 
şi talentele oamenilor lor. 

De-a lungul anilor, le-am cerut clienţilor noştri să ne indice managerii lor 
de excepţie pentru a-i intervieva. N-a fost totdeauna uşor de depistat care erau 
cei mai buni, aşa că începeam cu întrebarea: „Pe care dintre managerii 
dumneavoastră aţi dori să-l clonaţi?” În unele firme, acesta a fost singurul 
criteriu pe care l-am avut. Oricum, în majoritatea firmelor mari, existau nişte 
date ale performanţei: cifre ce măsurau productivitatea şi profitul, reducerea 
personalului, absenteismul, accidentele de muncă şi, probabil cel mai impor- 
tant, cifre ce reflectau reacţiile clienţilor şi ale angajaţilor înşişi. Am folosit aceşti 
indicatori de performanţă pentru a-i selecta pe marii manageri dintre toţi. 

Am intervievat administratori de hotel, manageri de vânzări, reprezentanţi 
de vânzări, directori economici, şefi de echipă din fabrici, antrenori profesionişti, 
manageri de baruri, administratori de şcoli, căpitani, maiori şi colonei de armată, 
chiar şi o pleiadă de diaconi, preoţi şi pastori. Am intervievat peste optzeci de 
mii de manageri. 

Fiecare manager de excepţie a fost intervievat timp de vreo oră şi jumătate, 
folosind întrebări deschise, ca de pildă: 


e „Ca manager, ce ai prefera: o persoană independentă, agresivă, care a 
adus 1,2 milioane de dolari din vânzări sau un bun om de echipă care 
a realizat cam jumătate din această sumă? Explică, te rog, alegerea ta.” 

e „Ai un angajat extrem de productiv care nu-şi ține niciodată documentele 
în ordine. Cum ai lucra cu această persoană pentru a o ajuta să fie mai 
productivă?” 

e „Ai doi manageri. Unul este extraordinar de dotat pentru management, 
cum nu ai mai întâlnit. Celălalt e mediocru. Sunt disponibile două posturi: 
primul e un sector cu performanţe foarte ridicate, cel de-al doilea e unul 
cu probleme. Nici unul dintre ele nu şi-a valorificat potenţialul. Unde ai 
recomanda să fie plasat managerul de elită? De ce?” 


(Poţi vedea ce au răspuns marii manageri la aceste întrebări în Anexa B.) 


Răspunsurile la aceste întrebări, şi la sute de altele similare, au fost înregistrate, 
transcrise, citite şi recitite. Folosind aceleaşi întrebări, i-am intervievat apoi pe 
colegii lor mai puţin performanţi. Aceşti manageri nici nu eşuau, nici nu excelau. 
Erau „manageri obişnuiţi”. Răspunsurile lor au fost şi ele înregistrate, transcrise, 
citite şi recitite. 

Apoi am comparat. Am ascultat 120.000 de ore de înregistrări. Am parcurs 
cinci milioane de pagini de transcrieri. Căutam tipare: oare aveau ceva în 
comun, sau nu, cei mai buni dintre ei? Şi ce anume îi distingea de colegii lor 
mai puţin performanţi? 

S-a dovedit că managerii de excepţie au în comun mai puţine lucruri decât 
am putea crede. Dacă ar fi să-i aliniezi pe toţi, ai vedea că sunt de sexe, rase, 
vârste şi aspecte fizice diferite. Dacă ar fi să lucrezi pentru ei, ai constata stiluri 
diferite de motivare, conducere şi construire a relaţiilor. Adevărul este că nu 
seamănă deloc între ei. 

Totuşi, dincolo de această diversitate, exista o singură perspectivă, o 
înţelepciune comună, la care cu toţii se raportau. 


Ce ştiu marii manageri 


„Care e viziunea revoluţionară 
pe care o împărtăşesc toţi marii manageri?” 


O veche parabolă va fi utilă pentru înţelegerea acestei perspective comune. 

Erau odată un scorpion şi un broscoi. 

Scorpionul vroia să traverseze iazul, dar, scorpion fiind, nu ştia să înoate. 
Aşa că s-a dus la broscoi şi l-a rugat: 

- Domnule Broscoi, poţi să mă duci în spate până pe malul celălalt? 

- Te-aş duce, i-a răspuns broscoiul — dar în condiţiile date trebuie să te 
refuz. M-ai putea înţepa în timp ce înot. 

- De ce-aş face una ca asta? — a întrebat scorpionul. - N-am nici un interes 
să te înţep, căci ai muri, iar eu m-aş îneca. 

Deşi broscoiul ştia că scorpionii înţeapă mortal, argumentul i s-a părut 
destul de convingător. Probabil că = se gândi broscoiul - de data asta scorpionul 
îşi va ţine coada sub control. Aşa că a fost de acord. Scorpionul s-a suit în 
spinarea lui şi au pornit să traverseze iazul. Chiar când erau la jumătatea 
drumului, scorpionul şi-a răsucit coada şi l-a înţepat pe broscoi. Rănit de moarte, 
broscoiul a strigat: 

- De ce m-ai înţepat? N-aveai nici un interes, căci acum o să mor, iar tu te 
vei îneca. 

-= Ştiu, a răspuns scorpionul, în vreme ce se scufunda în iaz. - Dar sunt 
scorpion. Trebuia să te înţep. Asta mi-e natura. 

Judecata convenţională te încurajează să gândeşti precum broscoiul. Ea ne 
şopteşte că natura oamenilor se mai schimbă. Oricine poate deveni orice îşi 
propune, dacă se străduieşte îndeajuns. Într-adevăr, ca manager, e de datoria 
ta să dirijezi acele schimbări. Concepe reguli şi politici pentru a controla tendinţele 
rebele ale angajaţilor tăi. Ajută-i să-şi însuşească abilităţi şi competenţe pentru 
a dobândi trăsături care le lipsesc. Toate eforturile tale ca manager ar trebui să 
se concentreze fie înspre reducerea, fie înspre corectarea a ceea ce natura a 
crezut de cuviinţă să atribuie. 

Însă marii manageri resping imediat această viziune. Ei îşi amintesc ceea 
ce broscoiul a uitat: că fiecare individ, ca şi scorpionul, e fidel naturii sale unice. 
Ei recunosc că fiecare om e motivat în chip diferit, că fiecare om are propriul 
său mod de a gândi şi propriul său stil de relaţionare cu ceilalţi. Ei ştiu că există 
o limită până la care poţi într-adevăr remodela pe cineva. Dar ei nu condamnă 
aceste diferenţe şi nu încearcă să le niveleze. În schimb, le capitalizează. Încearcă 
să-i ajute pe oameni să devină din ce în ce mai mult ceea ce sunt deja. 


| 
f 

E o viziune pe care am regăsit-o la zeci de mii de mari manageri: 


Oamenii nu se schimbă atât de mult. 

Nu-ţi pierde vremea încercând să adaugi ceva acolo unde n-a fost 
să fie. 

Încearcă să profiți de ceea ce există deja. 

E o sarcină suficient de dificilă. 


Această viziune constituie izvorul înţelepciunii lor. Ea explică tot ce fac ei, 
cu şi pentru oamenii lor. Este esenţa succesului lor ca manageri. 

Această viziune e revoluţionară. Ea explică motivul pentru care managerii 
de excepţie nu cred în potenţialul nelimitat al fiecăruia, nu-şi fac un scop din 
a ajuta pe oameni să scape de slăbiciunile lor; încalcă „Regula de Aur”, cu 
fiecare angajat în parte şi fac favoritisme. Ea explică de ce marii manageri 
încalcă toate regulile înţelepciunii tradiţionale. 

Poate părea simplă, dar e o viziune complexă şi subtilă. Dacă o aplici fără 
rafinament, te-ai putea trezi cu ideea că managerii ar trebui să ignore slăbiciunile 
oamenilor şi că orice instruire e numai pierdere de vreme. Nu e adevărat. Ca 
orice alt mesaj revoluţionar, şi această viziune necesită o detaliere: Cum o aplică 
marii manageri? Ce solicită ea de la angajaţi? Ce înseamnă ea pentru companii? 

În următoarele capitole, vom răspunde acestor întrebări, dar, înainte de 
asta, trebuie să cădem de acord asupra menirii managerilor, oricare ar fi ei. 
Care este misiunea lor specială într-o companie? Ce rol au ei? 


Ce fac marii manageri 


„Care sunt cele patru roluri de bază ale unui mare manager?” 


Tony F., director general într-un mare concern din industria de divertisment, 
are o nemulţumire des întâlnită: „Performeri individuali de prima mână continuă 
să fie promovați în poziţii de management fără a avea cea mai mică idee care 
este de fapt rolul unui manager, ca să nu mai vorbim de priceperea de a 
îndeplini această funcţie. Îi trimitem la unul din acele cursuri de dezvoltare a 
abilităţilor de conducere, dar se întorc de acolo mai impresionați de statutul lor 
de mici directori decât de problemele care se ivesc zi de zi în faţa unui bun 
manager. Nimeni nu mai ştie ce înseamnă să fii bun manager.” 

Poate că Tony are dreptate. Nimeni nu mai ştie ce înseamnă să fii un bun 
manager. Şi, mai presus de toate, nimănui nu-i pasă. Înţelepciunea convenţională 
ne spune că rolul de manager nu mai e atât de important. Aparent, managerii 
sunt în prezent o piedică în calea vitezei, flexibilităţii şi dinamismului. Astăzi, 
companiile dinamice nu-şi mai pot permite să angajeze armate de manageri 
care să învârtă hârtii, să semneze aprobări şi să monitorizeze performanţa. Au 
nevoie de echipe de lucru independente, motivate şi care să se conducă singure. 
Nu-i de mirare că managerii au fost primii puşi la zid odată cu revoluţia 
restructurării companiilor. 

În plus, mai adaugă înţelepciunea convenţională , fiecare „manager” ar 
trebui să fie un „lider”. Acesta trebuie să prindă ocazia, folosindu-și inteligenţa 
şi nerăbdarea, spre a-şi exercita voinţa asupra unei lumi nestatornice. În această 
lume, micul manager de modă veche nu mai are ce căuta. E prea rapidă pentru 
el, prea agitată, prea periculoasă. Mai bine să nu se bage. l-ar putea face rău. 

Dar iată că înţelepciunea convenţională ne induce în eroare. Da, presiunile 
din lumea afacerilor de azi sunt mai puternice, schimbările mai rapide. Da, 
companiile au nevoie de angajaţi care să se descurce singuri şi de lideri agresivi. 
Dar toate astea nu reduc importanţa managerilor. Dimpotrivă, în vremurile 
tumultuoase, managerul e mai important ca niciodată. 

De ce? Pentru că el joacă un rol vital şi aparte, un rol pe care liderii 
carismatici şi echipele independente sunt incapabile să-l joace. Rolul mana- 
gerului este să cunoască în profunzime fiecare angajat şi să-i transforme talentul 
specific în performanţă. Acest rol este îndeplinit cel mai bine cu câte un singur 
angajat odată, pe care managerul să-l întrebe, să-l asculte, să lucreze cu el. 
Multiplicat de o mie de ori, acest rol reprezintă forţa unei companii. În perioade 
de mari transformări, acest rol este cel care dă forţă companiei — destulă forţă 
pentru a rămâne pe poziţie sau a se adapta cu uşurinţă. 

În acest sens, rolul managerului este cel de „catalizator”. Ca toţi catalizatorii, 
menirea managerului este de a grăbi reacţia dintre două substanţe, creând 
astfel produsul final dorit. În mod specific, managerul creează performanţă în 
fiecare dintre angajaţi grăbind reacţia dintre talentele angajatului şi obiectivele 
firmei, ca şi aceea dintre talentele angajatului şi nevoile clienţilor. Dacă sute de 
manageri îndeplinesc cu succes acest rol, compania capătă forţă, cu fiecare 
angajat în parte. 

Fără îndoială, în lumea afacerilor de azi majoritatea acestor manageri au 
şi alte responsabilităţi: se aşteptă de la ei să fie experţi în materie, vedete şi 
uneori lideri complet independenţi. Sunt şi acestea, roluri importante pe care 
marii manageri le îndeplinesc în stiluri diferite, cu mai mult sau mai puţin 
succes. Dar când se ajunge la sensul propriu de manager, în cadrul responsa- 
bilităţilor lor, marii manageri se disting cu toţii în acest rol de „catalizatori”. 

Să ne amintim de cele şase întrebări care evaluau Tabăra de bază şi Tabăra 1. 


1. Ştiu ce se aşteaptă de la mine la locul meu de muncă? 

2. Am echipamentul şi materialele necesare pentru a-mi face munca 
corect? 

3. La locul de muncă am posil 
bine, zi de zi? 

4. Înultimele şapte zile, am fost lăudat pentru munca mea bine făcută? 

5.  Şefului meu sau altei persoane de la locul de muncă pare să-i pese 
de mine ca persoană? 

6. Există la locul meu de muncă cineva care mă încurajează să mă 
dezvolt? 


litatea să fac ceea ce ştiu să fac cel mai 


Aceste întrebări asigură necesarul funcţiei de catalizator. Pentru a obţine 
răspunsuri pozitive de la angajaţii săi la aceste întrebări, un manager trebuie să 
exceleze în patru domenii: alegerea unei persoane, stabilirea a ceea ce se 
aşteaptă de la ea, motivarea ei şi dezvoltarea acesteia. Aceste patru activităţi 
reprezintă responsabilităţile cele mai importante ale managerului. Poţi avea 
viziune, carismă şi toată inteligenţa din lume, dar, dacă nu excelezi în aceste 
patru domenii, nu vei fi niciodată un manager de elită. 


1. Pentru a obţine răspunsuri de tipul „Total de acord” la întrebarea „La locul 
de muncă am posibilitatea să fac ceea ce ştiu să fac cel mai bine, zi de zi?”, 
trebuie să ştii cum să-ţi alegi oamenii. Pare simplu, dar ca să reuşeşti îţi trebuie 
o minte de cristal. Cel mai important lucru, trebuie să ştii cât de mult poţi 
schimba un om. Trebuie să cunoşti diferenţa dintre talent, abilităţi şi pregătire. 
Trebuie să ştii care dintre ele pot fi deprinse şi care pot fi doar „închiriate”. 
Trebuie să ştii cum să pui întrebările care pot trece dincolo de dorinţa candidatului 
de a impresiona, relevându-i astfel adevăratele talente. Dacă nu ştii cum să faci 
toate astea, nu vei reuşi niciodată ca manager. Pricopsit cu angajaţi prost aleşi, 
toate eforturile tale de a-i motiva şi a-i ajuta să evolueze vor fi zădărnicite. 


= 

II. Dacă vrei răspunsuri „Total de acord” la întrebările „Ştiu ce se aşteaptă 
de la mine la locul meu de muncă?” şi „Am echipamentul şi materialele necesare 
pentru a-mi face munca corect?”, trebuie să fii capabil să fixezi în mod clar 
aşteptările legate de performanţă. Această activitate presupune mai mult decât 
stabilirea unor țeluri. Trebuie să fii capabil să-i menţii omului atenţia concentrată 
asupra performanţei, azi, oricât de tentat ar fi să privească la schimbările care 
se întrezăresc. Trebuie să ştii în ce privinţă vei insista ca angajatul să-ţi urmeze 
indicaţiile şi în ce privinţe îi vei încuraja libera iniţiativă. Trebuie să fii capabil să 
echilibrezi nevoia prezentă de standardizare şi eficienţă cu nevoia, la fel de 
mare de perspicacitate şi originalitate. Dacă nu ştii cum să stabileşti acest tip 
de aşteptări, te vei afla în permanent dezechilibru, pendulând aiurea între 
impunerea prea multor reguli şi tolerarea unei prea mari dezordini. 


III. Răspunsurile „Total de acord” la întrebările „În ultimele şapte zile, am 
fost lăudat pentru munca mea bine făcută?” şi „Şefului meu sau altei persoane 
de la locul de muncă pare să-i pese de mine ca persoană?” sunt influențate de 
priceperea de a-ţi motiva angajaţii, pe fiecare în parte. Ca manager, trebuie să 
investeşti un singur lucru: timp. Cu cine şi cum îl petreci e hotărâtor pentru 
succesul tău ca manager. Deci ar trebui să dedici mai mult timp oamenilor tăi 
cei mai buni sau celor care au dificultăţi? Ar trebui să ajuţi un angajat să-şi 
îndrepte slăbiciunile sau ar trebui să te concentrezi asupra calităţilor lui? Poţi 
vreodată să apreciezi un om în prea mare măsură? Dacă da, când anume? Dacă 
nu, de ce nu? Trebuie să poţi răspunde la aceste întrebări dacă vrei într-adevăr 
să-ţi ajuţi fiecare dintre angajaţi să fie performant. 


IV. „Șefului meu sau altei persoane de la locul de muncă pare să-i pese de 
mine ca persoană?” e o întrebare influenţată de asemenea de priceperea ta de 
a-ţi ajuta angajaţii să se dezvolte, ca şi întrebarea „Există la locul meu de muncă 
cineva care mă încurajează să mă dezvolt?” Atunci când vine un angajat şi te 
întreabă „Încotro merg de-aici încolo? Mă puteţi ajuta să evoluez?”, trebuie să 
ştii ce răspuns să dai. Îi vei ajuta pe toţi să promoveze? Dacă îl trimiţi să se 
înscrie la nişte cursuri de instruire şi i le plăteşti, e oare corect? Poate că simţi 
că eşti prea apropiat de oamenii tăi. Se poate să fii vreodată prea apropiat? Ce 
faci dacă trebuie să concediezi un om la care ai ajuns să ţii? La urma urmei, 
ce le datorezi angajaţilor tăi? Răspunsurile la toate aceste întrebări te vor călăuzi 
în încercarea de a-ţi pregăti oamenii pentru succes, atât în funcţia pe care o 
deţin în prezent, cât şi mai târziu. 


Alegerea persoanei, stabilirea aşteptărilor, motivarea şi dezvoltarea acelei 
persoane: acestea sunt cele patru activităţi esenţiale ale rolului de “catalizator”. 
Dacă managerii unei companii nu sunt capabili să intre cum se cuvine în acest 
rol, atunci, oricât de sofisticate ar fi sistemele sau oricât de inspirați liderii ei, 
compania va începe treptat să se ruineze. 

La începutul anilor '90, una dintre principalele firme de turism a început un 
experiment cu echipa de lucru auto-administrate, ca alternativă la rolul 
managerului tradiţional. A fost găselniţa unui director dintr-o ramură de vârf, 
care îşi prezenta cu mare pasiune mulţimea de idei novatoare. El a conceput 
un hotel administrat de echipe. Fiecare echipă cuprindea o listă de cameriste, 
recepţioneri, hamali, personal de serviciu şi chelneri. Angajaţii fiecărei echipe se 
descurcau singuri, stabileau orare, îndatoriri şi reguli. Pentru a încuraja sprijinul 
reciproc, aprecierea şi recunoaşterea se făcea la nivel de echipă. Pentru a 
încuraja dezvoltarea individuală, fiecare angajat îşi putea mări salariul doar dacă 
învăţa şi celelalte meserii din echipă - cu cât mai multe, cu atât mai mare era 
câştigul. Toate astea erau monitorizate de doi manageri a căror responsabilitate 
principală era nu de a conduce oamenii, ci de a asigura buna funcţionare a noii 
structuri de echipă. Un proiect inspirat, cu o singură hibă însă: 

N-a mers, 

Angajaţilor le-a plăcut ideea de a se sprijini reciproc, aşa cum fac toţi 
angajaţii marilor hoteluri, dar structura echipei i-a pus în încurcătură. Cele mai 
bune cameriste nu vroiau să devină recepţionera. Le plăcea ceea ce făceau. 
Recepţionerii nu-şi doreau să servească la mese, iar chelnerii, copleșiți de 
problemele din spatele recepţiei, priveau cu îngrijorare la dezastrul pe care 
recepţionerii îl lăsau în nepreţuitul lor restaurant. Fiecare angajat a ajuns să 
simtă că joacă un rol greşit. Nu mai ştia clar ce se aşteaptă de la el. Nu se mai 
simţea competent şi, concentrat asupra echipei mai degrabă decât asupra 
propriei performanţe, nu se mai simţea important. Au izbucnit certuri, clienţii 
au început să se plângă, iar cei câţiva manageri care mai rămăseseră, obligaţi 
să suporte începători în toate meseriile, priveau cu îngrijorare împrejur. 

A fost un dezastru. Cel cu ideea a tot încercat să dreagă lucrurile, dar 
declinul a continuat. În cele din urmă, hotelul a fost obligat să revină la vechiul 
sistem tradiţional, iar compania din care făcea parte a fost vândută unui con- 
cern hotelier. 

Această companie a plătit un preţ uriaş pentru că a înlocuit forţa rafinată 
a marilor manageri, cu o complicată structură de echipă. 

Din păcate, multe alte firme par să se îndrepte către un destin similar, chiar 
dacă pe o cale uşor diferită. Aceste firme au hotărât să atribuie rolul „catalizator” 
altor departamente, precum cel de resurse umane sau de instruire. Aceste 
departamente concep sisteme complicate de selecţie sau cursuri de dezvoltare 
a abilităţilor, lăsându-l pe manager să se ocupe de „treaba lui”. Ideea pare să 
fie că managerii au destul de făcut şi fără a se preocupa de aspecte precum 
alegerea oamenilor şi dezvoltarea lor. 

Ideea are la bază bune intenţii, dar, de fapt, privarea managerilor de aceste 
activităţi înseamnă începutul şubrezirii companiei. Firmele sănătoase au nevoie 
de existenţa unor legături strânse între fiecare manager şi angajaţii săi. Dacă 
managerul n-are nici un cuvânt de spus în alegerea oamenilor săi şi dacă nu 
se implică în succesul şi dezvoltarea lor viitoare, aceste legături slăbesc. 

Asta nu înseamnă că departamentele de resurse umane sau de instruire 
n-ar trebui să ofere acces managerilor la instrumente, sisteme şi cursuri. Ba da. 
Dar direcţia fundamentală ar trebui să fie către instruirea managerilor asupra 
modului de folosire a acestor instrumente, nu către substituirea managerului 
cu ele. Esenţa funcţiei de manager stă în cele patru acţiuni: alegerea personalului, 
stabilirea aşteptărilor, motivarea unei persoane, dezvoltarea acelei persoane. Nu 
poţi centraliza nişte acţiuni care se pot concretiza numai de la om la om, de 
la manager la angajat. 


MANAGERII NU SUNT DOAR LIDERI-ÎN-AŞTEPTARE 


„Managerii fac lucrurile aşa cum trebuie. Liderii fac lucrurile care trebuie.”* 
Managementul tradiţional se mândreşte cu aforisme de acest gen. Aşa cum am 
remarcat anterior, le foloseşte pentru a încuraja managerii să se considere 
drept „lideri”. Managerul e socotit drept salahorul de nădejde, în vreme ce 
liderul e directorul rafinat, strategul ce priveşte în perspectivă. Şi de vreme ce 
majoritatea oamenilor şi-ar dori să facă parte mai degrabă din această ultimă 
categorie, îndemnul pare pozitiv şi în favoarea dezvoltării. Dar nu e aşa: 
diminuează rolul managerului însă nu reuşeşte să facă mai mult de atât. Diferenţa 
între un manager şi un lider e mult mai profundă decât cred majoritatea 
oamenilor. Compania care scapă din vedere această distincţie va avea de suferit. 

Cea mai importantă diferenţă între un mare manager şi un mare lider este 
una de perspectivă. Managerii de elită privesc spre interior. Ei observă în cadrul 
firmei fiecare individ, diferenţele de stil, obiective, necesităţi şi motivaţia fiecărei 
persoane. Deosebirile sunt mici, subtile, dar marii manageri trebuie să le acorde 
atenţie. Aceste diferenţe subtile îi călăuzesc pe drumul just al descoperirii 
talentelor unice ale fiecărui individ şi transformarea lor în performanţă. 

Marii lideri, dimpotrivă, privesc spre exterior. Urmăresc competiţia, privesc 
în perspectivă, caută căi alternativ. Se concentrează asupra schemelor generale, 
căutând conexiuni, deficienţe şi impunându-şi avantajele acolo unde găsesc 
punctele slabe. Trebuie să fie vizionari, strategi, mobilizatori. Jucat bine, este, 
fără îndoială, un rol decisiv. Dar nu are prea mult de-a face cu încercarea de 
a transforma talentele individuale ale unui om, în performanţă. 

Adevăraţii manageri nu sunt mini-directori care aşteaptă să li se încredinţeze 
conducerea. Marii lideri nu sunt doar manageri care au câştigat un plus de 
rafinament. În esenţă, acţiunile unui manager şi ale unui lider sunt cu totul 
diferite. E foarte posibil ca o persoană să fie un manager excelent şi un lider 
catastrofal. E la fel de posibil ca un foarte bun lider să eşueze ca manager. 
Foarte puţini, numai cei deosebit de înzestrați, pot excela în ambele ipostaze. 

Dacă firmele vor amesteca cele două roluri, aşteptându-se ca toţi managerii 
să fie şi lideri, sau vor considera „liderul” doar ca pe o formă mai avansată de 


* Joc de cuvinte în limba engleză: things right/ right things (n. ed.). 

„manager”, atunci rolul esenţial de „catalizator” va fi subestimat, înţeles şi jucat 
în mod nefericit. Treptat, firma se va dezintegra. 


NU COMPLICA LUCRURILE 


Mike K., agent de bursă principal în cadrul unei mari bănci comerciale, a 
rămas uluit. Cei treizeci de agenţi din subordinea lui avuseseră cel mai bun an 
din cariera lor. Atmosfera la birouri era pozitivă şi încrezătoare. Şeful îi acordase 
o primă generoasă. Şi totuşi, de la departamentul de Resurse Umane tocmai 
fusese anunțat că era cel mai slab manager din cadrul firmei. l-o spuseseră 
chiar aşa, de-a dreptul: „Eşti cel mai slab manager din cadrul firmei.” 

- De unde Dumnezeu aţi scos chestia asta? a replicat Mike. 

— A fost făcută o analiză, i s-a răspuns. Rapoartele directe ţi-au evaluat 
douăzeci şi cinci de competenţe diferite şi, chiar dacă ai avut punctaj foarte bun 
la unele dintre ele, după calculele noastre, media totală a fost cea mai slabă din 
toată firma. În următoarele luni, va trebui să te străduieşti să-ţi rezolvi punctele 
slabe pentru că, la anul pe vremea asta, se va face o nouă analiză. 

Nu era vorba chiar de o ameninţare, dar Mike a ştiut că urma să fie un an 
foarte dificil pentru el. 

Mike a avut ghinionul să cadă victimă bunelor intenţii. Unele companii, 
nedorind să neglijeze importanţa managerului, au ajuns în cealaltă extremă şi, 
încercând să stabilească cât mai detaliat rolul managerului, au sfârşit prin a-l 
împovăra pe bietul om cu o listă înfricoşătoare de „atribuţii comportamentale”. 
lată mai jos un exemplu de competenţe ale managerului, impuse de mai multe 
companii: 


e gestionarea schimbării 

e  auto-cunoaştere 

e stabilirea unor planuri 

e viziune captivantă 

e inspirație 

e dinamism strategic 

e mobilizarea oamenilor 

e capacitate de asumare a riscului 
e asumarea responsabilităţi 

e practici şi controlul afacerii 

e orientarea spre rezultate 

e gestionarea diversi 

e perspectivă lărgită 

e calm în condiţii de stres 

e înțelegere faţă de oameni (sensibilitatea interpersonală) 


Manageri precum Mike sunt evaluați la toate aceste competențe de către 
şefii lor şi uneori chiar de către colegi. Domeniile unde se descurcă bine sunt 

examinate sumar. Cele unde obţin punctaj mai slab sunt catalogate drept 
„domenii de acţiune” şi constituie punctul central al „proiectului de dezvoltare 
individuală”. 

Îţi poti imagina cum sunt primite toate astea de către managerii în funcţie: 
Cum să am o „viziune captivantă” şi să menţin în acelaşi timp „o perspectivă 
lărgită”? Cum să-mi „asum responsabilitatea” şi să fiu în acelaşi timp „inţelegător 
faţă de oameni”? E imposibil să reuşeşti. A crea un supermanager poate părea 
la un moment dat o idee bună, dar, cum s-a întâmplat şi cu Dr. Frankenstein, 
rezultatele sunt întotdeauna uşor ridicole şi cam înfricoşătoare. 

Până la urmă, oricât de bine intenţionată ar fi, acest tip de definire strictă 
nu e necesară. O companie n-ar trebui să-şi oblige managerii să se comporte 
la fel cu oamenii lor din subordine. Fiecare manager ar trebui să folosească 
propriul său stil. Ceea ce compania poate — şi ar trebui — să facă este să ţină 
fiecare manager orientat către cele patru activităţi esenţiale ale rolului de 
catalizator: alegerea persoanei, stabilirea aşteptărilor, motivarea persoanei şi 
sprijinul acordat dezvoltării ei. Indiferent cât de diferite ar fi stilurile folosite, 
atunci când managerii îndeplinesc cu succes acest rol, temelia este pusă. Pe cât 
posibil omeneşte, talentul fiecărui angajat este convertit în performanţă. 
Compania devine puternică. 


Cele Patru Chei 


„Cum îşi îndeplinesc marii manageri aceste roluri?” 


Rolul de catalizator ne spune ce fac managerii. Dar nu ne spune nimic 
despre cum o fac. 

Deci cum o fac? Cum reuşesc managerii de elită să descătuşeze energia 
potenţială a oamenilor din subordinea lor? Cum aleg o persoană, cum stabilesc 
ceea ce aşteptă de la ea, cum o motivează şi cum sprijină dezvoltarea fiecărui 
angajat în parte? 

Într-o scenă din Căutătorii Arcei pierdute, Indiana Jones, frustrat, încearcă 
să afle de unde trebuie să înceapă săpăturile pentru a descoperi Chivotul sfânt. 
Duşmanii săi, naziştii, începuseră deja să sape şi el îşi dorea cu tot dinadinsul 
să le-o ia înainte. Locaţia Chivotului e notată pe un vechi coif ornamental, şi un 
bătrân fachir egiptean îl roteşte în palme, traducând simbolurile sanscrite, rar 
şi cu precizie. Brusc, Indy se opreşte. Auzind traducerea, îşi dă seama că naziștii 
înţeleseseră greşit textul antic. Calculele lor aveau o hibă. Instrumentul lor de 
măsurare era prea scurt. Se întoarce la colegul lui şi îi spune râzând: „Ăştia sapă 
unde nu trebuie.” 

Referindu-se la cele patru atribuţii fundamentale ale managerului, manage- 
mentul tradiţional „sapă unde nu trebuie”. Indicaţiile sunt aproape corecte. Dar 
când priveşti prin ochii marilor manageri îţi dai seama că fiecare element îşi 
greşeşte cu puţin dar sigur, ținta. Înţelepciunea convenţională te îndeamnă să: 


1. alegi oamenii ... după experienţa, inteligenţa şi hotărârea lor 

2. stabileşti aşteptările... definind paşii corecţi 

3. motivezi oamenii... ajutându-i să-şi identifice şi să-şi depăşească slă- 
biciunile 

4. le stimulezi dezvoltarea ... ajutându-i să înveţe şi să promoveze 


Aparent, aceste indicaţii sunt corecte. De fapt, mulţi manageri şi multe 
companii le urmează cu fidelitate. Dar ceva lipseşte. Nu poţi construi o echipă 
de excepţie doar alegând oamenii după experienţa, inteligenţa şi hotărârea lor. 
A defini paşii corecţi şi a îndrepta minusurile oamenilor nu e cel mai eficient 
mod de a genera performanţă pe termen lung. lar pregătirea unei persoane 
pentru o următoare treaptă în carieră scapă din vedere esenţa „dezvoltării”. 

Să ne amintim viziunea revoluţionară comună marilor manageri: 


Oamenii nu se schimbă atât de mult. 
Nu-ţi pierde vremea încercând să adaugi ceva acolo unde n-a fost să fie. 

Încearcă să profiti de ceea ce există deja. 
E o sarcină suficient de dificilă. 


Dacă aplici această viziune la atribuţiile fundamentale ale rolului de catalizator, 
iată ce vei obţine: 


e Când aleg o persoană, ei o aleg pentru talentul... nu doar pentru 
experienţa, inteligenţa sau hotărârea ei. 

e Când stabilesc aşteptările, au grijă să definească rezultatele pe care le 
aşteaptă... nu paşii care trebuie urmaţi. 

+ Când motivează o persoană, se concentrează pe punctele lui forte... 
nu pe cele slabe. 

e Când sprijină dezvoltarea cuiva, îl ajută să-şi găsească locul potrivit... 
nu neapărat să urce pe următoarea treaptă a carierei. 


Am numit această abordare novatoare, „Cele Patru Chei” ale marilor 
manageri. Luate împreună, cele patru chei dau la iveală modul în care aceşti 
manageri descătuşează potenţialul fiecărui angajat în parte. 

Să analizăm acum felul în care funcţionează fiecare din aceste patru chei 
şi modul în care le poţi folosi în cazul propriilor tăi angajaţi. 


CAPITOLUL 3 


Prima cheie: 
Alege după talent 


e Talentul: cum îl definesc 
marii manageri 


e Ingredientul potrivit 

e Deceniul creierului 

e Abilităţi, cunoştinţe şi talente 
e Lumea în funcţie de talent 


e Talentul: cum îl descoperă marii 
manageri 


* Sfatul antrenorului 


Talentul: cum îl definesc marii manageri 


„De ce orice performanţă de excepţie necesită talent?” 


În mod normal, asociem talentul doar cu performanţa de excepţie a 
celebrităților - cu puternic accent pe termenul „celebritate”. ÎI privim pe Michael 
Jordan, croindu-şi cu iuţeală drum către coş, şi ne dăm seama că nu antrena- 
mentul şi nu hotărârea lui dârză naşte strălucirea lui. Probabil că le are şi pe 
acestea, ca de altfel majoritatea jucătorilor din NBA. Însă doar ele nu pot explica 
modul în care străluceşte Michael. În adâncul nostru, ştim că arma lui secretă 
este talentul său. ÎI privim pe Robert De Niro şi ne spunem acelaşi lucru: Este 
talentat. Tiger Woods, Jay Leno, Maya Angelou, cu toţii fac parte din această 
categorie. Au fost binecuvântaţi cu un dar misterios. Pentru cei mai mulţi dintre 
noi, talentul pare un lucru rar şi preţios, hărăzit unor oameni speciali, inaccesibili. 
Sunt diferiţi toţi aceşti oameni cu talent. Cu mult diferiţi de noi. 

Marii manageri nu sunt de acord cu această definiţie a talentului. Este prea 
restrânsă, prea specializată. Ei definesc talentul drept „un model recurent de 
gândire, simţire sau comportament care poate fi aplicat în mod productiv.” 
Accentul e pus în acest caz pe termenul „recurent”. Talentele tale, afirmă ei, 
sunt conţinute în comportamentul pe care o ai cel mai adesea. Ai un filtru 
mental care cerne lumea din jurul tău, obligându-te să fii atent la unii stimuli, 
în vreme ce alţii trec pe lângă tine, neobservaţi. Uşurinţa instinctivă cu care îţi 
aminteşti nume şi nu doar simple chipuri, este un talent. Nevoia de a pune 
etichete pe borcănaşele cu mirodenii sau pe sertare este şi ăsta un talent. La 
fel şi pasiunea pentru cuvinte încrucişate, atracţia pentru risc, sau nerăbdarea. 
Orice model de comportament recurent care poate fi aplicat în mod productiv 
constituie un talent. Cheia către performanţă este, desigur, potrivirea între talentele 
şi rolul tău. 

Această definiţie a talentului este dezarmant de neutră, aproape banală. 
Totuşi, ea îi călăuzeşte pe marii manageri către o descoperire importantă: Orice 
rol, îndeplinit la cote de excelenţă, necesită talent, pentru că orice rol îndeplinit 
astfel necesită anumite modele recurente de gândire, simţire şi comportament. 
Ceea ce însemnă că asistentele, şoferii de camion, profesorii, menajerele sau 
stewardesele de excepţie au cu toţii talent. (Vom trece în revistă câteva din 
aceste talente mai târziu, în acest capitol.) 

Indiferent dacă excelența este „celebrată” sau anonimă, managerii de 
excepţie ştiu că excelența nu poate exista fără talent. 


Ingredientul potrivit 


„De ce talentul este mai important decăt experienţa, 
capacitatea intelectuală sau voinţa?” 


Pentru majoritatea rolurilor, înțelepciunea convenţională sfătuieşte managerii 
să-şi aleagă oamenii în funcţie de experienţa, capacitatea intelectuală sau 
hotărârea lor. Talentul, dacă e amintit, e menţionat abia la urmă. 

Înţelepciunea convenţională spune: 


„Experienţa este hotărâtoare.” Managerii care pun accent pe experienţă, 
acordă atenţie mai mare trecutului profesional al candidatului. Ei studiază cu 
atenţie CV-ul fiecăruia, evaluând companiile unde a lucrat şi slujba pe care a 
avut-o. Privesc trecutul candidatului ca pe o fereastră către viitorului său. 


„Capacitatea intelectuală este hotărâtoare." Tipul acesta de manageri au 
încredere în inteligenţa primară. Ei susţin că, dacă eşti inteligent, poţi să te 
„descurci” în majoritatea rolurilor. Oamenii deştepţi pur şi simplu „se descurcă” 
mai bine decât restul. Atunci când îşi aleg angajaţii, ei tind să favorizeze candidaţii 
care se exprimă cu uşurinţă şi au recomandări academice serioase. 


„Voința este hotărâtoare.” Afirmaţie ce aparţine şcolii de gândire de tipul 
„Succesul înseamnă 10% inspiraţie şi 90% transpiraţie”. Managerii de acest tip 
au convingerea că partea tehnică a majorităţii rolurilor poate fi învățată, dar nu 
şi dorinţa de a reuşi sau tenacitatea în faţa obstacolelor. Atunci când îşi aleg 
oamenii, caută în trecutul lor dovezi de perseverenţă. 

Marii manageri ar putea fi de acord cu toate aceste precepte - experienţa 
poate asigura un capital valoros; inteligenţa este un avantaj; voinţa - pe care 
managerii de elită o socotesc drept un talent - este aproape imposibil de 
deprins. Dar înţelepciunea convenţională se opreşte aici. Uită să ia în calcul 
atâtea alte feluri de talente şi faptul că talentele potrivite, mai mult decât 
experienţa, capacitatea intelectuală sau voinţa, sunt de fapt premiza excelenţei 
în toate rolurile - talente precum priceperea unui chelner de a formula o 
sugestie, compasiunea unor asistente, capacitatea unor vânzători de a-şi exprima 
hotărât punctul de vedere sau, în cazul managerilor, abilitatea de a-şi individualiza 
angajaţii. Înţelepciunea convenţională presupune fie că aceste comportamente 
pot fi deprinse după angajare, fie că ele sunt relativ insignifiante pentru 
performanţa la locul de muncă. 

Ambele presupuneri sunt false. În primul rând, nu poţi deprinde talentul. 
Nu poți învăţa pe cineva să formuleze sugestii, să simtă compasiune pentru 
semeni, să fie încântat de confruntări sau să lucreze cu oamenii în funcţie de 
diferenţele subtile dintre ei. Trebuie să-ţi alegi angajaţii în funcţie de astfel de 
talente. (Vom explica mai târziu motivul.) 

În al doilea rând, talente ca acestea se dovedesc a fi forţa determinantă 
din spatele performanţei individuale. Asta nu înseamnă că experienţa, capacitatea 
intelectuală sau voinţa nu ar fi importante. Atâta doar că suma talentelor unui 
angajat - ce anume îl pune în mişcare, cum gândeşte, cum îşi construieşte 
relaţiile — are mult mai mare importanţă. 

Indiferent cât de atent vei alege în funcţie de experienţă, intelect sau voinţă, 
tot vei avea diferenţe privind performanța. În cazul companiei de vânzări cu 
amănuntul, descrisă în capitolul 1, tuturor managerilor de magazine li se 
asiguraseră aceleaşi condiţii şi aceeaşi instruire, totuşi unii se situau cu 15% 
peste bugetul profit/pierdere, în vreme ce alţii erau cu 30% sub el. 

Într-o mare companie de telecomunicaţii, reprezentanţii neperformanţi ai 
serviciului clienţi luau de trei ori mai multe apeluri decât cei mai buni colegi ai 
lor, pentru a rezolva aceeaşi reclamaţie a clientului — şi cum milioane de clienţi 
sună în fiecare an, fiecare apel costând compania câte zece dolari, aceste 
diferenţe de performanţă au atras, pe bună dreptate, atenţia conducerii. 

În mod similar, o companie naţională de transport declară că şoferii săi 
obişnuiţi acoperă 125.000 de mile*/şi au patru accidente pe an - totuşi, unul 
din şoferii săi cei mai buni tocmai şi-a sărbătorit cele patru milioane de mile de 
şofat fără incidente rutiere. 

Există diferenţe în fiecare rol, indiferent cât de simplu ar părea el. Chiar 
dacă experienţa, capacitatea intelectuală şi voinţa influenţează fiecare în mod 
semnificativ performanța, doar talentul potrivit — tiparele recurente de comporta- 
ment care se potrivesc rolului — poate face cu adevărat diferenţa. Doar prezenţa 
talentului poate explica de ce, dacă ceilalţi factori sunt identici, unii angajaţi 
excelează într-un rol, iar alţii se străduiesc din greu. 

Să luăm un exemplu extrem în care candidaţii au fost selectaţi cu grijă în 
funcţie de experiența, intelectul şi voinţa lor. Au fost instruiți cu pricepere şi 
totuşi performanţa lor s-a deosebit considerabil. 

Generalul de brigadă Don Flickinger s-a confruntat cu una dintre cele mai 
grele provocări de management din istorie. Trebuia să găsească şi să instruiască 
şapte oameni care să îndeplinească o misiune extrem de dificilă. Nici unul 
dintre ei nu mai făcuse aşa ceva înainte şi fiecare avea ocazia să o facă doar 
o singură dată. Miza era foarte mare. Reuşita lor ar fi redat Americii, încrederea 
în sine. Un eşec ar fi alimentat infatuarea blocului estic. 

Ca orice manager, generalul a pierdut mult timp şi energie încercând să 
găsească oamenii potriviţi pentru misiune. În primul rând, şi-a expus criteriile 


* 1 milă = 1.61 km 

minime: candidaţii trebuiau să aibă până în treizeci şi nouă de ani, să fie nu mai 
înalţi de 5,11 picioare”, să aibă o condiţie fizică excelentă şi să fi absolvit o 
şcoală militară de piloţi de încercare, cu o experienţă de cel puţin 1500 de ore 
de zbor cu avioane cu reacţie. 

Toţi cei care au corespuns acestor criterii au fost supuşi celor mai solicitante 
teste fizice şi psihologice. Teste de rezistenţă fizică — cât timp poţi ţine ridicată 
o coloană de mercur fără să-ţi tragi răsuflarea? Teste de echilibru mental — cât 
poţi rezista închis într-o cameră întunecoasă, antifonată, fără să ştii peste câtă 
vreme vei fi eliberat? Teste de reprimare a durerii — ce faci dacă ţi se introduce 
un ac lung în muşchiul de la baza degetului mare şi apoi se trece prin el curent 
electric? 

În cele din urmă, generalul şi-a ales cei şapte oameni. 

Ei au fost Alan Shepard, Gus Grissom, John Glenn, Scott Carpenter, Wally 
Schirra, Gordon Cooper şi Deke Slayton. Generalul a găsit ce şapte astronauți 
pentru Programul spaţial Mercury. 

Şi ca orice manager bun, după ce i-a găsit, s-a ocupat de pregătirea lor. Au 
fost învăţaţi totul, de la noţiuni de gravitație şi propulsie a rachetelor şi până la 
chestiuni de ordin practic, de genul cum să-şi controleze deriva şi rotirea în 
imponderabilitate. Li s-au pus la dispoziţie cei mai buni profesori, echipamentul 
cel mai avansat şi suficient timp pentru a procesa informaţia. Timp de doi ani 
de zile, au acumulat o sumedenie de noi aptitudini şi cunoştinţe. 

Până la 5 mai 1961 erau pregătiţi. Zborul suborbital de cincisprezece minute 
al lui Alan Shepard a fost prima dintre cele şase misiuni încununate de succes 
(Deke Slayton a trebuit să renunţe din cauza unor probleme cu inima) şi care 
s-au încheiat cu maratonul lui Gordon Cooper care a rămas pe orbită treizeci 
şi patru de ore, înconjurând Pământul de douăzeci şi două de ori. 

La vremea când Cooper îşi încheia misiunea pe 17 mai 1963, ruşii fuseseră 
ajunşi din urmă, mândria Americii restaurată, iar baza pentru zborul spre Lună, 
pregătită. 

Din aproape toate punctele de vedere, programul MISS (Man in Space 
Soonest**) a fost un model de excelenţă în execuţia unui proiect: tehnologie 
superioară plus oameni aleşi cu grijă şi bine antrenați, toate concentrate asupra 
unei misiuni specifice, stimulate şi de speranţele unei naţiuni întregi. Nu-i de 
mirare că a fost un succes. 

Dar să examinăm totul mai îndeaproape. Dacă priveşti Programul Mercury 
doar din perspectivă strict managerială, n-ai să vezi imaginea unui proiect 
perfect. Vei vedea mai degrabă şase misiuni foarte diferite între ele. lar dacă faci 
o clipă abstracţie de latura spectaculoasă a demersului şi de curajul inspirat al 
fiecărui astronaut, calitatea performanţei în fiecare dintre cele şase misiuni 
poate fi diferențiată - două previzibile, două eroice şi două mediocre. Dacă 


* 1 picior =0.35 m 
** „om în spaţiu, cât mai curând” — nota trad. 

priveşti şi mai îndeaproape, vei descoperi că, în majoritatea cazurilor, astronauții 
în mod individual au fost la originea acestei diferențieri. 

Alan Shepard şi Wally Schirra, amândoi militari de carieră, şi-au făcut datoria 
cu exactitate: fără drame, fără surprize, misiuni ca la carte. 

John Glenn şi Gordon Cooper au fost ceva mai deosebiți. Glenn s-a dovedit 
eroul eroilor. Cooper a fost atât de relaxat încât a adormit pe rampa de lansare. 
Însă amândoi s-au confruntat cu dificile probleme de ordin mecanic, la care au 
reacţionat cu eroism rece şi mare îndemânare tehnică - Cooper a reuşit chiar 
să realizeze amerizarea cea mai bună dintre toate, în ciuda defecţiunii sistemelor 
automate de ghidare. 

Performanţele lui Gus Grissom şi Scott Carpenter n-au fost deloc impresio- 
nante. Grisoom a realizat un zbor curat, dar a părut să intre în panică după ce 
capsula lui a căzut pe suprafaţa apei. A deschis bocaportul de ieşire prea 
curând, capsula s-a umplut cu apă şi s-a scufundat pe fundul oceanului la 
16.000 picioare. NASA n-a mai reuşit niciodată să recupereze capsula de 3.000 
de livre*. Pe de altă parte, Carpenter a fost aşa de exaltat de ideea că se află 
în spaţiu încât şi-a manevrat capsula pe orbită până ce şi-a consumat aproape 
tot combustibilul. La vremea când a trebuit să reintre în atmosfera pământului, 
n-a fost în stare să realizeze corecţiile unghiului de coborâre şi a amerizat la 250 
de mile de punctul stabilit. A avut noroc. Încă vreo câteva grade şi capsula n-ar 
mai fi intrat în atmosferă, rămânând să rătăcească în spaţiu pentru veșnicie. 

NASA a analizat probabil performanţele astronauţilor ei, întrebându-se: „De 
unde aceste diferenţe? Doar am ales oamenii după experienţă, inteligenţă şi 
hotărâre. Au avut parte cu toţii de aceeaşi instruire şi aceleaşi instrumente. De 
ce performanţele lor au fost diferite? De ce Cooper a strălucit, iar Carpenter 
abia s-a descurcat? De ce Glenn a fost atât de calm, iar Grissom a intrat în 
panică?” 

Răspunsul este că, în ciuda asemănărilor în multe privinţe - cu toţii fiind 
oameni într-adevăr speciali, comparativ cu noi, ceilalţi — aceşti şase oameni 
aveau talente diferite. 

Ce înseamnă asta? Înseamnă că, deşi fiecare dintre ei a fost confruntat cu 
aceiaşi stimuli, modul în care au reacţionat şi s-au comportat a fost foarte 
diferit. În timp ce era pe orbită, Carpenter a fost atât de exaltat, încât nu s-a 
putut abţine să nu se joace cu reactoarele de altitudine; în schimb, Cooper a 
fost atât de calm încât la un moment dat a adormit. La lansare, pulsul lui 
Grissom a crescut la 150 de bătăi pe minut. Cel al lui Glenn n-a urcat peste 80. 

Aceiaşi stimuli, reacţii cu totul diferite. De ce? Pentru că fiecare om trece 
lumea prin propriul său filtru. Fiecare filtru mental funcţionează în aşa fel încât 
unii oameni devin conştienţi de stimuli pe care alţii nici nu-i percep. Plutind pe 
apă după amerizare, Wally Shirra, sigur pe el, a fost atât de concentrat să facă 
„totul ca la carte”, încât a rămas în capsulă timp de patru ore pentru a îndeplini 

cu rigoare fiecare etapă a procedurii ulterioare zborului. Filtrul său mental a 
respins orice tendinţă de claustrofobie. Gus Grissom n-a reuşit. Se pare că, la 
nici cinci minute după amerizare, a simţit că minuscula capsulă se strânge în 
jurul lui. Filtrul său mental, nemaifiind în stare să lupte cu panica, i-a comunicat 
să iasă, să evadeze, atunci, imediat. Bocaportul de ieşire a fost deschis neântârziat. 

Fiecare dintre noi avem un filtru, un mod caracteristic de a reacţiona la 
mediul înconjurător. Acest filtru ne spune ce stimuli să percepem şi pe care să-i 
ignorăm, care să ne placă şi care să ne displacă. El ne creează motivațiile 
interioare - suntem competitivi, altruişti sau egocentrici? El determină modul în 
care gândim - suntem disciplinaţi sau comozi, pragmatici sau chibzuiţi? Ne 
influenţează atitudinile predominante — suntem optimişti sau cinici, calmi sau 
anxioşi, înţelegători sau reci? El creează în noi toate tiparele specifice de gândire, 
simţire şi comportament. De fapt, acest filtru este sursa talentelor noastre. 

Filtrul tău este unic. El selectează fiecare stimul şi creează o lume pe care 
doar tu o poţi vedea. Acest filtru e responsabil pentru faptul că aceiaşi stimuli 
produc în tine reacţii profund diferite faţă de cele ale oamenilor de lângă tine. 

Să ne imaginăm, de pildă, că zbori cu avionul pe o distanţă lungă şi eşti 
adormit în momentul în care aparatul dă peste o turbulenţă de altitudine. Te 
trezeşti, convins că principalul motiv pentru care n-ai auzit nici o explicaţie din 
partea piloților e pentru că sunt prea ocupați să-şi fixeze paraşutele? Sau îţi 
continui somnul, singurul semn că trupul tău simte izbiturile fiind o clătinare 
ceva mai viguroasă a capului? 

Să zicem că te afli la o petrecere împreună cu persoane cunoscute şi 
necunoscute. Te amesteci imediat printre străini, navigând cu uşurinţă prin 
mulţime, reţinând nume, spunând poveşti, făcându-ţi imediat prieteni? Sau te 
retragi într-un colţ, căutând din ochi pe cineva cunoscut şi repetând în minte 
singurul banc pe care s-ar putea să-l spui în acea seară? 

Imaginează-ţi că te cerţi cu şeful. Pe măsură ce disputa se intensifică, simţi 
că devii mai rece, mai stăpân pe tine, mai limpede, pe măsură ce creierul îţi 
serveşte toate argumentele potrivite? Sau dimpotrivă, în ciuda tuturor pregătirilor, 
emoţiile te copleşesc şi mintea ţi se închide, refuzându-ţi accesul la argumentele 
acelea îndelung repetate? 

Pentru că orice fiinţă umană e călăuzită de filtrul său unic, aceeaşi situaţie 
produce reacţii foarte diferite. Ceea ce e extrem de uşor pentru un om, pentru 
altul e îngrozitor de dificil. Ce e stimulativ pentru tine, e plictisitor pentru altcineva. 

Toţi şoferii de camion se confruntă cu aceeaşi situaţie — kilometri întregi de 
parcurs, o încărcătură dificil de manevrat şi mulţimi de maşini mici agitându-se 
în jurul lor. Au cu toţii aceeaşi pregătire, aceeaşi experienţă. Dar unii dintre 
aceşti şoferi parcurg distanţe de două ori mai mari faţă de colegii lor şi au 
jumătate din numărul lor de accidente. De ce? E vorba de filtrul lor. Când îi 
întrebi pe cei mai buni şoferi: „La ce te gândeşti când şofezi?”, cu toţii răspund 
la fel: „Mă gândesc ce aş face dacă... dacă maşina aceea ar porni în acest 
moment. Dacă pietonul acela s-ar hotări să traverseze înainte de schimbarea 

culorii semaforului. Dacă mi-ar ceda frânele.” În vreme ce alţi şoferi se gândesc 
la următoarea haltă, la cât drum mai au de parcurs sau la subiecte mai amuzante, 


cei mai buni şoferi se joacă de-a „ce-aş face dacă...”, anticipând scenarii, 
plănuind manevre de scăpare. Aceiaşi stimuli, reacţii diverse, performanţe foarte 
diferite. 

În mod asemănător, toţi reprezentanţii serviciului clienţi se confruntă cu 
aceeaşi situaţie — mii de apeluri telefonice de la clienţi nemulţumiţi. Cu toţii au 
la dispoziţie aceeaşi tehnologie, aceeaşi experienţă şi instruire. Totuşi, cei mai 
buni primesc de trei ori mai puţine apeluri decât majoritatea, pentru rezolvarea 
aceleiaşi reclamaţii. De ce? Fiindcă pentru cei mai buni, dintre care mulţi sunt 
timizi în contactele fizice cu alte persoane, telefonul este un instrument de 
intimitate. El îi protejează de clienţi şi, în acelaşi timp, le oferă ocazia să comunice 
şi să se lege mai repede şi mai strâns decât ar fi făcut-o stând în faţa acestora. 
Ei îşi închipuie încăperea în care se află clientul, felul în care arată el. Zâmbesc 
şi gesticulează chiar dacă ştiu că respectivul client nu-i poate vedea. În mod 
instinctiv, filtrul lor preia fiecare voce lipsită de corp şi o transformă într-o fiinţă 
umană. lar la celălalt capăt al firului, clientul simte asta. 

Această filtrare a lumii lor nu e un proces conştient, raţional. Nu se întâmplă 
o dată pe săptămână, îngăduindu-le luxul de a sta şi a cântări toate alternativele 
înainte de a hotărî cel mai „înţelept” mod de reacţie. Mai degrabă filtrul lor e 
permanent în lucru, selectând, cernând, construindu-le lumea în timp real. 

La fel se întâmplă şi cu filtrul tău. El acţionează chiar şi acum, în timp ce 
citeşti această carte. Poate că, tocmai în clipa asta, ţi-ai ridicat ochii din pagină, 
ai făcut o pauză şi te-ai gândit la ceva. Sau poate că nu. Poate că citeşti în viteză 
aceste rânduri ca să ajungi la finalul capitolului, până la sfârşitul călătoriei cu 
avionul. Sau avionul n-are nici un amestec şi eşti pur şi simplu o persoană care 
citeşte în viteză. Poate că tocmai ţi-ai luat pixul ca să subliniezi acest paragraf 
sau să notezi ceva pe marginea filei. Ori poate că dispreţuieşti acest obicei al 
unora de a face însemnări pe cărţi. 

Filtrul tău lucrează tot timpul. Din toate lucrurile pe care le-ai putea face, 
simţi sau gândi, filtrul tău îţi comunică în permanenţă cele câteva lucruri pe 
care trebuie să le faci, să le simţi sau să le gândești. 

Acest filtru, mai mult decât rasa, sexul, vârsta sau naționalitatea ta, te 
reprezintă pe Tine. 


Deceniul creierului 


„Cât de mult te poate schimba un manager?” 


Cât anume din tine poate fi schimbat? 

Dacă deteşti să faci noi cunoştinţe, poţi învăţa să-ţi placă întâlnirile cu 
străini? Dacă dai bir cu fugiţii când e vorba de vreo confruntare, poţi fi determinat 
să găseşti satisfacţie în focul unei dispute? Dacă te trec sudorile în faţa 
reflectoarelor, poţi deprinde experienţa palpitantă a vorbitului în public? Oare 
poţi să construieşti talente noi? 

Mulţi manageri şi multe companii îşi închipuie că răspunsul la aceste întrebări 
este „Da”. Cu cele mai bune intenţii, le spun angajaţilor că toţi au acelaşi 
potenţial. Îi încurajează să fie deschişi şi să deprindă noi modalităţi de 
comportament. Pentru a-i ajuta să urce în ierarhia companiei, îşi trimit angajaţii 
la cursuri de instruire care să-i înveţe noi atitudini comportamentale - empatia, 
comportamentul asertiv, construirea relaţiilor, inovaţia, gândirea strategică. În 
viziunea lor, una dintre cele mai admirabile calităţi ale unui angajat este voinţa 
de a se transforma învățând şi auto-disciplinându-se. 

Marii manageri ai lumii nu au însă aceeaşi viziune. Să ne amintim mantra* 
lor: 


Oamenii nu se schimbă atât de mult. 

Nu-ţi pierde vremea încercând să adaugi ceva acolo unde n-a fost să fie. 
Încearcă să profiţi de ceea ce există deja. 

E o sarcină suficient de difi 


Ei sunt convinşi că talentele unui om, filtrul său mental, sunt înnăscute. De 
aceea, nici un fel de instruire nu va transforma un om stânjenit de străini, 
într-un mucalit prietenos. În ciuda tuturor eforturilor, un om care devine cu atât 
mai confuz cu cât e mai furios, nu va reuşi niciodată să facă faţă unei dispute. 
Şi indiferent cât de bine ar înţelege valoarea principiilor referitoare la câştigul 
reciproc, un competitor prin excelenţă nu se va deprinde niciodată cu ele. 

Filtrul mental al unei persoane e la fel de permanent şi unic ca şi amprentele 
digitale. E o convingere radicală, care vine să contrazică decenii întregi de 
mitologie a auto-ajutorării. Dar în ultimii zece ani, neuroştiința a început să 
confirme mai vechea convingere a acestor mari manageri. 


* mantra = anumite silabe, cuvinte sau versuri sacre, care în tradiţia hinduistă şi 
budistă sunt considerate ca având putere mistică sau spirituală şi care sunt rostite, de 
obicei, în mod repetat — aici în sens figurat — nota trad. 

În 1990, Congresul şi preşedintele (SUA) au declarat anii '90 deceniul 
creierului. Ei au girat organizarea unor conferinţe, strângerea de fonduri şi 
sponsorizări, au făcut în general tot ce le-a stat în putință pentru a sprijini 
comunitatea ştiinţifică în efortul de a elucida misterele minţii umane. 

În urma acestei iniţiative, s-au înmulţit şi eforturile organizaţiilor din industrie, 
învăţământ şi cercetare. După opinia lui Lewis L. Judd, fost director al Institutului 
Naţional de Sănătate Mintală, „progresul în neuroştiinţă este atât de mare, încât 
90% din tot ce ştim despre creier le-am aflat în ultimii zece ani.” 

În trecut, trebuia să ghicim felul în care lucrează creierul, din compor- 
tamentul pacientului. Astăzi, noi tehnologii precum tomografia cu emisie 
pozitronică (PET) şi obţinerea de imagini cu ajutorul rezonanţei magnetice 
(MRI) dau posibilitatea oamenilor de ştiinţă să vadă creierul la lucru. Înarmaţi 
cu astfel de instrumente, am făcut paşi uriaşi în acest domeniu. 

Am aflat că, de pildă, cauzele bolilor mintale sunt biologice, ca şi orice alte 
boli fizice. Am descoperit de ce neurotransmiţătorul numit dopamină ne 
calmează, în vreme ce serotonina ne „aprinde”. Am aflat că, în ciuda a ceea ce 
ne-am obişnuit să credem, memoria noastră nu e plasată într-un loc anume, 
ci răspândită pe traseele principale şi secundare ale creierului. 

Şi am aflat cum se dezvoltă creierul. Dat fiind ritmul descoperirilor ştiinţifice 
din acest domeniu, în următorii câţiva ani cunoaşterea va avansa teribil. lată ce 
ştim deocamdată. 

La naştere, creierul copilului conţine o sută de miliarde de neuroni, mai 
multe celule nervoase decât stelele din Calea Lactee. Aceste celule se vor 
dezvolta şi vor muri cu regularitate de-a lungul vieţii copilului, dar numărul lor 
va rămâne în mare acelaşi. Aceste celule reprezintă materialul brut al creierului. 
Dar ele nu sunt mintea. Mintea copilului este între aceste celule. În conexiunile 
dintre ele. În sinapse. 

În primii cincisprezece ani de viaţă, în formarea acestor conexiuni sinaptice 
stă toată povestea. 

Din ziua în care s-a născut, mintea copilului începe să se dezvolte, cu 
agresivitate şi exuberanţă. Pornind din centrul creierului, fiecare neuron trimite 
mii şi mii de semnale. Ei încearcă să comunice unul cu altul, să facă tot felul 
de conexiuni. Imaginează-ţi toţi oamenii care trăiesc în prezent încercând să 
intre în legătură simultan cu alţi 150.000 de oameni şi îţi vei da oarecum seama 
de minunăţia, complexitatea şi vitalitatea minţii tinere. 

Când copilul împlineşte trei ani, numărul conexiunilor încununate de succes 
e uriaş - până la cincisprezece mii de legături sinaptice pentru fiecare dintre 
cele o sută de miliarde de neuroni. 

Pentru că e prea mult şi creierul e supraîncărcat de volumul de informaţie 
care „bâzâie” îi 


în cap, el trebuie să facă ordine în toate astea. Propria sa ordine. 
Aşa că, în următorii zece ani, mintea copilului îşi perfecţionează şi sintetizează 
reţeaua de conexiuni. Cele mai puternice legături se fac încă şi mai puternice. 
Cele mai slabe dispar. Dr. Harry Chugani, profesor de neurologie la Wayne State 
University Medical School, compară acest proces cu un sistem de autostrăzi: 

„Străzile cu traficul cel mai intens se lărgesc. Cele folosite mai rar sunt 
neglijate.” 

Oamenii de ştiinţă dezbat încă motivul pentru care unele rute mentale sunt 
mai folosite mai des decât altele. Unii susţin că moştenirea genetică a copilului 
îl predispune către anumite itinerarii mentale. Alţii cred că felul în care e crescut 
are o influenţă semnificativă asupra supravieţuirii sau dispariţiei unora sau 
altora dintre traseele mentale. 

Aceste păreri nu se exclud reciproc. Dar indiferent spre care dintre convingeri 
înclină, majoritatea sunt de acord asupra rezultatului acestui proces de evoluţie 
mentală. Când copilul ajunge pe la treisprezece ani, mai are jumătate din 
legăturile sinaptice pe care le-a avut la vârsta de trei ani. Creierul lui şi-a creat 
o reţea unică de conexiuni. Are câteva magistrale frumoase, lejere, neaglomerate, 
cu patru benzi, unde conexiunile sunt suple şi puternice. Şi mai are câteva 
porţiuni de teren abandonat, nestrăbătut de nici un semnal. 

Dacă ajunge să aibă o magistrală cu patru benzi dedicată empatiei, va simţi 
fiecare emoție a celor din jur ca şi cum ar fi a lui. Dimpotrivă, dacă empatia va 
fi pe porţiunea de „teren abandonat”, copilul va fi orb din punct de vedere 
emoţional, spunând permanent ce nu trebuie, când nu trebuie, cui nu trebuie 
-= nu din răutate, ci pur şi simplu din neputinţa de a prinde frecvenţa semnalelor 
emoţionale care îi sunt trimise. În mod similar, dacă are o magistrală cu patru 
benzi dedicată confruntării, va fi norocosul al cărui creier îi va servi, în toiul celei 
mai încinse dintre dispute, exact cuvintele necesare. Dacă înfruntarea e pe un 
teren abandonat, îşi va da seama că mintea îl împiedică să se exprime în 
momentele cele mai critice. 

Aceste trasee mentale sunt filtrul de care vorbeam. Ele formează tiparul 
recurent de comportament care dă unicitate fiecărui om. Ele ne spun la care 
stimuli să răspundem şi pe care să-i ignorăm. Ele vor determina domeniile în 
care vom excela şi cele în care abia ne vom descurca. Ele creează momentele 
de entuziasm sau de indiferenţă. 

Formarea acestor trasee înseamnă formarea caracterului. Neuroştiinţa ne 
spune că, pe la şaisprezece ani, modelarea caracterului este în mare măsură 
un proces încheiat. 

Ceea ce nu înseamnă că tânărul nu se mai poate schimba. Aşa cum vom 
vedea mai departe, el poate deprinde noi abilităţi şi cunoştinţe. Îşi poate modifica 
valorile. | se poate dezvolta conştiinţa de sine şi capacitatea de auto-control. lar 
dacă, într-adevăr confruntarea se află pe un teren abandonat, tânărul poate fi 
ajutat, cu suficientă instruire, antrenament şi stimulare, să-şi construiască o 
cărare cât de îngustă, aşa încât să poată măcar face față unei controverse. Însă 
nici un fel de instruire, antrenament sau stimulare nu vor putea transforma 
terenul pustiu într-o magistrală liberă cu patru benzi. 

Neuroştiinţa confirmă ceea ce ştiu marii manageri. Filtrul individual, ca şi 
modelele recurente de comportament pe care le creează, este peren. În cele 
mai importante privinţe, omul este, în mod permanent şi miraculos, unic. 

La fel eşti şi tu. Şi, fireşte, la fel sunt şi oamenii pe care îi angajezi. 


Abilităţi, cunoştinţe şi talente 


„Care e diferenţa dintre ele?” 


Marii manageri nu sunt deranjaţi de faptul că există o limită a măsurii în 
care pot influenţa creierul unei persoane. Ei văd mai degrabă acest lucru ca o 
confirmare fericită a ideii că oamenii sunt diferiţi. N-are nici un rost să respingi 
această individualitate. E preferabil să o încurajezi. Şi e mai bine să-l ajuţi pe om 
să-şi înţeleagă filtrul personal, canalizându-l apoi spre un comportament 
productiv. 

Deci dacă nu poţi forma noi talente la oamenii tăi, ce anume ai putea 
schimba la ei? 

În primul rând, îi poţi ajuta să-şi descopere talentele ascunse. Aşa cum vom 
discuta mai detaliat în capitolul 5, cei mai bun manageri descoperă orice urmă 
de talent la angajaţii lor şi îi reorientează în roluri unde să poată profita cu 
eficienţă de acel talent. 

În al doilea rând, un manager poate îi poate învăţa pe angajaţii săi noi 
abilităţi şi noi cunoştinţe. Ajungem aici la una dintre cele mai profunde viziuni 
împărtăşite de managerii de elită: abilităţile, cunoştinţele şi talentele sunt elemente 
distincte ale performanţei unui individ. Diferenţa între ele e că primele două pot 
fi deprinse, în vreme ce talentul, nu. Reunite în aceeaşi persoană, ele dau 
naştere unui potenţial uriaş. Dar nu trebuie să confunzi niciodată talentul cu 
abilităţile şi cunoştinţele. Dacă o faci, pierzi o grămadă de timp şi de bani 
încercând să faci pe cineva să înveţe ceea ce nu poate fi învăţat. 

Abilităţile se referă la procedurile de bază ale unei funcţii. Ele sunt aptitudini 
ce pot fi transferate de la un individ la altul. Pentru contabili, aritmetica este o 
abilitate. Dacă, din vreun motiv ciudat, contabilul începător nu ştie aritmetică, 
el poate fi instruit. Pentru un pilot, tehnica virajului, a rostogolirii şi aterizării 
reprezintă nişte abilităţi. Pentru un funcţionar din administraţie, Microsoft Word 
sau Excel sunt abilităţi. Pentru o asistentă, a face bine o injecție este o abilitate. 
Cel mai bun mod de a deprinde o abilitate este să înveţi pe etape, pentru ca 
apoi să pui laolaltă toată materia parcursă. Şi, fireşte, cel mai bun mod de a 
deprinde o abilitate este practica. 

Cunoştinţele tale sunt „lucrurile de care eşti conştient”. Există două feluri 
de cunoaştere: faptică — lucruri pe care le ştii; şi empirică — lucruri pe care le-ai 
înţeles de-a lungul vremii. Pentru un contabil, cunoaşterea faptică ar fi înţelegerea 
regulilor contabilităţii duble. Pentru însoțitorii de bord, principiile de siguranţă 
ale Administraţiei Aviatice Federale reprezintă cunoaştere faptică. Pentru vânzători, 
calităţile şi beneficiile produselor din magazin reprezintă cunoaştere faptică. În 
mod similar, pentru ingineri, frecvențele electrice ale Biroului Naţional de 
Standarde. Cunoştinţele de acest gen pot fi şi trebuie predate. 

Altfel stau lucrurile în cazul cunoaşterii empirice. Ea e mai puţin palpabilă 
şi de aceea mult mai greu de învăţat. De asimilarea ei tu eşti responsabil. Trebuie 
să te auto-disciplinezi, să te opreşti, să priveşti înapoi la experienţele din trecut 
şi să încerci să le dai un sens. Prin acest tip de meditaţie sau reflecţie, poţi 
începe să desprinzi paradigme şi conexiuni. S-ar putea să începi să înţelegi. 

Unele dintre aceste percepții sunt practice. De pildă, după câţiva ani de 
experienţă, un contabil ajunge să cunoască o mulţime de căi pentru evitarea 
impozitării excesive a bunurilor clienţilor săi. Un manager de magazin, privind 
retrospectiv la cumpărăturile obişnuite ale clienţilor, ştie de-acum ce produse 
să evidenţieze în timpul sezonului de concedii. Un profesor, amintindu-și pri 
plictisite ale elevilor din trecut, e pregătit acum cu casete video şi excursii în 
natură pentru a condimenta părţile mai anoste ale materiei sale. 

Unele percepții sunt mai conceptuale. Faptul că eşti conştient de cine eşti 
şi de felul în care apari în ochii celorlalţi, reprezintă cunoaştere empirică. Ea 
vine cu timpul, dacă ştii să asculţi. În mod similar, valorile tale - acele aspecte 
din viaţă la care ţii foarte mult - sunt cunoştinţe empirice. Atunci când iei nişte 
decizii, uneori făcând compromisuri, alteori rămânând ferm pe poziţie, ajungi 
să-ţi dai seama că anumite aspecte ale vieţii tale sunt mai importante decât 
altele. Aceste aspecte determinante devin valorile tale, influențând deciziile pe 
care le vei lua în viitor. Unele dintre aceste valori vor rămâne constante pe tot 
parcursul vieţii. Altele se vor schimba cu timpul şi prin reflecţie. 

Talentele sunt fenomene cu totul diferite. Talentele sunt magistralele cu 
patru benzi din mintea ta, cele care îţi formează tiparele recurente de gândire, 
simţire şi comportament. Cu ocazia studiilor Gallup în rândul contabililor de 
elită, am descoperit că unul dintre talentele lor cele mai importante este pasiunea 
înnăscută pentru precizie. Întreabă un contabil remarcabil — nu orice contabil, 
ci unul extraordinar - în ce moment zâmbeşte şi îţi va răspunde: „Când îmi ies 
socotelile.” Când cifrele îi ies aşa cum trebuie, lumea sa atinge perfecțiunea. 
S-ar putea să n-o arate, dar în sinea lui radiază. Nu-şi spune decât „Ah, de-aş 
mai putea face asta o dată!” S-ar putea ca ţie să ţi se pară ciudat. Dar dacă te 
gândeşti mai bine, pentru un om blagoslovit cu pasiunea înnăscută pentru 
precizie, contabilitatea e probabil o meserie minunată. De fiecare dată când 
cifrele îi ies la fix, munca lui e întruchiparea perfecțiunii absolute. Câţi dintre noi 
pot spune asta? Pasiunea pentru precizie nu este o abilitate. Şi nici cunoştinţă. 
Este un talent. Dacă nu-l ai, nu vei fi niciodată un contabil de elită. Dacă omul 
nu are acest talent ca făcând parte din filtrul său, un manager nu poate face 
mare lucru pentru a i-l cultiva. 


TREI TIPURI DE TALENT 


La Gallup am studiat multe talente, din peste 150 de roluri diverse şi, cu 
această ocazie, am identificat o multitudine de înzestrări diferite (unele dintre 
ele sunt descrise în anexă). După cum probabil îţi imaginezi, talentele aferente 

acestor roluri au variat foarte mult - un portar vedetă din Liga Naţională de 
Hochei are talente destul de diferite faţă de un excelent diacon catolic; cele mai 
bune asistente medicale nu sunt făcute din acelaşi aluat cu cei mai buni agenţi 
de bursă. 

Din fericire, am descoperit un mod de a clasifica aceste talente diferite în 
trei categorii de bază: talente competiţionale, talente mentale, talente relaţionale. 

Talentele competiţionale explică de ce-ul unui individ. Explică de ce coboară 
din pat în fiecare zi, de ce se străduieşte tot mai mult. Este el stimulat de dorinţa 
de a ieşi în evidenţă sau binele e suficient de bine pentru el? Este deosebit de 
competitiv sau foarte altruist, ori şi una şi alta? Se defineşte prin competenţa lui 
tehnică sau vrea doar să se facă plăcut? 


Talentele mentale explică cum-ul unui individ. Cum gândeşte, cum cântăreşte 
opţiunile, cum ia deciziile. E focalizat sau îi place să-şi lase toate opţiunile 
deschise? E disciplinat şi meticulos sau îi plac surprizele? Gândeşte liniar şi 
practic sau strategic, jucându-se tot timpul în minte cu noi şi noi alternative? 


Talentele relaţionale explică cine-le unui individ. În cine are încredere, cu 
cine intră în relaţie, cu cine se confruntă, pe cine ignoră. E înclinat să cucerească 
oameni străini sau se simte bine doar printre prietenii apropiaţi? E convins că 
încrederea trebuie câştigată sau acordă încredere tuturor, convins că majoritatea 
se vor dovedi demni de ea? Face faţă cu calm unei dispute sau evită confruntarea 
până ce, în cele din urmă, explodează într-un discurs marcat de emoție? 


Competiţional, mental, relaţional: iată cele trei genuri fundamentale de 
talent. Pentru fiecare, vei avea propria ta combinaţie de magistrale cu patru 
benzi şi terenuri abandonate. Indiferent cât de mult te-ai strădui să fii altfel, 
amestecul de talente şi comportament recurent creat de acestea va rămâne 
acelaşi, bine cunoscut ţie şi celor din jur de-a lungul întregii vieţi. 


CÂTEVA JOCURI ALE MINŢII 


Dacă vrei să înţelegi mai bine deosebirea dintre abilităţi, cunoştinţe şi talente, 
încearcă acest joc: 
Ghiceşte sintagma sau proverbul din cuvântul: 


MILION 


Soluţia: „Unu la un milion.” 

Dacă răspunsul ţi-a venit imediat, probabil că ai un talent înnăscut de a găsi 
modele în cuvinte. Am văzut acest tip de talent mental la marii programatori. 
Ca şi ei, s-ar putea să-ţi placă să dezlegi cuvinte încrucişate şi să rezolvi probleme 
de perspicacitate. 

Talentele sunt fenomene cu totul diferite. Talentele sunt magistralele cu 
patru benzi din mintea ta, cele care îţi formează tiparele recurente de gândire, 
simţire şi comportament. Cu ocazia studiilor Gallup în rândul contabililor de 
elită, am descoperit că unul dintre talentele lor cele mai importante este pasiunea 
înnăscută pentru precizie. Întreabă un contabil remarcabil - nu orice contabil, 
ci unul extraordinar - în ce moment zâmbeşte şi îţi va răspunde: „Când îmi ies 
socotelile.” Când cifrele îi ies aşa cum trebuie, lumea sa atinge perfecțiunea. 
S-ar putea să n-o arate, dar în sinea lui radiază. Nu-şi spune decât „Ah, de-aş 
mai putea face asta o dată!” S-ar putea ca ţie să ţi se pară ciudat. Dar dacă te 
gândeşti mai bine, pentru un om blagoslovit cu pasiunea înnăscută pentru 
precizie, contabilitatea e probabil o meserie minunată. De fiecare dată când 
cifrele îi ies la fix, munca lui e întruchiparea perfecțiunii absolute. Câţi dintre noi 
pot spune asta? Pasiunea pentru precizie nu este o abilitate. Şi nici cunoştinţă. 
Este un talent. Dacă nu-l ai, nu vei fi niciodată un contabil de elită. Dacă omul 
nu are acest talent ca făcând parte din filtrul său, un manager nu poate face 
mare lucru pentru a i-l cultiva. 


TREI TIPURI DE TALENT 


La Gallup am studiat multe talente, din peste 150 de roluri diverse şi, cu 
această ocazie, am identificat o multitudine de înzestrări diferite (unele dintre 
ele sunt descrise în anexă). După cum probabil îţi imaginezi, talentele aferente 

Probabil însă că nu ţi-ai dat seama imediat de răspuns. Dacă-i aşa, nu-ţi 
face griji. Vom încerca să te învăţăm, în trei etape, o abilitate care te va ajuta să-ţi 
îmbunătăţeşti performanţele. 


1. Stabileşte ce anume pare nelalocul lui la cuvântul respectiv. 
2. Apreciază unde se află această „deviere” în raport cu restul cuvântului. 
3. Combină etapele 1 şi 2 şi descoperă sintagma. 


Astfel, în primul exemplu, cifra 1 este cea care n-are ce căuta acolo. Unde 
se află ea în raport cu întregul cuvânt? În mijloc. Aşa că, ţinând seama de aceste 
două elemente, vei descoperi sintagma „Unu la un milion” (în original „One in 
a million”) Acum încearcă să câştigi ceva experienţă în aplicarea acestei noi 
abilităţi. Poţi descoperi sintagma din acest cuvânt: 


A 
GRAEUT TE 
Ce este diferit de restul? Litera A. Unde se află ea în raport cu restul 
cuvântului? E în interiorul cuvântului şi este mai mare. 
Soluţia: „A crescut în greutate” . 
Să vedem următoarea sintagmă: 
GRAAȚIE 


Ce nu e în regulă? Din nou litera A. Unde se află ea în raport cu restul 
cuvântului? E mai jos şi la mijloc. Soluţia: „A ieşit din graţie.” 


Şi încă una: 


NIVgLUL OPTIM 


Din fericire, găsim de-acum soluţia ceva mai repede: „E sub nivelul optim.” 


În regulă, ai avut ocazia să deprinzi o nouă abilitate şi să câştigi ceva 
cunoştinţe empirice pentru punerea ei în practică, exact ceea ce le asiguri 
angajaţilor tăi în viaţa reală. Acum vom schimba însă regulile, la fel ca în realitate. 
Care este sintagma formată din cuvintele următoare: 


l HAINA 
1) MÂNA 2 MÂNA 

De data asta, e ceva mai greu, dar dacă ai talentul mental înnăscut de a 
observa modele, atunci încă o dată ar trebui să-ţi dai seama de soluţie „Haină 
la mâna a doua”. 

Dacă însă nu ai acest talent, abilitatea şi cunoştinţele pe care tocmai le-ai 
deprins nu ti-au fost de prea mare ajutor, nu-i aşa? În lipsa talentului, performanţa 
ta a avut de suferit în faţa unei situaţii noi, pe care n-ai avut-o în vedere în timpul 
pregătirii. 

Acelaşi lucru se întâmplă şi în lumea reală. Să zicem că tocmai ai pregătit 
câţiva noi angajaţi predându-le cunoştinţele şi abilităţile de care au nevoie 
pentru a lucra cu clienţii în mod eficient. Îi trimiţi pe teren. Atâta vreme cât 
cererile clienţilor se încadrează în reperele atinse în timpul pregătirii, majoritatea 
dintre ei se descurcă destul de bine. 

Dar ce se întâmplă atunci când, dintr-o dată, sunt puşi faţă în faţă cu un 
client care solicită ceva despre care n-au mai auzit? Dacă au talentul relaţional 
al empatiei şi/sau al convingerii, se vor descurca foarte bine. În mod instinctiv, 
vor găsi exact cuvintele şi tonul potrivit pentru a linişti clientul şi a rezolva 
situaţia. 

Dacă însă le lipsesc aceste talente, toate abilităţile şi cunoştinţele pe care 
le-au deprins nu le vor fi de prea mare ajutor. Performanţa lor va avea de suferit. 

Forţa abilităţilor şi cunoştinţelor stă în faptul că ele pot fi transferate de la 
un individ la altul. Însă ele se referă adesea la împrejurări specifice şi, în faţa 
unor situaţii neaşteptate, îşi pierd mult din eficienţă. 

În schimb, forţa talentului stă în faptul că se poate adapta de la o situaţie 
la alta. În prezenţa stimulului potrivit, el acţionează spontan. Dacă ai talentul 
competitivităţii, atunci aproape orice tip de confruntare te pune în mişcare. 
Dacă ai talentul relaţional al empatiei, atunci orice emoție te atinge. Dacă ai 
talentul relaţional de a-ţi exprima hotărât punctul de vedere indiferent în ce 
împrejurare, vei fi capabil să-ţi susţii cauza în mod deschis şi persuasiv. 

Limitele talentului stau, fireşte, în faptul că acesta e foarte dificil de transferat 
de la un individ la altul. Nu poţi să înveţi pe cineva să fie talentat. Poţi doar să-ţi 
alegi oamenii în funcţie de talentul lor. 


LIMBAJ SIMPLU, GÂNDIRE AGERĂ 


Acum că ştii diferenţa dintre abilităţi, cunoştinţe şi talent, poţi folosi aceşti 
termeni pentru a clarifica toate celelalte cuvinte folosite pentru descrierea 
comportamentului uman - cuvinte precum „competenţe”, „obiceiuri”, „atitu- 
dine”, sau „înclinaţie”. Mulţi dintre noi au senzaţia că toate au cam acelaşi sens. 
Folosim sintagme precum „abilităţi interpersonale”, „set de abilităţi”, „competenţe 
de bază” cu atâta naturaleţe, încât rar ne gândim la adevărata lor semnificaţie. 

Nu e vorba doar de un limbaj neglijent, ci de o gândire neglijentă, care îi 
induce în eroare pe manageri. Îi face să piardă timp preţios, efort şi bani încercând, 
cu cele mai bune intenţii să formeze nişte trăsături care nu pot fi formate. 

Să analizăm mai în detaliu competențele, obiceiurile, atitudinea şi înclinațiile. 
Care dintre ele sunt abilităţi sau cunoştinţe şi deci pot fi şlefuite la un individ? 
Şi care sunt talente, deci nu pot fi modificate? 


Competenţe 


Formulate de armata britanică în timpul celui de-al doilea război mondial 
pentru a defini ofiţerul perfect, competențele sunt folosite în prezent de multe 
companii pentru a descrie comportamentul aşteptat de la manageri şi lideri. 
Deşi nimeni nu crede că acest manager/lider perfect există cu adevărat, 
competențele pot fi folositoare ocazional, dacă ajută o companie să stabilească 
un model de comportament pentru fiecare funcţie în parte. 

Dar dacă le foloseşti, ai mare grijă. Competenţele sunt parţial abilităţi, 
parţial cunoştinţe şi talent. Ele combină laolaltă, la întâmplare, unele caracteristici 
care pot fi deprinse cu altele care nu pot. Ca urmare, chiar dacă sunt clar 
proiectate în minte, competențele pot induce confuzie. Managerii se trezesc 
curând trimiţându-şi angajaţii la cursuri unde să înveţe „competenţe” precum 
gândirea strategică, atenţia la detaliu sau spiritul de inovaţie. Dar acestea nu 
sunt competenţe. Sunt talente. Ele nu pot fi deprinse. 

Dacă ai de gând să foloseşti competențele, stabileşte cu claritate care 
sunt abilităţi sau cunoştinţe - deci pot fi deprinse - şi care sunt talente — 
deci nu pot fi învăţate. De exemplu, o competenţă de genul „implementează 
practici şi sisteme de control în afaceri” este o abilitate - o pot învăţa toţi 
managerii ajungând la un oarecare nivel de eficienţă. O competenţă precum 
„calm în condiţii de stres” este un talent - nu poţi învăţa pe cineva stăpânirea 
de sine. 


Obiceiuri 


„Obicei” este un alt termen ce poate naşte confuzii. Am tot auzit spunându-se 
că obişnuinţa e a doua natură. Ni s-a spus că ne putem modifica această 
natură, căpătând alte obiceiuri. Din nou, acest sfat e bine intenţionat, dar 
inexact. Majoritatea obiceiurilor reprezintă prima noastră natură. Majoritatea 
reprezintă talentele noastre. 

Dacă în mod obişnuit îţi exprimi hotărât punctul de vedere, eşti compătimitor 
sau competitiv, atunci vei avea probleme mari în a-ţi schimba aceste obiceiuri. 
Ele sunt rezistente. Ele formează de fapt personalitatea ta. Poate fi dezastruos 
să sugerezi că singurul mod de a deveni mai eficient este de a încerca să-ţi 
schimbi prima natură. 

Desigur, asta nu înseamnă că nu-ţi poţi schimba unele dintre deprinderi. 
În timp, prin reflecţie, îţi poţi schimba valorile şi învăţa astfel un mod mai potrivit 
şi mai productiv de a-ţi pune în practică talentele. Poţi alege să te foloseşti de 
un talent mai mult decât de altul. Ai putea combina talentele cu abilităţi 
corespunzătoare. Ai putea învăţa să-ţi accepţi combinaţia unică de talente, 


a a 

devenind astfel mai puţin nesigur şi defensiv. Sunt o mulţime de lucruri pe care 
le-ai putea schimba. 

Dar orice ai face, frumusețea acestei abordări stă în faptul că ea se bazează 
pe cunoaşterea de sine mai degrabă decât pe spiritul de sacrificiu, pentru a te 
ajuta să devii mai eficient. Poate că unele dintre deprinderi ți s-au schimbat, dar 
n-ai fost obligat să te transformi în altă persoană. Ţi-ai cultivat pur şi simplu 
combinaţia unică de talente. 


Atitudini 


Mulţi manageri afirmă că selecţia pe care o fac ei are la bază atitudinea 
candidaţilor — o atitudine pozitivă, spirit de echipă, orientare către client. Au 
dreptate, pentru că atitudinile dominante ale unei persoane fac parte din filtrul 
său mental. Sunt create de interacţiunea dintre „magistralele” şi „terenurile 
abandonate” din tiparul său unic. Atitudinile reprezintă de fapt talentele sale. 

Un om poate fi cinic sau încrezător. Poate fi optimist sau permanent 
nemulţumit. Poate fi conservator sau pasionat de experimente. Nici una din 
aceste atitudini nu e neapărat mai bună decât oricare alta. Nici una dintre ele 
nu va împiedica un individ să îndeplinească foarte bine anumite funcţii - de 
pildă, nemulţumitul poate fi un excelent antreprenor, mânat de insatisfacţia 
permanentă. Cinicul poate face foarte bine o meserie din domeniu juridic, 
politic sau al jurnalismului de investigaţie, unde chiar se impune o anume doză 
de suspiciune. 

Dar toate aceste atitudini fac parte din tiparul recurent de gândire, simţire 
şi comportament al unui om. Managerii ar putea schimba de la o zi la alta 
dispoziţia unui individ. Însă le-ar fi foarte greu să-i modifice atitudinile dominante. 
Aşa cum s-a exprimat Mick K., manager într-o mare companie de consultanţă: 
„Dacă mă trezesc că-i tot repet aceluiaşi om să „privească partea bună a lucrurilor”, 
ar trebui să înţeleg că nu-i tipul de optimist. Nu vede decât partea goală a 
paharului. Ar trebui să nu-mi mai bat gura degeaba şi să încerc să-i găsesc o 
funcţie unde scepticismul este cheia succesului.” 


Înclinaţii 


Mulţi manageri fac o diferenţă între talent şi înclinaţie. Se trezesc adesea 
sfătuind pe câte cineva: „Ascultă, eşti foarte talentat. Dar trebuie să-ţi cultivi 
talentul, dacă nu vrei să se piardă.” 

Sfatul pare util şi, mai mult ca sigur, e dat cu bună intenţie. Însă este 
complet greşit. Înclinaţia unui om nu se poate schimba. Ea e determinată de 
filtrul său mental, de forţa sau slăbiciunea traseelor din minte. Înclinaţiile sale 
sunt, de fapt, talentele sale competiţionale. 

Să luăm ca exemplu talentul competitivităţii. Sunt oameni care au o 
„magistrală” cu patru benzi pentru competiţie. Pune-le la dispoziţie un punctaj 
şi vor încerca în mod instinctiv să-l folosească pentru a-şi compara performanţa 

cu cea a semenilor lui. Le plac punctajele pentru că, atunci când poţi măsura 
ceva, poţi face şi comparaţiile de rigoare. lar dacă poţi compara, poţi intra în 
competiţie. 

În schimb, indivizii care deţin doar teren abandonat la acest capitol al 
competitivităţii vor privi aceleaşi punctaje fără absolut nici o reacţie. Ocazia unei 
întreceri, mobilizarea tuturor energiilor pentru înfrângerea unui adversar, 
câştigul... n-au nici o semnificaţie pentru ei. Ei îşi raţionalizează comportamentul 
după formula „Nu-mi place competiţia; prefer scenariile unde toată lumea 
câştigă” sau după clasicul „Prefer să mă întrec cu mine însumi”. Dar aceste 
comentarii sunt doar semne ale faptului că filtrul lor încearcă, pe bună dreptate, 
să se pună într-o lumină cât mai favorabilă. 

Adevărul e că nu sunt firi competitive. Nu-i nimic bun sau rău în asta. Pur 
şi simplu aşa e felul lor. Şi nu prea pot face mare lucru în sensul ăsta, nici ei, 
nici managerul lor. 

În mod similar, sunt oameni care deţin o magistrală cu patru benzi pentru 
realizări permanente - un talent competiţional pe care l-am denumit „realizare”. 
Nu trebuie să câştige ceva, dar sim! nevoia arzătoare de a realiza ceva tangibil 
în fiecare zi. lar pentru ei, sintagma „în fiecare zi” chiar asta înseamnă. Pentru 
ei orice zi — indiferent că-i vorba de o zi de lucru obişnuită, de week-end sau 
concediu - începe de la zero. La sfârşitul zilei, trebuie să marcheze nişte puncte 
pentru a se simţi bine. Această flacără se poate domoli mai spre seară, dar în 
dimineaţa următoare se reaprinde, stimulând către noi şi noi elemente de 
trecut pe lista zilei respective. Aceşti indivizi muncesc tot timpul cu ambiţie şi 
din proprie iniţiativă. 

Nu toate funcţiile necesită angajaţi care să aibă acest talent competiţional. 
O asistentă medicală, de pildă, nu trebuie să acţioneze cu atâta energie. Mai 
degrabă trebuie să reacționeze cu grijă şi eficienţă la nevoile urgente cu care 
se confruntă în fiecare zi. În cazul asistentelor, talentul competiţional altruist 
„misiune” e mult mai important decât realizarea permanentă. Dacă ai însă în 
subordine funcţii care impun acest din urmă talent - de pildă un agent de 
asigurări, un vânzător de produse farmaceutice sau orice alt rol în care individul 
trebuie să acţioneze mai degrabă, decât să reacționeze - atunci ține minte: e 
mai bine să-ţi alegi oamenii în funcţie de această înclinaţie. Căci dacă un om 
nu posedă acest foc interior, tu nu i-l vei aprinde niciodată. 

E un lucru valabil pentru toate talentele competiţionale: nevoia de a fi de 
ajutor, de a fi în centrul atenţiei, de a fi perceput drept competent, de a-i ajuta 
pe alţii să să se dezvolte. Toate aceste înclinații sunt talente, având deci aceleaşi 
caracteristici ca şi alte talente. Mai precis, fac parte din filtrul mental al fiecărui 
individ. Sunt unice şi permanente. 

Un manager nu va putea niciodată insufla pasiune într-un angajat. Tot ce 
poate face este să încerce să-i identifice magistralele cu patru benzi şi apoi, pe 
cât posibil, să i le cultive. (Vezi detaliile în capitolul 5.) 

În descrierea comportamentului uman, e bine să ţinem seama de abilităţi, 
cunoştinţe şi talent. E bine să fim precauţi în folosirea obiceiurilor şi compe- 
tenţelor — sunt destul de frecvent confundate între ele. La fel, atenţie când 
folosim atitudini sau înclinații. Să ţinem minte că înclinația unei persoane şi 
atitudinile sale dominante sunt talente şi, ca atare, foarte greu de schimbat. 
Când te surprinzi tot repetându-i cuiva să adopte „o atitudine pozitivă”, ai mare 
grijă. S-ar putea să-i ceri imposibilul. 

Toate astea nu înseamnă neapărat că un individ nu se poate schimba. Toţi 
oamenii se pot schimba. Cu toţii pot învăţa. Fiecare poate evolua. Terminologia 
referitoare la abilităţi, cunoştinţe şi talente ajută doar managerul să-şi dea 
seama unde sunt posibile transformările radicale şi unde nu. 


Lumea în funcţie de talent 


„Care dintre mituri pot fi acum spulberate?” 


Călăuziţi de propriile lor convingeri şi susținuți de recentele progrese 
ştiinţifice, managerii de elită pot renunţa acum la două dintre cele mai răspândite 
mituri din domeniul managementului. 


MITUL NR. 1: „TALENTELE SUNT RARE ŞI DEOSEBITE” 


Nu e nimic deosebit referitor la talent. Dacă talentele nu sunt decât modele 
recurente de gândire, simţire şi comportament, atunci ele sunt de fapt un lucru 
destul de comun. Fiecare om are anumite tipare de comportament. Nimeni 
nu-şi poate atribui vreun merit pentru asta. Talentele reprezintă un accident 
genetic, „o ciocnire a cromozomilor”, aşa cum le-a descris etologul Robert 
Ardrey. În orice caz, fiecare om poate şi ar trebui să-şi cultive ansamblul unic 
de talente cu care se naşte. 

Cel mai bun mod de a ajuta un angajat să-şi cultive talentele este de a-i găsi 
un post care să i le solicite. Angajaţii care găsesc astfel de roluri sunt cu 
adevărat deosebiți. Aceşti oameni sunt capabili în mod natural să facă ceva 
pentru care cineva e pregătit să-i plătească. Pe bună dreptate îi numim „talentaţi”. 

Să luăm de pildă meseria de asistent medical. Lucrând pentru o mare 
clinică, Gallup a avut ocazia să studieze câteva dintre cele mai bune asistente 
din lume. În cadrul analizei noastre pe un grup de studiu, am rugat câteva 
asistente de elită să facă injecții la o sută de pacienți, şi de asemenea, alte câteva 
asistente mai puţin eficiente dintr-un grup de control, să facă aceeaşi injecție, 
aceloraşi o sută de pacienţi. Deşi procedura era exact aceeaşi, pacienţii au 
declarat că au simţit mult mai puţină durere când injecţia a fost făcută de 
asistentele de elită decât în cazul celorlalte. De ce? Ce făceau primele pentru 
a reduce durerea? Aveau vreo tehnică specială de a înfige acul? Aplicau 
dezinfectantul cu o mână mai fermă sau cu o bucată de vată mai moale? 

Se pare că nu. Se pare că totul stătea în ceea ce asistenta spunea pacientului 
înainte de înţepătură. Asistentele obişnuite făceau o remarcă energică de genul 
„Nu vă faceţi griji, n-o să doară deloc”, după care înfigeau acul cu eficienţă rutinieră. 

Asistentele de elită aveau o cu totul altă abordare. Erau la fel de eficiente 
cu seringa, dar pregăteau pacientul cu mult mai multă grijă. „O să doară puţin”, 
recunoşteau ele. „Dar nu vă faceţi griji. O să mă străduiesc s-o fac cât mai uşor.” 

Cele mai bune asistente erau binecuvântate cu talentul relaţional al empatiei. 
Ştiau că injecţia urma să doară şi fiecare dintre ele, în stilul său propriu, se 

simţea datoare să împărtăşească acest lucru cu pacientul. În mod surprinzător, 
această mărturisire uşura durerea pacienţilor. Li se părea că asistenta trecea, 
într-un fel, prin aceeaşi experienţă ca şi ei. Că era de partea lor. Ea înţelegea. 
Deci când acul străpungea pielea, nu durea atât de tare cum s-ar fi aşteptat. 

Talentul relaţional al empatiei nu e unul cu totul deosebit. Mulţi oameni îl 
au şi fac apel la el în toate împrejurările vieţii. Dar oamenii cu empatie care 
devin asistenţi medicali sunt într-adevăr deosebiți. Ei pot împărtăşi durerea unui 
pacient. Sunt „talentaţi” în meseria lor. 

În mod similar, unii indivizi sunt pasionaţi de risc. Acest talent competiţional 
nu e un lucru nici bun, nici rău, deşi poate împinge unii oameni - altfel normali — 
să se arunce din avioane sau să înoate cu rechinii uriaşi doar pentru a se distra. 
Oricum, dacă aceşti indivizi devin anestezişti sau chirurgi, atunci „magistrala” 
lor cu patru benzi, dedicată riscului se transformă într-un element pozitiv. În 
cazul lor, elementul de viaţă sau moarte pe care îl presupune munca lor 
reprezintă o caracteristică stimulativă, nu un factor de stres. Sunt oameni 
deosebiți. Ei sunt „talentaţi”. 

Acelaşi lucru e valabil pentru persoanele care au darul de a-şi aminti nume 
şi chipuri. E un talent pe care e bine să-l ai, dar care devine deosebit de 
important când eşti angajat ca portar al unui hotel. 

În toate aceste cazuri, talentul în sine nu e un lucru deosebit. Ceea ce îl 
face special este potrivirea sa cu o anume funcţie. Ca şi în cazul artelor inter- 
pretative, secretul marii performanţe stă în distribuţie - alegerea actorilor şi 
plasarea acestora în rolurile potrivite. 

Fireşte, în lumea afacerilor deosebit de specializată din zilele noastre, a găsi 
corespondenţa perfectă dintre individ şi funcţia sa reprezintă o provocare mai 
mare decât în trecut. Nu e suficient să spui: „Acest om are talentul de a-şi 
susţine în mod hotărât punctul de vedere; cred că-l voi angaja la departamentul 
de vânzări.” Trebuie să ştii foarte precis ce tip de vânzări îi vei cere să facă. De 
pildă, pentru a fi un reprezentant comercial de succes la IBM, ca şi în alte funcţii 
de acest gen, trebuie să-ţi placă să insişti pentru încheierea vânzării - un talent 
competiţional - dar să-ţi dai seama cu exactitate când şi cum s-o faci - un talent 
relaţional. Aceste talente, printre altele, sunt decisive pentru succesul unui 
angajat pe această funcţie. 

Dacă, în schimb, vinzi pentru firma Merck, gigantul farmaceutic, e mai 
indicat să nu ai aceste talente, fiindcă nu vei avea niciodată ocazia să le foloseşti. 
Slujba te va nemulţumi imediat. Scopul vânzărilor din domeniul farmaceutic 
este, pentru reprezentantul firmei, să influenţeze treptat doctorii sau unităţile 
medicale pentru ca, în timp, să fie prescrise cât mai multe dintre medicamentele 
tale. În acest domeniu, succesul se referă mai mult la talentul relaţional al 
reprezentantului comercial de a avea răbdare şi influenţă şi n-are aproape 
nimic de-a face cu talentul de a încheia o vânzare. 

Ca manager, nu e treaba ta să înveţi oamenii să aibă talent, ci să le potriveşti 
talentele cu poziţiile pe care le ocupă. Ca să faci asta cum trebuie, precum toţi 

marii manageri, trebuie să fii foarte atent la diferenţele subtile dar semnificative, 
dintre activităţi. 


MiruL NR. 2: „UNELE ROLURI SUNT ATÂT DE SIMPLE, 
ÎNCÂT NU NECESITĂ TALENT” 


Faimosul teoretician din domeniul managementul, Oscar Wilde, a spus: 

„Un adevăr încetează să mai fie adevăr în momentul în care e perceput de 
două persoane.” 

Bineînţeles că domnul Wilde a fost mai cunoscut pentru spiritul său decât 
pentru sfaturile din domeniul managementului; totuşi, orice manager ar trebui 
să-şi amintească această remarcă. Deşi a formulat-o mai tranşant, domnul 
Wilde a vrut să spună de fapt, că fiecare deţine propriul său adevăr. Lumea pe 
care o vezi este privită doar de tine. Ceea ce te atrage şi ce îţi repugnă, ce te 
întăreşte şi ce te face să dai înapoi, toate fac parte din tiparul tău unic. De aceea, 
aşa cum spunea domnul Wilde, doi indivizi nu pot sesiza acelaşi „adevăr”, 
pentru că perspectiva fiecăruia este diferită. 

Acest lucru poate fi deopotrivă o binecuvântare sau un blestem. Eşti 
binecuvântat cu un filtru minunat şi unic, dar blestemat cu incapacitatea 
sistematică de a înţelege filtrul celorlalţi. Individualitatea adevărată poate fi 
solitară. 

Un mijloc de a face faţă acestei solitudini este de a ceda iluziei că ceilalţi 
oameni operează cu multe dintre aceleaşi ipoteze ca şi tine. Ambiţiile tale, 
pasiunile, simpatiile şi antipatiile tale nu sunt deosebite sau distincte. Sunt 
„normale”. Prin urmare, eşti „normal”. În clipele de obiectivitate, s-ar putea să 
admiţi că punctul tău de vedere nu e singurul, dar în viaţa de zi cu zi e pur şi 
simplu mai uşor să presupui că toată lumea îl împărtăşeşte pe al tău. 

Fireşte, e vorba de o generalizare - unii oameni, mai ales cei capabili de 
compasiune (empatici), par în stare să se pună cu adevărat în pielea altuia. Este 
totuşi o generalizare foarte răspândită printre noi. Managerii privesc funcţii 
„obscure” precum cele de menajeră sau vânzător ambulant şi se întreabă: 
„Cum şi-ar putea dori cineva să facă o asemenea meserie? O slujbă de genul 
ăsta trebuie să fie demoralizatoare.” Înşelaţi de iluzia că toată lumea priveşte 
lucrurile prin filtrul lor, ei fac două presupuneri false: prima, că practic oricine 
având pregătirea necesară ar putea face meseria în mod adecvat; şi a doua, că 
orice individ, indiferent cine ar fi el, va dori să promoveze din funcţia pe care 
o are cât mai repede posibil. Cu cele mai bune intenţii, ei văd apoi aceste slujbe 
ca pe „trepte iniţiale” de unde se porneşte în clădirea unei cariere şi a unor 
planuri ce îi vor răsplăti pe cei mai buni performeri, cu promovare rapidă şi 
eliberarea din „munca de jos”. 

Marii manageri nu pleacă de la convingerea că filtrul lor e identic cu al 
celorlalţi, ci, atunci când îşi aleg angajaţii, sunt călăuziţi de credinţa că unii 
oameni sunt, probabil, făcuţi să exceleze într-o anumită slujbă, din care să 

obţină satisfacţie pe termen lung făcând bine această slujbă. Cercetarea Gallup 
confirmă această convingere. Să luăm de pildă cazul cameristelorerelor de 
hotel. 

Cei mai mulţi dintre noi îşi petrec mult timp cu detaliile menajului. Dar 
gândeşte-te o clipă ce fac cameristele într-un hotel şi cât de des trebuie s-o facă. 
Pune-te în locul lor. 

OK. 

Te-ai gândit probabil la două lucruri: mai întâi, că e o treabă uşoară, pe 
care orice om cu un minimum de responsabilitate o poate face; apoi, că e o 
treabă îngrozitoare pe care oricine, inclusiv cameristele, o urăsc probabil. 

Dacă ti-au trecut prin cap aceste gânduri, atunci te-ai înşelat în ambele 
cazuri. 

N-ar trebui să subapreciem cameristele. Oricine poate curăța, probabil, o 
cameră de hotel din când în când, dar cameristele de excepţie sunt deosebite. 
În fiecare zi se spetesc aspirând în fiecare cameră, ştiind că a doua zi se vor 
întoarce să pună ordine în acelaşi haos de prosoape murdare, articole de 
toaletă sau aşternuturi. Aşa ceva l-ar epuiza până şi pe Sisif, cel care îşi împinge 
necontenit bolovanul în susul dealului. Dar marile cameriste nu obosesc. Ele se 
fortifică. Nu sunt doborâte de monotonia nesfârşită a muncii pe care o fac. 
Dimpotrivă, pare că ea le insuflă energie. Pentru ele, munca lor solicită 
răspundere, creativitate şi realizarea unui lucru concret în fiecare zi. Ele chiar 
doresc să intre în camerele care le sunt repartizate şi să-şi înceapă treaba. 
Provocarea le dă putere. 

Toate astea din cauză că cele mai bune cameriste au un anume ansamblu 
de talente. Ţi se pare nefiresc? Ceea ce urmează s-ar putea să-ţi dea o idee mai 
clară despre unele talente de care e nevoie pentru a fi o cameristă de elită. 

Gallup a fost solicitat de o mare companie de divertisment să ajute la 
găsirea mai multor cameriste asemeni celor mai bune pe care le aveau. Această 
companie ştia deja cât de importante erau cameristele. Aflaţi pe primele locuri 
în lume în privinţa calităţii serviciilor, deţineau peste cincisprezece mii de camere 
de hotel, întreţinute de peste trei mii de cameriste. Dar pentru a-şi păstra locul 
între firmele de acelaşi gen, au dorit să afle mai multe despre caracteristicile 
proprii oamenilor lor cei mai buni. 

Am adunat în jurul unei mese opt dintre cele mai bune cameriste ale 
acestei companii. Unele erau timide, surprinse de faptul că erau întrebate 
despre munca lor. Altele erau total relaxate, pălăvrăgind în engleză, în creola 
haitiană sau portugheză. Una dintre ele era angajată doar de un an şi jumătate, 
în vreme ce alta se ocupa de aceleaşi camere din acelaşi hotel, de douăzeci şi 
trei de ani. Erau de rase, sexe şi vârste diferite. Dar erau cele mai bune în 
meseria lor. 

Scopul nostru a fost de a le încuraja să vorbească despre munca lor pentru 
a vedea ce anume aveau în comun - dacă aveau ceva - aceste opt cameriste 
de elită. 

- Cum ştiţi dacă o cameră e curată? - le-am întrebat. Au răspuns că ultimul 
lucru pe care îl făceau când părăseau o cameră era să se întindă pe pat şi să 
privească ventilatorul din tavan. 

— De ce? 

- Pentru că ăsta e primul lucru pe care oaspeţii îl vor face după o zi lungă 
petrecută în oraş. Vor intra în cameră, se vor prăbuşi în pat şi vor porni ventilatorul. 
Dacă se ridică praf de pe ventilator, atunci oricât de curată e camera în rest, 
oaspetele ar putea crede că e la fel de murdară ca palele ventilatorului. 

Le-am întrebat dacă fac parte din personalul auxiliar sau din cel principal. 
(În multe firme hoteliere cameristele sunt considerate personal auxiliar.) 

— Din cel principal. Mă aflu totdeauna în faţă, în scenă, totdeauna, au 
răspuns ele supărate, într-un cor de engleză, creolă şi portugheză. 

- De ce spuneţi că sunteţi în scenă? 

- Pentru că facem un spectacol pentru oaspeţii noştri. Dacă n-au nimic 
împotrivă, vom lua jucăriile pe care copii le lasă pe pat şi în fiecare zi vom face 
o mică scenetă cu ele. Îi vom pune pe Ursuleţul Winie Pooh şi Porcuşorul Piglet 
pe perne - Pooh cu mâna într-o cutie cu ciocolată, Piglet cu mâna pe 
telecomandă. Când copiii se vor întoarce, îşi vor imagina că toată ziua Pooh şi 
Piglet au stat în pat ronţăind şi uitându-se la televizor. În ziua următoare îi vor 
găsi pe Donald şi Goofy dansând pe pervazul ferestrei. Le facem câte un 
spectacol. 

Aceste opt cameriste deosebite nu numai că se străduiau mai mult şi se 
mândreau cu munca lor, ele aveau pur şi simplu talent. Împărtăşeau acelaşi 
filtru unic. Văzută prin acest filtru, o cameră de hotel nu era doar încă o 
corvoadă de îndeplinit. Era un univers, universul oaspetelui. Când curăţau 
camera, priveau lucrurile prin ochii oaspetelui, imaginându-şi cum ar trebui să 
arate lumea. Această grijă faţă de universul fiecărui oaspete le dădea forţă şi 
satisfacţie. 

Nimeni nu le-a spus acestor cameriste să se comporte astfel. Dar dintr-un 
motiv anume, filtrul lor mental le conducea către această atitudine şi către 
obţinerea satisfacţiei durabile. Ele erau probabil unele dintre cele mai bune mai 
bune cameriste din lume. 

Managerii lor ştiau că cel mai bun mod de a recunoaşte performanţele 
acestor vedete în lumea menajerelor nu era neapărat promovarea lor într-un 
alt rol. Ei au căutat alte căi de a pune în valoare aceste talente - apreciere, salarii 
mai bune, criterii mai strânse pentru viitoarele candidate. Călăuziţi de convingerea 
că aceste cameriste deosebite au talent, ei au făcut tot ce le-a stat în putinţă 
pentru a onora în mod public menajerele de excepţie şi a face din această 
meserie o opţiune autentică. 

În mintea marilor manageri, fiecare funcţie îndeplinită la cote înalte merită 
respect. Fiecare meserie are noblețea sa. 


Talentul: cum îl descoperă 
marii manageri 


„De ce marii manageri se pricep atât de bine 
să selecteze, în funcţie de talent?” 


Chiar dacă ştii că trebuie să faci selecţia pe baza talentului, nu e totdeauna 
uşor să-i identifici pe cei care îl au. În primul rând, mulţi oameni nu ştiu nici 
ei care le sunt adevăratele talente. Pot fi experţi în domeniul pe care şi l-au ales, 
dar când se pune problema să-şi descrie combinaţia lor unică de talente, se 
arată încurcaţi. Aşa cum spune şi Peter Drucker, o autoritate în filosofia 
managementului: „Chiar şi în zilele noastre, foarte puţini americani sunt pregătiţi 
să-şi aleagă slujbele. Când îi întrebi 'La ce eşti bun? Ştii care îţi sunt limitele?, 
te privesc cu ochii goi. Sau răspund adesea în termenii cunoştinţelor pe care 
le au despre subiect — ceea ce reprezintă un răspuns eronat.” 

Confuzia aceasta este de înţeles. Propriile tale abilităţi şi cunoştinţe sunt 
destul de uşor de identificat. A trebuit să ţi le însuşeşti şi, prin urmare, sunt 
distincte, separate de tine. Nu sunt „TU”. Dar talentele? Ele sunt pur şi simplu 
tiparele tale recurente de comportament. Sunt însăşi esenţa ta. Îţi trebuie o 
obiectivitate rară pentru a fi capabil să te detaşezi de tine însuţi şi să reperezi 
tiparele unice care fac din tine TU. 

În al doilea rând, când candidează pentru obţinerea unei slujbe, omul vrea 
în mod firesc să impresioneze. Prin urmare, cele câteva tipare recurente de care 
e conştient vor fi prezentate într-o lumină cât mai favorabilă. În interviul pentru 
slujbă, se va caracteriza pe sine drept o persoană care „reuşeşte să îşi impună 
punctul de vedere”, nu o persoană „agresivă”. Se va descrie drept „ambiţios”, 
mai degrabă decât „insistent”. Cel mai adesea, acestea nu sunt în mod deliberat 
reprezentări eronate. Sunt încercări autentice de a se caracteriza în mod pozitiv. 
Dar oricare i-ar fi motivaţia adevărată, încercarea sa instinctivă de a te impresiona 
îţi face sarcina de detectare a talentului cu mult mai dificilă. 

Aceste impedimente în identificarea talentului sunt comune în viaţă. Natura 
umană fiind aşa cum e, oamenii se vor strădui întotdeauna să se cunoască mai 
bine şi să-şi vândă calităţile în cadrul interviurilor pentru angajare. În ciuda 
acestor impedimente, marii manageri se descurcă mult mai bine faţă de colegii 
lor în alegerea persoanelor cu talentele potrivite funcţiei. Ei au descoperit unele 
tehnici simple de a trece dincolo de aceste impedimente şi a descoperi astfel 
potrivirea perfectă dintre persoană şi rol. 

SĂ ŞTII CE TALENTE CAUŢI 


La începutul anilor nouăzeci, Gallup a început să lucreze cu două dintre 
cele mai mari firme de brokeraj din Statele Unite. Ambele companii doreau să 
fie sprijinite în alegerea brokerilor. Şi ambele descriau rolul acestora în exact 
aceiaşi termeni - brokerul nu era plătit pentru a administra bani, a face analize 
financiare sau a strânge acţiuni. El era plătit pentru a fi un aducător de bani, 
pentru a identifica clienţi cu potenţial ridicat şi a-i convinge să investească în 
firma lor. Meseria lui semăna cu aceea a unui agent comercial. 

Deşi definiţia ambelor poziţii era aceeaşi, fiecare companie se organiza în 
mod diferit. Una dintre ele era foarte sistematizată: fiecare broker petrecea luni 
de zile învățând cum să reprezinte acelaşi ansamblu de produse meticulos 
ambalate, iar cursurile regulate de perfecţionare îl ajutau să se menţină la 
curent cu obiectivele companiei. 

În schimb, cealaltă companie se baza pe spiritul întreprinzător. Brokerilor 
autorizaţi li se spunea: „Aveţi aici un telefon şi o carte de telefon. La anul pe 
vremea asta vreau să aveţi în administrare acţiuni în valoare de cinci sute de 
mii de dolari. Mult succes!” 

Ambele strategii aveau punctele lor forte. Şi, aşa cum a reieşit, ambele se 
dovediseră foarte eficiente. Totuşi, nu se putea lucra cu acelaşi tip de oameni 
în ambele cazuri. Deşi denumirea funcţiei era aceeaşi — „broker” - ca şi descrierea 
slujbei - „a aduce bani” - talentele necesare erau sensibil diferite. 

Pentru compania sistematizată, talentul competiţional de bază trebuia să 
fie „realizare” - acela vizând necesitatea stringentă de a realiza ceva; în acest 
mediu marcat de supraveghere frecventă, alte talente competiţionale precum 
nevoia de independenţă constituiau puncte slabe. Talentul mental esenţial era 
„disciplina” - abilitatea de a lucra într-un mediu de puternică înregimentare. 
Talente mentale precum „concentrare” sau „gândire strategică” erau mult mai 
puţin importante pentru că firma, şi nu brokerul, stabilea orientarea şi determina 
cele mai bune căi de urmat. Orice broker care ar fi dorit să facă singur acest 
lucru ar fi sfârşit rapid într-o confruntare cu firma şi ar fi pierdut. 

În cealaltă companie, fundamentată pe spiritul întreprinzător, era valabil 
contrariul. Talentul competiţional esenţial era „dorinţa” - nevoia imperioasă de 
independenţă, iar talentul mental esenţial era „concentrarea” — abilitatea de a 
alege din cartea de telefon un veritabil client potenţial, de a-i selecta pe cei care 
trebuie sunaţi dintre toţi cei care ar putea fi sunaţi. În lipsa acestor talente, 
nefericitul broker s-ar fi simţit pierdut şi solitar, un om menit să lucreze după 
nişte directive într-un univers al întreprinzătorilor. 

Un broker cu dorinţă imperioasă şi concentrare nu e neapărat un broker 
mai bun decât unul cu nevoia de disciplină şi de a realiza ceva palpabil. Dar el 
s-ar potrivi cu siguranţă mai bine într-o companie ce promovează spiritul 
întreprinzător, aşa cum locul celuilalt broker ar fi mai degrabă în compania mai 
sistematizată. Dacă n-ar fi ştiut acest lucru, fiecare companie ar fi putut angaja 
oamenii potriviţi celeilalte, iar rezultatele ar fi fost dezastruoase. 

Ca manager, trebuie să ştii cu exactitate ce talente cauţi. Pentru a identifica 
aceste talente, nu te uita numai la denumirea şi descrierea postului. Gândeşte-te 
la cultura companiei. Este tipul de firmă care foloseşte punctaje pentru a 
stimula performanţa şi face eroi din cei care obţin punctajele cele mai bune? 
În acest caz, asigură-te că îţi alegi oamenii inclusiv după talentul „competiţie”. 
Sau poate că firma ta pune accent pe obiectivul ce stă la baza muncii sale şi 
îi apreciază doar pe cei ce nutresc în mod manifest valorile companiei. Dacă 
e aşa, trebuie să cauţi oameni care să posede talentul competiţional „misiune”, 
oameni care trebuie să vadă marele obiectiv la îndeplinirea cărora participă cu 
eforturile lor. 

Gândeşte-te cum vor fi stabilite sarcinile şi cât de îndeaproape va fi 
supravegheat angajatul. Gândeşte-te cum eşti tu ca manager şi cine se va potrivi 
cu stilul tău, Preferi să stabileşti obiective pe termen scurt şi crezi că vei verifica 
periodic fiecare angajat pentru a monitoriza progresul? În acest caz, trebuie să 
te înconjori de subalterni direcţi cu talentul disciplinei, care să-şi dorească să 
li se spună permanent şi în detaliu ce au de făcut. Sau eşti tipul de manager 
căruia îi place să delege cât mai multe din responsabilităţile sale, care stabileşte 
obiective pe termen lung şi apoi lasă angajaţii să se orienteze singuri, fără a 
interveni prea mult? Dacă e aşa, subalternii tăi direcţi vor avea nevoie de talentul 
mental al concentrării, pe care l-am descris mai sus. 

Gândeşte-te la ceilalţi membri ai echipei tale. Gândeşte-te în general la 
mediul de lucru unde fiecare persoană trebuie să-şi găsească locul său. Poate 
că echipa e făcută din performeri adevăraţi dar şi serioşi, care au nevoie de 
puţin dramatism şi aventură - atunci găseşte o persoană cu talentul relaţional 
„stimulator”, cineva care să fie în stare să ofere dramatism oricărei realizări. 
Poate că în echipă atmosfera este prietenoasă, dar membrii ei nu au abilitatea 
de a-şi spune în faţă adevărul - caută deci o persoană cu talentul relaţional de 
a-şi exprima hotărât punctului de vedere, aşa încât să ai în echipă măcar un 
membru care să se simtă dator să aducă în discuţie orice problemă, oricât de 
sensibilă ar fi ea. Poate că firma ta are un puternic departament de resurse 
umane care poate oferi managerilor relaţii detaliate asupra calităţilor şi defectelor 
fiecăruia dintre subalternii lor direcţi. În acest caz, nu trebuie să alegi manageri 
cu talentul relaţional al percepţiei individualizate, definit ca abilitatea de a 
identifica şi capitaliza unicitatea fiecărui individ. Sau poate că firma ta nu oferă 
nici un sprijin în domeniul resurselor umane. În acest caz, talente relaţionale 
precum „percepţie individualizată” sau „relaţionare” - nevoia de a construi 
relaţii durabile sau „dezvoltator” — nevoia de a investi în evoluţia altor persoane 
şi obținerea satisfacţiei din acest lucru, vor servi drepte pietre de temelie în 
schiţarea profilului angajatului dorit. 

Deliberarea asupra tuturor acestor variabile poate deveni o sarcină foarte 
dificilă. Deci caută să simplifici puţin lucrurile. Încearcă să identifici un talent 
definitoriu în fiecare din cele trei categorii de talente: competiţionale, mentale 
şi relaţionale. Foloseşte ca bază aceste trei talente. Concentrează-te asupra lor 

în timpul selecţiei candidaţilor. Menţionează-le atunci când ceri oamenilor 
referinţe. Nu face compromisuri cu privire la ele, oricât de promiţător ar părea 
CV-ul unui candidat. 


STUDIAZĂ-I PE CEI MAI BUNI 


Dacă vrei să fii sigur că ai început cu cele trei talente corecte, analizează- 
ți cei mai buni angajaţi în funcţia respectivă. E un lucru ce poate părea evident, 
dar ai grijă: managementul tradiţional ar putea afirma exact contrariul. 

Managementul tradiţional afirmă că binele este opusul răului, că dacă vrei 
să înţelegi excelența, ar trebui să studiezi eşecul şi apoi să faci invers. În general, 
spunem că sănătatea este absenţa bolii. La şcoală, vorbim copiilor despre 
droguri pentru a-i învăţa să stea departe de ele şi discutăm despre chiul pentru 
a afla cum să facem copiii să nu mai plece de la cursuri. 

Şi în universul muncii, această fascinaţie faţă de patologie este la fel de 
răspândită. Managerii sunt mult mai expliciţi când vorbesc despre eşecul unor 
servicii decât atunci când descriu serviciile de succes şi mulţi definesc încă 
excelența drept „absenţa deficienţelor”. 

Când se pune problema înţelegerii talentului, această orientare către 
patologie a provocat multor manageri o percepere cu totul greşită asupra 
calităţilor necesare pentru a excela într-o anumită funcţie. De pildă, mulţi manageri 
au convingerea că, din moment ce agenţilor comerciali mediocri nu le place se 
confrunte cu potenţialii cumpărători, cei mai buni dintre ei n-au această 
reticenţă; sau că, de vreme ce ospătarii mediocri sunt prea băgăreţi, cei de elită 
îşi păstrează opiniile pentru ei. 

Această concentrare pe patologic trebuie respinsă. Nu poţi induce excelența 
studiind eşecul şi apoi făcând lucrurile viceversa. De ce? Pentru că excelența şi 
eşecul sunt adesea, în mod surprinzător, similare. Ceea ce este între ele constituie 
abaterea de la normă. 

De pildă, studiind cei mai buni agenţi comerciali, marii manageri au aflat 
că cei mai buni, ca şi cel mai slabi, suferă în confruntarea cu cumpărătorul 
reticent. Aparent, cei mai buni vânzători, ca şi cei mai slabi, au senzaţia că se 
vând pe ei înşişi. Tocmai acest talent competiţional al implicării personale în 
meserie îi face să fie atât de persuasivi. Dar tot asta duce şi la faptul că orice 
refuz este luat personal - de câte ori iniţiază o vânzare, simte un fior de teamă 
că ar putea fi refuzat, tocmai el. 

Diferenţa dintre excelenţă şi eşec în acest domeniu stă în faptul că agentul 
comercial de elită nu este paralizat de această teamă. El e înzestrat cu încă un 
talent, talentul relaţional al confruntării care îi permite să obţină o satisfacţie 
imensă din disputa cu cumpărătorul şi din depăşirea rezistenţei opuse de 
acesta. În fiecare zi se teme de refuz, dar acest din urmă talent îl ajută să 
meargă mai departe. Pasiunea lui pentru confruntare depăşeşte teama de 
respingere personală. 

În lipsa acestui talent al înfruntării, comerciantul mediocru nu simte decât 
spaimă. 

Vânzătorul obişnuit nu simte nimic. El urmează cu rigiditate cele şase etape 
de abordare pe care le-a învăţat şi speră că va reuşi. 

Studiindu-i pe cei mai buni, marii manageri sunt capabili să răstoarne 
multe astfel de concepţii greşite. De pildă, ei ştiu că cei mai buni chelneri, ca 
şi cei mai slabi, au opinii foarte ferme. Diferenţa între primii şi ultimii este că cei 
mai buni îşi folosesc opiniile formate pe loc pentru a-şi adapta stilul la fiecare 
masă cu clienţi, în vreme ce chelnerii slabi sunt pur şi simplu neciopliţi — 
chelnerii obişnuiţi nu au nici o opinie şi tratează toţi clienţii cu aceeaşi „placă”. 

Cele mai bune asistente, contrar opiniei generale, chiar stabilesc puternice 
legături emoţionale cu pacienţii lor. Diferenţa între cele mai bune şi cele mai 
slabe este că primele îşi folosesc emoţiile pentru a controla şi a uşura pe cât 
posibil suferinţa pacientului, în vreme ce asistentele cele mai slabe sunt copleşite 
de emoţiile lor. Cum rămâne cu asistentele obişnuite? Ele se protejează păstrând 
o anume distanţă. Sunt detaşate din punct de vedere emoţional. 

Fă-ţi timp să-ţi studiezi cei mai buni dintre angajaţi, spun marii manageri. 
Află-le motivațiile, modul de lucru, cât mai multe lucruri despre ei pentru ca, 
mai apoi, să cauţi, atunci când îţi selectezi oamenii, talente asemănătoare. 


Până la urmă, mare parte din secretul alegerii în funcţie de talent stă în arta 
interviului. Când stau de vorbă cu un candidat căutând la el talentul, majoritatea 
managerilor sunt conştienţi de capcanele cele mai frecvente: nu-ţi supune 
candidatul unui stres excesiv; nu evalua omul doar după înfăţişare; nu trage 
concluzii pripite. Evitarea acestor aspecte va fundamenta cu siguranţă un interviu 
eficient. 

Totuşi, dacă vrei să excelezi în arta interviului, va trebui să faci mai mult 
decât atât. În capitolul 7, vom descrie în detaliu tehnicile de interviu care le-au 
permis marilor manageri să aleagă infailibil în funcţie de talent. 


Sfatul antrenorului 


„John Wooden, despre importanţa talentului” 


Alegerea în funcţie de talent reprezintă prima şi cea mai importantă 
responsabilitate a managerului. Dacă nu reuşeşte să-şi găsească oamenii talentaţi 
de care are nevoie, atunci tot ce face pentru a-i ajuta să se dezvolte va fi fără 
rost. John Wooden, legendarul antrenor de la UCLA Bruins, a exprimat această 
idee în mod pragmatic: 

„Indiferent cât de mult te-ai strădui în profesia de antrenor, totul se reduce 
la un singur factor - talentul. Există probabil sute de mari antrenori de care n-ai 
auzit niciodată în baschet, fotbal sau orice alt sport, care nu vor primi niciodată 
prețuirea pe care o merită doar pentru că nu au fost binecuvântaţi cu sportivi 
de talent. Deşi nu toţi antrenorii pot câştiga întotdeauna cu talentul, nici un 
antrenor nu poate învinge fără el.” 

Conform celor auzite de la marii manageri, omul are dreptate. Dar e şi cam 
modest. Ceea ce l-a făcut pe John Wooden atât de faimos, n-au fost doar 
talentele din echipa lui, ci şi propria sa iscusinţă de a crea mediul potrivit pentru 
a permite acestor talente să înflorească. La urma urmelor, talentul reprezintă 
doar un potenţial. Acest potenţial nu poate fi transformat în performanţă cum 
ai bate din palme. Marile talente au nevoie de mari manageri pentru a face 
performanţă. 

Alegerea în funcţie de talent e doar prima dintre cele patru chei. În capitolele 
care urmează le vom prezenta pe celelalte şi vom descrie felul în care marii 
manageri reperează, recunosc şi dezvoltă talentele pe care le-au selectat cu 
atâta grijă. 

Administrarea prin control la distanţă 


„De ce e atât de greu să conduci bine oamenii?” 


„Am responsabilitatea calităţii predării în sectorul meu. Şi totuşi, zilnic, în 
fiecare clasă există câte un profesor şi sunt elevi... iar uşa e închisă.” 

Gerry C., director al unei mari şcoli publice, formulează foarte bine 
provocarea la care e supus un manager: cum poţi determina oamenii să facă 
ce vrei tu, dacă nu eşti acolo să le spui s-o facă? Gerry ştie ce ştiu cei mai mari 
dintre manageri: poate crezi că ai mai mult control, dar nu e aşa. De fapt, ai 
mai puţin control decât subalternii tăi direcţi. Fiecare dintre angajaţi poate 
decide ce să facă şi ce nu. Poate hotărî modul în care s-o facă, momentul 
potrivit şi partenerii care să-i fie alături. Bine sau rău, poate face lucrurile să se 
întâmple. 

Tu nu poţi. Nu poţi face nimic să se întâmple. Tot ce poţi face este să 
influențezi, să motivezi, să dojeneşti, să convingi, în speranţa că cei mai mulţi 
dintre oamenii tăi vor face ce le-ai cerut. Acesta nu se poate numi control. Este 
control de la distanţă. Totuşi, el e asociat cu toată responsabilitatea pentru 
performanţa echipei conduse. 

Dificultatea ta stă în faptul că oamenii sunt complicaţi. Indiferent cât de 
atent ar fi aleşi în funcţie de anumite talente, fiecare dintre ei vine cu propriul 
stil, propriile nevoi, propriile motivații. Nu-i nimic rău în această diversitate — 
adesea e foarte profitabil să ai o echipă de oameni care privesc lumea din 
perspective uşor diferite. Dar această diversitate îţi face misiunea mult mai 
complicată. Nu numai că trebuie să conduci prin control de la distanţă, dar 
trebuie să iei în calcul faptul că fiecare angajat va răspunde semnalelor tale în 
mod diferit. 

Dacă e vreo consolare în asta, marii manageri nu prea au cale de întors. 
Ei sunt încă marcați de două concepţii la care ţin. În primul rând, aşa cum am 
văzut în capitolul 2, ei au convingerea că oamenii nu se schimbă în prea mare 
măsură. Ei ştiu că nu pot obliga pe toţi cei angajaţi pe o funcţie să-şi facă 
meseria exact în acelaşi mod. Ştiu că există o limită în care poţi ajusta stilul, 
nevoile şi motivaţia diferită a fiecărui angajat. 

În al doilea rând, ei cred că o firmă există pentru un scop şi că acel scop 
este performanţa - „performanţa” fiind definită ca orice rezultat considerat 
valoros de un client, fie el din interiorul sau din afara unităţii. În viziunea lor, 
responsabilitatea fundamentală a managerului nu este aceea de a ajuta fiecare 
angajat să se dezvolte. Şi nici de a asigura un mediu în care fiecare persoană 
să se simtă importantă şi deosebită. Sunt şi astea metode valabile, dar nu sunt 
esenţiale. Esenţială este direcționarea oamenilor către performanţă. Managerul 

este, sau ar trebui să fie, cu totul responsabil de acest aspect. Asta explică 
motivul pentru care marii manageri sunt sceptici în privinţa acordării unei 
autorităţi totale oamenilor lor. Dacă permiţi fiecărui angajat să acţioneze numai 
după propriile decizii, ai putea obţine o echipă de oameni împliniţi, dar nu 
foarte productivă. 

Deci asta e dilema lor: managerul trebuie să deţină controlul şi să direcţio- 
neze oamenii către performanţă. Dar el e îngrădit de convingerea că nu poate 
obliga pe nimeni să dea randament în acelaşi mod. 

Soluţia este deopotrivă elegantă şi eficientă: determină rezultatele care se , 
impun şi apoi lasă fiecare angajat să-şi găsească propria cale de obţinere a 
acestor rezultate. 

Această soluţie poate părea simplă. Dar dacă o vei studia mai amănunţit, 
îţi vei da seama de forţa ei. 

În primul rând, ea rezolvă dilema marelui manager. Dintr-o dată, cele două 
convingeri care îl călăuzesc - aceea că oameni sunt fundamental diferiţi şi că 
managerii trebuie să-i direcţioneze către aceeaşi performanţă - nu se mai bat 
cap în cap, ci se armonizează. De fapt, ele se întrepătrund. Ultima permite 
valorificarea celei dintâi. Pentru a conduce oamenii către performanţă, managerul 
trebuie să definească rezultatele corecte şi să le urmărească cu sfinţenie. Dar 
imediat ce face acest lucru, imediat ce standardizează rezultatele care se impun, 
el evită ceea ce a ştiut dintotdeauna că nu e posibil: obligarea angajaţilor de a 
urma aceeaşi cale către obținerea acelor rezultate. Standardizarea efectelor 
exclude standardizarea mijloacelor. 

Dacă un director de şcoală poate supraveghea rezultatele elevilor unui 
profesor, atunci nu trebuie să mai piardă timpul evaluând profesorul după 
calitatea planurilor de lecţie sau ordinea din sala de clasă. Dacă un manager din 
turism poate măsura aprecierile făcute de clienţi despre recepţionerii lui şi 
măsura în care ei au făcut turiştii să revină, atunci nu va mai trebui să monitorizeze 
cât de corect utilizează ei tehnicile de întâmpinare. Dacă un manager de vânzări 
poate defini amănunţit cele câteva rezultate pe care le doreşte de la angajaţii 
săi, atunci el poate trece cu vederea modul în care ei şi-au completat rapoartele 
de clienţi. 

În al doilea rând, această soluţie este extrem de eficientă. Cel mai bun 
drum pe care natura l-a găsit între punctul A şi punctul B este foarte rar linia 
dreaptă. Este întotdeauna calea cu cele mai puţine obstacole. Cel mai eficient 
mod de a transforma talentul cuiva în performanţă este de a-l ajuta să-şi 
găsească propria cale către rezultatele dorite. 

Concentrat cu fermitate asupra rezultatelor corecte, un mare manager de 
vânzări poate evita tentaţia de a încadra stilul de lucru al fiecărui angajat într-un 
tipar impus. Mai degrabă, se poate adapta el după oamenii săi, netezind o cale 
unică spre obţinerea rezultatelor dorite. Dacă unul dintre agenţii comerciali 
încheie vânzările construind relaţii cu clienţii, altul cu ajutorul competenţei 
tehnice şi orientării către detaliu, iar altul prin talentul convingerii, atunci 
managerul lor nu trebuie să intervină atâta timp cât vânzările merg bine. 

În al treilea rând, soluţia încurajează angajaţii să-şi asume responsabilitatea. 
Marii manageri vor ca fiecare angajat să simtă o anume tensiune, nerăbdarea 
de a realiza ceva palpabil. Definirea corectă a rezultatelor dorite creează tensiunea 
de care vorbim. Determinând, şi pe cât posibil măsurând rezultatele dorite, 
marii manageri creează un mediu de lucru în care fiecare angajat simte acel 
mic fior de încordare, sentimentul acela că eşti singur, în faţa unui obiectiv 
stabilit. Acest tip de atmosferă va stimula angajaţii talentaţi şi îi va alunga pe cei 
„deja pensionaţi la locul de muncă”. Este tipul de mediu unde un individ 
trebuie să înveţe. Trebuie să deprindă combinaţia unică de mişcări care îl ajută 
de fiecare dată. Trebuie să înveţe cum să reacționeze la tensiune, cum să capete 
încredere în oameni, cum să-şi păstreze orientarea, cum şi când trebuie să se 
odihnească. Trebuie să descopere propriile căi, lipsite de obstacole. 

E adevărat că definirea corectă a rezultatelor pretinde mult de la angajaţi, 
dar probabil că nu există cale mai bună de a alimenta conştiinţa de sine şi 
independenţa oamenilor tăi. 


Tentaţii 


„De ce încearcă atât de mulţi manageri să-şi controleze angajaţii?” 


Dacă definirea rezultatelor, mai degrabă decât a metodelor, e atât de elegantă 
şi de eficientă, de ce nu e aplicată de cât mai mulţi manageri? De ce, atunci 
când sunt confruntaţi cu provocarea transformării talentului în performanţă, 
atât de mulţi manageri aleg totuşi să dicteze felul în care ar trebui făcută 
munca? Fiecare manager are propriile sale raţiuni, dar până la urmă, probabil 
că atracţia controlului este foarte mare. Aparent, aceste tentaţii par justificabile, 
dar dacă le vei ceda, compania va pierde din vitalitate şi va deveni curând 
ineficientă. 


TENTAŢIE: „ANGAJAŢI PERFECŢI” 


Această primă tentaţie e foarte comună. 

Să ne imaginăm un specialist, un expert bine intenţionat. El vrea să-i ajute 
pe toţi angajaţii să-şi depăşească imperfecţiunile. Priveşte ineficienţa din jurul lui 
şi ştie, pur şi simplu ştie, că, dacă oamenii ar învăţa strategia lui, bazată pe câțiva 
paşi simpli, lumea s-ar transforma într-un loc mai bun. Şi toată lumea i-ar fi 
recunoscătoare. 

Acest expert are convingerea că există doar o singură „cale perfectă” de 
a îndeplini fiecare meserie în parte. În timp şi studiind cu răbdare, va găsi 
această „cale perfectă” şi o va preda tuturor angajaţilor. Îi va face mult mai 
eficienţi şi plini de succes. Tu, ca manager, trebuie doar să supraveghezi fiecare 
persoană pentru a fi sigur că urmează cu toţii regulile impuse. 

Mulţi manageri pot fi seduşi de ideea că există „calea perfectă” şi că ea 
poate fi deprinsă. Astfel, îl îndeamnă pe agentul comercial să înveţe cele zece 
secrete ale negocierii eficiente şi apoi îi evaluează performanţa după fidelitatea 
cu care a urmat cei zece paşi necesari. Trimit directorul în formare să înveţe 
cele douăzeci de abilităţi ale unei conduceri de succes şi apoi îl clasifică după 
priceperea de a le pune pe toate în practică. Şi, cu cele mai bune intenţii, îi 
încurajează pe toţi angajaţii să preia cele nouă obiceiuri de viaţă eficientă. 

Deşi au domenii de interes diferite, aceşti experţi îşi fundamentează ideile 
pe aceeaşi premisă: şi anume că unicitatea fiecărui individ e un neajuns. Dacă 
vrei să-ţi faci oamenii să lucreze bine, spun ei, trebuie să îi înveţi metoda 
perfectă, să îndepărtezi neajunsul şi să perfecţionezi astfel individul. 

Frederic Taylor, cel ce se ocupă de controversatele studii de tip timp-şi-mişcare, 
e considerat părintele gândirii referitoare la „calea perfectă”, dar, în ciuda competiţiei 


Tentaţii 97 


din ultimii ani, cea mai influentă expertă în acest domeniu e probabil o femeie, 
pe nume Madelaine Hunter. 

Aproape toate cadrele didactice din America au auzit de numele ei. După 
ce a studiat practicile de predare eficientă la Şcoala elementară de la Universitatea 
UCLA, Madelaine Hunter a descoperit ceea ce a considerat a fi cele şapte 
componente fundamentale a unei lecţii eficiente: 


e Pasul 1: O scurtă recapitulare 
e Pasul 2: Introducerea 

e Pasul 3: Explicarea 

e Pasul 4: Demonstrația 

e Pasul 5: Verificarea înţelegerii 
e Pasul 6: Întrebări şi răspunsuri 
e Pasul 7: Studiul independent 


Ea a dat fiecărei etape câte o poreclă (de pildă, pasul 5 l-a numit „joja”; 
pasul 6 a devenit „aplicația”). Dar, după cum ea însăşi a recunoscut, tot ce a 
făcut de fapt, a fost să pună într-un nou ambalaj ceea ce făcuseră dintotdeauna 
profesorii talentaţi. Nu că ar fi fost ceva rău în asta. De fapt, pentru orice cadru 
didactic interesat să înveţe de la cei mai buni, a fost un studiu extrem de 
valoros. 

Dacă s-ar fi limitat la asta, probabil că ar fi atras ceva mai puţin atenţia şi 
n-ar fi fost atât de criticată. Dar nu s-a oprit aici. N-a putut. Căpătase convingerea 
că cei şapte paşi propuşi de ea nu erau doar o structurare intuitivă a ceea ce 
făceau la clasă cei mai buni dintre profesori; erau o formulă, o formulă riguroasă. 
Oricine îşi acorda timp să înveţe şi să-i aplice formula, urma să se transforme 
într-un profesor excelent. Era sigură de acest lucru. 

„Înainte credeam că profesorii sunt născuţi, nu făcuţi. Dar acum ştiu mai 
bine”, declara ea într-un interviu dat revistei Los Angeles Times. „Am văzut 
bâlbâiţi transformându-se în genii didactice.” 

Nu e sigur c-ar fi aşa, dar de vreme ce ea susţinea asta, oare nu putea 
reforma întregul sistem educaţional? Nu putea face o lume mai bună pentru 
profesori, elevi şi părinţi? Ei bine, în sinea ei era convinsă că da. Avea o misiune. 

Începând cu sfârşitul anilor '60 şi până când a murit, în 1994, şi-a popularizat 
formula în cărţi şi pe casete video. A umblat peste tot vorbind despre principiile 
ei. A insistat pe lângă directori şi administratori de şcoli. Şi-a răspândit pretutindeni 
ideile. „La University Educational School”, a anunţat ea, „am identificat 
ingredientele necesare unei situaţii şcolare de succes. Le-am arătat profesorilor 
care sunt acele ingrediente şi cum să pună totul laolaltă pentru a reuşi. Am 
reuşit să creem câţiva dascăli de excepţie.” 

Aşa cum îţi poţi imagina, aceste declaraţii optimiste erau ispititoare pentru 
mulţi educatori aflaţi pe baricade. Mii de administratori şcolari i-au devenit 
discipoli. Au decis nu numai să pregătească profesorii după metoda ei, dar şi 

să-i evalueze după fidelitatea cu care urmau cei şapte paşi impuşi. Ceea ce a 
început ca un mesaj înţelept despre marii profesori a devenit rapid un crez, pe 
care fiecare dascăl era obligat să-l recite. În prezent, sute de mii de profesori 
au fost îndoctrinaţi cu „metoda Madelaine Hunter” iar şaisprezece state americane 
sprijină încă în mod oficial, în anumite limite, principiile ei. 

Totuşi, curentul de opinie începe să se întoarcă împotriva doctrinei ştiinţifice 
a Madelainei Hunter. Unii critici declară că cercetările ei n-au fost autentice - n-a 
cuprins în studiul ei mii de profesori de elită; n-a studiat decât câţiva dintre cei 
care predau la şcoala ei de la UCLA. Alţii critică rezultatele mediocre ale şcolilor 
„hunterizate” — de-a lungul anilor, rezultatele elevilor n-au fost deloc mai bune 
decât în restul şcolilor, iar, în unele cazuri, au fost chiar cu mult mai slabe. 

Unii o privesc cu îngăduinţă pe biata femeie: „Nu cred că Madelaine a 
intenţionat să se întâmple aşa”, spune Gerry C., directorul şcolii. „Cei şapte paşi 
ai săi erau meniţi să fie doar nişte idei pe care fiecare profesor să le poată 
îngloba în propriul său stil de predare. Nu s-au dorit niciodată reguli pe care 
toată lumea să fie obligată să le urmeze.” 

Alţii o judecă mult mai aspru. lată ce spune Amy F., un alt director de 
şcoală: „Cred că Madelaine ne-a amăgit cu toată povestea ei. Ne-a plăcut 
sentimentul că predăm după un standard stabilit. Profesorii pot fi uneori nesiguri 
şi ea a făcut ca meseria asta să pară o ştiinţă, o profesiune adevărată. Dar am 
uitat că esenţa predării de calitate este tratarea fiecărui copil în mod individual. 
Lucru care nu se poate „antrena” Nu există şapte paşi pentru a descoperi că 
Billy învaţă din practică, în vreme ce Sally învaţă din teorie. E nevoie de talent. 
Madelaine ne-a îndepărtat atenţia de la asta. Ne-a indus în eroare.” 

Cu toate criticile, majoritatea educatorilor sunt de acord: Peste zece ani, 
teoriile ei încă vor fi cunoscute şi probabil elogiate ca un studiu iscusit despre 
predarea eficientă. Dar ele nu vor mai avea forţa dogmatică pe care o au în 
prezent. 

Acesta e un exemplu din domeniul educaţiei, dar el ar putea fi aplicat la 
orice altă meserie. Orice încercare de a impune „calea perfectă” e sortită 
eşecului. Mai întâi, e ineficientă - „calea perfectă” trebuie să lupte împotriva 
„magistralelor” unice, cu patru benzi, pe care le are orice individ. În al doilea 
rând, este umilitoare - oferind toate răspunsurile, îl împiedică pe om să se 
perfecţioneze şi să-şi asume responsabilitatea pentru propriul stil de lucru. În 
al treilea rând, distruge procesul de învăţare — de fiecare dată când i se impune 
o regulă, omului i se răpeşte posibilitatea de a alege, iar alegerea, cu toate 
urmările sale, reprezintă combustibilul învăţării. 

Adrian P., managerul a două prospere reprezentanţe de automobile, spune: 
„Lucrul cel mai greu atunci când eşti manager e să-ţi dai seama că oamenii tăi 
nu vor face treaba aşa cum ai face-o tu. Dar trebuie să te obişnuieşti cu asta. 
Fiindcă dacă încerci să-i obligi, se pot întâmpla două lucruri. Devin îndărătnici 
- refuză s-o facă — sau devin dependenţi — nu pot s-o facă. Şi nici una din aceste 
situaţii nu e prea productivă pe termen lung.” 

În eforturile de a-ţi face oamenii să atingă performanţa, nu încerca niciodată 
să-i perfecţionezi. Tentaţia poate fi extrem de mare, dar trebuie să-i rezişti. E un 
miraj. Ceea ce pare un panaceu miraculos e de fapt o boală care afectează 
funcţia, înjoseşte angajatul şi subminează compania. 

Poate că George Bernard Shaw era foarte prost dispus atunci când a spus 
că „drumul către iad e pavat cu bune inten! Dar în privinţa încercării de a 
perfecționa oamenii, nu era departe de adevăr. 


TENTAŢIE: 
„ANGAJAŢII MEI N-AU SUFICIENT TALENT” 


Aşa cum am discutat în capitolul precedent, e tentant să crezi că unele 
funcţii sunt atât de simple încât nu necesită talent. Cameristele, operatorii de 
telemarketing, infirmierii, sunt toate exemple de meserii despre care, în 
managementul tradiţional, se crede că „oricine le poate face”. 

Înşelaţi de această idee, mulţi manageri nu se obosesc să facă selecţii de 
oameni talentaţi pentru aceste funcţii. Angajează practic pe oricine solicită 
slujba. Se trezesc astfel cu o forţă de muncă prost plasată - mii de angajaţi care 
îşi văd meseria ca fiind umilitoare şi care nu se gândesc decât să scape de ea 
cât mai iute. Managerii lor, cu un asemenea blestem pe cap, reacţionează strict 
în limita legii. Le impun oamenilor manuale de procedură stufoase, sperând să 
le indice de-a gata tot ce au de făcut. Se gândesc: „Dacă le ofer posibilitatea 
de a lua singuri decizii, mulţi dintre ei vor folosi această libertate pentru a alege 
în mod greşit.” 

În faţa unui asemenea scenariu, nu prea îi poţi blama pe aceşti manageri 
pentru dorinţa lor de a deţine controlul. Dacă nu-ţi alegi oamenii în funcţie de 
talent, atunci nu trebuie să le oferi proprie iniţiativă. Trebuie să le spui în detaliu 
tot ce au de făcut şi să le controlezi fiecare mişcare pentru a te asigura că-ţi 
urmează îndeaproape indicaţiile. E o abordare care necesită foarte mult timp 
şi, din nefericire, îi transformă pe manageri într-un soi de poliţişti, dar de ce să 
laşi ceva la voia întâmplării? De vreme ce angajaţii tăi n-au fost selectaţi cu 
atenţie, cine ştie încotro ar lua-o dacă n-ar fi supravegheați? 

Fireşte, o soluţie mult mai productivă ar fi să începi prin a respecta suficient 
orice meserie şi a alege mai ales în funcţie de talent. 


TENTAŢIE: 
„ÎNCREDEREA E NEPREŢUITĂ — EA TREBUIE CÂŞTIGATĂ” 


Chiar şi atunci când şi-au ales angajaţii în funcţie de talent, unii manageri 
sunt marcați de neîncrederea lor în oameni. Ea poate rezulta dintr-o nesiguranță 
profundă sau ca o concluzie raţională - „Cred că ființa umană este călăuzită 
în esenţă de egoism şi de aceea majoritatea oamenilor vor trata lucrurile cu 

neseriozitate dacă ştiu că nu sunt supravegheați.” De oriunde ar proveni ea, 
neîncrederea acestor manageri duce la o reticenţă exagerată de a-şi lăsa angajaţii 
să-şi găsească propriile căi către performanţă. 

Chinuiţi de suspiciunea apăsătoare că cineva, cumva, profită de ei, aceşti 
manageri nu pot decât să impună reguli. Ţes o veritabilă „pânză de reglementări” 
asupra lumii înconjurătoare. Numai prin intermediul acestor reguli, cred ei, vor 
putea să se apere de ticăloşiile inevitabile ale semenilor. 

Pentru un individ bănuitor, rolul de manager este extrem de stresant. 
Ambiguitatea - „Ce ar putea să facă acest angajat?” — şi suspiciunea - „Indiferent 
ce-ar fi, sunt sigur că e de rău” - sunt probabil groaznice. Din păcate pentru 
asemenea manageri, regulile şi reglementările pe care le impun au foarte rar 
succes în îndepărtarea neîncrederii. Cel mult creează o atmosferă de consimţire 
necondiționată, care reprimă încet flexibilitatea, responsabilitatea şi, poate cel 
mai important, bunăvoința. 

Să luăm un exemplu: Dacă eşti profesor în Florida, n-ai voie să-ţi foloseşti 
propria judecată atunci când le pui note elevilor. Nu e o exagerare. Pur şi simplu 
e ilegal. Călăuziţi de neîncredere şi de dorinţa de control, legiuitorii statului au 
promovat o lege care specifică procentele şi notele. Dacă un copil obţine un 
scor peste 94%, e ilegal să primească alt calificativ decât A. Dacă are între 85% 
şi 93%, atunci trebuie să primească un B. Arkansas e un alt stat care a considerat 
că trebuie legiferată judecata profesorilor, deşi aici s-au arătat mai puţin severi — 
în acest stat, peste 90% inclusiv se acordă un A, în vreme ce elevii cu peste 80% 
primesc un B. 

Marii directori de şcoală spun că nu-i nimic rău în a oferi profesorilor nişte 
repere de apreciere. Majoritatea statelor o fac, şi asta ajută la asigurarea 
consecvenţei în zonă. Dar chiar se impunea o lege? Nu-i de mirare că atâţia 
profesori simt că au pierdut încrederea şi bunăvoința oamenilor. 

Şi cum rămâne cu ideea că „încrederea trebuie câştigată”? Oricât de raţional 
ar suna, marii manageri o resping. Ei ştiu că dacă, în mod fundamental, nu ai 
încredere în oameni, atunci nu există nici o linie, nici un punct în timp, dincolo 
de care oamenii să devină brusc demni de încredere. Neîncrederea priveşte 
viitorul. Dacă te-ai născut sceptic faţă de motivațiile celor din jur, atunci nici una 
din referinţele lor bune nu te vor convinge vreodată că ei n-or să te dezamăgească. 
Suspiciunea reprezintă o condiţie permanentă. 

Sigur, când şi când se va întâmpla ca vreunul să-ţi înşele aşteptările. Dar 
marii manageri, precum Michael, şeful restaurantului de care vorbeam în 
introducere, văd în acest lucru mai degrabă o excepţie decât o regulă. Ei sunt 
convinşi că, dacă aştepţi ce e mai bun de la oameni, atunci, cel mai adesea, asta 
vei căpăta. 

Neîncrederea înnăscută e probabil esenţială pentru unele meserii - avocatul 
sau reporterul de investigaţie, de pildă. Dar pentru un manager, ea e distrugătoare. 

TENTAŢIE: 
„UNELE REZULTATE NU POT FI DEFINITE” 


Mulţi manageri spun că le-ar plăcea să definească rezultatele corecte şi 
apoi să lase oamenii să-şi găsească propriile căi, dar nu reuşesc. Unele rezultate, 
spun ei, nu pot fi definite. Şi dacă nu poţi defini rezultatele corecte, atunci 
trebuie să încerci să stabileşti paşii corecţi. E singurul mod, spun ei, de a evita 
haosul. 

Din unele unghiuri, această perspectivă e de fapt destul de binevoitoare. În 
primul rând, unele rezultate sunt într-adevăr greu de definit. Vânzările, profitul, 
chiar şi notele elevilor se pot măsura cu uşurinţă. Dar nu şi satisfacția clienţilor 
ori moralul angajaţilor. Şi totuşi amândouă sunt importante în multe activităţi. 

În al doilea rând, dacă nu reuşeşti să defineşti, în termeni de rezultate, 
„satisfacția clientului” sau „moralul angajatului”, atunci trebuie totuşi să găseşti 
un mod de a încuraja oamenii să le acorde atenţie clienţilor şi angajaţilor lor. 
Stabilirea paşilor corecţi ar fi cu siguranţă una dintre căi. 

Această perspectivă poate fi plină de înţelegere, dar nu şi de înţelepciune. 
Aceşti manageri au renunțat mult prea repede. Doar fiindcă unele rezultate sunt 
greu de definit, nu înseamnă că ele nu pot fi definite, ci doar că nu sunt atât 
de evidente. Se impune puţină reflecţie. Dacă le acorzi ceva atenţie, vei descoperi 
că până şi cele mai intangibile aspecte ale performanţei pot fi, de fapt, definite 
în termeni efectivi, ca rezultate. Şi odată stabilite aceste rezultate, poţi evita să-ţi 
pierzi vremea inutil încercând să-i obligi pe toţi să-şi mulţumească clienţii ori 
să-şi trateze angajaţii exact în acelaşi mod. 

Să luăm exemplul rezultatului privind „moralul angajaţilor” şi să-l studiem 
în detaliu (ne vom referi la satisfacția clienţilor ceva mai încolo în acest capitol). 
Aşa cum am arătat în primul capitol, multe companii şi-au dat seama că forţa 
culturii promovate de ele face parte din arsenalul lor competitiv. Dacă îşi pot 
trata angajaţii mai bine decât concurenţa, vor fi capabili să atragă mai multe 
talente, să le orienteze, să le dezvolte şi, în cele din urmă, să domine. În viziunea 
lor, cultura - modul în care managerii îşi tratează angajaţii — a devenit extrem 
de importantă. Prea importantă, se pare, pentru a fi lăsată la voia întâmplării. 

Multe companii, în loc să definească o cultură puternică în termenii stării 
emoţionale ale angajaţilor („Astfel vrem să se simtă angajaţii noştri”), au optat 
pentru separarea „culturii” în etape („Aşa trebuie să facă toţii managerii/liderii.”) 
Cum am văzut în capitolul 2, aceşti paşi sunt denumiți de obicei „competenţe”. 

Odată definite, competențele asigură o direcţie comună şi un limbaj comun 
pentru mare parte din ceea ce se întâmplă în interiorul companiei. Noii manageri 
trebuie să le înveţe. Cei care există deja sunt apreciaţi în comparaţie cu acestea 
de către colegii, subalternii direcţi şi superiorii lor. Imaginea managerului per- 
fect este a aceluia care le are pe toate. Desigur, toată lumea ştie că această 
persoană e o iluzie, dar asta nu te împiedică să te îngrijorezi dacă subalternii 
tăi direcţi te cotează slab la competenţe precum „viziune captivantă” sau „calm 


102 A DOUA CHEIE: DEFINEŞTE REZULTATELE CORECTE 


în condiţii de stres”. Şi nici nu îl împiedică pe şeful tău să-ţi spună că, anul viitor, 
e cazul să-ţi îmbunătăţeşti procentele dacă vrei să obţii 100% din bonusul 
discreţionar. Da, aceste competenţe sunt repede luate foarte în serios. 

Din fericire, nu şi de către marii manageri. Ei ştiu că n-ar trebui să legiferezi 
dinainte modul în care un manager se poartă cu oamenii lui, clipă de clipă. N-ar 
trebui să încerci impunerea unui scenariu al culturii companiei. În primul rând, 
este derutant - distrage atenţia managerului, făcându-l să promoveze un „stand- 
ard”, în loc să caute un stil care să i se potrivească cel mai bine. În al doilea 
rând, e imposibil - talentele înnăscute şi nu „competenţele” determină 
interacţiunile permanente ale managerului, iar talentele nu pot fi învăţate. 

Dar asta nu înseamnă că nu ar trebui să-ţi faci managerii responsabili 
pentru modul în care îşi tratează angajaţii. Dimpotrivă. Ceea ce n-ar trebui să 
legiferezi e felul în care o fac, punct cu punct. Ar fi mult mai eficient să identifici 
cele câteva sentimente pe care doreşti să le nutrească angajaţii şi apoi să-ţi laşi 
managerii să le cultive. Aceste sentimente devin rezultatele tale. 

Să luăm de pildă primele şase întrebări din cele douăsprezece care măsoară 
forţa locului de muncă: 


1. Ştiu ce anume se aşteaptă de la mine la locul meu de muncă? 

Am materialele şi echipamentul necesare pentru a-mi face corect munca? 

3. La locul meu de muncă am posibilitatea să fac ceea ce ştiu să fac cel 
mai bine, zi de zi? 

4. În ultimele şapte zile, am fost lăudat pentru munca mea bine făcută? 

5. Şefului meu sau altei persoane de la locul meu de muncă pare să-i pese 
de mine ca persoană? 

6. Există la locul meu de muncă cineva care mă încurajează să mă dezvolt? 


P 


Aceste întrebări descriu unele dintre cele mai importante rezultate emoţio- 
nale pe care te-ai aştepta ca managerii tăi să le inducă angajaţilor lor. Vrei ca 
oamenii să răspundă „Total de acord” la aceste întrebări până la sfârşitul anului 
şi doreşti mai mult ca sigur să-ţi faci managerii responsabili de obţinerea 
răspunsurilor de „5”. Dar acum, când ai aflat ce vrei să simtă angajaţii lor, ai 
scăpat, din fericire, de obligaţia de a forţa fiecare manager să inducă aceste 
sentimente urmând paşi prestabiliţi 

Să luăm de pildă sentimentul „încredere” aşa cum este el evaluat în urma 
întrebării „Şefului meu sau cuiva de la serviciu pare să-i pese de mine ca 
persoană?” Un manager are un stil de relaţionare tăcut şi preocupat. Un altul 
îşi construieşte raporturile cu angajaţii datorită caracterului deschis şi a 
consecvenţei sale. Altul îşi foloseşte entuziasmul şi umorul. Dar managerului de 
elită nu-i pasă cum face fiecare, atâta vreme cât oamenii din subordinea acestor 
manageri răspund cu „5” la întrebarea „Şefului meu sau cuiva de la locul meu 
de muncă pare să-i pese de mine ca persoană?” Managerul priceput ştie că 
n-are nevoie să piardă timp şi bani trimiţându-l pe cel tăcut la cursuri de 

oratorie sau pe cel cu o exprimare directă la cursuri de rafinament interper- 
sonal. (Desigur, poate descoperi că un anume şef n-a găsit nici o cale de a-şi 
construi relaţiile cu angajaţii. Din cine ştie ce motiv, aceştia pur şi simplu n-au 
încredere în el. Vom vedea în capitolul 6 cum rezolvă marii manageri această 
problemă.) 

Aşa cum a descoperit Gallup, determinarea rezultatelor corecte pentru 
măsurarea „culturii” unei companii poate constitui o reală provocare. Dar 
merită tot efortul. Dacă s-ar consuma tot atâta energie pentru identificarea 
rezultatelor corecte ale angajaţilor, aşa cum s-a consumat în încercarea de a 
legifera stilul managerului, atunci toată lumea ar avea de câştigat. Compania ar 
fi mai eficientă. Departamentul de resurse umane ar fi mai căutat. Angajaţii ar 
fi mai demni de încredere. lar managerii ar fi ei înşişi. În cele din urmă. 


Reguli empirice 


„Când şi cum recurg marii manageri la etape?” 


Cei mai buni dintre manageri se feresc de toate aceste ispite. Ei ştiu că 
misiunea unui manager nu e aceea de a perfecționa oamenii, ci de a miza pe 
unicitatea fiecăruia. Ei aleg după talent, indiferent cât de simplu ar fi rolul. 
Primul lor instinct este să acorde încredere oamenilor pe care i-au ales. Şi au 
convingerea că, cu destulă judecată, chiar şi abstracţiuni precum „satisfacția 
clientului” sau „moralul angajatului” pot fi definite în termeni de rezultate. 

Oricum, asta nu înseamnă că ignoră necesitatea stabilirii unor etape. 
Nicidecum. Responsabilitatea fundamentală a unui manager este de a transforma 
talentul în performanţă. Anumiți paşi standard pot servi adesea drept bază 
pentru această performanţă. În interviurile Gallup, aceşti manageri au descris 
modul şi momentul în care folosesc etapele - paşii mici, pentru a impulsiona 
performanţa. lată care sunt regulile empirice pe care ei le urmează. 


REGULA EMPIRICĂ NR. 1: „NU SPARGE BANCA” 


Angajaţii trebuie să parcurgă anumiţi paşi necesari pentru toate acele 
aspecte ale postului lor care au de-a face cu precizia şi siguranţa. 


Să luăm cazul unei bănci. O bancă îndeplineşte mai multe funcţii diferite, 
dar, pe termen lung, are valoare pentru clienţii săi doar dacă le poate asigura 
corectitudine şi siguranţă în schimbul banilor lor. Prin urmare, temeiul fiecărei 
poziţii din bancă, fie ea de funcţionar, consilier de investiţii sau casier, este 
necesitatea de a demonstra precizie şi siguranţă. Pentru a arăta angajaţilor ce 
înseamnă exact a fi „corect” sau „sigur”, industria bancară a definit paşii 
reglementari şi fiecare bancă are propriile reguli interne. Angajaţii băncii trebuie 
să le respecte. Nu e singurul aspect al slujbei lor, dar e o componentă de bază. 
Orice manager care uită acest lucru, care le oferă angajaţilor prea mult spaţiu 
de manevră, riscă să ruineze valoarea băncii. 

Managerii de la Baring's, o instituţie bancară britanică veche de două sute 
de ani, au scăpat din vedere acest aspect. 

Spre sfârşitul lui 1994, managerul general responsabil cu cotaţiile futures 
pe piaţa din Singapore, Nicholas Leeson, în vârstă de 28 de ani, a început să 
investească puternic în bursa japoneză, presupunând că acţiunile vor creşte. A 
presupus greşit. Piaţa a mers tot mai prost. lar el, cu naivitate, şi-a tot sporit 
investiţiile, sperând într-o răsturnare de situaţie. Pe parcursul lui noiembrie şi 
decembrie, a pierdut o sumă considerabilă din banii băncii. 

Nu era un lucru tocmai neobişnuit. Cei ce speculează la bursă pierd în mod 
curent mari sume din banii companiilor. Când acest lucru se întâmplă în mod 
repetat, compania întrerupe pur şi simplu finanţarea, îl concediază pe broker, 
preia pierderile şi pune totul pe seama riscului meseriei. 

Ceea ce era neobişnuit în cazul lui Nick Leeson era că, vizibil, superiorii lui 
nu ştiau despre amploarea pierderilor. Într-un acces ciudat de generozitate, 
şeful său îl împuternicise să controleze în Singapore atât relaţiile cu clienţii cât 
şi operaţiunile interne - era un soi de lup paznic la oi, supraveghind propriile 
sale mişcări. Nu exista nici un mecanism care să verifice dacă Leeson urma 
regulile de contabilitate „corectă” şi investiţie „sigură”. Acest lucru a dus destul 
de uşor la ceea ce probabil ar face mulţi la 28 de ani într-o situaţie disperată: 
a creat conturi false pentru ascunderea pierderilor tot mai mari. De la Londra, 
fără să ştie nimic, şeful lui continua să trimită bani. 

Leeson a făcut ultima speculație în ianuarie 1995. A pariat totul pe supoziţia 
că indicele japonez Nikkei va creşte, în sfârşit. Dar probabil că omul avea ceva 
groaznic de ispăşit dintr-o viaţă anterioară, căci pe 17 ianuarie un violent cutremur 
de pământ a zguduit oraşele Kobe şi Osaka, făcând indicele Nikkei să se 
prăbuşească. Pariul a fost pierdut. 

În dimineaţa următoare, Baring's s-a trezit cu pierderi de peste 1,3 miliarde 
de dolari, cu vreo 700 de milioane mai mult decât rezerva sa valutară. O lună 
mai târziu, pe 27 februarie 1995, banca s-a năruit. Leeson a fost arestat şi patru 
mii de slujbe au fost periclitate. O instituţie veche de două sute de ani a fost 
distrusă. 

Aceasta e o poveste din zona bancară, dar s-ar putea aplica la fel de bine 
la producţia de motoare cu reacţie, la proiectarea unui parc de distracţii, la 
metrou sau la cursurile de scufundări subacvatice. Toate meseriile necesită un 
anume nivel de precizie şi siguranţă, deci angajaţi care să respecte anumiţi paşi 
standard. Marii manageri ştiu că e responsabilitatea lor să se asigure că angajaţii 
cunosc aceşti paşi şi îi pot executa perfect. Dacă acest lucru eludează 
individualitatea, atunci asta e. 

Acordarea unor puteri nelimitate poate fi fatală. 


REGULA EMPIRICĂ NR. 2: „STANDARDELE GUVERNEAZĂ” 


Angajaţii trebuie să urmeze paşii necesari atunci când aceşti paşi fac parte 
din standardul companiei sau industriei în care lucrează. 


Ar fi greu să supraevaluăm importanţa standardelor. lar când spunem 
„standarde” nu ne referim la cele morale sau etice. Ci la limbaje, simboluri, 
convenţii, scale. Ele sunt ADN-ul civilizaţiei. Fără abilitatea de a le concepe şi 
apoi a le respecta, n-am fi reuşit niciodată să creăm o societate atât de complexă. 

Standardele ne permit să comunicăm. Fiecare limbaj e pur şi simplu un 
ansamblu de standarde comune. Dacă nu cunoşti standardele gramaticale ale 

cuiva şi nu poţi cădea de acord asupra semnificației anumitor simboluri, atunci 
nu poţi vorbi limba acelei persoane. Orice comunicare, indiferent de mijlocul 
prin care se face, are nevoie de nişte standarde comune - e suficient să întrebi 
un utilizator de Windows care a încercat să preia un document de la un amic 
care foloseşte Macintosh. 

Standardele determină învăţarea. Priceperea în aritmetică poate fi predată 
tocmai pentru că toţi elevii şi toţi profesorii ştiu că adună şi scad în „baza zece”. 
Standardele comune fac ca priceperile să poată fi transferabile. 

Standardele fac posibilă comparaţia. De pildă, pentru a funcţiona, economiile 
de piaţă aveau nevoie de un sistem standardizat pentru compararea valorii unei 
companii cu valoarea alteia. Până la sfârşitul secolului XV, n-a existat un asemenea 
sistem. În 1494, un călugăr venețian, Luca Pacioli, a conceput sistemul şi l-a 
făcut cunoscut în prima carte care detalia standardele contabilităţii duble. Wall 
Street foloseşte şi astăzi acest sistem. 

Deşi nu s-ar crede, standardele alimentează creativitatea. Să luăm de pildă 
muzica. Nu există vreun mod corect de a structura sunetele. Dar în Europa 
Occidentală, la sfârşitul secolului şaisprezece, s-a încetățenit treptat o gamă 
structurată. Această gamă, numită „gamă cromatică”, folosea douăsprezece 
tonuri pentru fiecare octavă, tonurile fiind reprezentate de cele şapte clape albe 
şi cinci negre de pe claviatura pianului. Aparent, acest lucru îngrădeşte geniul 
compozitorilor. Dar s-a întâmplat exact contrariul. Limitarea la doar douăsprezece 
tonuri nu le-a afectat creativitatea, ci dimpotrivă. Gama cromatică şi sistemul 
său formal de notare a marcat două secole de compoziţii prolifice şi originale. 
Compozitori atât de diferiţi precum Vivaldi, Miles Davis, Stravinsky sau Madona 
au folosit cu toţii gama cromatică standard pentru a da glas muzicii unice care 
le cânta în cap. 

Prin urmare, standardele reprezintă codul în care e notată descoperirea şi 
colaborarea umană. Marii manageri ştiu că, dacă vor să construiască o 
organizaţie bazată pe cooperare şi plină de creativitate, vor trebui să se asigure 
că angajaţii lor folosesc codurile adecvate. Avocaţii trebuie să studieze jurispru- 
denţa. Controlorii de trafic aerian trebuie să înveţe procedurile standard de 
navigaţie. Contabilii trebuie să înveţe regulile contabilităţii duble. lar inginerii 
trebuie să conceapă produse care vor opera pe frecvenţa electrică standard, 
transmisă 24 de ore pe zi prin staţia de radio WWVB a Biroului Naţional de 
Standarde. 

Dacă standardele sunt importante în prezent, această importanţă va creşte 
şi mai mult în deceniul viitor. lată cum descrie fenomenul Kevin Kelly, de la 
revista Wired. 


Marea ironie a zilelor noastre e că era computerelor s-a încheiat. Toate 
consecinţele majore ale computerelor care lucrează singure au avut deja loc. 
Computerele ne-au mai mărit puţin ritmul vieţii şi atâta tot. În schimb, toate 
tehnologiile promițătoare care apar acum se bazează pe comunicarea între 
computere - adică pe conexiuni |subl. autorilor] mai degrabă decât pe calcule. 

Conexiunile înseamnă reţele, iar reţelele necesită standarde. Şi pe măsură 
ce intrăm rapid în această lume interconectată, companiile care vor elabora 
noile standarde - noile limbaje, platforme, proporţii, convenţii — vor câştiga un 
avantaj uriaş în faţa celorlalte. Ele vor fi „portarii”, poziţionaţi perfect pentru a 
veni în întâmpinarea nevoilor noii comunităţi la crearea căreia ei au contribuit. 

Transformarea standardelor pe care le foloseşti în standarde universale 
este deja un avantaj semnificativ în faţa concurenţei. Aşa a reuşit VHS să învingă 
Betamax. Aşa a învins Microsoft în faţa companiei Apple. În următorii câţiva ani, 
vei vedea tot mai multe companii încălcând toate regulile afacerilor tradiţionale 
pentru a construi reţele. E motivul pentru care Netscape a renunțat la browser-ul 
său; Sprint, MCI şi AT&T ne ademenesc cu telefoane celulare gratuite; iar Sun 
Microsystems invadează piaţa cu Java. Cu toţii încearcă să-şi impună standardele 
pentru ca ele să devină etalonul universal valabil. 

Pentru că punerea la punct a reţelelor este un aspect atât de important, toţi 
angajaţii vor trebui să contribuie şi ei. La fel cum producătorii ceasurilor elveţiene 
n-au fost nevoiţi să conceapă propriile unităţi de timp, angajatului din viitor nu 
i se va permite să-şi creeze propriile standarde. De pildă, din cauza concurenţei 
acerbe cu Sun Microsystems, programatorilor de la Microsoft li se va da foarte 
rar libertatea de a crea software nou folosind versiunea Java de la Sun. Sau, 
luând un exemplu din afara domeniului tehnologiei de vârf, pornind de la 
testele naţionale standard, profesorilor nu li se va permite să-şi recreeze programa 
după propriile preferinţe. 

Asta nu înseamnă că, în viitor, managementul va fi rigid şi intruziv. Înseamnă 
doar că angajaţii vor trebui să-şi exprime creativitatea şi individualitatea prin 
mijloace standardizate. Şi în acest caz, puterile discreţionare pot distruge valoarea 
unei companii. 


REGULA EMPIRICĂ NR. 3: NU LĂSA CREZUL SĂ UMBREASCĂ MESAJUL 


Etapizarea este utilă doar dacă nu estompează rezultatul dorit 


Mark B., manager într-o mare companie de consultanţă, luase avionul de 
ora patru pe ruta New York-Chicago. Aeronava se pusese deja în mişcare, 
îndreptându-se către culoarul de decolare. Brusc, vocea comandantului a răsunat 
în difuzoare, anunțând: „Pe aeroportul O'Hare s-a oprit traficul din cauza vremii. 
În acest moment, nici un avion nu mai decolează şi nu mai aterizează. Sunt 
posibile unele întârzieri. Vă vom anunţa imediat ce avem vreo veste.” 

Ca pasager, un asemenea anunţ este extrem de deprimant. Rămânerea la 
sol e mai gravă decât o anulare. Atunci când ţi se anulează zborul, cel puţin ştii 
cu siguranţă că vei putea să-ţi faci alt program, în loc să aştepţi neputincios, fără 
să ştii dacă întârzierea va fi de cinci minute sau de două ore. Zeii care răspund 
de vreme sunt capricioşi. 

Aşa că Mark a apăsat butonul şi, când a venit stewardesa, a întrebat-o: „Vă 
rog, nu ne-am putea întoarce ca să coborâm din avion?” 

Era clar că femeia mai auzise şi altădată propuneri de acest gen, căci deja 
scutura din cap. „Îmi pare rău, domnule, dar nu vrem să ne pierdem culoarul 
de decolare. În plus, nu ştii niciodată când se va da drumul la trafic.” 

Marc a zâmbit fără entuziasm şi s-a străduit să găsească ceva de făcut. 
Fiindcă nu erau îngăduite calculatoarele, iar cei o sută de pasageri se înghesuiau 
pentru accesul la cele trei linii telefonice, Marc a rămas în scaun, privind în gol 
pe fereastră. Făcea acelaşi lucru trei ore mai târziu. Văzuse o mulţime de 
avioane decolând dar se pare că nici unul nu avea destinaţia Chicago. 
Gândindu-se că timpul îi mai domolise fermitatea, a chemat din nou stewardesa 
şi a încercat o abordare mai convingătoare: 

— A trecut toată după-amiaza. De ce nu ne duceţi înapoi la poarta de 
îmbarcare? Am fi cu toţii mult mai fericiţi. Şi dumneavoastră aţi fi mai fericită 
-— n-ar trebui să aveţi de-a face cu un avion întreg de pasageri nervoși. Chiar şi 
aeroportul ar avea de câştigat — am cheltui o grămadă de bani în magazinele 
şi restaurantele lui. Duceţi-ne, vă rog înapoi. 

Stewardesa, având probabil aceleaşi sentimente, a îngenuncheat şi a şoptit 
conspirativ: 

- Domnule, mă tem că, la această companie aeriană, calitatea se măsoară 
parţial în funcţie de plecările la timp. Şi, din păcate, acestea se consideră din 
momentul părăsirii porţii de îmbarcare, nu din clipa decolării. Prin urmare, vă 
daţi seama că nu suntem încurajați, în cazuri de genul acesta, să ducem 
pasagerii înapoi la poartă. 

Auzind asta, Marc s-a prăbuşit şi a început să plângă. Ei, n-a făcut chiar aşa, 
dar nici fericit n-a fost. 

Acesta e un exemplu clasic în care tocmai paşii concepuţi pentru obţinerea 
unui anume rezultat - în acest caz satisfacția clienţilor — stau în calea realizării 
lui. Şi de fapt, dacă analizezi mai detaliat această situaţie specifică, descoperi că 
există şi alte motive mai bune care împiedică întoarcerea la poartă: echipajul 
de zbor şi însoțitorii sunt plătiţi cu sume mai mari atunci când avionul lor 
părăseşte poarta. 

Desigur, mulţi piloţi îşi vor folosi propriul discernământ pentru a decide că 
discomfortul actual al pasagerilor e mai important decât graficul plecărilor la 
timp al companiei sau salariul pe care îl vor lua. Dar nu prea îi poţi condamna 
pe cei care aleg să rămână pe poziţie. Toate semnalele le spun să ignore cel mai 
important rezultat - satisfacția clientului. 

Dacă priveşti în jur, poţi vedea multe exemple de paşi care împiedică 
tocmai rezultatele pentru care au fost creaţi. În dorinţa de a veni cu cât mai 
multe iniţiative pentru sporirea calităţii, multe centre de rezervări hoteliere au 
decis că, atunci când sună, clienţii ar dori să li se răspundă în intervalul de trei 
apeluri. Slujbele au fost redefinite, departamentele reorganizate, iar sistemele 
de compensare au fost modificate pentru a se asigura că agenţii care se ocupă 

de rezervări vor răspunde după nu mai mult de trei apeluri. Totuşi, s-a descoperit 
treptat că, de fapt, clienţilor nu le păsa prea mult de rapiditatea cu care se 
răspundea la telefon. Nu doreau decât să li se răspundă la întrebări, la toate 
întrebările pe care le aveau de pus agentului de la celălalt capăt al firului. Atunci 
când agenţii se grăbeau să încheie conversaţia pentru a trece la următoarea, 
clienţii se simțeau expediaţi. Paşii puneau în umbră rezultatul dorit. 

Dar poate că cel mai evident exemplu este scenariul. Mulţi manageri îşi 
închipuie că singurul mod de a se asigura că angajaţii oferă un înalt nivel al 
serviciilor este de a le pune la dispoziţie formulări standard pe care aceştia să 
le rostească. 

De câte ori aţi auzit ceva de genul: 

„Bine aţi venit la New York, unde ora locală este 8:06 p.m. Pentru siguranța 
dumneavoastră şi a celor din jur vă rugăm să rămâneţi pe locurile pe care le 
ocupați până vom ajunge la poarta de debarcare. Vă rugăm să aveţi grijă la 
deschiderea compartimentului de deasupra capului, căci bagajele s-au deplasat 
probabil în timpul zborului. Dacă New York este destinaţia dumneavoastră 
finală, bine aţi venit acasă. Dacă nu, vă dorim călătorie plăcută, indiferent 
unde mergeţi. Ştim că puteţi alege dintr-o mulţime de linii aeriene, dar sperăm 
că vă veţi gândi la noi şi data viitoare când plănuiţi o călătorie pe calea 
aerului.” 

S-ar putea să credeţi că Administraţia Federală a Aviației (FAA) impune ca 
asistenții de zbor să citească acest text. Nu e tocmai aşa. FAA cere doar ca 
pasagerilor să li se spună despre centurile de siguranță, măştile de oxigen, 
mecanismul de deschidere a uşilor şi procedura de evacuare la aterizarea 
forţată pe apă, în cazul în care ruta duce peste o mare suprafaţă de apă. Restul 
scenariului a fost creat de manageri dornici să asigure servicii complete. Unele 
linii aeriene insistă ca angajaţii lor să le citească întocmai. Altele pur şi simplu 
le oferă o variantă în chip de reper. Deşi nivelul de impunere poate varia, 
majoritatea asistenţilor de zbor sunt încurajați să folosească acest scenariu 
pentru a-şi demonstra grija şi căldura faţă de clienţii lor. 

Nu e decât o stratagemă. Grija şi căldura trebuie să fie sentimente autentice. 
lar un scenariu, fie el creat cu cele mai bune intenţii, va convinge foarte greu 
un client de autenticitatea sentimentelor tale, chiar şi atunci când ele sunt 
adevărate. Problema nu constă în faptul că managerii au dat oamenilor un 
scenariu - toţi angajaţii, mai ales dacă sunt la început, apreciază un astfel de 
sprijin. Problema este că performanța a ajuns să fie definită mai degrabă prin 
respectarea întocmai a scenariului decât prin demonstrarea unei griji autentice 
pentru pasageri. Crezului i s-a îngăduit să umbrească mesajul. 

Liniile aeriene Southwest, câştigătoare în ultimii şase ani ale Premiului 
Coroanei Triple - cele mai puţine reclamaţii, cea mai bună manipulare a bagajelor, 
cele mai bune încadrări în timp - sunt una dintre puţinele companii aeriene 
care au reuşit să se concentreze asupra mesajului. lată ce spune Ellen P, 
director responsabil cu instruirea personalului de zbor: 

„Totul e direcționat către "distracţie! aici, la Southwest. Evident că siguranța 
e importantă - toţi însoțitorii de bord trebuie să respecte reglementările FAA. 
Dar scopul companiei este ca pasagerii noştri să se simtă bine. lar asta depinde 
de fiecare însoțitor de zbor în parte. Nu vrem ca toţi să se poarte la fel. La 
cursurile de instruire, le oferim idei şi instrumente, pe care să le folosească însă 
aşa cum cred de cuviinţă. De pildă, îi dăm fiecărui însoțitor de zbor Cartea 
Veselă. În ea avem o secţiune de glume, una cu jocuri de cinci minute, alta cu 
jocuri de douăzeci de minute şi o secţiune cu cântece. Sunt câteva idei foarte 
bune în această cărticică despre modul în care îţi poţi întreţine clienţii. Dar, 
dacă nu sunt genul tău, nu eşti obligat să le foloseşti. Pare cu adevărat simplu, 
dar ceea ce facem aici, în departamentul meu, este să instruim angajaţii cum 
să fie ei înşişi în relaţia cu clienţii. Fiindcă la Southwest n-avem nevoie de clone.” 
Compania aeriană Southwest, cu orientarea sa făţişă către distracţia 
pasagerilor, permite fiecărui însoțitor de zbor să găsească propria cale către 
acest rezultat. Ellen exprimă ideea mai bine: 
„Cred că la Southwest, fiecare e lăsat să-şi fructifice imaginaţia.” 


REGULA EMPIRICĂ NR. 4: NU EXISTĂ PAŞI CARE SĂ DUCĂ 
LA SATISFACŢIA CLIENTULUI 


Paşii necesari nu fac decât să prevină nemulțumirea. Ei nu pot crea satisfacția 
clientului. 


Cam în orice tip de afacere, satisfacția clientului este primordială. Tu, şi 
oricare angajat care-şi merită salariul, vrei să faci tot ce-ţi stă în putere pentru 
a construi o bază cât mai cuprinzătoare de clienţi fideli. Vrei să-i transformi în 
adepţi pe cei care n-au încercat încă produsele sau serviciile voastre. Adepții 
sunt clienţi care rămân loiali indiferent de condiţii. Nu numai că vor rezista 
oricărei tentaţii de a trece în altă tabără, dar îţi vor face şi permanentă reclamă. 
Aceşti adepţi reprezintă cea mai mare forţă neplătită pe care o are departamentul 
vostru de vânzări. Ei, mai mult decât marketingul, promoţiile ori chiar preţurile, 
sunt combustibilul dezvoltării susţinute. 

Deci cum ajungi să-i atragi? 

În ultimii douăzeci de ani, Gallup a aplicat peste un miliard de întrebări 
privind opiniile clienţilor, încercând să identifice ce vor ei cu adevărat. În mod 
previzibil, am descoperit în primul rând că nevoile clienţilor variază în funcţie 
de industrie. Clienţii solicită un tip de relaţie cu doctorul lor şi alt tip de relaţie 
cu depanatorul de cablu. Se aşteaptă la o legătură mai strânsă cu contabilul lor 
decât cu vânzătorul de la alimentară. 

A doua descoperire a fost ceva mai surprinzătoare: în ciuda acestor diferenţe, 
există patru cerințe care rămân aceleaşi, indiferent de tipul afacerilor sau de 
felul oamenilor. Aceste patru cerințe sunt ierarhice. Ceea ce înseamnă că nivelele 
inferioare al aşteptărilor trebuie îndeplinite înainte ca respectivul client să acorde 

atenție nivelelor superioare. Aceste patru cerințe, în ordine, indică tuturor 
companiilor ce trebuie făcut pentru transforma clienţii potenţiali în „avocaţi” ai 
lor. 


Nivelul 1: La nivelul cel mai de jos, clienţii cer precizie. Se aşteaptă ca, 
odată ajunşi la hotel, să li se dea camera pe care au rezervat-o. Se aşteaptă ca 
extrasele de cont ale băncii lor să reflecte cu precizie operaţiunile făcute. Când 
iau masa în oraş, se aşteaptă să fie serviţi cu ce au comandat. Indiferent cât de 
prietenoşi ar fi funcţionarii, dacă firma dă greş în mod repetat la capitolul 
precizie, îşi pierde clienţii. 


Nivelul 2: Următorul nivel este accesibilitatea. Clienţii se aşteaptă ca lanţul 
hotelier preferat să aibă locaţii într-o multitudine de oraşe diferite. Se aşteaptă 
ca banca lor să fie deschisă la ore acceptabile şi să folosească destui funcţionari 
pentru a nu fi nevoiţi să stea la coadă. Se aşteaptă ca restaurantul lor favorit 
să fie în apropiere, să aibă parcare adecvată şi chelneri care să observe imediat 
când ai nevoie de ceva. Orice companie care se va face cât mai accesibilă îşi 
va spori în mod evident numărul de clienţi dornici să-i acorde o şansă. De unde 
proliferarea ghişeelor accesibile de la geamul maşinii, a bancomatelor şi, mai 
recent, a site-urilor pe Internet. 

Se impun câteva precizări apropo de aceste două cerinţe de nivel inferior: 
Pe de-o parte, ele sunt, din fericire, destul de uşor de îndeplinit. Ambele pot 
recurge la soluţii tehnologice sau de tip pas-cu-pas. 

Pe de altă parte, soluţiile acestea sunt, din păcate, destul de uşor de preluat 
de către concurenţă. Orice restaurant care are succes din cauza locației sale, 
se va trezi curând înconjurat de competitori dornici şi ei să facă profit de pe 
urma amplasamentului. Sistemul inovativ de expediere al firmei Federal Express 
a fost iute preluat de UPS, Airborne şi de poştă. lar maşinile automate de bani 
sunt acum cu zecile. Orice efort de a îndeplini aceste cerinţe de nivel inferior, 
indiferent cât de originale, se transformă rapid dintr-un avantaj asupra concu- 
renţei doar într-un bun, util. 

Până la urmă, şi cel mai important, ambele cerinţe, chiar dacă sunt 
îndeplinite cu succes, pot doar împiedica nemulţumirea clientului. Dacă o firmă 
de servicii reuşeşte să trimită o factură întocmită cu precizie, clienţii nu cad în 
admiraţie. Precizia este un lucru aşteptat şi firesc. Ei reacţionează numai dacă 
pe factura lor e o sumă care pare să reflecte consumul de gaze al întregului 
bloc vecin. În mod similar, dacă firma de cablu e de acord să stabilească o 
întâlnire la o dată convenabilă pentru client, acesta nu-şi sună extaziat toți 
prietenii, ci pur şi simplu răsuflă uşurat c-a mai scăpat de una din inevitabilele 
frustrări ale vieţii. 

Precizia şi accesibilitatea sunt fără îndoială cerinţe foarte importante. 
Companiile care eşuează în mod repetat în îndeplinirea lor nu au decât de 
pierdut. Dar precizia şi accesibilitatea nu sunt suficiente. Pentru a-ţi atrage 
adepţi, mai ai ceva drum de făcut. 

Mai trebuie satisfăcute încă două cerinţe. Ele nu fac doar să prevină 
sentimentele negative de insatisfacţie, ci, atunci când sunt îndeplinite în mod 
consecvent, creează sentimente pozitive de mulţumire. Ele transformă un client 
ocazional în adeptul cel mai înfocat. 


Nivelul 3: La acest nivel, clienţii se aşteaptă la un parteneriat. Vor să îi 
asculţi, să le răspunzi, să-i faci să simtă că eşti alături de ei. 

Firmele care oferă servicii şi-au dat seama de mult de importanţa acestui 
parteneriat. Acesta e motivul pentru care Wal-Mart plasează la uşa magazinelor 
sale câte un bătrâne inimos care zâmbeşte de bun venit şi îşi aminteşte numele 
clienţilor. De aceea toate companiile aeriene creează cluburi de fidelitate punând 
la dispoziţie oferte speciale pasagerilor statornici. Şi acesta e probabil motivul 
pentru care magazinele de închiriere a casetelor video oferă o secţiune cu „opțiunile 
noastre”: „Şi noi suntem ca tine. Şi nouă ne place să vizionăm casete.” 

De curând însă, şi alte domenii de afaceri şi-au îndreptat atenţia asupra 
necesităţii de a privi lumea prin ochii clienţilor. De pildă, în spiritul parteneriatului, 
Levi's îţi oferă acum posibilitatea de a achiziţiona blugi făcuţi la comandă. După 
ce îi dai măsurile tale, magazinul le trimite la fabrică, unde se va face o pereche 
de pantaloni unici, doar pentru tine. 

Şi firma Snapple a descoperit forţa parteneriatului. Pentru a determina 
clienţii săi obişnuiţi, studenţii, să bea mai mult Snapple, promite premii celor 
norocoşi să cumpere sticla ce are sub capac un cod special. În loc să ofere 
bani pur şi simplu, Snapple a hotărât ca premiile sale să coincidă cu priorităţile 
tinerilor consumatori. Astfel, premiul întâi sună astfel: „Lasă-i pe cei de la 
Snapple să-ţi plătească chiria pe un an. 12 rate a câte 1000 de dolari.” Premiul 
al doilea devine: „Lasă-i pe cei de la Snapple să-ţi plătească rata maşinii timp 
de un an. 12 rate a câte 300 de dolari.” Chiar şi premiile cele mai mici sunt 
descrise la modul în care tânărul student ar putea să le cheltuie - astfel, un 
premiu de 100 de dolari devine „Snapple îţi plăteşte telefonul pe o lună”. Deşi 
puţini studenţi câştigă de fapt, prin prezentarea aceasta a premiilor, Snapple 
reuşeşte să comunice acelaşi mesaj fiecărui tânăr consumator: „Înţelegem 
situaţia în care eşti.” 

Majoritatea afacerilor, fie din domeniul serviciilor, producţiei sau ambalării 
produselor, işi dau seama acum că un client care se simte înţeles e mai aproape 
cu un pas de satisfacția reală şi de fidelitate autentică. 


Nivelul 4: Cel mai avansat nivel al cerinţelor clientului este consilierea. 
Clienţii se simt cei mai legaţi de firmele care i-au ajutat să înveţe ceva. Nu e 
întâmplător faptul că, de pildă, facultăţile şi şcolile sunt înzestrate cu cele mai 
puternice asociaţii de absolvenţi. Dar această pasiune pentru învăţat există în 
toate domeniile de afaceri. Marile firme publice de contabilitate se preocupă în 
mod deosebit să-şi învețe clienţii unele lucruri care să-i ajute să-şi gestioneze 
mai eficient finanţele. Home Depot, magazinul de articole de bricolaj, face 

reclamă cu mândrie experților săi, gata să ofere cursuri despre orice, de la 
îngrijirea plantelor la aplicarea gletului pe pereți. lar Amazon.com, librăria on-line, 
continuă să-şi lărgească tabăra de adepţi oferind cititorilor recomandări de 
lectură, liste de cărţi alcătuite în funcţie de ceea ce citesc alţi clienţi care au 
comandat aceeaşi carte. Oriunde te uiţi, firmele încearcă să-şi transforme casierii/ 
vânzătorii/funcţionarii, în „consultanţi”. Ele şi-au dat seama că încercarea de a-i 
învăţa ceva pe oameni aduce după sine loialitatea. 

Parteneriatul şi consilierea sunt cele mai avansate nivele ale aşteptărilor 
clienţilor. Dacă reuşeşti să le îndeplineşti cu consecvență, îţi vei transforma cu 
siguranţă clienţii potenţiali în avocaţi. 

Toate bune şi frumoase, dar se naşte totuşi o întrebare: Cum poţi îndeplini 
aceste cerinţe de nivel superior? Răspunsul stă foarte rar în tehnologie sau 
anumiţi paşi. De pildă, clienţii vor avea sentimentul parteneriatului doar dacă 
angajaţii ştiu să le răspundă. Prin urmare, pentru a îndeplini această cerinţă, ai 
nevoie de angajaţi în relaţiile cu publicul capabili să găsească tonul şi cuvintele 
potrivite pentru fiecare client în parte. Prin însăşi natura lucrurilor, nu poţi 
legifera acest aspect dinainte. Dezvoltarea unui sentiment al parteneriatului 
necesită timp. Şi depinde doar de angajaţi. 

Acelaşi lucru e valabil şi pentru consiliere. Amazon.com a găsit poate o 
soluţie tehnică, dar ei sunt o excepţie. Majoritatea sfaturilor se dau de la om la 
om, între angajat şi client. Dându-şi seama de asta, managerii îşi pot încuraja 
oamenii să ajute fiecare client în parte să înveţe ceva nou, dar e vorba aici de 
o interacţiune destul de pretențioasă. Ea necesită un anume tip de funcţionar, 
de vânzător sau de casier, capabil să găsească momentul potrivit şi calea cea 
mai bună pentru educarea fiecărui client. Tehnologia poate veni în sprijinul 
acestei iniţiative. Paşi orientativi de acţiune pot fi folositori. Dar procesul de 
predare/invăţare va avea loc sau nu, doar în funcţie de ceea ce se întâmplă între 
fiecare angajat şi fiecare client în parte, clipă de clipă. 

Studiile Gallup confirmă ceea ce marii manageri ştiu din instinct. A-ţi obliga 
angajaţii să urmeze anumite etape nu face decât să prevină nemulţumirile 
clienţilor. Dacă adevăratul scop e însă satisfacția lor şi crearea de adepţi fideli, 
atunci doar abordarea de tip pas cu pas nu te poate ajuta. Mai degrabă trebuie 
să-ţi alegi oameni care să aibă talentul de a asculta şi a educa, pe care apoi să-i 
direcţionezi către rezultate emoţionale simple, precum parteneriatul sau 
consilierea. Nu e un lucru uşor, dar vei obţine ceva de neegalat, o trăsătură pe 
care nimeni nu ţi-o mai poate fura. 


Toate aceste reguli învăţate din experienţă îi ajută pe marii manageri să 
decidă în ce măsură postul trebuie structurat şi în ce măsură trebuie lăsat la 
iniţiativa angajatului. Şi chiar dacă unele aspecte ale slujbei cer într-adevăr 
respectarea unor etape sau a unor standarde, marii manageri pun accentul tot 
pe rezultatele postului. Ei folosesc aceste rezultate pentru a inspira, a orienta 
şi a-şi evalua angajaţii. Rezultatele sunt ceea ce contează. 


Pentru ce eşti plătit? 


„Cum ştii dacă rezultatele sunt cele corecte?” 


Orientarea către rezultate este una. lar să-ţi dai seama care dintre rezultate 
sunt cele corecte e cu totul altceva. Deci cum poţi defini rezultatele în mod 
corect? Din toate lucrurile pe care oamenii tăi le-ar putea face, cum îţi poţi da 
seama care sunt cele pe care ar trebui să le facă? 

Ei bine, cum era previzibil, nu-ţi putem oferi o soluţie de tip pas cu pas. În 
primul rând, îţi trebuie oarecare talent să auzi cântecul sirenei, din mijlocul 
zgomotului. În al doilea rând, chiar dacă ai acest talent, acela de a te concentra 
şi a decela, vei avea fără îndoială propriile mijloace de localizare. Ceea ce îti 
putem oferi nu sunt decât nişte repere aparent simple, preluate de la unii dintre 
cei mai mari manageri ai lumii. 


NR. 1: CE E BINE PENTRU CLIENȚII TĂI? 


E prima întrebare pe care ar trebui să ţi-o pui. Indiferent care ar fi opinia 
ta, dacă un client e de părere că un anume rezultat nu e important, atunci chiar 
nu este. Din moment ce acesta e principiul de bază al capitalismului, e un sfat 
destul de simplu. Totuşi, multe companii, probabil orbite de propriile obiceiuri 
şi experienţe, par să uite că cel care judecă valoarea este de fapt clientul. 
N-am vrea să abuzăm cu exemplele din industria transportului aerian, dar ele 
sunt la fel de bune ca oricare altele. Majoritatea companiilor aeriene le cer 
însoţitorilor de zbor să se concentreze, în primul rând, pe siguranța pasagerilor. 
De unde şi anunţul comandantului „Ţineţi minte, vă rog, însoțitorii de zbor sunt 
aici în primul rând pentru siguranța dumneavoastră. Dacă vă pot ajuta cu orice 
altceva pentru a vă face zborul mai plăcut, nu ezitaţi să le-o cereţi.” Însoţitorii 
noştri de zbor sunt profesionişti ai siguranţei, subliniază acest anunţ, şi nu 
neapărat experţi în deservire. Siguranţa este aspectul primordial. Celelalte, 
precum servirea amabilă şi atentă, sunt caracteristici opţionale. 

Aceste companii aeriene uită că avioanele lor sunt alese dintre atâtea alte 
companii, nu neapărat din cauza siguranţei sporite. Indiferent de firmă, clienţii 
se aşteaptă să ajungă nevătămaţi la destinaţie. Cer siguranţă, dar nu sunt 
impresionați de asta. Nu acesta e rezultatul pe care compania trebuie să-l 
sublinieze. 

Southwest Airlines se remarcă încă o dată ca o excepţie. Însoţitorii lor de 
zbor sunt experţi în toate procedurile cerute de siguranţă, dar nu acesta e 
scopul muncii lor. Ceea ce vor e ca pasagerii să se simtă bine. Entuziastul lor 

director general, Herb Kelleher, priveşte lucrurile, în mod instinctiv, prin ochii 
pasagerilor. El şi-a dat seama că o călătorie cu avionul este inevitabil stresantă. 
A ştiut că nu va putea niciodată să înlăture teama şi frustrarea tuturor călătorilor. 
Tot ce a putut face a fost să-şi încurajeze toţi angajaţii să facă experienţa 
zborului cât mai distractivă. De aici cântecele, jocurile, glumele, atitudinea 
nonconformistă a personalului. Intuiţia lui Kelleher înseamnă că fiecare angajat 
de la Southwest e orientat către rezultatul corect. 

Asemenea intuiţii pot fi hotărâtoare, dar există şi alte căi, mai practice, de 
a vedea lumea prin ochii clienţilor. Adrian P, de pildă, manager la două 
reprezentanţe de automobile, organizează, o dată la două luni, grupuri de 
discuţii cu cumpărătorii săi recenți. Acei angajaţi extrem de creativi ai companiei 
Walt Disney care proiectează şi construiesc parcuri de distracţie tematice, sunt 
permanent „pe teren”, se aşează la cozi, se amestecă printre oaspeţi, se urcă 
în toate maşinăriile. 

Sondajele de opinie în rândul clienţilor reprezintă un mod şi mai sofisticat 
de a pătrunde în mintea lor. Dacă ai timp şi pricepere, poţi concepe un studiu 
care să includă întrebări despre toate aspectele posibile din experienţa clienţilor. 
Pentru a identifica cele mai importante aspecte, trebuie să-ţi dai seama care 
întrebări se leagă cel mai strâns de nivelul satisfacţiei de ansamblu, probabilitatea 
de a face recomandări şi de a cumpăra din nou produsul sau serviciul respectiv. 
Folosind această tehnică, Gallup a reuşit să ajute multe companii să se concentreze 
asupra acelor rezultate emoţionale care sunt cu adevărat importante pentru 
clienţii lor. 

O mare companie de asigurări a vrut să-şi facă responsabili medicii pentru 
calitatea serviciilor acordate pacienţilor lor. Compania dorea acest lucru din 
mai multe motive, printre care faptul că pacienţii nefericiţi aveau tendinţa să 
rămână mai mult timp în spital, să intenteze cu mai multă uşurinţă procese şi 
totodată aveau o rată a deceselor mai mare. Pentru o companie de asigurări, 
acestea sunt aspecte destul de importante. Deci nu trebuiau condamnaţi pentru 
faptul că doreau să-şi oblige doctorii să-şi facă treaba conform unor indicaţii 
procedurale detaliate. Totuşi, n-au aplicat metoda. Au apelat în schimb la Gallup 
pentru a face un studiu asupra rezultatelor emoţionale apreciate cu adevărat 
de către pacienţi. Am descoperit că, dacă ai încredere în competenţa medicului 
tău, nu există decât patru lucruri pe care le doreşti când te duci la el: 


e Nu vrei să aştepţi mai mult de douăzeci de minute (accesibilitate) 

e Vrei să simți că îi pasă cuiva de tine. Nu trebuie să fie neapărat doctorul. 
Poate fi secretara sau asistenta. Dar cuiva trebuie să-i pese ce se întâmplă 
cu tine. (parteneriat) 

e Vrei ca doctorul să-ţi explice care este starea ta în cuvinte pe care să 
le înţelegi. (parteneriat) 

e Vrei ca doctorul să te înveţe ce poţi face singur acasă pentru a-ţi 
ameliora starea. (consiliere) 

Dacă poţi aprecia pozitiv toate aceste aspecte, e foarte probabil că vei 
recomanda cabinetul şi altora şi te vei întoarce, şi e mai puţin probabil că vei 
intenta proces sau vei muri. Folosind aceste patru rezultate emoţionale ca 
măsură a prestaţiei lor, compania de asigurări îşi poate responsabiliza medicii 
pentru calitatea serviciilor, fără a impune modul în care fiecare doctor trebuie 
să-şi facă treaba. 


NR. 2: CE E BINE PENTRU COMPANIA TA? 


Asigură-te că rezultatele pe care le-ai definit pentru angajaţii tăi se potrivesc 
cu strategia curentă a companiei tale. Poate părea un fleac, dar cu ritmul 
schimbărilor din lumea afacerilor de azi e dificil uneori pentru manageri să țină 
pasul. 

Diferenţa esenţială aici se face între „misiune” şi „strategie”. Misiunea unei 
companii ar trebui să rămână consecventă, asigurând sens şi orientare pentru 
generaţii întregi de angajaţi. Strategia unei companii reprezintă pur şi simplu cel 
mai eficient mod de a îndeplini respectiva misiune. Ea ar trebui să se schimbe 
în funcţie de cerinţele mediului de afaceri contemporan. 

De pildă, misiunea companiei Walt Disney a fost întotdeauna aceea de a 
descătuşa imaginaţia oamenilor prin crearea unor poveşti minunate. În trecut, 
s-au bazat pe strategia filmelor şi a parcurilor de distracţie. În prezent, confruntaţi 
cu o concurenţă tot mai puternică, şi-au lărgit strategia care include nave de 
croazieră, spectacole pe Broadway, jocuri video şi magazine. Aşa cum spune 
Bran Ferren, vicepreşedinte al departamentului de cercetare şi dezvoltare: 
„Companiile vii trebuie să construiască planuri cincinale. Dar să fie gata să le 
schimbe în fiecare an. E singurul mod de a rămâne în viaţă.” 

Deşi această permanentă actualizare a strategiilor este vitală pentru sănătatea 
unei companii, ea pune managerii într-o poziţie destul de dificilă. Ei sunt interme- 
diarii, însărcinaţi cu explicarea noii strategii angajaţilor şi apoi transformarea ei 
în rezultate de performanţă clar definite. 

Adesea, poate fi foarte simplu. De pildă, trebuie doar să le spui vânzătorilor 
că, în condiţiile noii strategii orientate mai degrabă către lărgirea a cotei de piaţă 
decât a profitului, fiecare comerciant e încurajat să se concentreze asupra 
rezultatului „volum de vânzări” şi mai puţin asupra rezultatului „rata profitului 
per vânzare”. 

Totuşi, uneori modificările în strategie sunt mult mai radicale, iar presiunile 
asupra managerilor de a-şi reorienta angajaţii către rezultate diferite, sunt mai 
puternice. De exemplu, cea mai eficientă strategie pentru multe companii din 
domeniul tehnologiei de vârf era până acum inovaţia. De aici, bugetul mare 
rezervat departamentului cercetare/dezvoltare, mulţimea proiectanţilor de soft 
ciufuliţi dar creativi, şi mediul de lucru imprevizibil, uşor confuz. Mai recent, 
strategia acestor companii high-tech s-a schimbat radical. Pentru cei mai 
importanţi producători care dominau piaţa, dezideratul ca produsul lor să fie 

acceptat ca standard vine acum înaintea inovației. Inovația poate fi achiziționată 
de la producători mai mici. Companiile mai mari trebuie să-şi schimbe modul 
de operare pentru a se asigura că eforturile tuturor sunt orientate către 
răspândirea pe piaţă a noului limbaj/program/produs. Ceea ce înseamnă că 
managerii din aceste companii vor fi nevoiţi să se grăbească cu redefinirea 
rezultatelor dorite şi să găsească noi definiţii ale succesului. Numărul de utilizatori, 
de pildă, poate fi acum mai important decât venitul obţinut de la fiecare în 
parte. 

Desigur, există vremuri în care schimbările de strategie sunt atât de dramatice, 
încât indiferent cât de limpede ai redefini rezultatele dorite, angajaţii tăi actuali 
nu vor fi capabili să le obţină. În faţa unei asemenea situaţii, nu poţi „recabla” 
creierele oamenilor, aşa cum şi-au dat seama companiile high-tech când au 
încercat să transforme proiectanţii de soft, în prezentatori de stand, sau băncile, 
când au vrut să transforme casierii în vânzători. Tot ce poţi face este să încerci 
să găseşti, în noua strategie, nişte posturi care să folosească talentele angajaţilor 
tăi. Dacă asemenea posturi nu există, atunci n-ai de ales: oamenii respectivi 
trebuie să dispară. 


NR. 3: CE E BINE PENTRU INDIVID? 


Dennis Rodman este neîndoios cel mai bun recuperator pe care l-a avut 
vreodată baschetul. E un jucător dintre cei mai ciudaţi. Cu părul mereu de altă 
culoare, cu pasiunea sa pentru hainele de damă şi suferind de mania persecuției, 
eun tip exploziv şi imprevizibil. Cum să-l conduci pentru a-l motiva să-şi folosească 
talentele şi a-i ţine în frâu ieșirile de tot felul? 

Trei sezoane la rând, Rodman a lipsit de la douăsprezece meciuri ale 
echipei Chicago Bulls din cauza diferitelor infracţiuni, astfel că, pentru sezonul 
1997-98, s-a optat pentru o nouă strategie. Ţinând cont de talentele lui Rodman 
şi de provocările pe care le reprezenta, a fost întocmit un contract creat în jurul 
câtorva rezultate concrete. A fost cel mai motivant contract din istoria NBA-ului. 
Lui Rodman i se garantau 4,5 milioane de dolari. Urma să mai primească încă 
cinci milioane dacă reuşea să nu mai intre în bucluc pe toată perioada sezonului; 
alţi cinci sute de mii de dolari dacă izbutea să câştige pentru a şaptea oară titlul 
de cel mai bun recuperator; şi alţi o sută de mii de dolari pentru un raport 
pozitiv între pasele decisive şi mingile pierdute. 

Cifrele de-aici sunt de-a dreptul „stratosferice”, dar principiul poate fi aplicat 
oricărui angajat: Identifică punctele forte ale unui individ. Determină rezultatele 
la care vrei să ajungă folosind aceste talente. Găseşte o cale de a măsura sau 
clasifica aceste rezultate. Apoi lasă omul să se desfăşoare. 

În cazul lui Rodman şi Chicago Bulls, a funcţionat. La sfârşitul sezonului, 
jucătorul ratase un singur meci din motive disciplinare. Câştigase titlul pentru 
a şaptea oară. A avut 230 pase decisive faţă de 147 mingi pierdute. În plus, Bulls 
câştigase campionatul. 

Desigur, dacă eşti managerul unui mare grup de oameni care fac exact 
aceeaşi muncă, poate fi mult mai dificil să precizezi rezultatele pentru fiecare 
individ în parte. Dar dacă ai o echipă mică, cuprinzând angajaţi cu talente 
diferite, trebuie să iei în considerare talentele unice ale fiecărei persoane în 
parte atunci când defineşti rezultatele corecte. lată ce spune Bud Grant, celebrul 
antrenor al echipei Minnesota Vikings: 

„Nu poţi să concepi nişte scheme şi apoi să-ţi introduci pur şi simplu 
jucătorii în ele. Indiferent cât de bine ţi-ai făcut planurile, ele n-au nici o utilitate 
dacă nu ştii ce rol poate îndeplini fiecare jucător în parte. Când îmi întocmesc 
schema jocului, plec întotdeauna de la jucători către joc.” 

Atunci când definesc rezultatele potrivite pentru oamenii lor, marii manageri 
fac acelaşi lucru. Pleacă de la jucători către joc. 


CAPITOLUL 5 


A treia cheie: 
concentrează-te 
asupra punctelor forte 


+ Lasă-i să devină mai mult din ceea ce 
ei sunt, deja 


+ Poveşti despre transformare 
ə Distribuirea în roluri înseamnă totul 
e Managementul excepțiilor 


+ Petrece majoritatea timpului cu 
oamenii tăi cei mai buni 


e Cum să „tratezi“ punctele slabe 


Lasă-i să devină mai mult 
din ceea ce ei sunt, deja 


„Cum reuşesc marii manageri să descătuşeze 
potenţialul fiecărui individ?” 


Prin urmare, ţi-ai ales oamenii în funcţie de talent şi ai definit rezultatele 
corecte. Ai oamenii, iar ei ştiu unde trebuie să ajungă. Ce trebuie să mai faci? 
Cum ai putea să grăbeşti progresul fiecăruia pentru a ajunge la performanţă? 

Marii manageri ţi-ar oferi acest sfat: Concentrează-te asupra punctelor 
forte ale fiecărui individ şi descurcă-te cu cele slabe. Nu încerca să-i repari 
slăbiciunile şi nici să-l faci perfect. Mai bine fă tot ce-ţi stă în putinţă pentru a 
ajuta fiecare persoană să-şi cultive talentele; să devină mai mult din ceea ce ea 
este deja. 

Această abordare radicală porneşte de la o viziune simplă: fiecare om e 
diferit. Fiecare individ are un ansamblu unic de talente, un tipar unic de atitudini, 
pasiuni şi aspirații. Modelul talentelor fiecăruia e durabil, rezistent la schimbare. 
Fiecare om are, de aceea, un destin unic. 

Din nefericire, această viziune nu e împărtăşită de mulţi manageri. Ei nu 
acceptă cu uşurinţă diferenţele individuale, simțindu-se mai în siguranţă cu 
generalizările. Când lucrează cu oamenii, sunt călăuziţi de opinii simpliste, de 
genul: „Majoritatea vânzătorilor sunt egoişti” sau „Majoritatea contabililor sunt 
timizi.” 

Dimpotrivă, marii manageri nu pot suferi asemenea generalizări. Ei ştiu că 
orice uniformizare estompează adevărul: faptul că toţi vânzătorii sunt diferiţi, ca 
şi contabilii sau orice alt individ, indiferent de meseria pe care şi-a ales-o. Da, 
cei mai buni comercianţi au uneori aceleaşi talente. Dar chiar şi printre cei mai 
buni, diferenţele vor întrece asemănările. Fiecare vânzător va avea propriile sale 
surse de motivare şi un stil propriu de convingere. 

Această extraordinară individualitate îi fascinează pe marii manageri. Îi 
pasionează diferenţele subtile dar importante, dintre oameni. Ei ştiu că identitatea 
unui om, unicitatea sa, stă nu doar în ceea ce face — meseria sa — ci în felul în 
care o face: stilul său. Peter L., fondatorul unei importante companii de închiriere 
a utilajelor, descrie doi dintre managerii săi: Unul e un excelent reprezentant de 
vânzări, creând o reţea în toată zona, alăturându-se diverselor grupuri de afaceri 
şi ale comunităţii, ştiind să-şi cucerească cu talent clienţii. Celălalt e un 
extraordinar manager al bunurilor companiei, folosind la maximum fiecare 
utilaj şi conducând cel mai eficient atelier din întreaga companie. Amândoi sunt 
cei mai buni în rolul lor. 


122 A TREIA CHEIE: CONCENTREAZĂ-TE ASUPRA PUNCTELOR FORTE 


Inspectorul Guy H. are în subordine doi directori de şcoală foarte buni. 
Primul director este ceea el numeşte un „practician meditativ”. „Înghite” biblioteci 
întregi de ziare, e la curent cu cele mai noi teorii educaţionale, învaţă şi pe alţii 
ce a aflat el. Cel de-al doilea director este condus de sentimentul misiunii şi un 
instinct natural pentru predare. În şcoala lui, nu se face uz de nici o teorie 
educaţională, există doar energie neţărmurită şi pasiunea de a învăţa, în orice 
condiţii. 

Una dintre caracteristicile marilor manageri este abilitatea de a descrie în 
detaliu talentele unice ale fiecăruia dintre oamenii lor — ce îl impulsionează pe 
fiecare, cum gândeşte fiecare, cum îşi construieşte relaţiile. Într-un anume sens, 
marii manageri sunt asemeni marilor romancieri. Fiecare dintre „personajele” 
cu care lucrează e viu şi deosebit. Fiecare are propriile caracteristici şi micile 
slăbiciuni. lar scopul lor, cu fiecare dintre angajaţi, este de a ajuta fiecare 
„personaj” în parte să-şi joace rolul unic la cele mai înalte cote. 

Neîncrederea lor în generalizări se aplică şi la categorii precum rasa sau 
sexul. Sigur, influenţele culturale vor marca unele dintre perspective tale, dându- 
ţi ceva comun cu cei supuşi aceloraşi influenţe. O femeie aparţinând rasei albe, 
înstărită, locuind în Greenwich, Connecticut, ar putea avea asupra lumii o 
viziune mai favorabilă decât un tânăr hispanic crescut în Compton, California. 
Dar aceste diferenţe sunt prea evidente şi simpliste pentru a ne fi de vreun 
ajutor. Ar fi mai bine dacă am putea înţelege talentele competiţionale ale acestei 
femei sau talentele relaţionale ale acelui tânăr hispanic. Numai astfel am putea 
şti cum să-i ajutăm pe fiecare dintre ei să-şi transforme talentele în performanţă. 
Numai aşa i-am putea ajuta să-şi pună în valoare distincţia individuală. 

Pentru marii manageri, cele mai interesante şi puternice diferenţe sunt cele 
dintre oameni, nu cele dintre grupuri de oameni. 

E vorba aici de o perspectivă extraordinară, cu implicaţii adânci, care ţine 
totuşi de o judecată sănătoasă. lată ce a spus, apropo de asta, Mandy M., 
manager al unui departament de proiectare, având douăzeci şi cinci de oameni 
în subordine: 

„Vreau să descopăr ce e special şi unic în fiecare individ. Dacă pot găsi acel 
lucru deosebit pe care îl au de oferit, şi dacă îi pot ajuta să-şi dea seama de asta, 
atunci ei vor dori să dea mai mult.” 

Gary S., director de vânzări al unei companii de instrumente medicale, 
descrie totul în termeni chiar şi mai pragmatici: 

„Caut în mod deliberat câte ceva care să-mi placă la fiecare dintre oamenii 
mei. La unul, s-ar putea să-mi placă simţul umorului. La altul, pasiunea cu care 
vorbeşte despre copiii lui. La altul, răbdarea sau modul cum acţionează în 
condiţii de stres. Desigur, există la fiecare dintre ei o grămadă de chestii care 
ar putea să mă calce pe nervi. Dacă nu aş căuta dinadins ceva care să-mi placă, 
lucrurile negative ar putea să capete prioritate.” 

Pentru Mandy, Gary şi alţi manageri de elită, descoperirea punctelor forte 
la fiecare dintre angajaţi şi apoi concentrarea asupra acestora, reprezintă un act 

conştient. Este cel mai eficient mod de a ajuta oamenii să-şi atingă obiectivele. 
E cel mai bun mod de a-i încuraja să fie responsabili faţă de ceea ce sunt cu 
adevărat. Şi e singurul mod de a dovedi respect faţă de fiecare individ. 
Concentrarea asupra punctelor forte este motivul care explică toate eforturile 
lor ca manageri. 


Poveşti despre transformare 


„De ce e atât de tentant să încerci să schimbi oamenii?” 


În mod previzibil, tradiţia ne spune cu totul altă poveste. În primul rând, ne 
înşiră basmul următor: Poţi fi orice vrei să fii dacă îţi urmezi visul şi tragi tare. 
Omul pe care îl simţi în tine în fiecare zi nu eşti TU cel adevărat. Nu, acesta este 
undeva în profunzime, ascuns de temerile şi îndoielile tale. Dacă te-ai putea 
elibera de aceste temeri, dacă ai putea crede cu adevărat în tine, atunci adevăratul 
TU ar fi eliberat. Potenţialul tău ar ieşi la iveală. Uriaşul s-ar trezi din somn. 

Acesta e un basm al transformării şi tuturor ne place să-l auzim. E atât de 
tonifiant şi dătător de speranţă! Cine nu şi-ar dori să fie eroul care să înfrunte 
demonii şi să se transforme în ceea ce a ştiut dintotdeauna că poate fi? Cu toţii 
am vrea asta. De aceea ne identificăm cu Michael J. Fox din The Secret of My 
Succes, cu Melanie Griffith din O femeie face carieră sau cu John Travolta din 
Phenomenon. Ne plac toate aceste poveşti ale unor metamorfoze, poate pentru 
că sugerează faptul că avem cu toţii acelaşi potenţial nelimitat şi că îl putem 
fructifica prin disciplină, perseverenţă şi puţin noroc. 

Îmblânziţi de acest prim precept al înţelepciunii tradiţionale, suntem cu 
uşurinţă convinşi de cel de-al doilea: pentru a avea acces la potenţialul tău 
nelimitat, trebuie să-ţi identifici slăbiciunile şi să le îndepărtezi. Această abordare 
ce priveşte auto-perfecţionarea ţi se inoculează odată cu aprecierea primelor 
tale performanţe. i se spune că, pentru a avansa în carieră, trebuie „să-ţi 
diversifici abilităţile”. Trebuie să devii pluridisciplinar. De fiecare dată când ţi se 
apreciază munca, sunt câteva cuvinte de laudă pentru performanţele din anul 
care a trecut, dar în discuţia care urmează e subliniat esenţialul: cum să-ţi 
tratezi „laturile cu potenţial de îmbunătăţire”. Managerul aduce în discuţie, din 
nou, aspectele unde întâmpini dificultăţi - unde dintotdeauna ai întâmpinat 
dificultăţi — şi improvizaţi din nou împreună un „plan de dezvoltare” pentru a 
încerca să-ţi depăşeşti punctele slabe. Când ai ajuns la sfârşitul carierei, ţi-ai 
petrecut atât de mult timp încercând să te desăvârşeşti, încât eşti probabil 
aproape perfect. 

Managerilor de elită nu le place basmul ăsta. Ca toate poveştile sentimentale, 
şi asta e liniştitoare şi comodă, dar ciudat de nemulţumitoare. Eroul, şlefuindu-se 
ascultător, pare agreabil şi plin de calităţi, dar cam... neverosimil. Cu cât vorbeşti 
mai mult cu aceşti manageri despre subiect, cu atât mai viu devine spiritul lor 
critic. Dacă îi asculţi suficient de mult, vei descoperi dincolo de aparențele 
încântătoare, mesajul sinistru care se ascunde dedesubt. lată ce ne-au spus: 

În primul rând, afirmaţia că fiecare dintre noi poate fi „orice îşi doreşte, nu 
trebuie decât să se străduiască din greu” este de fapt o promisiune destul de 

goală. Dacă am putea toţi să fim „orice ne-am dori”, am avea acelaşi potenţial. 
lar dacă am avea acelaşi potenţial, ne-am pierde individualitatea. N-am mai avea 
talente unice şi nu ne-am mai exprima prin obiective unice, capacităţi unice şi 
realizări unice. Am fi cu toţii la fel. Fără nici o identitate distinctă, fără nici un 
destin diferit. Am fi cu toţii nişte pânze albe, pregătite, în aşteptare şi gata să 
acţioneze, dar fără nici o trăsătură. 

În al doilea rând, mai e mesajul că, dacă lucrezi asupra imperfecţiunilor 
tale, tenacitatea îţi va fi până la urmă răsplătită. În aparenţă, e un sfat temeinic, 
chiar dacă a devenit clişeu: „Dacă nu reuşeşti de la început, mai încearcă, mai 
încearcă o dată.” Totuşi, cei mai eficienţi manageri îl resping. De ce? Pentru că, 
dacă nu faci decât să încerci toată viaţa să-ţi transformi minusuri precum lipsa 
compasiunii, a gândirii strategice sau a puterii de convingere, în talente, atunci 
vei trăi într-o perpetuă frustrare. 

Tenacitatea e folositoare dacă încerci să deprinzi o nouă abilitate sau să 
înveţi ceva nou. Perseverenţa poate fi chiar nimerită dacă încerci să-ţi construieşti 
o cărare îngustă prin vreunul din „terenurile virane” ale mentalului tău pentru 
ca, de pildă, lipsa talentului „compasiune” să nu submineze permanent talentele 
tale din alt domeniu. Dar perseverenţa orientată în primul rând către domeniile 
în care nu eşti talentat e auto-distructivă - oricâtă hotărâre şi bună intenţie nu 
te vor ajuta vreodată să-ţi construieşti un ansamblu de „magistrale cu patru 
benzi”. Vei fi nemulţumit de tine, îţi vei face multe reproşuri şi te vei supune la 
tot felul de constrângeri încercând să atingi imposibilul. 

În ochii experimentați ai marilor manageri, basmul acesta cu transformarea, 
oricât de optimist ar putea părea, relatează de fapt despre zadarnica negare a 
ceea ce eşti şi despre perseverenţa greşit înţeleasă. 

În al treilea rând, povestea asta descrie o relaţie sortită eşecului. Managerul 
tradiţional vrea în mod sincer să scoată ce e mai bun din angajatul său, dar 
alege să facă acest lucru orientându-se spre remedierea slăbiciunilor lui. Angajatul 
are probabil multe laturi pozitive, dar managerul ajunge să-l caracterizeze prin 
cele câteva domenii în care se descurcă mai greu. E vorba de aceeaşi dinamică 
ce caracterizează şi alte relaţii eşuate. 

Ai avut vreodată o legătură nefericită, tipul acela de relaţie în care presiunea 
fiecărei zile îţi seacă energiile şi te înstrăinează de tine însuţi? Dacă da, aminteşte-ţi 
cum te-ai simţit atunci şi nu uita: o relaţie proastă este mai rar una în care 
partenerul nu te cunoaşte foarte bine. Cel mai adesea, o relaţie proastă este 
una în care partenerul ajunge să te cunoască într-adevăr... dar îşi doreşte să 
fii altfel. Poate că partenerul tău a dorit să te facă mai bun. Poate că aţi fost pur 
şi simplu incompatibili, iar slăbiciunile voastre v-au deranjat reciproc. Poate că 
partenerul tău era un om căruia îi plăcea să atragă atenţia asupra lipsurilor 
celorlalţi. Indiferent de motiv, ai ajuns să te simţi definit parcă de lucrurile pe 
care nu le-ai făcut, mai degrabă decât de cele pe care le-ai făcut. lar asta te-a 
copleşit. 

E acelaşi sentiment pe care mulţi manageri îl induc fără să vrea în sufletul 
angajaţilor lor. Chiar şi când lucrează cu cei mai eficienţi dintre oameni, tot 
pierd majoritatea timpului discutând despre cele câteva non-talente ale fiecăruia 
şi modul de îndreptare a acestora. Oricât de bine intenţionate, relaţiile preocupate 
de defectele partenerului nu sfârşesc bine niciodată. 

În ultimul rând, povestea se termină într-o notă dintre cele mai pesimiste: 
victima trebuie condamnată. Managerii mai puţin eficienţi se distribuie în rolul 
de mentor. Orbi la diferenţa dintre abilităţi şi cunoştinţe - care pot fi dobândite 
- respectiv talente — care nu se învaţă - aceşti manageri atrag tot timpul atenţia 
asupra non-talentelor angajatului, în speranţa că acesta şi le poate remedia şi 
poate deveni „multidisciplinar”. „Ai putea deveni mai convingător, mai strategic, 
mai plin de compasiune, dacă te-ai strădui suficient”, e sfatul lor perpetuu. 
Mesajul lor implicit este că tu, angajatul, poţi controla rezultatul „străduindu-te”. 
Poţi să urmezi nişte cursuri, să-ţi modifici reacţiile, să te cenzurezi. Răspunderea 
este a ta. Deci dacă eşuezi şi nu reuşeşti să realizezi imposibilul, să-ţi transformi 
non-talentele în talente, un imaginar deget acuzator se îndreaptă către tine. Tu 
n-ai fost destul de tenace. Tu nu te-ai străduit destul. Greşeala e doar a ta. 

Spunând că îţi poţi transforma non-talentele în talente, aceşti manageri 
mediocri nu numai că te pregătesc pentru eşec, ci implicit te învinovăţesc 
pentru inevitabilul insucces. E de-a dreptul pervers. 

Pentru toate aceste motive, marii manageri resping basmul impus de tradiţie. 
Ceea ce nu înseamnă că au convingerea că orice perseverenţă e zadarnică. 
Este zadarnică doar cea orientată în primul rând către domeniile în care nu eşti 
talentat. Nu înseamnă nici că marii manageri ignoră slăbiciunile unei persoane. 
Fiecare angajat are domenii unde se descurcă mai greu, iar ele trebuie analizate 
- vom descrie mai detaliat modul în care marii manageri iau în considerare 
slăbiciunile unei persoane, mai târziu în acest capitol. 

Înseamnă, în schimb, că managerii de elită încearcă aproape în mod 
agresiv să identifice talentele fiecărui individ şi îl ajută să şi le cultive. 

lată cum fac: Credinţa lor e că plasarea la locul potrivit e cheia tuturor 
problemelor. Ţin cont de excepţii. Şi îşi petrec majoritatea timpului cu oamenii 
lor cei mai buni. 


Distribuirea în roluri înseamnă totul 


„Cum cultivă marii manageri performanţa de excepţie 
într-un mod atât de consecvent?” 


Aşa cum am văzut, fiecare om are nişte talente - tipare recurente de 
gândire, simţire şi comportament care pot fi aplicate în mod productiv. Mai 
simplu spus, fiecare individ poate face măcar un singur lucru mai bine decât 
alţii zece mii. Totuşi, nu toată lumea e plasată neapărat într-un post unde să-şi 
poată folosi talentele. Chiar dacă la început omul a fost ales pentru talentul său, 
după câteva mutări şi redistribuţii, s-ar putea să fie plasat acum în mod greşit. 

Dacă vrei să transformi talentul în performanţă, trebuie să distribui fiecare 
persoană astfel încât să o plăteşti pentru ceea ce e înclinată în mod natural să 
facă foarte bine. Trebuie să o plasezi într-un rol care să i se potrivească. 

În sport, acest lucru e destul de simplu. Datorită forţei sale fizice şi a 
personalităţii puternice, e limpede că Rodman trebuia plătit pentru a recupera 
mingi şi nu pentru a fi conducător de joc. În artele interpretative, e la fel de clar. 
Distribuţia iniţială din Butch Cassidy şi Sundance Kid îi avea pe Paul Newman în 
rolul lui Sundance şi pe Robert Redford în rolul lui Butch. După câteva repetiţii, 
a reieşit că rolurile nu exploatau talentul actorilor. S-a schimbat un rol cu 
celălalt şi ambele personaje s-au materializat aproape imediat. Newman s-a 
regăsit în figura încrezătoare şi volubilă a lui Butch Cassidy, în vreme ce Redford 
l-a interpretat perfect pe Sundance Kid, un tip mai frământat, aproape deferent. 
Forţa jocului acestor actori a dăruit acestui film clasic un farmec aparte, care 
altminteri ar fi lipsit. 

Când e vorba de locul de muncă, plasarea oamenilor la locul potrivit 
devine o operaţiune ceva mai dificilă. În primul rând, ceea ce contează este 
latura interioară a unei persoane, nu forţa sau aspectul fizic. Unor dintre manageri 
le e greu să privească dincolo de fizic, la talentele reale ale fiecărui individ. În 
al doilea rând, managerii sunt adesea preocupaţi de abilităţile sau cunoştinţele 
unei persoane. Astfel, absolvenţii de marketing sunt distribuiţi în mod inevitabil 
în departamentul de marketing, iar celor cu cunoştinţe de contabilitate li se 
rezervă departamentul financiar. Nu-i nici o greşeală în a include abilităţile şi 
pregătirea unei persoane pe lista criteriilor de selecţie. Dar dacă nu pui în capul 
listei talentul acelei persoane, vei risca să obţii o performanţă mediocră. 

Distribuirea în funcţie de talent este unul dintre secretele nescrise ale 
succesului marilor manageri. Uneori poate fi foarte simplu: de pildă, vânzătorului 
tău agresiv şi egocentric ar trebui să i se repartizeze un teritoriu unde se cere 
aprinsă o scânteie. lar cel mai răbdător şi mai prietenos să aibă, dimpotrivă, 

zona unde relaţiile au nevoie de consolidare. În orice caz, în majoritatea cazurilor, 
plasarea în funcţie de talent necesită mare fineţe. 

Imaginează-ţi, spre exemplu, că tocmai ai fost promovat în funcţia de 
manager al unei echipe de angajaţi. Habar n-ai dacă aceşti oameni au talent sau 
nu. Nu eşti tu cel care i-a ales. Dar acum ţi-au fost încredinţaţi ție. Eşti responsabil 
pentru performanţa lor. Unii manageri împart iute membrii echipei în două 
grupuri: câştigători şi perdanţi. Îi păstrează pe primii, se debarasează de ultimii 
şi selectează alţi oameni pentru a umple golurile. 

Cei mai buni manageri sunt mai metodici. Stau de vorbă cu fiecare om în 
parte, îl întreabă care îi sunt punctele forte şi cele slabe, ce obiective şi vise au. 
Lucrează cu fiecare angajat, observă ce alegeri face, felul în care interacționează 
cu ceilalţi, cine pe cine sprijină şi de ce. Sunt atenţi la detalii. Nu se grăbesc, 
fiindcă ştiu că cel mai bun mod de a identifica talentele unui individ este de a 
observa felul în care se poartă de-a lungul timpului. 

Şi apoi, da, împart echipa în cei care pot rămâne şi cei care ar trebui 
încurajați să-şi găsească alte posturi. Dar ei adaugă o a treia categorie: „cei de 
redistribuit”. Aceştia sunt oamenii care au dovedit unele talente valoroase dar 
care, din diverse motive, nu sunt în situaţia de a le folosi. Sunt plasați în mod 
greşit. Prin redistribuirea lor în roluri potrivite, marii manageri reuşesc să se 
concentreze asupra punctelor forte ale fiecărui angajat şi să-i transforme talentul 
în performanţă. 

Mandy M., managerul echipei de proiectare despre care am vorbit mai 
devreme, ne spune această poveste. Recent promovată în conducerea departa- 
mentului de proiectare al companiei sale, Mandy a moştenit un angajat pe 
nume John. Era plasat într-un post strategic, unde era plătit să ofere consiliere 
clienţilor. Mediul de lucru era tensionat şi individualist, cu asociaţi care se 
întreceau în găsirea celei mai inteligente soluţii pentru client. lar John se descurca 
mai greu. Toată lumea ştia că era destul de isteţ pentru a-şi face treaba. Dar nu 
dădea randament. Nu era implicat afectiv şi, după părerea multora, era pe cale 
de a-şi pierde slujba. Dacă nu pleca de bună voie, cineva urma să-i facă bagajele. 

Dar Mandy a văzut ceva special la John. Cu câteva luni înainte de a fi 
promovată, observase că singurele momente când devenea cu adevărat entuziast 
era atunci când lucra cu un şef care-i acorda atenţie. Se crease o relaţie între 
cei doi şi John începea să strălucească în preajma acestui şef de echipă. Dar 
apoi acesta din urmă a fost mutat pe alt post şi tot entuziasmul lui John a pierit. 

Călăuzită de această observaţie, Mandy l-a pus pe John în categoria 
angajaţilor „de redistribuit”. Şi-a dat seama că era vorba de un om care avea 
nevoie de stabilirea unor legături, la fel cum alţii au nevoie de recunoaştere. 
Deci a luat nevoia lui de relaţionare şi a folosit-o acolo unde ea putea fi de mare 
ajutor pentru companie: în sectorul de dezvoltare a afacerii. 

John a devenit o maşină de vânzări. Era înzestrat cu talentul de a ieşi în 
întâmpinarea oamenilor, de a le învăţa numele, de a-şi aminti tot felul de lucruri 
despre ei. A stabilit relaţii autentice cu sute de clienţi şi de oameni interesaţi de 

serviciile firmei. Pe baza acestor relaţii, vechii clienţi au rămas fideli, iar lor li s-au 
alăturat curând mulţi alţii. John era în largul său, folosindu-şi punctele forte, şi 
toată lumea avea de câştigat. 

Când Mandy povesteşte acest episod, îi poţi simţi emoția din glas. Ca mulţi 
alţi manageri de excepţie, e încântată de ideea că cineva are ocazia să-şi 
folosească din plin talentele. Ştie că rar ai posibilitatea să găseşti un rol care să-ţi 
dea şansa de a pune în practică ceea ce ai mai special, un rol în care ceea ce 
face ca tu să fii TU este, de asemenea, ceea ce te face să fii bun. E un lucru 
rar nu pentru că nu există suficiente slujbe interesante — practic toate meseriile 
făcute foarte bine pot interesa - ci pentru că prea puţini oameni ajung să-şi 
cunoască adevăratele talente şi prea mulţi manageri eşuează când e vorba să 
observe la angajaţii lor acel ceva care îi face speciali. Mandy ştie că, într-un alt 
context, ar fi putut rata foarte bine acea sclipire a talentului lui John. EI ar fi dat 
greş şi n-ar fi învăţat mare lucru din eşecul său. 

Dar iată că ea nu a pierdut momentul, A observat la timp forţa latentă care 
zăcea în John. Şi plasându-l cu grijă la locul potrivit, a putut focaliza acea forţă, 
transformând astfel talentul în performanţă. 

Toţi oamenii au talentul de a fi excepţionali într-un anumit domeniu. Secretul 
e descoperirea acelui domeniu. Şi plasarea la locul potrivit. 


Managementul excepțiilor 


„De ce încalcă marii manageri Regula de Aur?” 


„Toţi oamenii sunt excepţionali” are şi un alt sens: cu toţii ar trebui trataţi 
ca nişte excepţii. Fiecare angajat are propriul său filtru mental, propriul mod de 
interpretare a lumii înconjurătoare, prin urmare fiecare angajat va solicita altceva 
de la tine, ca manager. 

Unii îşi doresc să-i laşi în pace aproape imediat după angajare. Alţii se simt 
desconsideraţi dacă nu îi verifici în fiecare zi. Unii vor să aibă recunoaşterea ta, 
ca „şef”. Alţii simt că mai valoroasă e recunoaşterea colegilor. Unii aspiră la 
prețuirea publică. Alţii fug de publicitate, apreciind mai degrabă un cuvânt de 
mulţumire rostit fără martori. Fiecare angajat respiră alt oxigen psihologic. 

Kirk D., manager de vânzări al unei companii farmaceutice, a învăţat repede 
acest lucru. Ne-a vorbit despre un vânzător de-al său, Mike, care a fost întotdeauna 
printre primii zece între cei 150 de angajaţi ai firmei, dar care, a simţit Kirk, mai 
avea mult de oferit. 

„Iniţial, nu-l puteam înţelege. Eu sunt o fire competitivă şi, întrucât fusese 
jucător profesionist de fotbal american, ca fundaş, timp de opt ani, am presupus 
că şi lui îi plăcea să intre în competiţie, ca şi mie. Am încercat să-l aţâţ, spunându-i 
ce performanţe bune avuseseră ceilalţi agenţi în luna aceea. Dar când îi vorbeam, 
părea plictisit. Nu-i trezeam nici un interes. S-a dovedit că, în ciuda aparenţelor, 
Mike n-avea deloc o fire competitivă. El urmărea să realizeze permanent ceva. 
Vroia să se întreacă doar cu el însuşi. Nu-i păsa de ceilalţi. În mintea lui, ei 
n-aveau nici o importanţă. Aşa că am început să-l întreb ce avea de gând să facă 
în luna respectivă pentru a se perfecționa. Imediat ce i-am pus această întrebare, 
nu-l mai puteam opri. Ideile curgeau fluviu. Şi împreună chiar le-am pus în 
practică. A fost agentul comercial numărul unu al companiei, timp de şase ani 
la rând.” 

Mai ţii minte Regula de Aur? „Tratează-i pe oameni aşa cum ai vrea să fii 
tratat tu însuţi”. Cei mai buni manageri încalcă zilnic această regulă. Ei spun că 
nu trebuie să-i tratezi pe oameni aşa cum vrei să fii tu tratat. Acest lucru ar 
presupune că toată lumea respiră acelaşi oxigen psihologic ca şi tine. De pildă, 
dacă eşti competitiv, toată lumea trebuie să-ţi semene. Dacă-ţi place aprecierea 
publică, tuturor trebuie să le placă în aceeaşi măsură. 

E un raţionament bine intenţionat, dar foarte simplist, care seamănă cu cel 
al puştiului de patru ani care, de ziua mamei lui, îi dăruieşte cu mândrie un 
camion roşu, pentru că e cadoul pe care el şi-l doreşte. Prin urmare, managerii 
de elită resping Regula de Aur. Tratează fiecare om, spun ei în schimb, aşa cum 
arvrea el să fie tratat, ţinând cont de individualitatea lui. Desigur, fiecare angajat 

trebuie să adopte anumite standarde de comportament, anumite reguli. Dar 
dincolo de aceste reguli, tratează pe fiecare în mod diferit, în funcţie de 
necesităţile sale. 

Unii manageri vor protesta: „Dar cum aş putea urmări necesităţile unice ale 
fiecărui angajat în parte?” Şi cine ar putea să-i condamne? E greu să te porţi cu 
fiecare angajat în mod diferit, mai ales că aspectul exterior oferă prea puţine 
indicii despre nevoile unui individ. E ca şi cum ai vrea să joci şah fără a şti 
modul în care piesele pot fi mutate. 

Dar managerii cei mai buni au găsit soluţia: Întreabă. Întreabă-ţi angajatul 
despre obiectivele sale. Ce urmăreşte să realizeze în postul pe care îl deţine în 
prezent? Cum îşi vede cariera evoluând? Ce obiective personale ar vrea să-ţi 
împărtăşească? Cât de des vrea să vă întâlniți pentru a discuta despre progresele 
sale? 

Descoperă cum anume îi place să fie prețuit: pare să aprecieze recunoaşterea 
publică sau privată? Scrisă sau verbală? Faţă de cine vrea să fie lăudat? Se poate 
dovedi foarte eficient să-i ceri să-ţi povestească despre cea mai semnificativă 
recunoaştere pe care a primit-o vreodată. Află ce anume a făcut-o atât de 
memorabilă. Întreabă-l şi despre relaţia lui cu tine. Îţi poate spune cum învaţă? 
Te poţi interesa dacă a avut vreodată vreun mentor sau vreun partener care l-a 
ajutat şi în ce fel anume. 

Fiind nevoiţi să-şi amintească atât de multe informaţii despre fiecare dintre 
oamenii lor, managerii consideră uneori că e bine să-şi noteze totul, eventual 
într-un sistem de fişiere unde fiecare angajat are propriul său dosar, la care sunt 
ataşate notițe care să-i amintească managerului când l-a verificat ultima oară. 
Alţii îşi notează detaliile doar pe nişte simple cartonaşe pe care le cară prin 
buzunare - numindu-le „informaţii pentru impresionarea angajatului”. 

Nu există o cale mai bună decât alta pentru a înregistra aceste informaţii. 
Important e să le ai. Fără ele, eşti ca şi orb, eşuând în stereotipuri, generalizări 
şi concepte eronate de genul „a fi drept înseamnă să îi tratezi pe toţi la fel”. Însă 
bine informat, te poţi orienta cum se cuvine. Te poţi concentra asupra punctelor 
forte ale fiecărui angajat, transformând talentele în performanţă. Poţi administra 
„tinând cont de excepţii”. 


Petrece majoritatea timpului 
cu oamenii tăi cei mai buni 


„De ce marii manageri fac favoritisme?” 


Dacă eşti manager, ai putea încerca acest exerciţiu. În partea stângă a unei 
coli de hârtie notează-ţi numele subordonaţilor tăi în ordinea descrescătoare a 
productivităţii lor, cu numele celui mai eficient în capul listei. În partea dreaptă, 
scrie aceleaşi nume, de data asta în ordinea descrescătoare a „timpului petrecut 
cu ei”, cu cel mai mult timp în capul liste. Acum trage nişte linii care să unească 
numele din stânga cu numele corespunzătoare din dreapta. 

Liniile se intersectează? Adesea aşa se întâmplă. Mulţi manageri îşi dau 
seama că-şi petrec cel mai mult timp cu angajaţii lor cei mai puţin eficienţi. Ar 
putea părea un mod foarte sigur pentru un manager de a-şi investi timpul. La 
urma urmei, cei mai buni dintre angajaţii tăi ştiu deja să-şi facă treaba cum se 
cuvine. Nu au nevoie de tine. În schimb, cei care au probleme, au nevoie de 
tot sprijinul pe care îl poţi oferi. Fără ajutorul tău, s-ar putea nu numai să eşueze 
ca indivizi, ci să tragă după ei întreaga echipă. 

A investi în angajaţii cu probleme ar putea părea un lucru inteligent, totuşi 
cei mai buni dintre manageri fac exact pe dos. Atunci când unesc pe hârtie cele 
două coloane, liniile lor sunt orizontale. Ei îşi petrec majoritatea timpului cu 
oamenii lor cei mai productivi. Investesc în angajaţii cei mai buni. De ce? 

Pentru că ei îşi privesc misiunea în mod cu totul diferit de majoritatea 
celorlalţi manageri. Aceştia din urmă presupun că esența slujbei lor este de a 
controla sau a instrui. lar dacă percepi „controlu!” ca fiind esenţa rolului de 
manager, atunci sigur că e mai productiv să-ţi petreci majoritatea timpului cu 
angajaţii care au dificultăţi, de vreme ce aceştia încă trebuie controlaţi. În mod 
similar, dacă ţi se pare că a fi manager înseamnă în primul rând „a instrui”, 
atunci pare înţelept să-ţi investeşti timpul în oamenii cu probleme, căci aceştia 
mai au multe de învăţat. 

Dar marii manageri nu pun mare preţ nici pe control, nici pe instruire. 
Ambele au locul lor, mai ales când vine vorba de noii angajaţi, dar nu constituie 
fundamentul: sunt lucruri prea elementare, prea statice. 

Pentru marii manageri, esenţa rolului lor este cel de catalizator: transfor- 
marea talentului în performanţă. Aşa că, atunci când îşi petrec timpul cu un 
angajat, nu-l instruiesc şi nu-l corectează, ci îşi frământă mintea în căutarea 
celor mai bune căi de „a-i evidenția” talentelor distincte. 

e Ei se străduiesc să creeze un ansamblu unic de aşteptări care vor 
concentra eforturile fiecărui individ în parte; aminteşte-ţi de amănuntele 
şi unicitatea contractului lui Rodman şi de faptul că toţi ceilalţi jucători 
ai echipei Chicago Bulls se vor aştepta la acelaşi tip de abordare. 

e Ei încearcă să evidenţieze şi să perfecţioneze stilul unic al fiecărei 
persoane. Îi atrag atenţia asupra acestui stil. ÎI ajută să înţeleagă motivul 
pentru care i se potriveşte şi modul în care îl poate perfecționa. E ceea 
ce Mandy a făcut cu John şi ceea ce trebuie să facă pentru toţi 
subordonații săi direcţi. 

e  Şiplănuiesc cum ar putea acţiona ca un paravan pentru fiecare angajat, 
ca aceştia să-şi poată exercita propriul talent cât mai liber. Aşa cum 
explică Robert T., manager la o filială a unei mari firme de brokeraj: 
„Brokerii mei nu lucrează pentru mine. Eu lucrez pentru ei. Dacă nu 
pot scoate la iveală noi idei care să le ajute pe vedetele mele, pot cel 
puţin să ung roţile administrative pentru ca nimic să nu le stea în cale.” 


Dacă acesta e modul în care îţi priveşti rolul, dacă asta faci atunci când îţi 
petreci timpul cu oamenii tăi - stabileşti aşteptări unice, evidenţiezi şi perfecționezi 
stiluri individuale, protejezi — atunci nu vei putea ajuta decât fiind atras către 
angajaţii tăi cei mai talentaţi. Cu cât mai multă energie şi atenţie vei investi în 
talentul lor, cu atât mai mare va fi câştigul. Timpul petrecut cu cei mai buni 
oameni ai tăi este pur şi simplu timpul tău cel mai productiv. 


„NICI O VESTE” UCIDE CONDUITA 


În schimb, timpul petrecut departe de cei mai buni e îngrijorător de distructiv. 
Absolvenţii şcolii de management tip macho, cu motto-ul ei rigid „«Nici o veste» 
e o veste bună” ar fi surprinşi de nocivitatea acestui slogan. 

Formulând-o simplu, sarcina unui manager este să încurajeze oamenii să 
aibă predominant conduite productive şi mai puţin altele, neproductive. Managerii 
„macho” au uitat că reacţiile lor pot influenţa în mod semnificativ care dintre 
conduite vor apărea din ce în ce mai frecvent şi care vor dispărea treptat. Au 
uitat că se află zilnic în prim plan şi că, indiferent dacă le place sau nu, transmit 
semnale pe care toţi angajaţii le aud. 

Marii manageri nu uită acest lucru. Ştiu că sunt permanent în centrul 
atenţiei. Ştiu că, cu cât se ocupă mai puţin de conduitele productive ale celor 
mai buni oameni ai lor, cu atât vor avea parte mai puţin de ele. Pentru că fiinţele 
umane au nevoie, mai mult sau mai puţin, de atenţie, dacă nu o vor obţine vor 
avea tendinţa, conştient sau nu, să-şi schimbe conduita până ce li se acordă 
atenţie. 

E motivul pentru care dacă acorzi, ca manager, mai multă atenţie angajaţilor 
tăi cu probleme şi îţi ignori „vedetele”, poţi influenţa negativ comportarea acestora 
din urmă. Călăuziţi de aparenta ta indiferență, oamenii tăi cei mai buni s-ar 


134 A TREIA CHEIE: CONCENTREAZĂ-TE ASUPRA PUNCTELOR FORTE 


putea să facă mai puţin ceea ce iniţial a făcut din ei „vedete” şi să adopte alt 
tip de conduită, menită să trezească o reacţie, bună sau rea, din partea ta. 
Atunci când vedetele tale încep să-şi facă de cap, e semn sigur că ai acordat 
atenţie unor persoane şi conduite nepotrivite. 

Deci încearcă să ţii minte: te afli totdeauna în prim plan. Timpul şi atenţia 
ta investite necorespunzător nu sunt chestiuni neutre. „Nici o veste” nu e 
niciodată o veste bună. Lipsa veştilor distruge tocmai conduitele pe care vrei 
să le multiplici. 

Prin urmare, în termeni practici, marii manageri investesc în oamenii lor cei 
mai buni pentru că e un lucru extrem de productiv să faci asta şi extrem de 
distructiv să faci altfel. Totuşi, în anchetele noastre, marii manageri s-au arătat 
bucuroşi să explice totul în termeni mult mai conceptuali. Ne-au spus că a 
investi în cei mai buni este, în primul rând, cel mai corect lucru pe care-l poţi 
face; în al doilea rând, e cel mai bun mod de a învăţa; şi, în al treilea rând, 
singura cale de a rămâne orientat către perfecţiune. 


A INVESTI ÎN OAMENII TĂI CEI MAI BUNI ESTE... 
CEL MAI CORECT LUCRU 


Deşi marii manageri cred în noţiunea de „corectitudine”, ei o definesc 
destul de diferit de restul lumii. Pentru ei, „corectitudine” nu înseamnă să-ţi 
tratezi toţi oamenii în acelaşi mod. Ei sunt de părere că singurul mod de a trata 
pe cineva corect este de a-l trata aşa cum merită, având în vedere ceea ce a 
realizat. Jimmy Johnson, antrenorul cu care echipa Dallas Cowboys a câştigat 
de două ori Super Cupa şi care e acum manager la Miami Dolphins, surprinde 
foarte bine noţiunea lor de „corectitudine”. lată ce le-a spus într-un discurs 
jucătorilor de la Miami, după ce i-a preluat de la Don Shula: 

„Am de gând să fiu foarte consecvent cu fiecare dintre voi, căci pe fiecare 
vă voi trata în mod diferit. Aşa vor sta lucrurile. Cu cât un jucător va munci mai 
mult şi va avea performanţe mai bune, cu cât îmi va îndeplini mai bine indicaţiile, 
cu atât mai mult va avea parte de atenţia mea. În schimb, dacă nu munceşte 
sau e un jucător slab, nu va face mulţi purici pe-aici.” 

E un limbaj care ar putea părea cam direct pentru mediul afacerilor, dar 
conceptul e valabil pentru toţi marii manageri. Mai simplu spus, ei aleg să 
investească mai mult timp în cei mai buni oameni ai lor pentru că aceştia o 
merită mai mult. 

Ei ştiu că fiinţele umane sunt ahtiate după atenţie. Fiecare individ apreciază 
probabil alt tip de atenţie, dar nimănui nu-i place să fie ignorat. Dacă dragostea 
nu e opusul urii, cu siguranţă însă, indiferența este opusul ambelor. Dacă-ţi 
petreci majoritatea timpului cu cei mai slabi oameni ai tăi, atunci mesajul pe 
care îl transmiţi angajaţilor este: „cu cât performanţa ta devine mai bună, cu 
atât mai puţin timp şi atenţie vei primi din partea mea, managerul tău”. Din orice 
unghi ai privi, e un mesaj nefericit. 

Deci petrece-ţi cel mai mult timp cu angajaţii de vârf. Acordă-le atenţie. Fii 
corect cu cine trebuie. 

Unul dintre cele mai de efect lucruri pe care le poţi face după lectura acestei 
cărți este să te întorci şi să-i „reangajezi” pe oamenii tăi cei mai buni — adică să 
te duci şi să le spui de ce sunt atât de buni. Spune-le de ce ei reprezintă unul 
dintre pilonii succesului echipei lor. Alege un stil care să ţi se potrivească şi nu 
lăsa discuţia să alunece pe tărâmul promisiunilor despre promovări viitoare — 
asta e o altă discuţie, pentru altădată. Spune-le doar de ce contribuţia lor este atât 
de preţuită în clipa asta. Nu presupune că ei o ştiu deja. 


A INVESTI ÎN OAMENII TĂI CEI MAI BUNI ESTE... 
CEL MAI BUN MOD DE A ÎNVĂŢA 


Poţi învăţa o mulţime de lucruri petrecând timpul pe lângă angajaţii cu 
probleme. Poţi afla de ce unele sisteme sunt greu de condus, de ce iniţiativele 
sunt prost elaborate, de ce clienţii sunt nemulţumiţi. Şi, în timp, poţi deveni, aşa 
cum se întâmplă cu mulţi manageri, expert în descrierea anatomiei eşecului, cu 
diferitele lui remedii. 

În mod ironic, nimic din toate astea nu te va ajuta să înţelegi cum arată 
perfecțiunea. Nu poţi învăţa mare lucru despre ea doar din studiul eşecului. Din 
numărul infinit de căi prin care se poate îndeplini o anumită sarcină, majoritatea 
dintre ele sunt greşite. Există doar câteva căi corecte. Din păcate, nu ajungi să 
le identifici numai prin eliminarea celor incorecte. Perfecţiunea nu este opusul 
eşecului. E cu totul altceva. Are propria sa configuraţie, care uneori include 
conduite ce par surprinzător de asemănătoare cu cele ale oamenilor tăi care 
se descurcă greu. 

De pildă, dacă îţi petreci majoritatea timpului analizând eşecul, nu vei 
ajunge să descoperi niciodată că cele mai bune dintre cameriste se întind pe 
pat şi pornesc ventilatorul din tavan, sau că ospătarii de elită oferă opinii clare, 
sau că marii agenţi comerciali simt reticenţa interlocutorului la aproape fiecare 
confruntare cu un potenţial client, sau că asistentele cele mai bune se ataşează 
emoţional de pacienţii lor. Dimpotrivă, descoperind câteva dintre aceleaşi conduite 
la cele mai proaste cameriste, la cei mai slabi ospătari, vânzători sau asistente, 
s-ar putea să concepi reglementări sau politici care să evite aceste tipuri de 
comportament. 

Gallup a lucrat cu una dintre cele mai mari clinici din Europa pentru a ajuta 
la găsirea unor asistente de calibrul celor mai bune pe care clinica le avea deja. 
În cadrul analizei noastre, am identificat o sută de asistente excelente şi o sută 
de asistente de valoare medie, pe baza aprecierilor şefilor direcţi ale acestora. 
Le-am intervievat apoi pe fiecare în parte, căutând acele câteva talente pe care 
le aveau în comun asistentele de elită. 

Printre multele lor talente comune am descoperit unul numit „reacţia 
pacientului”. Cele mai bune asistente simt nevoia să îngrijească. Pur şi simplu 


136 A TREIA CHEIE: CONCENTREAZĂ-TE ASUPRA PUNCTELOR FORTE 


nu pot să nu aibă grijă de cineva. Filtrul lor mental cerne tot timpul şi găseşte 
automat ocazii de a îngriji. Dar dacă acest lucru constituie o necesitate, bucuria 
vine atunci când văd că pacientul începe să reacționeze. Fiecare pas spre 
ameliorarea stării lui constituie un impuls pentru ele. Reprezintă recompensa 
lor psihologică. Această pasiune de a-şi vedea pacientul reacţionând este talentul 
care le împiedică pe cele mai bune asistente să se simtă doborâte de tristeţea 
sau suferinţa inerente meseriei lor. Talentul este acela care le permite să găsească 
forţă şi satisfacţie în munca lor. 

Când le-am spus asta managerilor lor, ei au răspuns: „Nu suntem organizaţi 
în felul ăsta, pentru că nu vrem ca asistentele noastre să se apropie prea mult 
de pacienţii lor.” Au spus că pacienţii erau permanent alţii. Se întâmpla în mod 
obişnuit ca o asistentă să revină după un week-end sau o zi liberă şi să descopere 
că pacientul lor a plecat, s-a mutat în altă secţie, a fost transferat la alt spital sau 
pur şi simplu a fost externat. „Paturile trebuie eliberate cât mai repede şi nu ne 
putem organiza în nici un fel pentru a ţine o asistentă alături de pacientul său 
prea mult timp. Unele dintre asistentele noastre se supărau atunci când vedeau 
că le-au dispărut pacienţii. Prin urmare, acum le spunem să păstreze distanţa. 
Nu vrem să aibă senzaţia unei pierderi atunci când pacientul e mutat.” 

În ciuda acestor intenţii lăudabile, politica lor a făcut să sufere multă lume. 
Au avut de suferit asistentele (li s-a refuzat una dintre cele mai importante 
resurse de satisfacţie) pacienţii (multe studii au arătat că ei se vindecă mai 
repede dacă sunt îngrijiţi de o asistentă de care s-au legat sufleteşte) şi chiar 
managerii (care trebuie să aibă de-a face cu pacienţi ce se simt izolaţi şi 
asistente demoralizate). 

Cum ar trebui să fie organizate spitalele? E o întrebare dificilă. E limpede 
că, pentru a menţine costurile sănătăţii la niveluri mai reduse, fiecare spital e 
i „expedieze” cât mai repede pacienţii, pentru a elibera paturile. 
Totuşi, deşi Gallup n-a putut oferi o soluţie rapidă acestei probleme, a evidenţiat 
calea cea mai bună către o rezolvare: stai cu cele mai bune asistente şi roagă-le 
spună cum ar face ele să echilibreze necesităţile pacienţilor, asistentelor şi 
a finanţatorilor. Oricare ar fi soluţia lor, ea nu poate fi mai proastă decât întregul 
sistem de tip „bandă rulantă” care umileşte pacienţii şi le taie sursa de oxigen 
celor mai bune dintre asistente. 

Din păcate, această organizaţie a ales să ignore vocile celor mai buni oameni 
ai săi. Nu au găsit motivul sau poate voința pentru a-şi schimba structura greşită, 
dar aparent, eficientă. Se luptă în prezent, mai mult ca niciodată, cu nemulțumirea 
pacienţilor, moralul asistentelor medicale şi costurile în permanentă creştere. 

Din fericire, multe alte companii au început să-şi dea seama cât de profitabil 
e studiul perfecțiunii, pentru a învăţa despre perfecţiune. Companii cu standarde 
de elită precum Southwest Airlines, General Electric sau Ritz-Carlton organizează 
turnee de afaceri, pentru care lista de aşteptare se întinde pe mai mulţi ani, iar 
compania Walt Disney ţine chiar nişte seminarii despre secretele sale, intitulat 
„Metoda Disney”. 

Cu siguranţă, managerii pot învăţa câte ceva folositor din investigarea 
metodelor aplicate de aceste companii, dar chiar orientaţi asupra practicilor 
externe cele mai bune, uită adesea cel mai important lucru: să se întoarcă şi 
să studieze proprii lor performeri de vârf. E ceea ce au făcut Disney, Southwest 
Airlines, General Electric şi Ritz-Carlton. Ca să adune material pentru turneele 
şi seminariile lor, şi-au intervievat, urmărit, filmat, evidenţiat cei mai buni angajaţi. 
Au studiat excelența aşa cum se întâmplă ea zi de zi, în lumea lor. Au învăţat 
de la cei mai buni. 

Toţi managerii ar trebui să facă la fel. Petrece-ţi timpul cu oamenii tăi cei mai 
buni. Urmăreşte.i. Învață de la ei. Fii la fel de coerent în descrierea perfecțiunii, cum 
eşti în descrierea eșecului. Studierea celor mai bune practici externe are meritul 
său. Dar metoda hotărâtoare este să studiezi cele mai bune practici interne. 

Cum poţi face asta? Cel mai bun mod de investigarea a perfecțiunii este de 
a petrece pur şi simplu mai mult timp cu performerii tăi de vârf. Poţi începe prin 
a le cere să-ţi explice secretul lor — deşi majoritatea dintre ei sunt atât de intim 
legaţi de succesul propriu, încât se dovedeşte adesea dificil ca ei să poată 
descrie exact ce anume îi face să fie atât de buni. 

În schimb, mulţi dintre managerii de elită pe care i-am intervievat ne-au 
spus că îşi petrec o grămadă de timp doar observându-i pe cei mai buni dintre 
oamenii lor. Managerii de vânzări se organizează în aşa fel încât să călătorească 
lunar împreună cu unul sau doi dintre agenţii lor de elită. Directorii de şcoală 
asistă la orele câtorva dintre profesorii lor cei mai buni. Şefii serviciilor de relaţii 
cu publicul ascultă cu regularitate felul în care răspund solicitărilor reprezentanţii 
lor de vârf. Scopul acestei investiţii de timp şi atenţie nu este de a evalua sau 
monitoriza. Ideea e, aşa cum spunea un manager de vânzări, „să dau drumul 
magnetofonului din cap pentru ca, întors la birou, să-l pot asculta din nou, 
analiza şi înţelege ce s-a întâmplat şi cum de a funcţionat.” Ca şi alţi mari 
manageri, trebuie să înregistrezi permanent. 


A INVESTI ÎN OAMENII TĂI CEI MAI BUNI ESTE... 
SINGURUL MOD DE A ATINGE PERFECȚIUNEA 


Limbajul „mediei” este omniprezent. Centrele de rezervare calculează 
„media” apelurilor pe care un reprezentant al serviciului clienţi o poate rezolva 
într-o oră. Lanţurile de restaurante proiectează necesităţile de personal prin 
estimarea numărului de ospătari de care e nevoie într-un restaurant „mediu 
Firmele de vânzări îşi împart zonele în funcţie de numărul de clienţi potenţiali 
pe care un agent comercial „mediu” îi poate contacta. „Media” este pretutindeni. 

Cei mai buni manageri nu resping neapărat acest tip de „mentalitate a 
mediei”. Sunt de acord că administrarea eficientă a unei companii necesită un 
mod de aproximare a ceea ce se întâmplă zilnic în cadrul firmei. Ceea ce 
resping însă vehement este aplicarea „mentalităţii mediei” în managementul 
oamenilor. Lucru care, din păcate, se întâmplă tot timpul. 

S-ar putea să n-o facă în mod conştient, dar mulţi manageri sunt obsedaţi 
de „medie”. Au în minte o idee clară despre ceea ce consideră a fi un nivel 
acceptabil de performanţă - ceea ce firmele de vânzări numesc adesea „o 
normă”. Această normă, această performanţă „medie” serveşte drept barometrul 
în raport cu care este apreciată prestaţia fiecărui angajat. Prin urmare, un 
manager îşi poate evalua oamenii bazându-se pe distanţa faţă de „medie” a 
performanţelor sale. El poate calcula primele angajaţilor socotind proporţia 
corectă din bonusul „mediu” pe care fiecare ar trebui să-l primească. Şi, probabil 
cel mai evident simptom al „mentalităţii mediei”, managerul şi-ar putea petrece 
majoritatea timpului încercând să-i ajute pe angajaţii cu probleme să-şi ridice 
puţin câte puţin performanţele deasupra „mediei”, ignorându-şi oamenii care 
prestează deja peste medie. 

Acest tip de „gândire medie” e ispititor. Pare atât de sigur şi de practic — 
concentrându-te pe angajaţii slabi, te protejezi pe tine şi protejezi compania de 
inevitabilele lor greşeli. Însă marii manageri resping gândirea medie. 

lată câteva dintre motivele lor. Mai întâi, ei nu folosesc performanţa medie 
ca barometru al performanţelor fiecărui angajat. Ei folosesc excelența. Din punctul 
lor de vedere, media n-are nici o relevanţă pentru performanţa de excepţie. 

Apoi, ei ştiu că singurii angajaţi care vor atinge vreodată perfecțiunea sunt 
cei aflaţi deja deasupra mediei. Ei şi-au demonstrat deja aptitudinea înnăscută de 
a-şi face meseria. Aceşti oameni au talent. Chiar dacă pare nefiresc, angajaţii care 
lucrează deja foarte bine sunt cei mai buni candidaţi la perfecţionare. Marii 
manageri ştiu de asemenea că e dificil să ajuţi un om talentat să-şi rafineze 
talentele. Dacă un manager e împovărat încercând să-i ajute pe angajaţii slabi să 
supravieţuiască şi să sară cât de puţin peste „medie”, îi va rămâne foarte puţin 
timp pentru sarcina cu adevărat dificilă de a-l îndruma pe cel bun către perfecţiune. 

Povestea lui Jean P. ilustrează deopotrivă irelevanţa „mediei” şi potenţialul 
de progres în cazul talentului. 

Pentru poziţia de operator de introducere date, performanţa medie naţională 
(în SUA - nota trad.) este de 380.000 caractere pe lună sau 19.000 pe zi. Multe 
companii folosesc un asemenea etalon de performanţă medie pentru a determina 
numărul de operatori care trebuie angajaţi. Probabil că un bun manager ar 
putea să-i facă pe oamenii lui să depăşească media naţională. Cu cât anume? 
Care ar trebui să fie ţinta unui bun manager? Să depăşească media cu 25%? Cu 
35%? Cu 50%? O depăşire cu cincizeci la sută ar însemna 500.000 de caractere 
pe lună. De fapt, cei mai buni dintre operatorii angajaţi pentru introducerea de 
date iau în râs media naţională. Ei o depăşesc de aproape zece ori. 

Jean P. este unul dintre aceşti angajaţi. Când a fost măsurată performanţa 
ei prima dată, a avut o medie de 560.000 de caractere pe lună, cu 50% peste 
media naţională. Performanţa i-a fost recunoscută, după care, împreună cu 
managerul ei, au stabilit nişte obiective personale care s-o ajute să-şi îmbună- 
tăţească performanţa şi să poată urmări această performanţă. După trei luni, a 
atins cifra de un milion de caractere. Câteva săptămâni mai târziu, Jean şi-a 

verificat performanţa la sfârşitul zilei şi a văzut că reuşise să introducă 112.000 
de caractere într-o singură zi. S-a dus la managerul ei şi i-a spus: „Ştii ceva? 
Dacă reuşesc o medie de peste 110.000 luna asta, atunci voi ajunge la două 
milioane.” Au făcut împreună o strategie şi, peste şase luni, Jean a depăşit două 
milioane de caractere. 

Ea a devenit un model pentru meseria sa. Managerul ei şi-a petrecut timpul 
observând-o, întrebând-o de ce îşi iubeşte munca atât de mult - „Sunt o fire 
competitivă; îmi place să depăşesc cifră după cifră” — şi de ce făcea tot mai 
puţine greşeli pe măsură ce-şi sporea performanţa - „Am la activ mai multă 
practică.” Managerul a alcătuit un profil al talentului în acest rol pentru a 
descoperi mai mulţi operatori asemeni lui Jean, şi s-a gândit cum să-i recom- 
penseze valoarea. Astăzi, cel mai bun scor al lui Jean este de 3.525.000 de 
caractere pe lună, iar media operatorilor care lucrează pe lângă ea este de 
peste un milion. 

Învăţămintele trase din această poveste sunt aplicabile în aproape orice alt 
rol. Nu folosi media pentru a estima limitele perfecțiunii. Nu vei face decât să 
subestimezi ceea ce e posibil. Concentrează-te asupra celor mai buni oameni 
ai tăi şi împinge-i permanent către mai bine. N-ai zice, dar performerii de vârf, 
asemeni lui Jean P., au cel mai mare potenţial pentru perfecţionare. 


SĂ TRECI DINCOLO DE LIMITE 


„Mentalitatea mediei” nu numai că îndepărtează managerii de perfecţiune 
şi de performerii lor de vârf. 

Are un efect mult mai dăunător asupra celor mai serioase eforturi ale unui 
manager. „Mentalitatea mediei” limitează în mod activ performanţa. Jeff H., 
manager de vânzări într-o companie de software, descrie acest efect distructiv: 

„Lucrez pentru o firmă care n-are decât un obiectiv: un spor de 20% anual 
în venituri şi profit. Ni s-a spus răspicat încă din prima zi că un spor de 20% va 
reprezenta succesul nostru ca firmă. L-am îndeplinit timp de douăzeci de ani 
şi cei de pe Wall Street ne iubesc. Îmi dau seama de ce compania trebuie să 
atingă această cifră în fiecare an. Îmi dau seama de ce Wall Street preferă să 
fim previzibili. Dar pentru mine, ca manager al unor oameni, este foarte dificil. 

Puneţi-vă în locul meu. Suntem pe primul loc în companie de patru ani 
încoace. În fiecare an, ajung la sfârşitul celui de-al treilea trimestru şi toţi 
oamenii mei şi-au atins obiectivul de creştere cu 20%. Mai au în faţă un întreg 
trimestru, dar şi-au îndeplinit deja scopul. Încerci să-i motivezi să dea tot ce pot 
în aceste ultime trei luni. Dar pentru ei, pare mai înţelept să-şi păstreze vânzările 
pentru anul care urmează, când în luna ianuarie vor avea astfel un start asigurat. 
Nu le poţi reproşa faptul că, spre sfârşitul anului, o iau mai încet. Sistemul de 
norme e cel care încurajează acest lucru. În fiecare an trebuie să mă lupt 
tocmai cu sistemul care a fost conceput să ne ajute pe toţi să excelăm. Trebuie 
să descopăr alte modalităţi pentru a-mi păstra oamenii «în formă».” 

Cum o face? Întâmplător, Jeff are un stil puternic şi conceptual, aşa că 
recurge la redactarea unor scrisori către toţi angajaţii lui, îndemnându-i cu 
vorbe frumoase să privească în ei înşişi şi să mai facă un ultim efort. lată un 
exemplu de scrisoare: 


29 Octombrie 

Oameni buni, 

Fiindcă au rămas doar două luni, e imperios necesar să vă concentrați în 
continuare asupra obiectivelor voastre pentru anul acesta. Anul a fost până 
acum o cursă lungă în care ne-am dovedit competitivi, iar mulţi dintre voi ar 
avea norma asigurată chiar dacă ar ieşi acum de pe teren. Decizia vă aparţine; 
nu pot hotărî eu pentru voi — şi n-am să fac presiuni ori să ameninţ pe cineva. 

Totuşi, dacă vrem şi dacă vreţi să fiţi atât de buni pe cât sunteţi capabili să 
fiţi şi doriţi să vă dezvoltați abilităţile la capacitate maximă, obiectivul este o 
cursă fără sfârşit. Trebuie să înţelegeţi că succesul poate fi realizat doar urmărind 
tot timpul să vă perfecţionaţi - pe plan personal, profesional, financiar şi spir- 
itual. Fie că vă place sau nu, aşa stau lucrurile, şi acesta e angajamentul pe care 
vi l-aţi luat acceptând provocarea de a fi cei mai buni. 

Ţineţi minte, concentraţi-vă. Nu renunţaţi niciodată la angajamentul pe care 
vi l-aţi luat cu privire la propriul standard de excelenţă. Forţaţi puţin în fiecare 
zi, căci în timp asta înseamnă foarte mult. 

Cu sinceritate, 

Jeff 

PS. Voi sunteţi cei mai buni oameni ai firmei şi cei mai buni angajaţi pe care 
am avut vreodată privilegiul să-i coordonez. 


Jeff e norocos. Cu apelurile sale sincere şi cu mantra sa că fiecare individ 
trebuie să „forţeze puţin în fiecare zi, asta însemnând, în timp, foarte mult”, Jeff 
a reuşit să treacă dincolo de limitele sistemului bazat pe normă. El a găsit o 
modalitate de a-şi ține oamenii concentrați asupra perfecțiunii. În ciuda limitelor 
impuse de norme, Jeff şi-a făcut echipa să aibă cele mai bune performanţe din 
companie, timp de patru ani la rând. 

Alţi mari manageri, cu talentul şi stilul lor unic, îşi vor concepe propriile 
metode pentru a-şi conduce oamenii spre perfecţiune. Dar în ciuda succesului 
lor, e totuşi păcat că sunt nevoiţi să irosească atâta creativitate în elaborarea 
unor scheme de evaluare a performanţei care, fără să vrem, plafonează 
performanţa. E păcat şi că trebuie să consume atâta energie pentru a se opune 
„mentalităţii mediei”. Această energie şi creativitate ar fi mult mai valoroasă 
pentru urmărirea nestingherită a perfecțiunii. 

În orice caz, dacă te confrunţi cu aceeaşi „mentalitate a mediei”, ar trebui 
să lupti împotriva ei cu aceeaşi fermitate. Defineşte excelența în detaliu, cantitativ. 
Arată-le celor cei mai buni angajaţi ai tăi ce este excelența. Îndeamnă-i să 
lucreze din ce în ce mai bine. E mai cinstit aşa. Şi mai productiv. Şi, mai presus 
de toate, e mai distractiv. 


Cum să „tratezi” punctele slabe? 


„Cum transformă marii manageri o carenţă dăunătoare 
într-un non-talent inofensiv?” 


Sigur, nimic din toate astea nu înseamnă că marii manageri ignoră lipsa de 
performanţă. Nu. Concentrarea pe punctele forte nu e un sinonim pentru forţa 
gândirii pozitive. Se mai întâmplă şi lucruri neplăcute. Sunt oameni care dau 
greş. Alţii care se descurcă foarte greu. Chiar şi angajaţii tăi cei mai buni mai 
greşesc câteodată. Performanţa slabă trebuie discutată deschis dacă nu vrei să 
se transforme într-o situaţie periculos de neproductivă. Şi trebuie discutată 
imediat - aşa cum se întâmplă cu toate bolile degenerative, tergiversarea în faţa 
lipsei de productivitate e un remediu prostesc. 

Cauzele cele mai directe pentru performanţa slabă a unui angajat sunt 
cauzele „materiale” — poate că firma nu-i asigură instrumentele sau informaţia 
de care are nevoie; şi cauzele „personale” - poate că suferă încă după o 
recentă pierdere în familie. Ca manager, dacă ai de-a face cu performanţe 
slabe, verifică mai întâi aceste două cauze. Ambele sunt destul de uşor de 
identificat, dar adesea greu de rezolvat - prima necesită aproape sigur o 
restructurare atentă a postului şi o mai bună cooperare între oameni sau 
departamente; cea din urmă necesită înțelegere şi răbdare. Dar cel puţin vei şti 
ce anume cauzează scăderea performanţei. 

Există însă şi cauze mai subtile care sunt mult mai greu de identificat, dar 
care, din fericire, au soluţii aflate la îndemâna managerului. 

Un manager de elită începe prin a-şi pune două întrebări. 

Mai întâi, poate fi îmbunătăţită prin instruire performanţa mai slabă? Dacă 
angajatul are probleme din cauză că nu deţine abilităţile sau cunoştinţele 
necesare, atunci cu siguranţă răspunsul e pozitiv. Jan B., manager într-o agenţie 
de publicitate, ne oferă un exemplu simplu: 

„O colaboratoare de-a mea trebuia să-mi transforme notițele scrise de 
mână în nişte prezentări „trăsnet”. Nu s-a întâmplat aşa. Îi lua mult timp, iar 
produsul finit nu arăta prea grozav. Ne-am aşezat şi i-am propus o discuţie 
sinceră, în timpul căreia mi-a mărturisit că nu izbutise să stăpânească aşa cum 
trebuie programul de prezentări PowerPoint. Era o strălucită studentă la arte, 
dar nimeni nu-i arătase cum să-şi transpună cunoştinţele pe computer. Ei bine, 
n-a fost greu deloc. Am trimis-o la un curs intensiv de PowerPoint şi acum e o 
adevărată vedetă.” 

Laurie T., manager într-o companie petrochimică, descrie o abordare uşor 
mai subtilă de predare a cunoştinţelor: 

„Jim era un tânăr foarte talentat care întârzia însă, permanent. Am vorbit 
despre asta şi mi-a spus că nu reuşea deloc să se organizeze pentru a sosi la 
timp. În fiecare dimineaţă trebuia să intervină ceva care să-l împiedice să fie 
punctual. Mi-a spus că n-aveam de ce să-mi fac griji, pentru că întotdeauna stă 
peste program şi îşi îndeplineşte atribuţiile. l-am spus că nu puteam să nu-mi 
fac griji, mă gândeam la felul în care îl priveau ceilalţi. L-am întrebat cum îşi 
imagina că-l percep cei din jurul lui. Mi-a spus că îi asociau probabil întârzierile 
cu lenea, cu lipsa responsabilităţi şi slaba participare ca membru al unei echipe. 
„Dar eu nu sunt aşa”, mi-a spus el. „Eu o ştiu - am replicat - dar ei, nu. Nu spun 
că va trebui să fii punctual de-acum încolo, ci că trebuie să faci ceva cu 
percepţia colegilor tăi despre tine. Altminteri, ei nu vor mai avea încredere în 
tine, vei trage echipa în jos şi va trebui să-ţi cer să ne părăseşti.” 

Jim ajunge acum la timp în 95% din cazuri. Nu eu i-am schimbat comporta- 
mentul, ci faptul că a conştientizat percepţia negativă a celor din jur şi asta nu 
i-a plăcut deloc.” 

Aceste exemple îţi sunt probabil cunoscute. Poate ai întâlnit şi tu vânzători 
care nu-şi cunoşteau bine produsele. Sau secretare care nu ştiau să facă o 
factură. Sau proaspeţi absolvenţi ai şcolii de afaceri care nu învăţaseră încă să 
întocmească un raport în conformitate cu cerinţele reale ale mediuluide afaceri. 
Toate aceste cazuri de non-performanţă pot fi puse pe seama lipsei unor 
cunoştinţe sau abilităţi. Fie că e vorba de simpla predare a unor noţiuni pentru 
utilizarea unui program informatic sau de ceva mai delicat cum ar fi să ajuţi pe 
cineva să se înţeleagă pe sine însuşi, toate aceste abilităţi şi cunoştinţe pot şi 
trebuie să fie dobândite prin pregătire. 

A doua întrebare pe care o pun marii manageri e următoarea: Non-perfor- 
manta e oare cauzată chiar de managerul care apasă pe butonul greşit? Fiecare 
angajat e motivat în mod diferit. Dacă managerul uită acest lucru, dacă încearcă 
să motiveze prin diverse concursuri un individ pe care nu-l interesează competiţia 
sau cu apreciere publică o persoană timidă, atunci soluţia lipsei de performanţă 
ar putea fi într-adevăr în mâinile lui. Dacă e capabil să descopere butonul 
potrivit şi să apese pe el, poate că adevăratul talent al angajatului va ieşi la iveală. 

John F., şeful unei agenţii de asigurări, a fost nevoit să suporte consecinţele 
unei greşeli în public pentru a înţelege acest lucru. Agentul său cel mai eficient 
era un tip pe nume Mark D. Câştigător în mai multe rânduri al premiului Agentul 
Anului, Mark a mărturisit că nu-i plăceau banalele plachete care însoțeau premiul. 
Dacă era să i se recunoască meritele, prefera altceva decât o altă plachetă fără 
sens care să zacă într-un sertar alături de celelalte. John l-a ascultat cu răbdare, 
dar şi-a închipuit că ştie el mai bine. Tuturor le plac plachetele, s-a gândit. 

La banchetul decernării premiului, John l-a anunţat încă o dată pe Mark 
drept câştigător şi l-a împins pe scenă, dăruindu-i mândru placheta. Mark i-a 
aruncat o privire, a întors-o către public, a făcut un gest obscen şi a coborât 
de pe scenă, jurând că va părăsi compania. Banchetul a fost un fiasco. 

John F. a stat de vorbă cu unii dintre colegii lui Mark pentru a vedea dacă 
mai poate să îndrepte situaţia. Se pare că, de câte ori avea ocazia, Mark aducea 
vorba despre cele două fetiţe ale lui. El şi soţia lui crezuseră la un moment dat 
că nu vor putea avea niciodată copii, aşa că cele două fete fuseseră un dar 
extrem de preţios. Mark povestea despre năzdrăvăniile şi succesele lor, despre 
lucrurile amuzante pe care i le spuneau. Era foarte mândru de ele. Însemnau 
însăşi viaţa lui. 

Imediat, John a sunat-o pe soţia lui Mark şi i-a explicat situaţia. Aceasta a 
avut o idee. Le-a dus pe cele două fetiţe la un studio foto. Li s-a făcut un portret 
foarte frumos, care a fost înrămat. Placheta lui Marc a fost încrustată în ramă. 

Două săptămâni mai târziu, John a organizat un prânz oficial. În faţa tuturor 
agenţilor săi şi a oaspeţilor de onoare, soţia şi fiicele lui Marc, John a scos 
portretul şi i l-a înmânat premiatului. Aceeaşi vedetă care dăduse cu flit publicului 
a început acum să plângă. John găsise butonul pe care trebuia să apese. 

Toate astea n-ar fi funcţionat dacă Mark n-ar fi simţit că John ţinea cu 
adevărat la el. Dar din fericire, de-a lungul anilor, între cei doi se dezvoltase 
încrederea. Singurul lucru care lipsise din relaţia lor fusese înţelegerea profundă, 
din partea lui John, a ceea ce era cu adevărat important pentru Mark. Călăuzit 
de indiciile oferite de colegii lui Mark, John a putut remedia această lipsă. Din 
acel moment ştia să respecte şi să apese pe unicul lui buton motivaţional. 

Toţi managerii ar putea învăţa din exemplul lui John. Dacă performanţa 
unui angajat e în declin, poate că ai o impresie greşită despre ce anume îl 
motivează. Poate că, dacă ai apăsa pe butonul potrivit, adevăratele talente ale 
angajatului ar fi puse în mişcare. Poate că tu eşti de vină pentru performanţele 
lui slabe. Înainte de altceva, ia în considerare şi această posibilitate. 


Totuşi, dacă răspunsul este „nu” la aceste două întrebări iniţiale - adică, 
„nu”, nu e vorba de abilităţi sau cunoştinţe şi „nu”, nu poate fi invocat un buton 
greşit — atunci probabil că non-performanţa este o problemă de talent. Omul 
are dificultăţi pentru că nu posedă talentele necesare pentru a atinge performanţa 
în acel rol. În acest caz, instruirea n-are nici un rost. Dat fiind caracterul înnăscut 
al talentului, e foarte puţin probabil că persoana în cauză va fi vreodată capabilă 
să capete talentul necesar. Este aşa cum este şi va avea întotdeauna probleme 
cu cele câteva domenii unde îi lipseşte talentul. 

Situaţia pare tragică. Dar, de fapt, e una destul de comună. La urma urmelor, 
nimeni nu e perfect. Nimeni nu are toate talentele necesare pentru a excela 
într-o anumită meserie. 


DIFERENŢA DINTRE UN NON-TALENT ŞI UN PUNCT SLAB 


În mod previzibil, marii manageri privesc cu pragmatism şi bunăvoință 
imperfecţiunile noastre înnăscute. Ei fac o distincţie importantă, cea dintre 
slăbiciuni şi non-talente. Un non-talent este un teren pustiu în mentalul nostru. 

E un comportament care pare totdeauna greoi. Un fior niciodată simţit. O 
viziune care ne scapă în mod repetat. Izolate, non-talentele sunt inofensive. S-ar 
putea să fii un non-talent în privinţa rememorării numelor, a empatiei sau a 
gândirii strategice. Ce importanţă are? Ai mai multe non-talente decât talente, 
dar majoritatea lor sunt irelevante. Ar trebui să nu le iei în seamă. 

Totuşi, un non-talent se poate transforma într-un punct slab. Non-talentul 
devine slăbiciune când succesul în rolul pe care îl ai, depinde de performanţele 
tale într-un domeniu pentru care n-ai nici un talent. Dacă eşti ospătar într-un 
restaurant, inabilitatea ta de a-ţi aminti nume devine o slăbiciune căci clienţilor 
casei le face plăcere să-i recunoşti. Dacă eşti agent comercial, non-talentul tău 
în privinţa empatiei devine un punct slab deoarece clienţii tăi potenţiali doresc 
să se simtă înţeleşi. Dacă eşti director, lipsa talentului de a gândi strategic devine 
o slăbiciune pentru că firma trebuie să ştie ce capcane sau oportunităţi se 
ascund dincolo de orizont. Ar fi înţelept să nu-ţi ignori punctele slabe. 

Marii manageri aşa fac. Imediat ce-şi dau seama că la baza performanţelor 
slabe stă o slăbiciune, îşi modifică abordarea. Ei ştiu că există doar trei căi 
posibile pentru a ajuta angajatul să aibă succes. Să concepi un sistem de sprijin. 
Să-i găseşti un partener compatibil. Sau să-i găseşti un alt post. Marii manageri 
cumpănesc iute asupra acestor opţiuni şi aleg calea cea mai bună. 


SĂ CONCEPI UN SISTEM DE SPRIJIN 


Aproximativ 147 milioane de americani nu au o acuitate vizuală normală. 
Cu şapte sute de ani în urmă, cine ar fi avut nenorocul să sufere de prezbitism, 
miopie sau astigmatism ar fi avut un handicap serios. Dar odată cu dezvoltarea 
ştiinţei opticii, s-au putut şlefui lentilele care pot corecta aceste defecte. Aceste 
lentile au fost apoi montate în rame şi aşa au apărut ochelarii. lar cu această 
invenţie, slăbiciunea pe care o reprezenta vederea imperfectă a fost redusă la 
un non-talent irelevant. Milioane de americani suferă încă de vedere imperfectă, 
dar cu ajutorul ochelarilor sau a lentilelor de contact, nimeni nu mai dă atenţie 
acestui lucru. 

Cel mai rapid remediu pentru o carenţă epuizantă este un sistem de sprijin. 
Dacă un angajat are dificultăţi în memorarea numelor, cumpără-i o agendă de 
birou. Dacă altul ortografiază cu greşeli, asigură-te că foloseşte întotdeauna 
corectorul ortografic al procesorului de text înainte de a imprima documentul. 
Mandy M., managerul departamentului de proiectare, povesteşte despre un 
consultant de-al său, o angajată eficientă care îşi submina însă propria 
credibilitate purtând mereu nişte salopete la modă. Mandy a mers cu ea la 
cumpărături şi a vrut să fie sigură că va avea cel puţin un costum de afaceri 
elegant, care să poată fi purtat în faţa clienţilor. Jeff B., managerul de vânzări de 
la compania de software, a văzut că unuia dintre oamenii săi i-a scăzut 
randamentul datorită unor probleme pe care le avea acasă - soţia lui era 
supărată pe el că primea prea multe apeluri de afaceri pe linia lor personală. 

Jeff le-a plătit un al doilea post telefonic şi i-a spus angajatului său să-şi aranjeze 
o cameră din casă drept birou, să stabilească nişte ore în care uşa biroului să 
fie închisă şi să închidă soneria telefonului în acest răstimp. 

Marie S., şefa unei agenţii de asigurări, a trebuit să se confrunte cu un agent 
extrem de productiv, dar care nu numai că era foarte plin de sine, ci răspândea 
negativism în jurul lui de câte ori se întorcea la birou. Care a fost soluţia ei? A spart 
zidul biroului acestui agent şi i-a construit o uşă care dădea direct pe coridorul 
de unde se lua liftul. Apoi i-a agăţat pe uşă o plăcuţă cu numele lui încrustat în 
stil clasic cu litere aurite. Astfel, nu numai că i-a astâmpărat amorul propriu, ci 
l-a şi orientat direct către biroul său, anulându-i peregrinările negativiste. 

E o soluţie care ar putea părea extremă, dar fie că sparg ziduri sau doar 
achiziţionează agende de birou, aceşti manageri fac cu toţii acelaşi lucru: încearcă 
să rezolve slăbiciunile angajatului pentru a-şi petrece apoi timpul concentrându-se 
asupra punctelor lui forte. În toate strategiile de concentrare asupra punctelor 
forte a concepe un sistem de sprijin e mult mai productiv şi mai amuzant decât 
a încerca să remediezi slăbiciunea respectivă. 

În mod ocazional, un sistem de sprijin poate fi folosit şi în alt scop. Un mare 
lanţ de restaurante se angajase să încadreze un anumit număr de oameni 
retardaţi mental, crezând că le puteau găsi acestor indivizi o muncă uşoară dar 
semnificativă pentru ei. Altruismul lor s-a dovedit totuşi cam greu de concretizat 
în realitate. Preşedintele povesteşte despre o fată, Janice, care fusese angajată 
să despacheteze pui, să pună cu grijă fiecare bucată la prăjit, apoi să le scoată 
când auzea semnalul pre-programat. Janice a fost perfect capabilă să înţeleagă 
responsabilităţile slujbei sale şi să le îndeplinească mecanic. Dar nu ştia să 
numere. lar în friteuză nu încăpeau din păcate decât şase pui. Cel mai adesea, 
Janice o supraîncărca, bucăţile rămânând astfel nefăcute. 

Firma ar fi putut să renunţe uşor la Janice din cauza incapacității sale de 
a număra. Dar au decis s-o păstreze. Au conceput un sistem simplu care s-o 
ajute să-şi depăşească această carență: i-au cerut furnizorului lor să le trimită 
puii ambalaţi în pachete de câte şase bucăţi. În felul acesta, Janice n-ar mai fi 
trebuit să numere, ci doar să răstoarne pachetul în friteuză, puii prăjindu-se 
perfect de fiecare dată. Furnizorul a refuzat această cerere. „Ar fi prea multă 
muncă pentru noi”, s-a plâns el. 

Prin urmare, compania a renunţat la serviciile lui şi a angajat un alt furnizor, 
capabil să livreze puii în pachete de câte şase bucăţi. Acum nu mai deranjează 
pe nimeni că Janice nu ştie să numere. Punctul ei slab nu mai are nici o 
relevanţă; a devenit un non-talent. 


GĂSEŞTE UN PARTENER COMPLEMENTAR 


În fiecare an, încurajați de speranţa că liderii sunt făcuţi, nu născuţi, zeci 
de mii de directori aspiranţi urmează cursurile de dezvoltare a abilităţilor de 
conducere. Aici, descoperă numeroasele trăsături şi competenţe din care e 

alcătuit modelul liderului. Ei primesc un feedback de la colegii lor pe acelaşi 
nivel ierarhic sau de la subordonații direcţi, feedback care scoate la iveală 
minusurile şi plusurile profilului lor unic de lideri. În cele din urmă, după ce s-a 
terminat instruirea şi verificarea, începe greul. Fiecărui aspirant i se cere să 
conceapă un plan de remediere a acelor minusuri, aşa încât să se modeleze 
după tipul liderului pluridisciplinar. 

Această ultimă etapă este, după părerea marilor manageri, o mare greşeală. 
Ei sunt de acord că liderii ar trebui să cunoască toate rolurile care trebuie 
îndeplinite. Sunt de acord că liderii ar trebui să se uite în oglindă şi să înveţe 
cum să-şi trateze colegii şi subordonații direcţi. Dar ultima etapă, făurirea unui 
plan pentru a deveni pluridisciplinar, e în opinia lor o naivitate. Dacă individul 
care se înscrie la cursuri este un slab vorbitor în public, la absolvirea lor va fi 
la fel. Dacă este o fire ce fuge de confruntări, va fi totdeauna tentat să se 
eschiveze în faţa unor conflicte. Dacă nu e capabil să-şi pună în practică ideile, 
va rămâne aşa în veci. Cursurile de pregătire l-ar putea ajuta să afle de ce sunt 
importante anumite talente şi modul în care funcţionează ele. Dar indiferent cât 
de zelos ar fi, un curs de pregătire nu-l va ajuta niciodată să le dobândească. 

Nu e vorba de o descoperire întristătoare. Cei mai vestiți lideri din istoria 
lumii de afaceri a Americii au ştiut asta dintotdeauna. În vreme ce se străduiau 
să-şi facă drum spre succes, ultimul lucru pe care îl aveau în minte era să 
devină pluridisciplinari. Probabil că erau conştienţi de propriile deficiențe, dar 
nici unul dintre ei nu şi-a propus să transforme aceste deficienţe în puncte 
forte. Au ştiut că asta n-ar fi fost decât o pierdere de timp. Aşa că au făcut 
altceva: şi-au căutat un partener. 

Walt Disney n-a trebuit să caute prea departe, căci l-a găsit pe fratele său, 
Roy. Mulțumită profesorului lor de la Stanford, William Hewlett l-a găsit pe David 
Packard. Bill Gates şi Paul Allen au fost norocoşi să dea unul de celălalt la clubul 
de informatică al liceului unde învățau. Nici unul dintre aceşti lideri de excepţie 
nu au fost multidisciplinari. Şi-au cunoscut foarte bine afacerea, dar, în privinţa 
talentelor, fiecare era as în unul sau două domenii cheie şi nu ştia mai nimic 
despre toate celelalte. Fiecare parteneriat a fost eficient tocmai din cauză că, 
acolo unde unul nu se pricepea, celălalt era specialist. Parteneriatul în sine era 
complet, şi nu indivizii luaţi separat. 

Chiar şi liderii aparent solitari şi-au echilibrat adesea afacerea cu un partener 
complementar. La Disney, inteligentul şi extrem de competitivul Michael Eisner 
şi l-a alăturat pe Frank Wells, un tip mai pragmatic şi cu picioarele pe pământ. 
La Electronic Data Systems, în spatele impetuosului, inspiratului Ross Perot s-a 
aflat mâna călăuzitoare şi înţelepciunea preşedintelui Mitch Hart. 

E destul de limpede ce învăţăminte putem trage din experienţa acestor 
lideri. Succesul vine nu încercând să devii ceea ce nu eşti, ci descoperind 
modalităţi de a-ţi capitaliza talentele pe care le ai deja. Dacă nu te descurci în 
unul sau două domenii importante, încearcă să-ţi găseşti un partener ale cărui 
aptitudini să completeze minusurile tale. Echilibrând astfel situaţia, eşti liber 
să-ţi cizelezi la maximum talentele. 

Lecţia e aplicabilă practic în orice rol sau profesiune. De vreme ce foarte 
puţini oameni se potrivesc la perfecţie cu meseria pe care o fac, un mare 
manager va căuta întotdeauna modalităţi de a umple minusurile unui angajat 
cu plusurile altuia. 

JanB. a avut un cercetător foarte creativ, Diane, care părea genetic incapabilă 
să-şi facă la timp rapoartele de cheltuieli. În loc să piardă timpul mustrând-o 
pentru eşecul ei constant, Jan i-a spus pur şi simplu: „De câte ori te întorci 
dintr-o călătorie, pune-ţi cheltuielile într-un plic şi dă-i-l lui Larry. Le va rezolva 
el.” Larry nu e secretar; e cercetător, ca şi Diane. Însă el e tipul cel mai organizat 
din echipa lor, aşa că trebuie să se ocupe şi de cheltuielile colegilor. S-ar putea 
să pară nefiresc. Între Larry şi Diane trebuie să existe cu siguranţă încredere şi 
respect. Dar pentru Jan, acesta e singurul mod de a folosi talentul lui Larry şi, 
în acelaşi timp, a o elibera pe Diane de slăbiciunea ei. 

Jeff B., managerul de vânzări al firmei de software, e un om sincer, pasionat 
şi conceptual, dar un foarte prost strateg. „N-am fost în stare niciodată să 
concep o tactică”, mărturiseşte el. „Sunt foarte bun când e vorba să câştig 
încrederea clientului, să găsesc paradigme, să fac scenarii. Dar nu sunt practic 
deloc. La asta e bun Tony. Când ne uităm pe o situaţie, el pune cu totul alte 
întrebări decât mine. Eu întreb „Ce-ar fi dacă...?” sau „De ce nu...?”, în vreme 
ce el: „Câţi?” sau „Când?” sau „Dovedeşte-o!” Dacă m-aş duce la conducere cu 
ideile mele necoapte, aş eşua de fiecare dată. Dar atunci când lucrăm amândoi 
la aceeaşi idee, situaţia pe care o expunem sună atât de convingător, încât n-am 
fost refuzaţi nici măcar o dată. Aşa cum i-am spus şi lui Tony, luaţi separați nu 
valorăm mare lucru, dar împreună suntem o forţă.” 

Când intervievezi mari manageri, ţi se aduc o sumedenie de exemple de 
acest gen. La un moment dat, parteneriatele pe care le descriu încep să pară 
aproape arhetipale. Sigur că meditativul creativ şi lipsit de pragmatism îşi va 
alege un partener descurcăreţ şi abil. Bineînţeles că agentul comercial care are 
probleme administrative va face echipă cu un manager pentru care „nici un 
detaliu nu e prea mic”. Şi sigur că un carierist ambițios şi înfumurat va găsi un 
mentor în veteranul trecut prin toate. În mod inevitabil, aşa se întâmplă lucrurile. 

Totuşi, nu e chiar aşa. Parteneriatele descrise de marii manageri nu reprezintă 
arhetipuri. Nimic nu e inevitabil la ele. Fiecare parteneriat este, de fapt, o 
anomalie, un exemplu neobişnuit de modul în care un manager poate învinge 
sistemul, descoperind căi de a scoate tot ce e mai bun din oameni care nu sunt 
perfecţi. Marii manageri vorbesc despre aceste parteneriate cu atâta nonşalanţă, 
încât uităm cu uşurinţă cât de dificil sunt ele de întemeiat în realitate. 


(CUM ÎMPIEDICĂ COMPANIILE, PARTENERIATELE 


Un parteneriat solid se bazează pe înţelegerea unui lucru fundamental: nici 
unul dintre parteneri nu e perfect. Dacă potenţialii parteneri se tem să-şi 
recunoască imperfecţiunile sau încearcă să şi le îndrepte cu tenacitate, ori au 

reticenţe să ceară ajutor, nu vom avea de-a face cu un parteneriat eficient. 
Partenerii îşi vor găsi mult prea multe defecte şi vor avea suspiciuni vizavi de 
orice sprijin venit dinafară. 

În mod ciudat, majoritatea companiilor încurajează în mod activ acest gen 
de atitudine. Fişele posturilor, chiar şi pentru cele mai simple dintre slujbe, se 
întind pe două sau trei pagini, sperând probabil să cuprindă toate sarcinile, 
minut cu minut, pe care un angajat perfect ar trebui să fie capabil să le 
îndeplinească. Cursurile de pregătire şi planurile de dezvoltare vizează cele 
câteva conduite unde ai de obicei probleme. Toată lumea vorbeşte despre 
nevoia de „a-ţi diversifica abilităţile”. 

Totuşi, probabil că exemplul cel mai frecvent de „prevenire a partene- 
riatului” poate fi găsit în tradiţia managerială, referitoare la munca în echipă. 
Cea mai des întâlnită replică convenţională despre echipe şi munca în echipă 
este „Într-o echipă nu există «Eu»”. Ideea pare a fi că echipele sunt construite 
pe baza colaborării şi a sprijinului reciproc. Întregul este mai important decât 
părţile luate separat. 

La suprafaţă, pare o chestiune eminamente corectă. Plecând de la aceste 
premize, multe companii şi-au alcătuit echipe capabile să se auto-administreze. 
Aici, membrii echipei sunt încurajați să preia pe rând diferite roluri. Cu cât 
învaţă mai multe roluri, cu atât mai bine sunt plătiţi. Şi fiecare trebuie să se 
concentreze asupra obiectivelor şi asupra performanţei echipei, fără a se gândi 
la propriile sale obiective şi performanţe. 

Însă viziunea tradiţională asupra muncii în echipă e periculos de înşelătoare. 
Marii manageri nu cred că o echipă productivă are drept fundament camaraderia 
şi că membrii ei pot îndeplini toate rolurile la fel de bine. Dimpotrivă, aceşti 
manageri definesc echipa eficienta ca una în care fiecare persoană ştie ce rol 
poate îndeplini cel mai bine, şi este distribuită în acest rol în majoritatea timpului. 

Principiul fundamental în acest caz este că echipele de elită sunt construite 
în jurul excelentei individuale. Prin urmare, prima responsabilitate a managerului 
este de a se asigura că fiecare individ ocupă rolul potrivit. A doua responsabilitate 
este de a echilibra punctele forte şi cele slabe ale fiecăruia în aşa fel încât ei să 
se completeze reciproc. Numai după aceea îşi poate direcţiona atenţia către 
aspecte precum „camaraderia” sau „spiritul de echipă”. Vreunul dintre membrii 
echipei şi-ar putea ieşi din rol pentru a-l sprijini pe un altul, dar acest lucru ar 
trebui să fie o excepţie şi nu o regulă. 

lată cum descrie Jim K., colonel în armată — o instituţie care ar trebui iertată 
pentru impunerea flexibilităţii şi a camaraderiei în dauna excelenţei individuale — 
construirea unei echipe: 

„Când alcătuiesc iniţial plutonul, îl întreb pe fiecare de ce activităţi se simt 
cel mai atraşi. Unul îmi spune: trăgător de elită. Altul, că îi place să fie transmisionist. 
Unul va spune că i-ar plăcea să lucreze cu materiale explozibile. Şi aşa mai 
departe. Umblu printre ei şi îmi iau notițe. Apoi, când alcătuiesc fiecare grupă, 
încerc să-i atribui fiecăruia poziţia de care se simte atras. Sigur, nu vei reuşi să 

potriveşti totul la perfecţi; şi fiecărui soldat i se va cere să înveţe să se descurce 
în fiecare post din cadrul plutonului — în eventualitatea pierderii unui om în 
luptă, orice soldat trebuie să-l poată înlocui. Dar trebuie să începi prin a oferi 
sarcinile potrivite fiecărui soldat în parte. Dacă greşeşti aici, plutonul va eşua în 
luptă.” 

Deşi managementul tradiţional vede specializarea individuală ca antiteza 
muncii în echipă, marii manageri o percep ca principiu fundamental. 

Dacă poziţionarea individuală este atât de importantă, atunci fundamentul 
unei echipe de elită trebuie să fie individualitatea. Trebuie să existe o mulţime 
de individualităţi distincte, puternice, oameni care se cunosc pe ei înşişi destul 
de bine pentru a-şi alege postul corect şi a se simţi bine acolo mai tot timpul. 
Dacă echipei i se alătură un individ care nu-şi cunoaşte punctele forte şi pe cele 
slabe, el va trage în jos întreaga echipă cu performanţele sale slabe şi cu 
aspiraţia secretă de a lua locul altuia. Persoanele cu conştiinţă de sine - 
individualităţi puternice - sunt pietrele de temelie ale marilor echipe. 


GĂSEŞTE UN POST ALTERNATIV 


Sunt şi oameni la care nimic nu funcţionează. Încerci să apeşi pe toate 
butoanele posibile. Îi instruieşti. Le găseşti parteneri. Cumperi agende de birou, 
îi înveţi ortografie şi spargi zidurile biroului. Dar nimic nu merge. 

În faţa unei asemenea situaţii, nu prea ai de ales. Trebuie să-i găseşti acestui 
angajat un post alternativ. Trebuie să-l muţi. Uneori, singurul mod de a remedia 
o relaţie nefericită este de a ieşi din ea. În mod similar, uneori singurul mod de 
a remedia performanţa slabă este de a îndepărta omul din postul respectiv. 

Cum poţi şti dacă eşti într-o asemenea situaţie? Nu vei şti niciodată cu 
siguranţă. Dar cei mai buni dintre manageri îţi dau acest sfat: 

Va trebui să te descurci cu slăbiciunile fiecărui angajat în parte. Dar dacă, 
cu vreunul dintre ei, vezi că-ţi petreci majoritatea timpului încercând să remediezi 
situaţia, atunci să ştii că l-ai plasat într-un rol greşit. Deci e cazul să îndrepţi 
eroarea de distribuţie şi să încetezi cu încercările de a îndrepta omul. 


CAPITOLUL 8 


A patra cheie: 
omul potrivit la locul potrivit 


Urcuşul orb, cu sufletul la gură 


O treaptă nu duce neapărat 
la următoarea 


Creează eroi în fiecare rol 
Trei poveşti şi o nouă carieră 


Arta iubirii necruțătoare 


Urcuşul orb, cu sufletul la gură 


„Ce nu e în regulă cu vechiul traseu al carierei?” 


Mai devreme sau mai târziu, orice manager e întrebat: „Şi de-aici, încotro 
merg?” Angajatul vrea să se dezvolte. Vrea să câştige mai mulţi bani, mai mult 
prestigiu. E plictisit, lucrează sub capacităţile lui, merită să i se acorde mai multă 
responsabilitate. Indiferent care îi sunt motivele, omul vrea să avanseze şi 
doreşte ca tu să-l sprijini. 

Ce ar trebui să-i spui? Ar trebui să-l ajuţi să promoveze? Ar trebui să-i spui 
să stea de vorbă cu cei de la resurse umane? Să-i spui că tot ce poţi face e să 
pui o vorbă bună pentru el? Care e răspunsul potrivit? 

Nu există nici un răspuns potrivit — oricare dintre aceste răspunsuri poate 
fi cel potrivit, depinde de situaţie. Există totuşi o cale potrivită de a aborda 
această întrebare - şi anume, a ajuta pe fiecare să găsească ceea ce i se 
potriveşte. Să ajuţi pe fiecare să-şi găsească un rol care să-i solicite din ce în ce 
mai mult aptitudinile înnăscute. Să ajuţi pe fiecare să găsească rolul în care 
combinaţia sa unică de puncte forte - abilităţi, cunoştinţe şi talente - se potrivesc 
cu cerinţele distincte ale rolului. 

Pentru un angajat, asta ar putea însemna promovare pe un post de 
supervizor. Pentru altul, ar putea însemna concedierea. Pentru alt angajat, ar 
putea însemna încurajarea de a se dezvolta în rolul său curent. lar pentru un 
altul, întoarcerea la un post avut anterior. Sunt răspunsuri foarte diferite, unele 
dintre ele dezagreabile pentru cei vizaţi. Totuşi, indiferent cât de amară e pilula, 
marii manageri îşi urmăresc cu tenacitate scopul: indiferent de dorinţa angajatului, 
responsabilitatea managerului este de a-l călăuzi pe acesta către posturi în care 
să aibă cele mai mari şanse de succes. 

Teoretic, acest lucru pare simplu; dar în realitate se dovedeşte a fi mult mai 
dificil. Şi asta în primul rând pentru că, în lumea reală, tradiţia ne convinge pe 
majoritatea dintre noi că răspunsul corect la întrebarea „Încotro merg de aici 
încolo?” este „Mai sus.” 

Cariera, se spune, ar trebui să urmeze o cale prestabilită: începi cu o slujbă 
minoră, unde contribuţia individuală este minimă, câştigi ceva experienţă şi 
apoi eşti promovat pe un post ceva mai solicitant, care cere un pic mai multă 
contribuţie individuală. Apoi promovezi din nou, ca supervizor al câtorva angajaţi. 
Ajutat de performanţe bune, noroc şi contacte potrivite, urci tot mai sus, până 
ce abia îţi mai aminteşti cu ce se ocupă cei din rândul cărora ai pornit. 

În 1969, în volumul său Principiul lui Peter, Laurence Peter ne avertiza că, 
dacă urmăm necondiţionat această cale, vom sfârşi prin a-l promova pe fiecare 
peste nivelul său de competenţă. Atunci era adevărat. Adevărat e şi acum. Din 

păcate, în anii care au trecut, n-am reuşit să schimbăm mare lucru. Încă 
suntem convinşi că cel mai creativ mod de a recompensa excelența într-o 
funcţie este îndepărtarea respectivei persoane din acea funcţie şi promovarea 
ei într-o alta. Încă asociem banii, avantajele şi titlurile cu treapta carierei unde 
ne situăm: cu cât e o treaptă mai înaltă, cu atât mai mari sunt retribuţiile, 
stimulentele sau titlurile. Fiecare semnal pe care-l trimitem îl determină pe 
angajat să privească tot mai sus. „Nu poţi rămâne prea mult în postul actual”, 
îl sfătuim. „Nu dă bine în CV-ul tău. Insistă, fii tenace, pentru a urca pe următoarea 
treaptă. E singurul mod de a merge înainte. Singura cale de a obţine respect.” 

Aceste semnale, chiar dacă sunt bine intenţionate, îl pun pe angajat într-o 
poziţie extrem de precară. Pentru a câştiga respect, el ştie că trebuie să acceadă 
tot mai sus. Şi pe măsură ce urcă, vede că cei din companie ard treptele în 
urma lui. Nu mai poate da înapoi, nu fără a i se aplica imediat pecetea de învins. 
Aşa că îşi continuă urcuşul către vârf, orb şi fără aer şi, mai devreme sau mai 
târziu, ajunge prea sus, pe un post greşit. lar acolo e prins în capcană. Nedorind 
să se întoarcă, incapabil să mai urce, stă agăţat de treapta lui până ce, în final, 
compania se debarasează de el. 


O TREAPTĂ PREA ÎNALTĂ 


Marc C. a fost astfel îndepărtat. A fost împins tot mai jos şi apoi debarcat 
definitiv. Aflat pe bulevardul Pennsylvania, Marc privea pierdut către Casa Albă 
şi încerca să-şi dea seama ce se întâmplase cu el. 

Cu doi ani în urmă, încă trăia cu un picior în avion. În calitate de 
corespondent principal pentru un post de televiziune din Europa, acum era în 
Zair transmițând despre căderea unui dictator, în săptămâna următoare se afla 
în Cecenia pentru a înregistra retragerea rebelilor insurgenți. Oriunde se ducea, 
Marc era recunoscut ca un maestru. Era capabil să găsească miezul oricărei 
furii şi confuzii şi cumva, să extragă un sens din nebunie. Când armatele 
bombardau pieţele sau trăgătorii de elită împuşcau civili aflaţi în drum spre 
serviciu, Marc era la faţa locului, explicând ce se întâmpla, de ce şi ce semnificaţie 
aveau toate astea. Pentru cei care-l priveau, era o prezenţă liniştitoare, cu 
autoritate. Aveau încredere în el. Aşa că nimeni nu s-a mirat când a fost trimis 
la Ierusalim. 

Pe scara corespondenţilor străini, Washington-ul reprezintă treapta cea 
mai de sus. De aici se obţine cel mai mult prestigiu, cei mai mulți bani şi, mai 
presus de toate, cel mai mult spaţiu de emisie. E postul pe care îl vor toţi. lar 
dacă Washington e numărul unu, Ierusalimul vine imediat după el. Mult mai 
interesant decât Parlamentul European de la Bruxelles, mai important decât 
Moscova de după războiul rece, lerusalimul e unul dintre puţinele locuri unde 
confruntările locale au o asemenea semnificaţie globală. E visul oricărui 
corespondent străin. 

La lerusalim, Marc şi-a desăvârşit talentele. Israelul e o ţară mică şi a putut 
transmite în direct de la faţa locului, indiferent de zona unde izbucnea conflictul. 
Prostestatari israelieni manifestând împotriva ultimelor acorduri de pace? Marc 
era printre ei, mărşăluind alături, transmiţându-şi reportajul peste zgomotul 
mulţimii. Tineri palestinieni aruncând cu pietre din pavaj către trupele israeliene? 
Marc era filmat pe una din străzile înguste, explicând simplu şi limpede motivele 
furiei lor. În starea de spirit incendiară din Orientul mijlociu, Marc a devenit 
vocea rece a raţiunii. 

Un an mai târziu, şefii săi din Europa i-au oferit treapta cea mai de sus. l-au 
pus la dispoziţie banii, prestigiul şi poziţia pe care o aducea un post la Wash- 
ington. Lui Marc îi plăcea ceea ce făcea, dar în nici un caz n-ar fi putut refuza 
această ofertă. Era misiunea râvnită de orice corespondent. Şi-a desfăcut bagajele 
cu entuziasm pentru ultima oară şi s-a stabilit la Washington, devenind cel mai 
proaspăt şi mai bun şef al biroului din Washington. Foarte repede lucrurile au 
început să o ia razna. 

În afară de incitantele scandaluri ocazionale, nu se întâmpla mare lucru în 
capitală — cel puţin în timpul şederii sale. Da, se putea ivi un veto prezidenţial 
într-o săptămână şi obstrucţionarea vreunei legi în următoarea, dar în Europa 
prea puţini înțelegeau sau erau interesaţi de aceste evenimente. Majoritatea lor 
sunt anoste şi repetitive, importante dar neinteresante. Rolul şefului biroului din 
Washington este de a introduce în politica plictisitoare eroi pozitivi şi negativi, 
triumfuri îndrăzneţe şi înfrângeri zdrobitoare. Treaba lui este de a condimenta 
lucrurile. 

lar Marc n-a putut s-o facă. Avea talentul să ofere unui context politic 
dramatismul realităţii, însă nu se pricepea deloc să dea politicii poleiala vieţii 
reale. Marc se putea simţi sigur pe el după un atac cu mortiere, dar într-un oraş 
unde cel mai mare eveniment era discursul preşedintelui despre Starea Națiunii, 
nu ştia ce să facă. Corespondenţele lui au devenit tot mai anoste. Era pierdut. 

În Europa, audiența îi scădea. Şefii săi nu puteau spune exact care era 
problema, dar observaseră diferenţa. L-au mai ţinut pe post o vreme - măcar 
atât merita şi el — şi apoi au luat măsuri. În şase luni, eroul Ierusalimului se 
veştejise penibil în Washington. A fost debarcat. 

Poziţia lui Marc ar putea părea destul de exotică, dar soarta pe care a 
avut-o e un lucru care se întâmplă destul de frecvent. În dorinţa de a evolua 
şi a-şi mulţumi şefii, a tot urcat treptele carierei până ce, într-o zi, a ajuns pe o 
treaptă mult prea înaltă. Din nefericire, asta se întâmplă tot timpul. Pentru a 
câştiga bani, renume şi respect, profesorii trebuie să devină directori. Managerii 
trebuie să ajungă în consiliul de conducere. Asistentele medicale trebuie să 
aspire să devină asistente-şefe. Meşteşugarii trebuie să-şi dorească să devină 
manageri ai altor meşteşugari. lar reporterii trebuie să năzuiască spre posturi 
de şefi de birou. În majoritatea companiilor, soarta lui Marc ne pândeşte pe toţi. 

Laurence Peter avea dreptate. Majoritatea angajaţilor sunt într-adevăr 
promovați peste nivelul lor de competenţă. E inevitabil. Aşa e construit sistemul. 

NU E OBLIGATORIU SĂ FIE AŞA 
Sistemul e greşit, fiind construit pe trei ipoteze false. s 
Prima idee eronată este că fiecare treaptă a scării reprezintă o versiune 
ceva mai complexă a treptei anterioare. Prin urmare, dacă un individ excelează 
pe una din trepte, e semn sigur că, beneficiind de ceva mai multă instruire, va 
fi capabil să-şi reediteze succesul şi pe treapta superioară. Cei mai buni dintre 
manageri resping însă această idee. Ei ştiu că o treaptă nu duce neapărat la o 
alta. 
În al doilea rând, calea tradițională a unei cariere e condamnată să genereze 
conflict. Limitarea prestigiul la cele câteva trepte din vârful scării, face ca orice 
angajat, chiar şi cei care îşi cunosc foarte bine potențialul, să încerce să urce 
pe următoarea treaptă. Fiecare treaptă e o competiţie şi, de vreme ce sunt mai 
puţine trepte decât angajaţi, fiecare competiţie generează mult mai mulţi perdanţi 
decât câştigători. Marii manageri au o idee mai bună. De ce să nu rezolve 
conflictul făcând prestigiul mai accesibil? De ce să nu creeze căi alternative de 
carieră, acordând prestigiu semnificativ fiecărui rol îndeplinit la cote de excelenţă? 
De ce să nu creeze eroi în fiecare rol? 

A treia idee eronată, şi cea mai nocivă, este supoziţia sistemului că experienţa 
variată face mai interesant un angajat. Această ipoteză orientează individul către 
acumularea cât mai multor abilităţi şi practici cerute de piaţă. Cu ele etalate în 
CV-ul său, angajatul aşteaptă liniştit — sau insistă cu agresivitate — să fie ales 
pentru treapta următoarea. În acest scenariu, angajatul e cel care imploră. 
Managerul e portarul care ţine piept hoardelor, alegând pentru avansare numai 


de piaţă n-ar trebui să fie forţa călăuzitoare a carierei unui angajat. Ei s-au 
gândit la cu totul altă forţă — şi anume o nouă carieră. 


O treaptă nu duce neapărat la următoarea 


„De ce continuăm să promovăm oamenii 
peste nivelul lor de competenţă?” 


De ce continuăm să presupunem că succesul unui individ pe o anume 
treaptă are vreo relevanţă pentru reeditarea succesului său pe o treaptă 
superioară? E foarte probabil că nu ne-am lămurit ce anume se poate învăţa 
şi ce nu. N-am făcut nici o deosebire între abilităţi, cunoştinţe şi talente, iar 
aceşti termeni neclari ne-au făcut să spunem: „Dacă John s-a manifestat ca un 
bun agent comerciant, atunci e sigur că poate fi instruit să devină un bun 
manager.” Sau, „De vreme ce Jan s-a dovedit un bun manager, precis o putem 
învăţa gândirea strategică şi viziunea necesară pentru a fi un lider de elită.” 

Aşa cum am observat anterior, ştim acum că excelența în fiecare meserie 
cere anumite talente şi că aceste talente, spre deosebire de abilităţi şi cunoştinţe, 
sunt teribil de greu de învăţat. Știind aceasta, putem demonta unele concepţii 

vechi privind traiectoria carierei. Ştim că talentele necesare unui vânzător sunt 
diferite de cele necesare unui manager, chiar dacă nu se exclud reciproc. Dacă 
excelezi în primul domeniu, nu e sigur că vei excela şi în celălalt. Acelaşi lucru 
se poate spune şi despre talentele necesare pentru a administra, în comparaţie 
cu talentele necesare pentru a conduce. De fapt, e valabil pentru toate rolurile 


— chiar şi pentru cele care, la prima vedere, par foarte asemănătoare. 
Să luăm, de pildă, o carieră tipică în domeniul tehnologiei informaţiei. Dacă 


lucrezi în acest domeniu, îţi vei începe probabil cariera ca programator (cel ce 
scrie programe informatice), avansând apoi către postul de analist de sisteme 
(cel ce proiectează sisteme integrate). De la programator la analist: acestea sunt 
primele două trepte dintr-o carieră tipică în tehnologia informaţiei. Din cauza 


similarităţii lor aparente, această cale de evoluţie pare logică. 
De fapt, cele două roluri sunt destul de diferite. Programatorii de elită au 


un talent mental numit „rezolvarea problemelor”. Cei mai buni programatori 
vor să li se dea toate piesele puzzle-ului. Când le au pe toate, talentul lor special 
constă în abilitatea de a le rearanja în aşa fel încât să se potrivească la fix. În 
viaţa personală, acest talent îi ajută adesea să rezolve cuvinte încrucişate sau 
probleme de perspicacitate precum cele din capitolul 3. În viaţa profesională, 
având acest talent, sunt capabili să scrie mii de linii de cod, aranjându-le în 
ordinea cea mai bună şi mai eficientă. 

Chiar dacă acest talent e binevenit pentru un analist de sistem, nu e neapărat 
relevant pentru succesul său în meserie. Cel mai important talent mental la 
analişti este aşa-numita „sistematizare”, manifestată în situaţii în care sunt 

confruntaţi cu date incomplete. Atunci când le lipsesc date dintre cele mai 
importante, pot face ceea ce le place cel mai mult: să creeze scenarii alterna- 
tive, să emită ipoteze, să-şi pună în practică teoriile. Acest talent îi ajută să 
construiască sisteme complicate şi apoi să le verifice dacă au erori. Atunci când 
găsesc vreuna, pun în discuţie diferite scenarii, reducând treptat paleta soluţiilor 
posibile până ce identifică exact ce anume trebuie schimbat, unde şi de ce. 

Talentul rezolvării problemelor şi cel al sistematizării nu se exclud reciproc. 
E posibil ca un angajat să le aibă pe amândouă. Dar dacă ai norocul să rezolvi 
cu uşurinţă orice problemă, nu înseamnă neapărat că vei avea şi talentul 
sistematizării. A promova programatorul pe post de analist doar pentru că aşa 
ar trebui să se întâmple de obicei într-o carieră IT, înseamnă a arunca zarurile 
orbeşte. S-ar putea foarte bine să-ţi faci o echipă de analişti talentaţi, dar există 
şi riscul să ai nişte oameni în posturi nepotrivite. 

Înainte de a promova pe cineva, analizează atent talentele de care e nevoie 
pentru a excela în postul respectiv - talentele motivaţionale, mentale şi relaţionale 
necesare pentru a avea succes. După ce ai examinat persoana şi postul, s-ar 
putea să alegi totuşi promovarea. Dar pentru că fiecare individ este deosebit de 
complex, s-ar putea să sfârşeşti prin a-ţi promova angajatul pe o poziţie unde 
să nu se descurce — nici un manager găseşte de fiecare dată potrivirea perfectă. 
Dar cel puţin ţi-ai acordat răgazul de a studia potrivirea dintre solicitările postului 
şi talentul persoanei respective. 

Dacă managerii lui Marc s-ar fi deranjat să se gândească la asta, poate că 
şi-ar fi dat seama că slujba de la Washington, unde se potrivea un reporter 
amator de picanterii, n-avea nici o legătură cu Marc, al cărui talent de bază era 
abilitatea de a aplana lucrurile. 


Creează eroi în fiecare rol 


„Cum să rezolvi lipsa de respect” 


Chiar dacă analizezi cu atenţie potrivirea dintre angajat şi post, mai ai totuşi 
o problemă. Indiferent la ce concluzie ai ajuns tu, angajatul va dori invariabil 
să promoveze. Toate semnalele trimise de companie îi spun că mai sus e mai 
bine. Un salariu mai bun, un titlu mai impresionant, opțiuni mai generoase, un 
birou mai spaţios, cu canapea şi măsuţă pentru cafea, toate astea şi încă multe 
altele îl aşteaptă pe norocosul angajat pe următoarea treaptă a scării. Nu-i de 
mirare că îşi doreşte să urce. 

Aceste lumini strălucitoare sunt o diversiune periculoasă. Nu numai că-l 
ispitesc pe individ să sară de pe o treaptă a excelenţei pe una a mediocrităţii, 
dar creează un veritabil ambuteiaj - mulţimi întregi de angajaţi ce se înghesuie 
să ocupe cele câteva posturi favorizate. Confruntarea şi dezamăgirea sunt 
inevitabile. Trebuie să existe o cale de a redirecţiona ambiția angajaţilor şi de 
a o canaliza în mod mai productiv. 

Şi chiar există. Creează eroi în fiecare meserie. Fă din fiecare slujbă, practicată 
la nivel de excelenţă, o profesiune respectată. Mulţi angajaţi vor alege în 
continuare să urce scara carierei tradiţionale, iar pentru cei înzestrați cu talentul 
de a administra sau a-i conduce pe ceilalţi, asta va fi o alegere corectă. Totuşi, 
mulţi alţi angajaţi, călăuziţi de stimulente consistente, vor decide să-şi redirec- 
ționeze energiile către dezvoltarea în cadrul funcţiei pe care o ocupă deja. Marii 
manageri au în vedere o companie cu multiple căi către respect şi prestigiu, o 
companie unde cele mai bune secretare deţin titlul de vicepreşedinte, unde 
cele mai bune femei de serviciu câştigă de două ori mai mult decât suprave- 
ghetorul lor şi unde orice angajat de excepţie este recunoscut în mod public. 

Dacă toate astea sună ciudat, iată aici câteva tehnici pe care marii manageri 
le folosesc deja pentru a construi o asemenea companie. 


NIVELURI DE REUŞITĂ 


Cât timp îţi ia să devii cel mai bun în domeniul tău? Într-un studiu intitulat 
Proiectul Dezvoltarea Talentului, dr. Benjamin Bloom de la Northwestern Uni- 
versity a studiat carierele mai multor sculptori, pianiști, şahişti, tenismeni, înotători, 
matematicieni şi neurologi, toţi de nivel mondial. A descoperit că, în toate 
aceste profesiuni diferite, competenţa de înalt nivel este atinsă în decursul a 
zece până la optsprezece ani. Dacă te interesează, poţi găsi încă şi mai multe 

detalii. Poţi afla, de pildă, că îţi trebuie 17,14 ani de la prima lecţie de pian şi 
până la succesul în concursurile Van Cliburn, Ceaikovski sau Chopin. Deşi 
asemenea cifre pot părea cam prea exacte, totuşi părerea doctorului Bloom e 
limpede: numărul strict de ani va diferi în funcţie de persoană şi de profesiune, 
dar indiferent dacă eşti profesor, asistentă, vânzător, inginer, pilot, chelner sau 
neurochirurg, tot îţi va lua timp ca să devii cel mai bun din lume. Aşa cum a 
observat Hipocrate, filosoful şi întemeietorul medicinii moderne: „Viaţa e scurtă. 
Arta e lungă.” 

Dacă o companie vrea ca printre angajaţii ei din fiecare rol să fie oameni 
care să se apropie de performanţa mondială, trebuie să găsească moduri de a-i 
încuraja să se orienteze către îmbogățirea experienţei. Definirea nivelurilor gra- 
date de reuşită, pentru fiecare post, e o cale extrem de eficientă pentru acest 
lucru, 

Avocaţii şi-au dat seama de asta cu multă vreme în urmă. Tânărul avocat, 
proaspăt absolvent al facultăţii de drept, îşi alege domeniul de lucru - drept 
comercial, drept penal, drept financiar - e angajat în acel domeniu de către o 
firmă de avocatură şi se alătură colectivului în calitate de asociat debutant. În 
decursul următorilor patru sau cinci ani, e promovat ca asociat, apoi ca asociat 
principal. În această ultimă calitate, îşi va face meseria tot în domeniul ales 
iniţial. Va fi doar mai experimentat. În următorii cinci ani i se vor acorda poate 
acţiuni ale firmei, moment în care va începe ca partener debutant, va urca apoi 
la poziţia de partener şi apoi va fi promovat ca partener principal. În acest post 
va acumula mult prestigiu şi va câştiga bani frumoşi, practicând totuşi acelaşi 
tip de drept pe care îl făcea pe vremea când era tânăr absolvent. Munca lui va 
fi doar mai complexă, cu cazuri mai interesante şi mai profitabile. Singura 
diferenţă e că, din acel moment, va fi unul dintre experţii de nivel mondial în 
domeniul ales de el. 

Firmele de avocatură sunt rar considerate organizaţii avangardiste, dar cu 
metoda lor de folosire a nivelelor gradate de reuşită sunt cu mult înaintea 
multor companii. Deşi toţi avocaţii sunt liberi să-şi aleagă metode mai convenţio- 
nale de avansare în carieră - de pildă, managementul altor confraţi, sau un post 
de consilier juridic într-o corporație - aceste niveluri de reuşită le oferă avocaţilor 
o cale alternativă, la fel prestigioasă. E o cale care le acordă deopotrivă 
oportunitatea de a deveni experţi şi un mod simplu de a-şi urmări progresul. 

Avocaţii nu sunt singurii care şi-au dat seama de forţa acestor stadii ale 
succesului. Şi în medicină o carieră se construieşte timp de cel puţin cincisprezece 
ani, pornind de la poziţia de intern, până la aceea de medic primar. Cam acelaşi 
lucru se întâmplă şi în sportul profesionist, în domeniul vânzărilor sau în muzică 
- porneşti de jos şi capeţi experienţă pe măsură ce trec anii. 

De fapt, vei întâlni aceste niveluri de reuşită peste tot unde este apreciată 
excelența individuală. Dacă nu le găseşti înseamnă că, întâmplător sau progra- 
matic, compania nu preţuieşte excelența în meseria respectivă — şi aşa se 
întâmplă probabil cu majoritatea meseriilor. 

Aşa cum am văzut deja, marii manageri se împotrivesc acestei atitudini. 
Dimpotrivă, ei sunt convinşi că fiecare activitate îndeplinită la nivel de excelenţă 
este valoroasă şi că există măiestrie în fiecare ocupaţie. Prin urmare, indiferent 
cât de neimportantă ar părea o slujbă, ei se străduiesc din răsputeri să impună 
criterii semnificative, care să-l ajute pe angajatul implicat emoţional să progreseze 
până la un nivel înalt de performanţă. 


e AT&T oferă soluţii help desk* la sute de companii. Managerii de aici au 
hotărât să organizeze fiecare help desk după complexitatea întrebării 
clientului. Nivelul unu ţine de întrebări simple de genul „Cum deschid 
computerul?” Nivelul doi se ocupă de aspecte ceva mai dificile. Nivelul 
trei rezolvă întrebări disperate precum „Ce mă fac? Cred că am distrus 
întreaga reţea!” Aceste trei niveluri distincte nu constituie doar cel mai 
eficient mod de a structura operarea - fiecare nivel are un ritm diferit, 
un volum al apelului diferit ş.a.m.d - dar ele asigură deopotrivă un 
autentic progres în carieră pentru angajaţii care doresc să devină 
tehnicieni de înaltă calificare mai degrabă decât şefi. 

e La Philips Petroleum, managerii le asigură angajaţilor o foarte respectabilă 
carieră de ingineri. Dacă angajatul demonstrează competenţă pentru 
procedurile impuse, el poate avansa treptat de-a lungul diferitelor nivele 
ale carierei, până la poziţia de director, în care va fi recunoscut ca unul 
dintre cei mai buni ingineri ai companiei. 

e La mijlocul anilor '80, Gallup a lucrat cu Allied Breweries, pentru a 
evalua performanţa barmanilor din pub-uri. Una dintre calităţile unui 
barman de excepţie este abilitatea de a-şi aminti nu doar numele 
clienţilor regulaţi, dar şi al băuturilor pe care le preferă ei. Am pus la 
punct un program intitulat Clubul Celor O Sută. Orice barman care 
putea dovedi că ştie o sută de nume şi băuturile pe care le cere fiecare, 
urma să fie premiat cu o insignă şi un premiu în bani. S-a ajuns până 
la Clubul Celor Cinci Sute, iar cei cu performanţe de asemenea nivel 
puteau primi premii şi bonusuri mai consistente. 


Când am început Clubul Celor O Sută cu Allied Breweries, puţini 
manageri au crezut că vreun barman ar putea ajunge vreodată la nivelul 
Clubului Celor Cinci Sute. Dar în 1990, Janice K., barmaniţă într-un pub 
din nordul Angliei, a devenit prima membră a Clubului Celor Trei Mii. 
Cunoştea numele a trei mii de clienţi regulaţi, precum şi ce băutură 
prefera fiecare în parte. Din acest punct de vedere, Janice era cel mai 
bun barman din lume. 


Prin urmare, în majoritatea cazurilor, indiferent de domeniu, dacă îi evaluezi 
şi răsplăteşti cum se cuvine, angajaţii se vor strădui să fie cei mai buni. 


* help desk, serviciu care oferă informaţii şi asistenţă utilizatorilor unei reţele de 
computere (n. ed.) 

Acestea sunt doar câteva exemple de manageri care îşi călăuzesc oamenii 
cu o serie de niveluri menite să ducă la performanţa de talie mondială. Asemenea 
stadii ale reuşitei sunt nepreţuite pentru un manager. Confruntat cu acea întrebare 
dificilă „Şi de-aici, încotro merg?”, managerul e acum capabil să ofere o alternativă 
clară şi onorabilă urcuşului orb, cu sufletul la gură 


LĂRGIREA GRILEI 


Aceste niveluri de reuşită vor ajuta cu siguranţă la reorientarea atenţiei unui 
angajat către atingerea performanţei celei mai înalte. Însă eforturile managerului 
pentru redirecţionarea carierei vor fi permanent împiedicate dacă toate semnalele 
privind retribuirea îi spun angajatului că trebuie să privească în sus. 

Deşi fiecare dintre noi e motivat de bani în diverse moduri, fapt e că puţini 
dintre noi sunt dezgustaţi de ei. Poate că nu toţi sunt însetaţi de bani, dar numai 
câţiva îi găsesc cu adevărat detestabili. Adevărul e că managerilor le-ar fi mult 
mai simplu să redirecţioneze angajaţii către cariere alternative dacă acestea ar 
implica şi o creştere a retribuţiei. 

Sistemul ideal de retribuire ar îngădui companiei să-şi recompenseze oamenii 
direct proporţional cu priceperea lor în meseriile pe care le au — cu cât ar fi mai 
buni, cu atât ar câştiga mai mult. În practică însă, acest sistem e împiedicat de 
faptul că unele meserii sunt pur şi simplu mai importante decât altele. Un pilot, 
de pildă, e probabil mai important decât un însoțitor de bord. Un director de 
şcoală e mai important decât un profesor. Un şef de restaurant e mai important 
decât un chelner. Orice sistem de retribuire trebuie să ţină seama de aceste 
diferenţe. 

Dar înainte de a ne proiecta sistemul, mai e un ultim aspect care trebuie 
luat în considerare. Unele meserii practicate la nivel de excelenţă sunt mai 
valoroase decât altele aflate pe o treaptă mai înaltă dar practicate mediocru. O 
stewardesă foarte bună este probabil mai valoroasă decât un pilot mediocru. 
Un profesor strălucit e mai valoros decât un director fără experienţă. Un chelner 
de elită e mai valoros decât un şef de restaurant nepriceput. Un sistem de 
retribuire perfect trebuie să fie destul de sofisticat pentru a reflecta aceste 
aspecte. 

Simplu şi eficient, sistemul constă în lărgirea grilei. Pentru fiecare post, vei 
stabili salarii pe grile mai largi, limita de sus a nivelului inferior suprapunându-se 
peste limita de jos a nivelului superior. 

De pildă, la firma Merrill Lynch, limita de sus a grilei de salarizare pentru 
consultanţi financiari este de peste 500.000$ pe an. În schimb, limita de jos a 
grilei pentru manager de filială este de 150.000$ pe an. Ceea ce înseamnă că, 
dacă eşti un bun consultant financiar şi vrei să promovezi într-un post de 
manager, s-ar putea să pierzi 70% din salariu. Inversul pentru un manager 
începător este că limita de sus a grilei aferente postului său poate ajunge până 
la milioane de dolari. Prin urmare, deşi s-ar putea să suferi o pierdere iniţială 

de 70%, dacă dovedeşti că eşti foarte bun ca manager, până la urmă recompensa 
financiară va fi semnificativă. 

Compania Walt Disney are o astfel de viziune. Ca ospătar de elită în unul 
dintre restaurantele lor luxoase, ai putea câştiga peste 60.000$ pe an. Dacă alegi 
să promovezi ca manager, salariul tău va fi pentru început de 25.000$ pe an. În 
momentul în care începi să excelezi ca manager şi promovezi de-a lungul 
diferitelor trepte de control, totalul retribuţiei pe care o vei primi poate depăşi 
cu mult 60.000$. Dar, la început, salariul tău nu va depăşi jumătate din această 
sumă. 

Chiar şi firmele tradiţionale, organizate ierarhic, încep să experimenteze 
lărgirea grilei. Martin P, şeful poliţiei din capitala unui stat american, descrie 
traseul carierei convenţionale, de la ofiţer de poliţie la comisar - post de 
conducere inferior — apoi la căpitan (postul de locotenent a fost eliminat cu 
câţiva ani în urmă), adjunct şi, în cele din urmă, şef al poliţiei. „Pe vremuri — 
spune el - singurul mod de a câştiga mai mulţi bani era să promovezi ca 
manager, adică să treci de la postul de ofiţer la cel de comisar. În prezent, toate 
grilele de salarizare se suprapun. Dacă eşti un excelent ofiţer de poliţie, nu 
trebuie să promovezi pe post de comisar pentru a câştiga mai mult. De fapt, cei 
mai buni ofiţeri ai mei au salarii mai mari decât căpitanul lor.” 

În aparenţă, această lărgire a grilei poate părea derutantă. Angajaţi care 
câştigă de două sau trei ori mai mult decât şefii lor? Parcă nu e în firea lucrurilor. 
Însă la o analiză mai atentă, lărgirea grilei nu e un lucru lipsit de sens. 

În primul rând, sistemul extinde grila de salarizare şi asigură un mod de 
evaluare a performanţei înalte dintr-un anumit post, în mod cu totul diferit faţă 
de performanţa mediocră în acelaşi post. Ca şi în cazul nivelelor de reuşită, 
peste tot unde excelența individuală este preţuită, putem găsi acest sistem. În 
sportul profesionist, indiferent de postul ocupat, vedetele câştigă de zeci de ori 
mai mult decât jucătorii mediocri de pe acelaşi post. Acelaşi lucru se aplică în 
cazul actorilor, muzicienilor, cântăreților sau scriitorilor. În toate aceste profesii, 
diferenţele mari între salarii încurajează omul să-şi cizeleze talentele şi să devină 
unul dintre cei mai buni din lume. Marii manageri ne sfătuiesc să aplicăm acest 
principiu în cazul tuturor meseriilor. 

În al doilea rând, cu suprapunerea treptelor de salarizare, metoda extinderii 
grilei domoleşte urcuşul orb, cu sufletul la gură. Obligă angajatul să deschidă 
ochii şi să se întrebe „De ce caut să obţin această promovare? De ce mă 
străduiesc atât de puternic să urc pe următoarea treaptă în carieră?” În lipsa 
extinderii grilei, răspunsul la aceste întrebări e marcat de conştiinţa faptului că 
următoarea treaptă aduce mai mulţi bani. Când are de-a face cu o extindere 
a grilei, angajatul poate răspunde luând în considerare doar conţinutul rolului 
şi cântărind raportul dintre responsabilităţile impuse de acesta şi punctele sale 
forte. Răspunsurile lui vor fi mult mai sincere şi mai clare. Îşi va decide cariera 
nu doar în funcţie de latura financiară, ci şi de măsura în care postul respectiv 
i se potriveşte sau nu. 

Unele firme duc acest principiu la limite extreme. La Stryker, mare producător 
de instrumente medicale, marja de salarizare pentru agenţii comerciali merge 
de la 40.000$ pentru un începător, până la 250.000$ pentru cei mai buni dintre 
cei buni. Dacă iei decizia de a promova în rândul managerilor, va trebui să suferi 
o reducere cu 60% a salariului — retribuţia de bază pentru un proaspăt manager 
regional e sub 100.000$ anual. Ceea ce intrigă este că limita de sus a postului 
de manager - cam 200.000$ - se situează sub cea aferentă vânzătorilor. Cel mai 
bun manager regional al companiei nu poate câştiga niciodată la fel de mult 
ca cel mai bun agent comercial. De ce au ales cei de la Stryker să facă aşa ceva? 
Din mai multe motive: ei îşi preţuiesc foarte mult vânzătorii de elită, vor să-i 
determine să-şi păstreze clienţii cât mai mult posibil şi vor ca fiecare angajat să 
se gândească bine înainte de a se pregăti pentru promovarea în postul de 
manager. Indiferent de motive, strategia lor de salarizare s-a dovedit plină de 
succes. Înzestrată cu cei mai buni agenţi comerciali şi cei mai buni manageri 
din branşă, Stryker a realizat, în ultimii douăzeci de ani, creşteri ale vânzărilor 
şi profitului cu 20% anual. 

Lărgirea grilei reprezintă o armă vitală în arsenalul marilor manageri. Ea îi 
sprijină în angajamentul lor că fiecare rol îndeplinit la nivel de excelenţă, va fi 
preţuită ca atare. Şi dacă exemplul companiei Stryker pare puţin cam exagerat, 
să ne amintim un lucru: în timpul interviurilor pe care Gallup le-a luat marilor 
manageri, am descoperit o mare disponibilitate de a angaja oameni despre care 
managerii ştiau că, foarte curând, puteau ajunge la salarii mult mai mari decât 
ale lor. 


REVOLTA CREATIVĂ 


Marii manageri trebuie să supravieţuiască într-o lume ostilă. Majoritatea 
companiilor nu preţuiesc excelența în toate meseriile. Ele nu oferă angajaţilor 
trasee alternative de carieră şi nu le dau managerilor libertatea de a concepe 
niveluri de reuşită sau de a extinde grila de salarizare. Dacă trăieşti într-o 
asemenea lume restrictivă, ce-ai putea face? 

Brian J. îţi poate spune. lată sfatul lui: revoltă-te, în linişte şi în mod creativ. 
Brian e managerul unor artişti dintr-o mare companie media. Firma unde lucrează 
a considerat potrivit să pună la punct o ierarhie complicată cuprinzând peste 
treizeci de trepte diferite de salarizare, fiecare cu beneficii şi privilegii clar 
definite. Una din regulile din interiorul acestei structuri complicate este că nu 
poţi fi promovat într-o poziţie de „director” decât dacă îi conduci pe alţii. O altă 
regulă este că numai directorilor le sunt asigurate avantaje precum accesul la 
acţiuni şi bilete de călătorie la clasa întâi. 

„Eram prins între ciocan şi nicovală”, povesteşte Brian. „Doream să le 
demonstrez unora dintre cei mai buni graficieni ai mei cât de valoroşi îi 
consideram, dar regulile sunt reguli. Nu îi puteam recompensa cu o promovare 
la nivel de director fără a-i face mai întâi manageri. Dar nu voiam să le dau 

posturi de manageri pentru că nu în asta consta talentul lor. Aşa că le-am cerut 
fiecăruia dintre ei să devină mentori pentru artiştii graficieni mai tineri — nu îi 
conduceau, le împărtăşeau doar din experienţa lor. M-am dus apoi la cei de la 
resurse umane şi le-am spus că, în ceea ce mă priveşte, un mentor este 
echivalentul unui manager, prin urmare aveam dreptul să-mi promovez oamenii 
în posturi de nivel directorial. Mi-a trebuit ceva timp să-i conving, dar până la 
urmă am reuşit.” 

Garth P ne spune o poveste asemănătoare. El conduce un departament de 
tehnologie aplicată într-o companie aeronautică, ocupându-se de angajarea a 
sute de specialişti. 

„Cel mai bun inginer pe care îl aveam era un tip pe nume Michael B. Aveam 
de-a face cu un sistem destul de rigid, aşa că, dacă doream să-l recompensăm 
pe Michael, de fiecare dată trebuia să-l promovăm pe un treaptă superioară. 
După zece ani de promovări, s-a trezit că se ocupa din ce în ce mai puţin de 
ingineria pe care o iubea atât de mult, făcând tot mai mult management — 
domeniu în care, în mod sincer, nu se descurca prea grozav. Prin urmare, am 
hotărât împreună să creăm un nou post: „inginer de elită”. Michael urma să fie 
un geniu hoinar, implicându-se doar în cele mai complexe dintre proiecte. El 
oferea de asemenea soluţii la toate problemele tehnice cu care se confruntau 
celelalte echipe. Şi era liber de orice fel de responsabilitate managerială. Am 
hotărât ca postul lui să fie unul de nivelul vicepreşedintelui, am căpătat acordul 
celor de la personal şi apoi l-am promovat. Nu cred să fi trăit o altă clipă în care 
să fi făcut mai fericit, un angajat.” 

Laura T., director într-o companie petrochimică cu sediul în Texas, a avut 
de-a face cu o situaţie similară, rezolvată însă într-un mod uşor diferit. 

„Am o grămadă de oameni care vor să evolueze şi care merită să fie 
recunoscuţi, dar pentru că nu ne extindem deocamdată, nu sunt create noi 
posturi. Prin urmare, mi-am luat cei mai buni oameni şi i-am desemnat să se 
ocupe de proiecte speciale. Aceste proiecte sunt făcute ad-hoc. Au un anumit 
obiectiv, cu o anume dată-limită. Odată îndeplinit, echipa care se ocupă de 
proiect se destramă. Asemenea proiecte speciale îmi sunt cu adevărat de folos, 
pentru că le oferă ocazia celor mai talentaţi dintre oamenii mei să evolueze şi, 
în acelaşi timp, îmi dau mie ocazia să îi recompensez pe fiecare dintre ei pentru 
munca excelentă - am obţinut aprobarea de la departamentul de resurse 
umane să ofer fiecărui membru de succes al echipei un week-end în Dallas şi 
bilete la un meci al echipei favorite. Asemenea recunoașteri s-ar putea să nu vi 
se pară mare lucru, dar pentru o companie petrochimică tradiţională, precum 
e a noastră, reprezintă un cu totul alt mod de gândire.” 

Fiecare dintre aceşti manageri, în felul său, oferă căi alternative către progres 
şi prestigiu. Fiecare dintre ei, descurcându-se într-un cadru limitativ, concepe 
moduri inovative de a-şi recompensa angajaţii pentru performanţa de înalt 
nivel, fără a promova neapărat aceşti oameni în alte funcţii decât cele pe care 
le deţin. Fiecare dintre ei încearcă să creeze eroi în oricare dintre meserii. 

„Care e forţa ce determină noua carieră?” 


Imprevizibilul climat de afaceri din ziua de azi a creat fără îndoială o 
mutație în relaţia dintre angajat şi angajator. Angajatorii, conştienţi de necesitatea 
de a fi mereu pe fază, nu mai pot garanta o slujbă pe viaţă. Tot ceea ce le pot 
oferi angajaţilor este capacitatea de a-şi găsi oricând un alt post: „Îţi oferim 
posibilitatea câştigării unei experienţe valoroase pe piaţa muncii, ceea ce te va 
face atractiv pentru un un alt angajator în cazul în care noi suntem nevoiţi să 
reducem costurile de personal.” Este într-adevăr o schimbare faţă de acum 
douăzeci de ani, dar marii manageri sunt de părere că e vorba doar de o 
schimbare superficială. Nu s-a modificat prea mult din substanţă. Viziunea 
managementului tradiţional în privinţa carierei rămâne aceeaşi, adică greşită. 

Se presupune că energia dedicată unei cariere ar trebui să emane din 
dorinţa angajatului de a se perfecționa, de a căpăta cât mai multă experienţă 
utilă. El n-ar trebui să rămână prea mult într-un anumit post. Dimpotrivă, ar 
trebui să îşi schimbe postul la un interval de câţiva ani pentru ca, în timp, CV-ul 
său să impresioneze prin varietate. În condiţiile angajării pe viaţă, oamenii cu 
cele mai impresionante CV-uri erau cei mai buni candidaţi pentru promovarea 
pe o treaptă superioară în interiorul companiei. Când e vorba de capacitatea 
de a-şi găsi oricând un alt post, angajaţii cu aceste CV-uri seducătoare sunt cei 
mai buni candidaţi pentru a fi atraşi de o nouă firmă. Locul poate fi diferit, dar 
presupunerea e aceeaşi: experienţele variate fac un angajat să fie demn de 
interes. Prin urmare, din perspectiva managementului tradiţional, o carieră 
poate fi cel mai bine înţeleasă în funcţie de preocuparea angajatului pentru 
experienţele interesante şi căutate pe piaţa muncii. 

Marii manageri nu sunt însă de acord. Căpătarea unor experienţe variate 
este un aspect important dar prea puţin legat de o carieră sănătoasă. Este un 
accesoriu, nu elementul principal. Adevărata sursă de energie pentru o carieră, 
spun ei, e generată în altă parte. Dacă le asculţi poveştile, vei începe să-ţi dai 
seama unde anume. Ei vorbesc despre oameni care au făcut un pas, au privit 
în oglindă şi au descoperit ceva despre ei înşişi. În unele cazuri, persoana 
respectivă s-a privit în oglindă în mod spontan. În altele, a trebuit să fie 
impulsionată să se întoarcă şi să se vadă cu claritate. Sunt poveşti în care 
descoperirea a fost o confirmare pentru continuarea drumului început, sau 
poveşti — asemeni celor trei care urmează - în care s-a descoperit necesitatea 
schimbării direcţiei. Dar indiferent de detalii, povestea rămâne mereu aceeaşi. 

Ea dă la iveală faptul că a te descoperi pe tine însuţi e adevărata forţă 
călăuzitoare a unei cariere sănătoase. Energia necesară unei asemenea cariere 

e generată o dată cu revelarea talentelor existente deja, şi nu cu acumularea 
la nesfârşit a unor experienţe căutate pe piaţa muncii. Auto-descoperirea este 
un proces îndelungat, care nu se încheie niciodată definitiv. Şi totuşi, marii 
manageri ştiu că tocmai în acest interes pentru înţelegerea talentelor şi a 
punctelor slabe se află sursa energiei care stă la baza unei cariere. 


NR. 1: POVESTEA DOCTORULUI „NU“ 


George H. era vicepreşedintele de dezvoltare într-o mare companie imobiliară. 
Mai întâi promovase ca manager de proiect, iar acum, la jumătatea carierei, 
ajunsese numărul doi în conducere, după Howard P, un tip creativ şi mare 
iubitor de risc. George se potrivea foarte bine cu postul pe care îl ocupa. În 
vreme ce Howard elabora proiecte nebuneşti, complicate şi costisitoare, George 
identifica toate obstacolele şi capcanele care ar fi putut zădărnici planul lui 
Howard. George spunea despre sine că vede pretutindeni numai răul. Toată 
lumea îl poreclise „Doctorul Nu”. 

Dr. Nu era respectat şi admirat. Avea o bună reputaţie, era curajos şi 
orientat spre detalii. Toată compania ştia că orice proiect devenea mai viabil 
după ce trecea prin mâna Doctorului Nu. Era un director dintre cei mai valoroşi. 

Dar după ce Howard a plecat, Dr. Nu a fost promovat şi, foarte curând, a 
pierdut admiraţia colegilor săi. Talentul său specific era de a se ocupa de 
amănunte. Acest talent îi dăduse posibilitatea de a lua ideile nebuneşti ale lui 
Howard şi a le transforma în proiecte fezabile, care puteau fi apoi analizate din 
punct de vedere al costurilor, beneficiilor şi riscurilor. Însă acest talent a devenit 
inutilizabil în lipsa materiei prime, a unui visător care să ofere idei uriaşe şi 
nesăbuite. lar visătorul nu mai era acolo. 

Erau şi alţi angajaţi în companie care îi aduceau acum Doctorului Nu idei 
mari, pe care el le transforma însă imediat într-o serie de proiecte mici, lipsite 
de risc. Astfel dezmembrate, ideile îşi pierdeau din impactul iniţial. Nici nu mai 
meritau efortul. După jumătate de an în noul său post, Doctorul Nu zădărnicise 
toate proiectele propuse. 

El ştia ce face, dar, în mod ciudat, nu se putea împotrivi. Când se gândea 
la dimensiunea riscului, la numeroasele variabile, toate aflate dincolo de controlul 
său, simţea cum i se pune un nod în gât. Pe măsură ce vedea proiectul în detalii 
tot mai mari, nodul din gât creştea atât de mult, încât abia dacă mai putea 
respira. Aşa se întâmpla de fiecare dată şi parcă era tot mai rău pe măsură ce 
trecea vremea. Simţea de-acum durere fizică şi avea atacuri de panică. 

Senzaţii de acest gen pot duce uneori la limpezirea unor lucruri. Pe măsură 
ce a trecut anul, Doctorul Nu a înţeles ceea ce restul lumii ştia deja. N-avea să 
reuşească niciodată. Talentele care îl ajutaseră atât de mult ca partener al unui 
visător, aveau să stranguleze acum activitatea companiei. Cu felul său de a 
gândi, urma să ucidă din faşă toate ideile mari. 

Prin urmare, Doctorul Nu s-a mutat din postul pe care îl ocupa. Şi-a luat 
un post de contractor independent, în care era plătit să conceapă, să proiecteze 
şi să execute nenumărate idei mai mici. Acum putea respira mai uşor. 


NR. 2: O POVESTE ÎNDUIOŞĂTOARE 


Mary G. are degete puternice şi braţe viguroase. Când stă în picioare deasupra 
ta, umerii ei par să se întindă dintr-un perete în altul, iar când ridică mâna să-şi 
dea părul la o parte, îi observi coatele surprinzător de rotunde. Mai apoi, când 
se sprijină pe ele, par încă şi mai voluminoase. E o senzaţie reconfortantă. 

Mary face terapie prin masaj şi parcă a fost născută pentru a atinge. 
„Trupurile celor din jur mă fascinează. Când cineva stă întins în faţa mea, e ca 
şi cum pielea i-ar fi transparentă. Parcă văd fibrele muşchilor întinzându-se în 
jurul umerilor, de-a lungul spatelui şi în josul picioarelor. Pot vedea unde muşchii 
sunt încordaţi sau unde sunt „înnodaţi”. Aproape că văd şi nervii. Am senzaţia 
că, în cazul unora dintre pacienţi, le plac loviturile repetate, care aduc muşchii 
la viaţă şi pun sângele în mişcare. În cazul altora, e preferat shiatsu, o tehnică 
în care se apasă anumite puncte de pe corp pentru a stimula terminaţiile 
nervoase şi a descătuşa întregul sistem nervos. Fiecare persoană e diferită.” 

La trei ani după ce şi-a terminat pregătirea, Mary a ajuns cel mai râvnit 
terapeut din luxoasa staţiune unde lucrează. Faima ei s-a răspândit iute. Dacă 
vrei un masaj care să te pună pe picioare, fără a suporta însă nici o durere, 
trebuie să-ţi faci rost de o programare la Mary. 

Curând, şeful ei a hotărât s-o promoveze, ca manager al tuturor terapeuţilor 
din staţiune. Asta însemna mai mulţi bani, siguranţă, privilegii şi mai puţine ore 
de muncă directă cu pacienţii. Dar ea era nefericită. 

„Îmi lipsea intimitatea pe care o aveam ca terapeut, când stăteam într-o 
cameră cu un pacient, în linişte, timp de o oră sau mai bine, şi priveam prin 
pielea lui, îi vedeam durerea şi i-o puteam alina. Ajungeam să-i îndrăgesc pe 
fiecare în parte. Îmi place recompensa imediată pe care o ai când scapi pe 
cineva de stres. Oamenii arată cu totul altfel după masaj. Pielea le e mai 
strălucitoare, ochii mai luminoşi. Şi ştiu că asta va dura. E o senzaţie extraordinară, 
atât pentru mine cât şi pentru ei.” 

Mary a vrut să aibă din nou acest sentiment. Aşa că a renunţat la slujba ei, 
s-a mutat la Los Angeles şi şi-a deschis propriul său cabinet. Agenda ei cu 
programări e plină şi Mary a ajuns din nou să intre zilnic în contact direct cu 
oamenii, aşa cum îşi dorea. 


NR. 3: POVESTEA PROIECTANTULUI LUI MANDY 


Ne-am mai întâlnit cu Mandy în capitolul 5. Ea conduce un departament 
care proiectează logo-uri şi alte imagini pentru promovarea unor produse. lată 
ce ne-a povestit ea: 

„Am moştenit de la managerul dinaintea mea o angajată pe nume Janet, 
care ocupa postul de consultant proiectare. Un asemenea consultant are două 
responsabilităţi — în primul rând, de a intra în contact cu clienţii şi a afla care 
le sunt nevoile; în al doilea rând, de a conduce proiectanţii şi a se asigura că 
au realizat ce a dorit clientul. Janet era o persoană foarte ambițioasă şi talentată, 
dar nici una din aceste sarcini nu le îndeplinea prea bine. Nici nu dădea greş, 
dar nici nu strălucea. lar ea era tipul de om care vrea să fie cel mai bun în ceea 
ce face. 

Şi-a dat seama destul de repede că o priveam ca pe un angajat mediocru, 
aşa că s-a lăsat pe tânjală. Nu mi-a spus-o în mod direct, dar am aflat de la 
colega ei de birou că îşi dorea s-o concediez ca să poată încasa ajutorul de 
şomaj. Mă deranja faptul că nu venea să discute cu mine, dar nici nu vroiam 
să mă las manipulată de ea şi să ajung s-o concediez. Doream să fie cinstită şi 
să-şi exprime pe faţă sentimentele şi intenţiile. Doream s-o fac să înţeleagă că, 
în cele din urmă, avea să fie răspl; pentru onestitate. 

Aşa că am aşteptat. lar după vreo patru luni, am început să stăm de vorbă. 
Am discutat despre rezultatele muncii ei, despre punctele ei forte şi despre 
punctele ei slabe, despre ce îi plăcea şi ce îi displăcea, lucruri de genul ăsta. 
l-am spus că nu era vina ei faptul că nu excela în slujba de acum şi că, 
împreună, trebuia să găsim o soluţie. 

Apoi, într-o zi, mi-am dat seama că ea ar fi trebuit să se întoarcă la şcoală 
şi să devină ea însăşi proiectant. Era foarte interesată de domeniu, foarte 
creativă şi prefera să lucreze singură. A cochetat cu ideea o vreme şi apoi a 
pus-o în aplicare. S-a înscris la Universitatea New York, şi-a luat diploma, iar 
acum e proiectant la o mare agenţie de publicitate. Un proiectant de mare 
succes. 

Janet nu era o fată rea. Atâta doar că şi-a ales o carieră greşită, iar după 
ce a păşit pe acest drum, n-a vrut să recunoască faţă de ea însăşi că s-a înşelat. 
Am ajutat-o eu.” 


Cu auto-descoperirea ca principală sursă de energie, marii manageri descriu 
acum imaginea unei cariere sănătoase. Călăuzit poate de specializarea căpătată 
în facultate, de familie sau de necesitate, angajatul îşi alege prima meserie şi 
intră astfel în sistem. În acest prim post se simte nesigur. Nu e sigur de capacitatea 
sa de a-şi realiza sarcinile, nu e sigur de talentele şi de punctele lui slabe. Pe 
măsură ce ajunge la anumite niveluri de performanţă, probabil că trece pe 
diferite alte posturi sau pur şi simplu evoluează în meseria aleasă iniţial. În 
ambele cazuri, ar trebui să se uite în oglindă şi să se întrebe: „Îmi place ceea 
ce fac? Învăţ repede? Sunt bun în meseria mea? Îmi oferă ea forţă şi satisfacţie?” 
Este responsabilitatea sa să găsească indiciile care să îi arate dacă poziţia sa se 
potriveşte sau nu cu talentele sale. 

Poate că a început la departamentul de vânzări, trecând apoi la market- 
ing -în acest nou post, îi convine faptul că îşi va desfăşura activitatea departe 

de clienţi? Îi place să lucreze cu schemele şi conceptele inerente marketingului 
sau îi e dor de relaţiile directe şi de situaţiile în care el şi numai el se ocupa de 
vânzarea produsului? Poate că a debutat ca stewardesă, iar acum se ocupă de 
pregătirea personalului de bord - îi place să le ajute pe stewardesele începătoare 
să evolueze sau tânjeşte după provocarea pe care o simţea când reuşea să 
împace pasagerii obosiţi şi nervoşi? 

Dacă se uită în oglindă, poate afla răspunsul. Fiecare pas reprezintă şansa 
de a descoperi încă ceva despre talentele şi punctele sale slabe. Aceste descoperiri 
îi călăuzesc următorul pas şi apoi următorul şi următorul. Cariera lui nu mai e 
o vânătoare oarbă de experienţe căutate pe piaţa muncii sau un urcuş cu 
sufletul la gură. A devenit o succesiune tot mai rafinată de opţiuni, pe măsură 
ce angajatul îşi concentrează atenţia către poziţia sau poziţiile în care punctele 
sale forte — abilităţile, cunoştinţele şi talentele sale — converg şi vibrează. 

În sinea noastră, majoritatea dintre noi ştim probabil că auto-descoperirea 
e importantă în construirea unei cariere sănătoase. Diferenţele constau în modul 
în care marii manageri folosesc acest concept. 

În primul rând, ei atribuie auto-descoperirii un rol esenţial, făcând din ea 
un imperativ clar pentru fiecare angajat. Mike C., manager într-o companie de 
curierat, ne povesteşte cum a transformat auto-descoperirea, dintr-un concept 
teoretic într-o cerinţă simplă şi practică: 

„Atunci când un nou membru se alătură echipei, îi spun că unul dintre 
obiectivele noastre majore în munca pe care o facem împreună este să-l ajutăm 
să-şi dea seama cine este. Îi spun să se uite în oglindă. Şi dacă nu ştie cum s-o 
facă, îi spun să folosească „testul tristeţii de duminică seara”. Dacă nu simte o 
uşoară depresie în seara de duminică, dacă abia aşteaptă să înceapă săptămâna, 
atunci ar trebui să se oprească şi să se întrebe „De ce?” Ce anume îi place atât 
de mult la meseria lui? Oricare i-ar fi răspunsul, ar trebui să şi-l noteze şi să se 
asigure că-l va ţine minte atunci când va alege un alt post. 

Dacă se simte trist de fiecare dată când vine seara de duminică, nu înseamnă 
neapărat că e vina lui. Nu e vorba de vreun eşec al său. Dar ar trebui să-şi pună 
aceeaşi întrebare „De ce?” Ce anume îi trebuie din ceea ce postul său actual 
nu îi oferă? Din nou, trebuie să ţină minte răspunsul atunci când îşi caută alte 
locuri de muncă.” 

Managerii ca Mike C. nu vor să sugereze că acumularea de experienţe 
variate ar fi o idee rea, ci doar că asta nu e suficient. Ei ştiu că un angajat nu 
va reuşi să-şi găsească postul care i se potriveşte dacă îşi petrece timpul tot 
acumulând abilităţi şi experienţe, evitând în schimb să se privească în oglindă 
— o abordare a carierei cu aceeaşi sorţi de izbândă precum încercarea de a-ţi 
făuri un corp sănătos înghițind pumni de vitamine şi alte pilule, dar neglijând 
activitatea fizică. 

În al doilea rând, aceşti manageri de elită subliniază faptul că scopul 
auto-descoperirii nu e de a-ţi remedia defectele. Ideea nu e de a „identifica şi 
apoi a complef lacunele”, aşa cum o descriu în mod eufemistic departamentele 

de resurse umane. În spiritul principiului că „nu poţi adăuga ceva acolo unde 
n-a fost nimic, poţi doar să pui în valoare ceea ce există deja”, scopul 
auto-descoperirii este de a afla cât mai multe despre tine însuţi, pentru a pune 
în valoare ceea ce eşti. Ideea este de a prelua controlul asupra carierei tale, de 
a lua hotărâri mult mai avizate şi de a alege treptat posturi care să se potrivească 
tot mai bine cu talentele tale naturale. 


MANAGERUL ŞI NOUA CARIERĂ 


Cum poate fi de ajutor managerul? În noua carieră, angajatul este vedeta. 
El e responsabil pentru preluarea controlului asupra propriei cariere. El e cel 
care trebuie să se uite în oglindă pentru a lua decizii înțelepte bazate pe ceea 
ce descoperă acolo. Dar care e rolul care ar trebui să-i revină managerului? El 
nu mai e portarul nevoit să aleagă dintre cei mai atrăgători, mai pricepuţi şi mai 
experimentați candidaţi. Care e atunci rolul său? 

Unii s-ar putea să afirme că, de vreme ce angajatul e vedeta, iar companiile 
nu mai garantează angajarea pe viaţă, rolul managerului a devenit mai puţin 
semnificativ. El ar trebui să-şi orienteze oamenii către performanţă azi, fără a se 
preocupa însă de direcţia în care o vor apuca ei mâine. Angajatul ar trebui să 
ştie singur acest lucru. În plus, dacă investeşte prea mult în oamenii săi, managerul 
s-ar putea să fie curând dezamăgit. Cu viteza schimbărilor din ziua de azi, s-ar 
putea să fie nevoit până la urmă să-i concedieze pe cei de care a avut atâta grijă. 

Cei mai buni dintre manageri resping această viziune. Sunt conştienţi că în 
această nouă carieră ei pot juca un rol semnificativ. Pot nivela terenul de joc. 
Pot fi oamenii - oglindă. Şi pot crea o plasă de siguranţă. 


MARII MANAGERI NIVELEAZĂ TERENUL DE JOC 


Acesta e motivul pentru care crearea de noi eroi, conceperea unor niveluri 
gradate de reuşită şi stabilirea unor scheme mai largi de salarizare sunt atât de 
importante. Aceste tehnici asigură un mediu în care banii şi prestigiul cuprind 
întreaga structură. De vreme ce angajatul ştie acum că le poate căpăta pe 
diverse căi, banii şi prestigiul nu mai sunt un factor hotărâtor în luarea deciziei. 
El e liber să-şi aleagă traseul carierei pornind de la cunoaşterea talentelor şi a 
non-talentelor sale. S-ar putea să mai greşească din când în când, dar e mult 
mai probabil că se va concentra nu doar asupra activităţilor în care excelează, 
ci şi asupra celor care îi aduc satisfacţie de durată şi în care îşi doreşte să 
rămână foarte multă vreme. 

Pe acest teren nivelat, auzi discuţii pe care n-ai fi crezut vreodată că le poţi 
auzi. Dialoguri precum cel pe care Jeff H., managerul de software, l-a avut cu 
şeful său direct: 

„Îmi place ceea ce fac. Sunt cel mai bun din companie. Fac o grămadă de 
bani cu asta. Şi am o eficienţă pe care nici n-o credeam posibilă. Aşa că i-am 

spus şefului meu: «Singurul dumitale obiectiv în ceea ce mă priveşte este să te 
asiguri că nu voi mai fi niciodată promovat. Dacă poţi face asta, mă poţi avea 
pe viaţă».” 


MARII MANAGERI SUNT OAMENII — OGLINDĂ 


Managerii cei mai buni ştiu să „ţină oglinda”. Ei excelează în oferirea 
feedback-ului. Nu confunda asta cu evaluările care se fac o dată pe an, cu formularele 
greoaie care trebuie completate, sau cu aprecierile arbitrare şi găunoase de genul 
„angajatul lunii”. Feedback-ul oferit de marii manageri e cu totul diferit. 

E tipul de feedback pe care Laura T., directorul din întreprinderea 
petrochimică, îl oferă oamenilor săi. Ea descrie un program numit Excel, în 
cadrul căruia se întâlneşte cu fiecare din cei douăzeci şi doi de subordonații 
ai săi în fiecare trimestru. „La aceste întâlniri trecem repede în revistă ultimele 
trei luni. Apoi ne ocupăm de următoarele trei luni care vin. Vorbim despre 
planurile şi obiectivele lor, despre ce metode de evaluare vom folosi. Fiecare 
dintre ei îmi spune ce anume îi place să facă şi ne gândim cum ar trebui să 
manevrăm pentru ca el să se ocupe mai ales de astfel de lucruri.” 

Martin P., şeful poliţiei despre care am mai vorbit, e mai puţin organizat, dar 
are acelaşi gen de discuţii cu oamenii săi. „Am şaisprezece subordonați direcţi 
şi, cu fiecare dintre ei, petrec probabil vreo douăzeci de minute săptămânal, 
vorbind despre performanţele lor, despre cazurile la care lucrează, modul în 
care se pot perfecționa şi ce anume pot face pentru a-i sprijini. Aceste discuţii 
au loc tot timpul. Cu unul dintre băieţi, am fost la un congres luna trecută. N-am 
făcut nimic acolo, în schimb am realizat ceva stând alături în avion, în maşina 
închiriată, la masă sau în holul hotelului.” 

Jeff H. face în aşa fel încât să călătorească împreună cu fiecare dintre 
agenţii săi comerciali o dată sau de două ori pe trimestru. „Încerc să nu joc 
rolul cavalerului în armură, care priveşte de sus din şa şi le ştie pe toate. Pur 
şi simplu călătoresc cu ei, le ascult problemele, îi observ în relaţiile cu clienţii. 
Îi privesc cu atenţie cum lucrează. Când ne întoarcem la birou, le spun şi lor 
ce am văzut. Vorbim apoi despre planurile şi obiectivele lor, şi împreună ne 
gândim la cea mai bună cale de a merge înainte. Rolul meu nu este de a corecta 
sau repara ceva, ci acela de a-i conştientiza de stilul lor şi de a-i face să fie 
realişti apropo de ceea ce e posibil, în condiţiile stilului respectiv.” 

Alţi manageri de elită folosesc tehnici de feedback complet, profiluri 
psihologice, sondaje de opinie ale angajaţilor sau sugestii din partea clienţilor. 
Indiferent de stilul lor, de instrumentele alese, ei, cu toţii încearcă acelaşi lucru: 
să ţină oglinda pentru ca angajatul să aibă ocazia să descopere încă ceva din 
ceea ce este, din felul în care lucrează, din amprenta pe care o lasă asupra lumii. 

Deşi fiecare manager a folosit propria-i abordare pentru feedback, în studiul 
pe care l-a întreprins, Gallup a descoperit că abordările lor aveau trei caracteristici 
comune. 

În primul rând, feedback-ul era permanent. Managerii variau frecvenţa 
conform preferințelor sau nevoilor fiecărui angajat în parte. Dar, indiferent că 
întâlnirile aveau loc lunar, timp de douăzeci de minute, sau trimestrial, timp de 
o oră, aceste întruniri pentru evaluarea performanţei constituiau totuşi o 
permanenţă în interacţiunea cu fiecare angajat de-a lungul anului. Cât de mult 
reprezenta asta? După opinia celor analizaţi în studiul Gallup, timpul petrecut 
cu discuţii despre stilul şi performanţa fiecărui angajat în parte totaliza abia 
patru ore pe an, pentru fiecare angajat. Şi, aşa cum spunea unul dintre manageri, 
„Dacă nu poţi petrece patru ore pe an cu fiecare dintre oamenii tăi, atunci fie 
ai prea mulţi angajaţi în subordine, fie n-ar trebui să le fii şef.” 

În al doilea rând, fiecare întrevedere începea cu o scurtă trecere în revistă 
a ultimelor performanţe. Scopul ei nu era ceva de genul „Ar trebui să nu mai 
faci aşa, ar trebui să corectezi chestia asta”. Mai degrabă, intenţia era de a ajuta 
angajatul să se gândească în detaliu la stilul său şi de a vorbi despre acele 
talentele respectiv non-talente care creează acest stil. Apoi, se trecea neapărat 
la viitor, la modul în care angajatul îşi putea folosi acest stil pentru a fi productiv. 
Uneori, trebuiau să lucreze împreună pentru a identifica calea cu cele mai 
puţine obstacole către îndeplinirea obiectivelor, dar adesea discuţia se învârtea 
în jurul parteneriatului. De ce talente trebuia să facă rost managerul pentru a 
compensa non-talentele angajatului? 

În timpul acelei călătorii pentru participarea la congres, cele mai multe 
dintre discuţiile lui Martin P. s-au concentrat asupra parteneriatului. „Tipul ăsta 
e un om foarte motivat şi ambițios, dar îi lipseşte gândirea strategică -îi e foarte 
greu să-şi imagineze ce obstacole ar putea întâlni în cale atunci când se avântă 
cu capul înainte. În privinţa asta îl pot ajuta. Îi pot crea scenarii alternative şi 
apoi, împreună, putem vedea care dintre ele poate fi cu adevărat pus în practică.” 

Jeff H. ne descrie lucrurile cam în acelaşi mod. „Unul dintre agenţii mei 
comerciali cunoaşte toate trucurile pentru a contacta clienţii şi a pune întrebările 
corecte, însă îi lipseşte creativitatea atunci când vine vorba de ofertele de preţ. 
Eu mă pricep destul de bine la asta. Aşa că, atunci când ne întâlnim, el mă pune 
la curent cu situaţia şi actorii principali, iar eu îi spun dacă ar trebui să propună 
o ofertă de leasing, o vânzare în rate, o reducere pentru vânzarea en-gros sau 
orice altceva.” 

În al treilea rând, marii manageri au obiceiul de a-şi oferi feedback-ul când 
sunt singuri cu angajatul. Scopul feedback-ului este de a-l ajuta pe fiecare 
individ să-şi înţeleagă şi să-şi folosească aptitudinile naturale. lar asta nu se 
poate face într-o şedinţă de grup. 

Pare un lucru evident, dar, în condiţiile preocupării de azi pentru munca 
în echipă, e surprinzător cât de mulţi manageri uită cât de important e să fie 
singuri cu fiecare dintre oamenii lor. Aşa cum observa Phil Jackson, extraordinarul 
antrenor al echipei Chicago Bulls: 

„Prefer să tratez cu fiecare [jucător] în mod individual. Asta mă ajută la 
consolidarea legăturii de la om la om cu băieţii, aspect adesea neglijat din cauza 

faptului că ne petrecem atât de mult timp în comun. Întâlnirile private cu 
jucătorii mă ajută să-i cunosc aşa cum sunt ei dincolo de teren. În timpul finalei 
din 1995, de pildă, Toni Kukoc era îngrijorat de ştirile care veneau din Croaţia — 
Split, oraşul unde locuiau părinţii lui, fusese supus focurilor de artilerie. l-au 
trebuit mai multe zile pentru a-i prinde la telefon şi a afla că familia lui e teafără. 
Războiul din ţara lui de origine reprezintă o realitate dureroasă în viaţa lui Toni. 
Dacă n-aş şti acest lucru, probabil că nu l-aş cunoaşte decât la modul superfi- 
cial. 


A AJUNGE SĂ-ŢI CUNOŞTI OAMENII 


Cu descrieri de acest gen, Phil ne ajută să răspundem la veşnica întrebare 
a managerilor „Oare ar trebui să întreţii relaţii personale apropiate cu angajaţii 
sau familiaritatea dă naştere la sfidarea autorităţii?” Cei mai eficienţi dintre 
manageri spun că da, trebuie să întreţii relaţii personale cu oamenii tăi, şi că 
nu, familiaritate nu duce la sfidare. 

Ceea ce nu înseamnă că ar trebui neapărat să le devii subordonaţilor tăi 
cel mai bun prieten - deşi, dacă asta ţi-e caracteristic şi le menţii atenţia asupra 
performanţei, nu e nimic rău nici în asta. Acelaşi lucru e valabil şi pentru 
socializarea cu oamenii tăi - dacă nu îţi stă în caracter, nu trebuie s-o faci. Dacă 
da, atunci nu e cu nimic dăunător să iei masa sau să bei câte un pahar cu ei, 
atâta timp cât evaluarea o faci totuşi după rezultatele performanţelor. 

Atunci când mari manageri ca Phil Jackson afirmă că leagă relaţii apropiate 
cu oamenii lor, când spun că familiaritatea nu duce la sfidarea autorităţii, ei vor 
să dea de înţeles că un mare manager trebuie să ajungă să-şi cunoască angajaţii. 
lar „a ajunge să cunoşti un om” înseamnă mai mult decât a-i înţelege în detaliu 
talentele şi non-talentele. Înseamnă a cunoaşte aspectele practice şi dramele 
din viaţa lui personală. Un manager de elită nu trebuie neapărat să intervină în 
viaţa angajatului - deşi unii o fac - ci să o cunoască. Şi să-i pese de ea. 

În cele optzeci de mii de interviuri pe care Gallup le-a realizat cu manageri, 
am pus următoarea întrebare: „Ai un angajat talentat care întârzie tot timpul la 
serviciu. Ce i-ai spune?” Răspunsurile au fost foarte variate, de la cele de tip 
autoritar până la cele foarte îngăduitoare: 

„L-aş concedia; la noi nu sunt îngăduite întârzierile.” 

„l-aş da o avertizare verbală, apoi una scrisă, pe urmă l-aş concedia.” 

„Aş închide uşa biroului şi i-aş spune că, din acel moment, sosit chiar şi cu 
două secunde întârziere, nu mai poate intra.” 

„Nu-i nimic. Nu-mi pasă la ce oră ajunge atâta vreme cât stă mai târziu şi 
termină ce are de făcut.” 

Fiecare din aceste răspunsuri are justificarea lui. Dar marii manageri n-au 
răspuns niciodată aşa. Când li s-a vorbit despre angajatul care ajunge tot timpul 
târziu, marii manageri au avut această replică, ilustrând atitudinea lor faţă de 
relaţia manager-angajat: 

„L-aş întreba: de ce.” 

Poate că e vorba de orarul autobuzului. Poate că trebuie să aştepte sosirea 
dădacei. Poate că are probleme acasă. Abia după ce au înțeles situaţia personală 
a angajatului, pot lua o seamă de măsuri, mergând de la schimbarea programului 
angajatului şi până la a-i spune că e cazul să-şi rezolve cât mai repede situaţia. 
Dar indiferent de pasul următor, primul pas a fost întotdeauna acela de a ajunge 
să-ţi cunoşti angajatul: „Întreabă, de ce.” 

Comentariile lui Phil Jackson despre relaţiile personale se încheie cu 
următoarea replică: 

„Atleţii nu vorbesc prea mult. De aceea e atât de important să le acorzi 
atenţie şi să-i asculţi fără a-i judeca.” 


MARII MANAGERI CREEAZĂ O PLASĂ DE SIGURANŢĂ 


Traseului convenţional al unei cariere îi lipseşte iertarea. Pe măsură ce 
angajatul urcă pe scara ierarhică, treptele din spatele lui dispar. Dacă a urcat 
pe o treaptă unde nu prea se descurcă, ştie că e în joc reputaţia lui, iar slujba 
îi e primejduită. Nu mai există cale de întoarcere, Pedepsind atât de aspru paşii 
greşiţi ai unei cariere, acest traseu convenţional descurajează oamenii să ia 
iniţiative îndrăzneţe. În managementul tradiţional, a face paşi îndrăzneţi în carieră 
pentru a-ţi descoperi un talent latent sau a-ţi perfecționa un talent deja existent, 
e o acţiune aproape la fel de hazardată ca aceea de a învăţa să sari la trapez 
fără a folosi o plasă de siguranţă. Nu-i de mirare că oamenii ţin atât de mult la 
cariera lor şi sunt atât de reticenţi să-i schimbe traseul pornind de la ceea ce 
au descoperit despre ei înşişi. Calea tradiţională ucide dorinţa de a învăţa. 

Marii manageri vor să încurajeze învăţarea în carieră. Vor să promoveze 
auto-descoperirea activă. Aşa că au conceput propria lor plasă de siguranţă: 
perioadele de probă. 

Ellen P, managerul care se ocupă de pregătirea personalului de zbor la 
Southwest Airlines, descrie plasa de siguranţă creată de ea: 

„Pentru un însoțitor de bord e un pas important să părăsească avionul şi 
să intre în sala de pregătire. Unii vor să devină instructori pentru că astfel vor 
călători mai puţin - pe aceştia îi respingem imediat. Alţii însă vorbesc despre 
dorinţa de a preda, de a transmite mai departe tradiţia companiei Southwest. 
Dacă ni se pare că au talent şi au motivații bune pentru interesul lor faţă de 
slujbă, atunci îi acceptăm pentru o perioadă de probă de şase luni. 

Le spunem foarte clar că e vorba de un interval menit să ne spună, lor şi 
nouă, dacă e vorba de o meserie pe care o vor face cu reală plăcere, pe termen 
lung. Lumea nu-şi dă seama că a preda nu e un lucru uşor. Le dăm idei pentru 
a distra clienţii sau a le spune glume, dar mai sunt de predat o grămadă de 
detalii plictisitoare şi multe reguli pe care cursanţi trebuie să le înveţe. Această 
perioadă de probă e pentru ei un mod de a vedea dacă le va plăcea sau nu 
acest tip de muncă. 

În timpul perioadei de probă, stăm cu ei o dată pe lună şi discutăm despre 
performanţele lor, despre ce le place şi despre aspectele mai dificile pentru ei. 
Trimitem şi alţi instructori să îi evalueze şi să le comunice rezultatele. lar la 
sfârşitul celor şase luni, trebuie să dea anumite teste pentru a demonstra că au 
acumulat toate informaţiile necesare. 

Majoritatea o fac — şi acum avem un grup cu adevărat talentat de instructori. 
Dar toţi au ştiut că, dacă în perioada de probă, ei sau compania ar fi simţit că 
locul lor nu e acolo, s-ar fi putut întoarce la bord, reluându-şi rolurile de 
însoțitori de zbor. lar asta s-a întâmplat de câteva ori în ultimii ani. Nu e nici o 
ruşine în asta, nici un eşec. Oamenii au dorit să experimenteze, să afle dacă ar 
putea deveni instructori. Au făcut pasul şi au aflat că nu era o meserie potrivită 
pentru ei. 

Şi pentru noi a fost foarte bine. Ei s-au întors la bord, concentrați acum 
asupra pasagerilor, fără a mai fi deranjaţi de gândul că ar putea deveni instructori. 
Au închis în urma lor acest capitol şi pot merge acum mai departe.” 

Perioadele de probă sunt amăgitoare. Nu trebuie să le foloseşti pentru a 
înlocui selecţia. Ca şi Ellen, ar trebui să faci apel la ele doar pentru angajaţii care 
au demonstrat deja un oarecare talent şi interes pentru meserie. La urma 
urmelor, principalul tău scop ca manager nu este de a ajuta angajaţii să se mişte 
de colo-colo în diverse posturi din companie, în speranţa descoperirii unei 
îndeletniciri care să le placă. Menirea ta este de a crea performanţă prin potrivirea 
talentului cu postul ocupat. Chiar dacă un angajat te roagă să-i dai şansa de a-şi 
descoperi un nou talent, dacă ştii că nu-l are, nu-i oferi o perioadă de probă. 

Mai mult, dacă utilizezi perioade de probă, atunci trebuie să stabileşti foarte 
clar, precum Ellen, toate detaliile. Cât de mult va dura? Ce criterii vei folosi 
pentru evaluare? Cât de des vă veţi întâlni în perioada de probă - dacă o veţi 
face - ca să discutaţi rezultatele? Unde se va duce angajatul dacă nu va rămâne 
în noul post? Dacă vrei ca perioada de probă să fie un succes, trebuie să 
răspunzi clar la toate aceste întrebări. 

În sfârşit, şi cel mai important, trebuie să fie limpede că angajatul se va 
putea întoarce pe vechiul său post dacă tu sau el nu sunteţi mulţumiţi. Asta va 
duce la evitarea oricăror neînţelegeri. Perioada de probă nu e doar în avantajul 
lui, ci şi al tău. Dacă, la sfârşitul ei, lui îi place slujba dar tu sesizezi o nepotrivire, 
aprecierea ta are câştig de cauză. S-ar putea ca lui să nu-i convină acest lucru, 
dar cel puţin nu se va simţi strâns cu uşa. 


Arta iubirii necruțătoare 


„Cum reuşesc mari manageri să înlocuiască un angajat 
şi totuşi să păstreze intactă relaţia cu el?” 


Indiferent dacă angajatul se află la sfârşitul unei perioade de probă, sau nu 
se descurcă prea bine în postul său actual, tot e dificil să-i dai veşti proaste. E 
greu să-i spui că trebuie să părăsească acel post. În interviurile luate de Gallup, 
mulţi manageri, foarte buni sau medii, au mărturisit că pur şi simplu se simțeau 
rău înainte de orice discuţie de acest gen. Indiferent de tipul de abordare, 
indiferent cât de bun eşti ca manager, a îndepărta pe cineva din slujbă nu e 
niciodată un lucru uşor. 

Nu ne referim aici la situaţii în care angajaţii au comis vreo infracţiune sau 
vreun act lipsit de etică - dat fiind natura lor legală sau cvasi-legală, aceste 
drame sunt mai tranşante. Ne referim mai degrabă la cazurile nefericite în care 
devine evident că un anume angajat obţine în mod repetat rezultate slabe. 

Asemenea situaţii sunt mult mai puţin clare. Ca manager, ai de luat nişte 
decizii: Ce nivel de performanţă e inacceptabil? Ce interval de timp e considerat 
prea mare la acest nivel? Ai făcut tot ce se poate pentru a veni în sprijinul 
angajatului cu instruire, motivaţie, dotări, oferirea unui partener potrivit? Ar 
trebui să-i dai vestea imediat sau ar trebui să-i acorzi o perioadă de graţie? Ce 
cuvinte vei folosi, atunci când va avea loc discuţia finală? 

Unii manageri sunt atât de copleșiți de aceste întrebări, încât evită toată 
chestiunea. Adoptă calea cea mai simplă, angajând încă o persoană care să 
îndeplinească acelaşi rol. Pe termen scurt, pare o soluţie nedureroasă şi comodă. 
Dar, pe termen lung, asemeni bandajelor curate puse peste o rană infectată, e 
fatal pentru instituţie. 

Unii manageri rezolvă această problemă păstrând o distanţă emoţională 
între ei şi oamenii lor. Făcând asta, speră să reducă tensiunea şi durerea 
inerente atunci când dai unui prieten o veste proastă. Din păcate, aşa cum 
remarca Phil Jackson, dacă refuzi să-ţi cunoşti oamenii, îţi reduci deopotrivă 
şansele de a reuşi vreodată să scoţi tot ce-i mai bun din ei. 

Cei mai buni dintre manageri nu apelează la nici una din aceste soluţii 
evazive. Nu au nevoie. Ei folosesc iubirea necruțătoare, care nu e o tehnică sau 
o suită de etape, ci o mentalitate, una care împacă preocuparea necondiționată 
pentru excelenţă cu grija autentică. E o mentalitate care îi obligă pe marii 
manageri să înfrunte slaba performanţa din timp şi în mod direct, şi care le 
permite totuşi să-şi păstreze intactă relaţia cu angajatul. 

Prin urmare, ce este iubirea necruțătoare? Cum acţionează ea? 

Partea „necruţătoare” e uşor de explicat. Pentru că marii manageri folosesc 
excelența ca punct de referinţă atunci când evaluează performanţa, iubirea 
necruțătoare presupune ca ei să nu facă nici un fel de compromisuri de la 
acest standard. Deci la întrebarea „Ce nivel de performanţă e inacceptabil?”, 
aceşti manageri răspund: „Orice nivel care se permanentizează în jurul nivelului 
mediu, fără nici o tendinţă de creştere.” La întrebarea „Ce interval de timp e 
considerat prea mare la acest nivel?”, marii manageri răspund „Unul nu prea 
lung.” 

Tocmai acest standard al excelenţei fără compromisuri l-a călăuzit pe 
Harry D., manager de succes la două reprezentanţe de vânzări de automobile. 
„Am deschis un al doilea magazin de prezentare, mult mai mare decât primul. 
Am vrut să creez ceea ce am numit „serviciu complet” pentru clienţii noştri, 
care să aibă parte de o experienţă ireproşabilă, indiferent dacă apelează la 
departamentul de vânzări, la cel financiar sau la service. Căutam o integrare 
totală a sistemelor şi cooperare din partea şefilor de departamente. Planuri 
măreţe, nu-i aşa? N-a fost uşor deloc la început. 

Cea mai mare greşeală pe care am făcut-o a fost persoana pe care am 
promovat-o în fruntea departamentului de vânzări, Simon. Venea de la magazinul 
mai mic, unde fusese manager de vânzări şi unde se descurcase foarte bine. 
Dar când a ajuns în noul post, n-a reuşit deloc să coopereze cu ceilalţi şefi de 
departamente. Nu venea la şedinţe. Nu stătea cu ei să găsească o soluţie pentru 
integrarea sistemelor şi uşurarea ciclului inter-departamental, aşa încât clientul 
să nu întâmpine nici un obstacol. Era interesat doar de angajaţii şi cifrele lui. 

În acelaşi timp, în magazinul cel mic, l-am promovat în mod greşit ca 
manager de vânzări pe unul dintre agenţi, care nici el nu se descurca prea bine 
în noul post. Deci am trecut de la un succes la două rateuri. Pornisem bine. 

Ştiam că era cazul să mă mişc repede. Vorbisem cu Simon de câteva ori 
despre îngrijorarea mea, dar nu se vedea nici o ameliorare a situaţiei. Aşa că, 
după cinci luni de zile, l-am chemat la mine în birou şi i-am spus că vroiam să-l 
trimit înapoi în celălalt magazin. l-am explicat că în acest nou magazin nu mă 
interesau doar cifrele vânzărilor, ci vroiam să creez acel sistem de serviciu complet, 
iar el nu mă ajuta deloc. El era un singuratic şi, întors la vechiul său loc de muncă, 
se putea desfăşura mult mai bine decât aici. Te trimit înapoi, i-am spus. 

A fost tare supărat, arăta de parcă ar fi vrut să mă pocnească. M-a luat cu 
chestii de genul „Nu mi-aţi oferit suficient răgaz. Trebuie să-mi mai daţi o şansă.” 
Dar eu îmi cunosc oamenii, uneori chiar mai bine decât se cunosc ei înşişi. 
Ştiam că Simon nu era un om de echipă. Ştiam că n-avea să fie în stare 
niciodată să creeze sistemul pe care mi-l doream. Mai bine să apăs acum pe 
trăgaci, m-am gândit, decât să las lucrurile să lâncezească, el să se implice tot 
mai mult, iar eu să fiu tot mai dezamăgit. 

Acum se descurcă excelent în vechiul său post la magazinul mai mic, iar 
eu am reuşit să găsesc un manager de vânzări cooperant pentru noul magazin. 
Lucrurile încep să se aşeze.” 

Harry e iubit de toţi angajaţii săi. E îngăduitor când vine vorba de învoiri sau 
de schimbări ale orelor de program, dar e de neclintit la capitolul excelenţă. Aşa 
cum spune el, „Excelenţa e preocuparea mea. Dacă nu-ţi convine, foarte bine. 
Du-te să munceşti în altă parte.” 

Elementul „iubire” din ecuaţia iubirii necruțătoare e ceva mai subtil. El îi 
obligă pe manageri să înfrunte din timp slaba performanţa, dar le permite s-o 
facă în aşa fel încât să risipească mare parte din supărare şi resentiment. lar 
totul vine din ideea de talent. A înţelege talentul, a înţelege că fiecare om are 
nişte modele permanente de gândire, simţire şi comportament, reprezintă o 
uşurare incredibilă pentru manageri, atunci când sunt nevoiţi să aibă de-a face 
cu slaba performanţă. De ce? Pentru că îl scuteşte pe manager de a-l învinovăţi 
pe angajat. 

Să luăm cazul managerului care e convins că, dacă ai suficientă voinţă şi 
hotărâre, practic orice comportament poate fi schimbat. Pentru acest manager, 
orice caz de performanţă slabă e pus în seama angajatului. Angajatul a fost 
avertizat, în mod repetat, şi totuşi nu şi-a îmbunătăţit prestaţia. Dacă şi-ar fi dat 
mai mult silinţa şi ar fi avut mai multă disponibilitate de a învăţa, şi-ar fi schimbat 
comportamentul în mod adecvat, iar slaba performanţă ar fi dispărut. Dar n-a 
fost aşa. Probabil că nu s-a străduit destul. E vina lui. 

Această logică tentantă pune managerul într-o situaţie foarte neplăcută. El 
i-a spus angajatului ce să facă, dar acesta n-a ascultat, prin urmare nu are 
voinţă, e nesupus, prost sau lipsit de respect. 

Cum poţi avea o discuţie constructivă cu cineva atunci când, dincolo de 
aparenta politeţe, eşti obligat să crezi astfel de lucruri despre el? E dificil. Dacă 
eşti, de felul tău, un manager temperamental, ţi-e teamă că ai putea izbucni, 
lăsând să ţi se vadă mânia. Dacă eşti un manager cumsecade şi săritor, îţi faci 
griji că angajatul ar putea întrezări, dincolo de cuvintele tale de compasiune, 
dezamăgirea pe care ţi-a produs-o. Indiferent de stilul pe care îl ai, o discuţie 
în care trebuie să-ţi disimulezi adevăratele sentimente este o discuţie stresantă, 
mai ales atunci când sentimentele sunt atât de negative. Nu-i de mirare că atât 
de mulţi manageri încearcă s-o evite. 

Dar marii manageri nu trebuie să-şi ascundă adevăratele sentimente. Ei 
înţeleg că talentele şi non-talentele unui om formează un prototip durabil. Ei 
ştiu că dacă angajatul continuă să lucreze ineficient, chiar şi după ce ai înlăturat 
toate obstacolele, explicaţia cea mai probabilă este că talentele lui nu se potrivesc 
cu postul pe care îl ocupă. În viziunea marilor manageri, slaba performanţă pe 
termen lung nu e în primul rând o chestiune de slăbiciune, prostie, nesupunere 
sau lipsă de respect. E o chestiune de distribuţie nepotrivită. 

Dacă ar fi să găsim o vină pentru asta, ea nu aparține doar uneia dintre 
părţi. Poate că angajatul ar fi trebuit să se cunoască mai bine. Poate că managerul 
ar fi trebuit să fie mai atent. Poate. Dar asta o poţi afirma doar privind retrospectiv. 
Nici un angajat nu va fi vreodată perfect conştient de sine. Nici un manager 
nu-şi va cunoaşte pe deplin fiecare dintre oameni, chiar dacă i-a ales cu grijă, 

în funcţie de talent. Aşa că erorile de distribuire pe posturi nu trebuie să 
provoace mânie sau incriminare. Ele sunt inevitabile. 

Când un angajat este în mod evident greşit distribuit în rol, marii manageri 
îi țin oglinda. Ei îl încurajează să folosească această greşeală pentru a afla ceva 
mai mult despre combinaţia sa unică de talente şi non-talente. Folosesc fraze 
de genul „Trebuie să găseşti un post care să-ţi solicite mai mult aptitudinile 
naturale. Care crezi că ar putea fi acel post?” Şi vorbesc aşa nu din politeţe sau 
pentru a îndulci vestea cea rea, ci pentru că acesta e adevărul. 

Acesta este elementul „iubire” din ecuaţia iubirii necruțătoare. Celor mai 
eficienţi dintre manageri chiar le pasă de fiecare dintre oamenii lor. Dar „a-ţi 
păsa” are pentru ei o semnificaţie aparte. Pentru ei, înseamnă a pregăti individul 
pentru succes. Îşi doresc cu adevărat ca fiecare dintre oamenii lor să găsească 
un post unde să aibă ocazia să dea ce are mai bun, şi ştiu că acest lucru e 
posibil numai în activităţi care le solicită talentul. 

Conform acestei definiţii, dacă omul întâmpină greutăţi în a-şi face bine 
treaba, înseamnă că nu-ţi pasă de el dacă îi permiţi să joace în continuare un 
rol care nu i se potriveşte. Îl concediezi tocmai pentru că eşti preocupat pentru 
soarta lui. Această definiţie explică nu numai motivul pentru care marii manageri 
decid rapid să confrunte performanţa slabă, dar şi motivul pentru care sunt 
adepţii păstrării unei relaţii intacte cu angajaţii concediaţi. 

De fapt, conceptul de iubire necruțătoare îi îngăduie unui manager de elită 
să aibă în minte, în acelaşi timp, două idei contradictorii - menţinerea 
standardelor de înaltă performanţă şi interesul pentru soarta angajaţilor — şi să 
funcţioneze totuşi în mod eficient. lubirea necruțătoare îi permite lui Mike H., 
directorul unei firme de IT, să spună deopotrivă „N-am concediat niciodată pe 
nimeni prea curând” şi „Sunt cu adevărat preocupat să-mi ajut oamenii să aibă 
succes.” 

lubirea necruțătoare îi îngăduie lui John F., şef într-o întreprindere de 
producţie, să-şi amintească: „Am concediat câteva persoane la un moment dat. 
Dar am rămas apropiaţi. Dacă mă gândesc mai bine, la cele două nunţi ale 
mele, am avut cavaleri de onoare foşti angajaţi de-ai mei pe care îi concediasem 
cu ceva vreme în urmă.” 

lubirea necruțătoare explică natura ciudată a discursului lui Gary L., un 
antreprenor de foarte mare succes, câştigător în şase rânduri al Premiului 
Queens pentru Industrie; el l-a chemat pe unul dintre managerii fabricii sale şi 
i-a spus: „Intră, ia loc, ţin la tine; eşti concediat; şi totuşi ţin la tine. Acum, hai 
să bem câte un pahar şi să vorbim ce avem de făcut.” 


„SINUCIDEREA PROFESIONALĂ ASISTATĂ DE MANAGER” 


Iubirea necruțătoare este un concept puternic, care asigură un raţionament 
coerent şi o terminologie simplă pentru a face faţă unei situaţii delicate. Dar 
dacă alegi să-l introduci în stilul tău managerial, ţine minte: a elimina o persoană 

dintr-un post este, şi va fi întotdeauna, o situaţie delicată. Iubirea necruțătoare 
ajută într-o oarecare măsură, dar nu va face niciodată lucrurile simple. 

Harry D., comerciantul de automobile, redă foarte bine într-un comentariu 
al său una dintre dificultăţile cu care se confruntă permanent: „Dar eu îmi 
cunosc oamenii, uneori chiar mai bine decât se cunosc ei înşişi.” Când operează 
cu iubirea necruțătoare, managerul trebuie să îi spună adesea angajatului 
adevăruri pe care acesta nu e pregătit să le audă. Ceea ce va fi întotdeauna o 
negociere de mare subtilitate. Acesta e motivul pentru care trebuie să ajungi 
să-ţi cunoşti oamenii atât de bine, să te întâlneşti cu ei în mod regulat şi să fii 
explicit, cu un discurs consecvent. 

Unii ar putea obiecta că, chiar şi atunci când faci toate astea, tot nu ai 
dreptul să crezi că ai ajuns să cunoşti un om mai bine decât el însuşi. Marii 
manageri nu sunt de acord cu asta. La întrebarea pusă de Gallup, „Le-ai oferi 
angajaţilor ceea ce doresc sau mai degrabă ceea ce li se potriveşte?”, marii 
manageri au răspuns în mod consecvent, „Le-aş oferi ceea ce li se potriveşte.” 

S-ar putea să sune cam autoritar, chiar arogant, dar Martin P., şef de poliţie, 
aduce un argument convingător: 

„Părerea mea e că, în sinea lui, angajatul cu performanţe slabe ştie înaintea 
ta că nu se descurcă aşa cum ar trebui. Poate că nu găseşte cuvintele adecvate 
sau mândria nu-l lasă s-o recunoască, dar de ştiut o ştie. De fapt, îşi doreşte 
sprijinul tău. Aşa că, în mod inconştient, se pune în situaţii în care slăbiciunile 
sale ies la iveală. Te provoacă, îndemnându-te să-l concediezi. Eu numesc asta 
sinucidere profesională asistată de manager. Dacă bănuieşti că se întâmplă una 
ca asta, cel mai bun lucru pe care îl poţi face este să-l ajuţi să curme această 
nefericire. 

Am avut un ofiţer de poliţie, Max, care nu putea face faţă unei confruntări. 
Închipuie-ţi, ca poliţist, ai de-a face cu cei mai răi dintre oameni sau cu cei mai 
buni în zilele lor cele mai proaste. Primeşti adesea ofense verbale şi chiar eşti 
agresat fizic. Trebuie să-ţi păstrezi calmul în toate aceste situaţii. 

Max nu era în stare. Se înfuria, devenea frustrat şi obraznic. Primeam 
mereu rapoarte care reclamau purtarea lui. E vorba de chestiuni disciplinare 
care sunt aduse în faţa instanţei. Am fost la şedinţe de genul ăsta, am citit 
rapoartele, dar el a negat cu înverşunare că ar avea vreo vină. Am văzut acolo 
exact tipul de comportament de care se plângeau cetăţenii. 

l-am oferit consiliere comportamentală şi a făcut şi el eforturi să se îndrepte. 
Din păcate, era vorba de o parte structurală a personalităţii sale. A continuat să 
patruleze, să-şi piardă calmul şi să-şi nege vina în faţa instanţei. Recurgea la 
sinuciderea profesională asistată de manager. Chiar dorea să-l concediez. Era 
singura lui cale de scăpare. 

Aşa că am făcut-o. L-am îndepărtat din post. Era un tip cumsecade dar nu 
era bun pentru a fi poliţist. Prin serviciul nostru de plasament, a găsit o slujbă la 
o firmă de asigurări din oraş, care se potriveşte mult mai bine cu felul său de a 
fi. Încă suntem prieteni şi cel mai important lucru e că se descurcă foarte bine.” 

Mulţi dintre marii manageri cu care am stat de vorbă au reprodus temele 
din povestea lui Martin: angajatul refuză să înfrunte adevărul şi e supărat în acel 
moment, dar, peste ani, dă un telefon, scrie o scrisoare sau îşi întâmpină 
managerul la aeroport, spunându-i: „Îţi mulţumesc. Atunci nu mi-am dat seama, 
dar îndepărtarea mea din slujba aceea a fost unul dintre cele mai bune lucruri 
pe care cineva le-a făcut pentru mine.” 

Nu întotdeauna se întâmplă aşa. Unii angajaţi rămân cu resentimente. Însă 
iubirea necruțătoare le oferă managerului şi angajatului o cale de abordare cu 
demnitate a acestei situaţii delicate. Ea permite tuturor să rămână integri. 


CAPITOLUL € 


Folosirea cheilor: 
un ghid practic 


e Arta interviului pentru depistarea 
talentului 


e Managementul performanţei 
e Propriile tale chei 
e Chei speciale 


Orice manager de elită are propriul său stil. Dar toți au acelaşi scop: să 
transforme talentul fiecărui angajat în performanţă. Cele Patru Chei, alege în 
funcţie de talent, defineşte rezultatele corecte, concentrează-te asupra punctelor 
forte, omul potrivit la locul potrivit, indică modul în care ei abordează acest 
scop. 

În cele patru capitole anterioare am descris cele patru chei, cum acţionează 
fiecare şi de ce sunt importante pentru încercarea de transformare a talentului 
în performanţă. Acum, în capitolul de faţă, vom vedea ce anume poţi face tu 
pentru a folosi eficient fiecare din aceste chei secrete. Ţine minte că ele nu 
reprezintă nişte etape. Nu sunt serii de acţiuni structurate care să interfereze cu 
stilul tău obişnuit. Mai degrabă, fiecare cheie e pur şi simplu un mod de gândire, 
o nouă perspectivă asupra unui ansamblu familiar de provocări. Aşa cum am 
menţionat în introducere, scopul nostru este de a te ajuta să-ţi valorifici propriul 
stil arătându-ţi felul în care gândesc marii manageri, şi nu de a-ţi înlocui stilul 
cu o versiune standardizată a stilului lor. 

Nu-ţi sugerăm să incluzi fiecare din aceste acţiuni în propriul tău stil. Tehnicile 
de care am vorbit reprezintă doar o serie de idei spicuite de la mii de manageri 
diferiţi. Nici unul dintre ei nu le aplică pe toate. Îţi sugerăm să selectezi şi să alegi 
dintre aceste tehnici, să le perfecţionezi şi să le dai o formă care ţi se potriveşte. 

„Care sunt întrebările potrivite?” 


1. ASIGURĂ-TE CĂ INTERVIUL PENTRU DEPISTAREA 
TALENTULUI ESTE SEPARAT DE RESTUL DISCUŢIEI 


Alegerea personalului poate fi un proces complicat. Candidatul trebuie să 
afle date despre tine, despre companie, despre postul său şi detaliile retribuirii. 
Tu trebuie să-i verifici CV-ul, să-i faci o ofertă; el ar putea să nu fie de acord, 
iar tu să fii nevoit să faci o altă ofertă şi astfel negocierea să continue până ce, 
în final, amândoi să fiţi de acord cu condiţiile puse. E un proces important, dar 
aparte faţă de interviul pentru identificarea talentului. 

Interviul pentru depistarea talentului ar trebui să fie separat de restul discuţiei. 
El are doar un singur scop: să descoperi dacă modelele recurente de gândire, 
simţire şi comportament ale candidatului se potrivesc cu slujba oferită. lar asta 
e destul de greu chiar fără a mai încerca să faci şi altceva în acelaşi timp. Prin 
urmare, rezervă-ţi un anume interval de timp în care amândoi să vă dedicați în 
exclusivitate cunoaşterii acestor talente. Informează-l că interviul va fi puţin 
diferit faţă de alte interviuri. Va fi mai structurat, mai direcționat; mai puţin 
spiritual, mai mult bazat pe întrebări. 


2. PUNE CÂTEVA ÎNTREBĂRI DESCHISE ŞI 
APOI ÎNCEARCĂ DOAR SĂ ASCULŢI 


Cel mai bun mod de a descoperi talentele unei persoane în cadrul unui 
interviu este de a-i permite să se dezvăluie pe sine prin alegerile pe care le face. 
Într-un anume sens, interviul ce vizează talentul ar trebui să oglindească la nivel 
verbal ceea ce slujba va solicita la nivel comportamental. În postul respectiv, 
candidatul va trebui să se confrunte zilnic cu mii de situaţii la care ar putea 
reacţiona în nenumărate moduri. Felul în care reacţionează în mod obişnuit va 
reprezenta performanţa lui. 

Aşa că, în acest interviu, pune întrebări deschise care să ofere multe sensuri 
potenţiale şi care nu sugerează sensul „corect” - întrebări precum „Cât de 
atent crezi că ar trebui supravegheați angajaţii?” sau „Ce îţi place cel mai mult 
legat de vânzări?” 

Sensul pe care îl alege, în mod spontan, va face mult mai previzibil 
comportamentul său viitor. 

După ce ai pus o întrebare, cel mai bine e să faci o pauză şi să păstrezi un 
moment de linişte. Dacă eşti întrebat ce anume ai vrut să spui, deviază întrebarea. 
Spune-i că te interesează mai mult ceea ce înţelege el. Spune-i că mai importantă 
este interpretarea lui. Lasă-l să-ţi răspundă la întrebări aşa cum dictează filtrul 
său. Lasă-l să se dezvăluie pe sine. 

Şi cel mai important, atunci când răspunde, crede-l pe cuvânt. Indiferent 
cât de bună ar fi prima impresie pe care ţi-a lăsat-o, dacă îl întrebi cât de 
important e să fii cel mai bun, iar el îţi răspunde „Îmi place să fiu cel mai bun, 
dar cel mai adesea încerc doar să fiu atât de bun cât îmi stă în putinţă”, crede-l 
pe cuvânt. Dacă îl întrebi ce anume îi place legat de vânzări iar el îţi tot vorbeşte 
despre faptul că vrea să ajungă cât mai repede manager, crede-l pe cuvânt. 
Dacă îl întrebi ce îi place la meseria de profesor, iar el nu aduce vorba niciodată 
de copii, crede-l pe cuvânt. Orice ar spune, crede-l. Răspunsul liber la o întrebare 
deschisă are un pronunţat caracter predictiv. Ai încredere în el, indiferent cât 
de mult ţi-ai dori să auzi altceva. 


3. FII ATENT LA ASPECTELE CONCRETE 


Comportamentul din trecut e un bun indicator pentru cel viitor. De aceea, 
întrebări de genul „Povesteşte-mi un episod când...” îţi pot fi de mare ajutor. 

Ai grijă totuşi cu astfel de întrebări. În primul rând, ar trebui să remarci 
întotdeauna un exemplu concret, cu date clare legate de timp, persoană sau 
eveniment. În acest fel vei evita să creditezi un individ care înşiră o întreagă 
teorie despre cât de important este un lucru, fără a specifica însă vreun mo- 
ment anume în care l-a făcut. 

În al doilea rând, ai încredere doar în primul răspuns dat în mod spontan. 
Comportamentul din trecut îl poate indica pe cel din viitor doar dacă e recurent. 
În cazul în care comportamentul este cel uzual, atunci persoana ar trebui să 
poată da imediat un exemplu concret. Dacă e în stare s-o facă, asta îţi poate 
oferi un indiciu al faptului că e vorba de o conduită constantă a vieţii lui. 

De pildă, să presupunem că recrutezi personal pentru o poziţie de vânzări 
şi ai hotărât să incluzi capacitatea de a-şi susţine ferm punctul de vedere în 
profilul talentului căutat. Ai putea pune o întrebare de genul: „Povesteşte-mi 
despre un moment când ai biruit scepticismul faţă de o idee de-a ta.” Observă 
că n-ai întrebat ceva concret, ci doar ai cerut să ţi se relateze un episod 
oarecare. Totuşi, acum aştepţi să auzi ceva concret. 


lată aici două exemple din infinitatea de răspunsuri posibile: 
1.„Cred că e foarte important să insişti, mai ales când crezi cu adevărat în 


ideile tale. Noi încurajăm acest lucru aici. În echipa mea, dacă am o sugestie 
cu care ceilalţi nu sunt de acord, ştiu că ei se aşteaptă să-mi susţin în continuare 

ideea până ce altcineva va apărea cu una mai bună. De fapt, asta se întâmplă 
tot timpul.” 


2.„S-a întâmplat chiar ieri.” 


Care e răspunsul cel mai bun? E greu de spus care dintre ele e „mai bun”. 
Cel de-al doilea e însă mai sugestiv pentru viitor. Candidatul îţi oferă în mod 
spontan un exemplu care a avut loc la un anumit moment în timp, „ieri”. Nu ştii 
exact ce s-a întâmplat, dar ce contează? Detaliile sunt mai puţin importante decât 
primul răspuns spontan. N-ai cerut un răspuns concret, dar când i-ai spus 
„Povesteşte-mi despre un moment...”, el ţi-a oferit ceva concret. Deşi mai trebuie 
să pui încă multe întrebări pentru a căpăta o imagine completă a talentului său, 
acest răspuns reprezintă un prim indiciu al faptului că acest comportament, 
susţinerea fermă a propriilor idei, este o latură constantă a vieţii lui. 

În schimb, în primul caz, candidatul ţi-a oferit o frumoasă descriere a 
motivului pentru care consideră important să fii direct, susţinând apoi că „asta 
se întâmplă tot timpul”. Răspunsul e foarte bun. Dar, lipsit de elemente con- 
crete, nu poate da nici un indiciu despre viitor. În faţa unor astfel de răspunsuri, 
unii manageri sunt tentaţi să adauge: „Poţi să-mi spui mai multe despre asta? 
Poţi să-mi povesteşti ce s-a întâmplat?” Apoi judecă răspunsul în funcţie de 
calitatea exemplului dat: Cât de multe detalii a oferit? Cât de coerent a fost 
candidatul? Sunt sau nu de acord cu ceea ce a făcut? 

Acesta e un păcat capital al interviului. Indiferent de mulţimea detaliilor pe 
care candidatul le-a oferit până la urmă, dacă a avut nevoie de două sau trei 
imbolduri pentru a descrie un exemplu concret, probabil că atitudinea în cauză 
nu constituie o latură recurentă a vieţii sale. Când pui întrebări de genul 
„Povesteşte-mi despre un moment în care...”, nu judeca răspunsul în funcţie 
de detaliile oferite. Dacă faci asta, vei sfârşi mai degrabă prin a evalua dacă 
persoana este coerentă sau are o bună memorie, decât dacă deţine sau nu 
talentul specific pe care îl cauţi. 

Cel mai bine e să evaluezi răspunsul în funcţie de caracterul concret şi 
spontan al exemplului. 

(Fireşte, în ambele cazuri - 1 sau 2 - dacă doreşti să mai pui şi alte întrebări 
pentru a-ţi satisface curiozitatea, fă-o. Dar ţine minte, chiar dacă o să-ţi ofere 
până la urmă un exemplu detaliat, faptul că a avut nevoie de două sau trei 
imbolduri pentru a răspunde concret e un semn că atitudinea respectivă nu e 
o latură recurentă a vieţii sale.) 


4. INDICII ALE TALENTULUI 
În afară de exemple concrete ale unui comportament din trecut, ce altceva 


ar trebui să cauţi? Mai sunt şi alte semne care să-ţi indice faptul că un candidat 
posedă într-adevăr talentele pe care le cauţi? 

De-a lungul anilor, am descoperit multe indicii mărunte ale talentului unei 
persoane: o sclipire de excelenţă în meseria sa, o înclinaţie către anumite 
activităţi, un sentiment al „plutirii” atunci când e implicat în respectiva activitate. 
Dintre toate aceste indicii, două ţi-ar putea fi de folos în timpul interviului pentru 
depistarea talentului. Oamenii sunt atât de complecşi, încât nici un interviu sau 
sistem de testare nu vor reuşi vreodată să le definească exact profilul sau 
talentele. Totuşi, dacă îţi direcţionezi întrebările către aceste indicii, atunci, 
asemeni unei imagini pe o fotografie Polaroid, talentele cele mai pregnante ale 
unei persoane ar trebui să iasă la iveală treptat. Le poţi atunci compara cu 
acelea din profilul pe care îl cauţi pentru a vedea dacă se potrivesc. 


a. Învăţarea rapidă 

Când înveţi o nouă meserie, ai tendinţa să deprinzi anumiţi paşi. Uneori 
paşii îți rămân întipăriţi, indiferent cât de multă experienţă ai avea. De pildă, faci 
prezentări de ani de zile, dar încă ai probleme. La fiecare prezentare, trebuie 
să apelezi la cei trei paşi de bază învăţaţi la cursurile de retorică: „Mai întâi le 
voi spune ce am de gând să le spun; apoi trebuie să le spun; apoi trebuie să 
recapitulez ceea ce tocmai le-am spus.” 

Dar în alte domenii, etapele îşi pierd pur şi simplu importanţa. Încerci o 
senzaţie de planare şi uşurinţă. De exemplu, după câteva luni ca agent comercial, 
poţi începe să simţi această uşurinţă. Brusc, pari să fii în stare să vezi în interiorul 
minţii unui client potenţial, ştiind aproape instinctiv ce cuvinte să foloseşti. Sau 
poate ca tânăr profesor, după ce emoţiile iniţiale au trecut, numele elevilor îţi 
vin cu uşurinţă în minte şi te trezeşti plimbându-te cu nonşalanţă printre rândurile 
de bănci de parcă ai preda de o viaţă. 

Când încerci acest sentiment, e ca şi cum paşii unei noii meserii ar da pur 
şi simplu formă unui model mental deja existent în tine. 

Învăţarea rapidă este un indiciu important al talentului unei persoane. 
Întreabă-l pe candidat ce fel de roluri a fost capabil să înveţe foarte repede. 
Întreabă-l ce activităţi i se par uşoare. Îţi va oferi astfel indicii despre talentele 
sale. 


b. Satisfacţii 

Fiecare dintre noi respiră alt tip de oxigen psihologic. Ceea ce e plăcut 
pentru un individ, e asfixiant pentru altul. 

Contabilii de elită adoră faptul că doi plus doi fac patru, de fiecare dată 
când socotesc. Vânzătorii de mare talent fac o pasiune din a transforma un 
refuz într-un accept. Stewardesele cele mai bune se învârt pe lângă afaceristul 
obosit şi supărat ori printre membri agitaţi ai unei echipe sportive din spatele 
avionului, tocmai pentru că le plac clienţii dificili. 

Sursele de satisfacţie ale unui individ sunt indicii asupra talentului său. 
Prin urmare, întreabă-l care este satisfacția lui personală cea mai mare. 
Întreabă-l ce tipuri de situaţii îl stimulează, ce anume îl împlineşte. Răspunsurile 


Arta interviului pentru depistarea talentului 189 


lui te vor ajuta să afli ce anume va putea face neobosit, săptămâni şi luni de-a 
rândul. 


5. SĂ ŞTII CE CAUŢI 


Mulţi manageri au o listă de întrebări preferate la care apelează de fiecare 
dată când examinează un candidat. Aşa fac şi marii manageri, dar cu o diferenţă 
semnificativă. Ei pun doar întrebări la care ştiu cum răspund performerii de 
vârf, 

Pentru ei, întrebarea este mult mai puţin importantă decât faptul că ştiu 
cum răspund cei mai buni. 

De pildă, iată o întrebare care poate identifica diversele talente competiţionale 
ale reprezentanţilor de vânzări şi profesorilor. „Cum te simţi când cineva se 
îndoieşte de ceea ce spui?” Ai putea crede că cei mai buni dintre vânzători ar 
răspunde că o mică îndoială nu i-ar deranja, că le-ar oferi ocazia să demonstreze 
cât de convingători pot fi. În mod surprinzător, nu acesta e răspunsul lor. Ei 
recunosc că nu pot suferi asta. Îi deranjează să li se pună vorbele la îndoială 
(deşi poate că n-o arată) fiindcă, aşa cum am văzut anterior, vânzătorii cei mai 
talentaţi se vând pe ei înşişi. A te îndoi de ei înseamnă a le pune la îndoială 
integritatea personală. Poţi să nu fi de acord cu ei, să-i contrazici, să alegi să nu 
cumperi de la ei. Dar nu te îndoi de vorbele lor. 

Vânzătorii mediocri nu se implică personal. Pe ei nu-i deranjează dacă sunt 
priviţi cu neîncredere, prin urmare, în cazul lor, această întrebare nu atinge nici 
o coardă emoţională. 

Deci pentru managerii de vânzări, întrebarea s-a dovedit una prețioasă, căci 
răspunsul pe care vor să-l audă este: „Mă deranjează”. (Sigur, asta nu e singura 
întrebare pe care o pun marii manageri din domeniu. Aşa cum spuneam 
anterior, cei mai slabi dintre vânzători sunt şi ei deranjaţi de respingere. Managerii 
trebuie să mai întrebe şi alte lucruri - întrebări de tipul „cum” şi „cine” - pentru 
a descoperi dacă cel intervievat posedă sau nu talente vitale meseriei, precum 
cel de a-ţi susţine ferm punctul de vedere sau pasiunea de a intra în contact 
cu cât mai multă lume.) 

În schimb, marii profesori spun că le place să le fie puse la îndoială cuvintele. 
Preţuiesc în mod deosebit aceste momente. Ei interpretează îndoiala elevilor 
drept un semn de curiozitate şi minte activă. Pentru marii profesori, deci, 
îndoiala înseamnă învăţare. Prin comparaţie, profesorii mediocri spun că nu le 
place să fie contrazişi. Sunt preocupaţi în primul rând de propria lor competenţă 
şi nu de cunoştinţele elevilor. Dacă sunt contrazişi înseamnă că le este pusă la 
îndoială competența, iar pentru ei nimic nu poate fi mai rău. 

Prin urmare, această întrebare se potriveşte foarte bine pentru selectarea 
profesorilor, dar numai dacă răspunsul dorit este „Nimic nu-mi place mai mult.” 

Întrebarea nu funcţionează însă deloc atunci când selectezi asistente 
medicale. De ce? Pentru că cele mai bune dintre asistente răspund fiecare altfel 

şi într-un mod care nu se diferenţiază de colegele lor mai puţin performante. 
Şi dacă te gândeşti mai bine, nu e deloc surprinzător. La urma urmelor, în rarele 
ocazii când e contrazisă, modul în care reacţionează o asistentă nu prea are 
legătură cu eficienţa ei generală. 

Cum poţi şti dacă funcţionează aceste întrebări la care aştepţi anumite 
răspunsuri? Mai întâi, poţi verifica o întrebare pe câţiva dintre angajaţii cei mai 
buni şi pe câţiva dintre „ceilalţi”, şi apoi să vezi dacă cei mai buni răspund 
consecvent în mod diferit. Dacă da, întrebarea este una bună. În caz contrar, 
cum s-a întâmplat la asistente cu întrebarea despre „îndoială”, atunci probabil 
că întrebarea nu merită pusă. 

În al doilea rând, poţi pune întrebarea tuturor noilor candidaţi. Notează 
răspunsurile lor şi păstrează aceste notițe. După angajare, verifică dacă persoanele 
care au avut ulterior performanţe de excepţie au răspuns întrebării corespunzător. 

E o procedură care cere timp şi concentrare, dar, ca în cazul oricărei arte, 
timpul şi concentrarea sunt necesare în cultivarea artei interviului pentru 
depistarea talentului. 


Marii manageri lucrează tot timpul cu conceptul de talent. Însă activitatea 
recrutării personalului în funcţie de talent e una separată. Are loc în momentul 
în care decizi să faci o angajare. Celelalte activităţi cheie - definirea corectă a 
obiectivelor, concentrarea asupra punctelor forte şi găsirea locului potrivit - nu 
pot fi separate atât de uşor. Felul în care ai stabilit cuiva nişte obiective se 
împleteşte cu modul în care îl motivezi să ajungă la ele. Cum îl motivezi şi îl 
încurajezi e adesea o latură a unei discuţii mai ample, în care îl ajuţi de asemenea 
să descopere locul cel mai potrivit pentru el. Provocarea de a transforma 
talentul în performanţă implică îndeplinirea concomitentă a tuturor celor trei 
activităţi cheie. 


Managementul performanţei 


„Cum folosesc marii manageri ultimele 
trei chei, în fiecare zi, cu fiecare angajat?” 


Managerii de elită pe care Gallup i-a intervievat au descris o varietate de idei 
pentru folosirea ultimelor trei chei. Dar adevărata lor provocare consta în a 
reuşi să se disciplineze şi să aplice aceste idei cu fiecare angajat în parte, în 
ciuda tuturor presiunilor zilnice. Ei au reuşit acest lucru prin urmărirea unei 
rutine, o rutină de „management al performanţei”. Acest obicei, incluzând 
întruniri şi discuţii, i-a obligat să se menţină preocupaţi de progresul fiecărui 
individ, chiar dacă multe alte aspecte ale afacerii le solicitau atenţia în acelaşi 
timp. 

Rutina fiecărui manager era diferită, conform stilului personal. Totuşi, dincolo 
de această diversitate, am descoperit patru caracteristici comune ale „manage- 
mentului performanţei” în cazul marilor manageri, 

În primul rând, rutina este simplă. Managerilor de elită le displace complexi- 
tatea schemelor de evaluare a performanţei folosite de majoritatea companiilor. 
Nu vor să-şi piardă timpul încercând să descifreze termeni ciudaţi şi completând 
formulare birocratice. Preferă în schimb un format simplu care să le permită să 
se concentreze asupra dificultății reale: ce să spună fiecărui angajat şi cum 
anume s-o facă. 

În al doilea rând, rutina impune interacţiune frecventă între manager şi 
angajat. Nu este suficientă o întâlnire anuală sau chiar de două ori pe an, pentru 
a iua în discuţie performanța, stilul şi obiectivele unui angajat. Secretul stimulării 
unui angajat către excelenţă stă în detalii: detalii referitoare la necesităţile sale 
de recunoaştere, de relaţionare, detalii despre obiectivele sale, despre talentele/ 
non-talentele sale. O întrunire anuală nu poate avea în vedere toate aceste 
detalii. Ea se transformă într-o discuţie anostă despre „potenţial” şi „oportunităţi 
de perfecţionare”. Singura cale de a capta detaliul constă în întâlnirile ţinute cel 
puţin o dată pe trimestru, uneori chiar mai des. La aceste întâlniri, amănuntele 
referitoare la succese sau dificultăţi sunt proaspete în memorie. Angajatul poate 
vorbi despre modul în care l-a făcut să „se simtă” o anumită şedinţă sau 
interacţiune. Managerul îşi poate aduce aminte de respectiva şedinţă, poate 
sugera unele modificări de abordare sau un mod diferit de interpretare a 
aceluiaşi eveniment. Discuţia e mai vie, iar sfatul mai pragmatic. În plus, în 
săptămânile dintre aceste întâlniri, managerul şi angajatul sunt motivaţi să se 
concentreze asupra evenimentelor care au loc, pentru că fiecare dintre ei ştie 
că se apropie o discuţie pe această temă. Întrunirile frecvente vizând performanţa 

îi obligă, atât pe manager, cât şi pe angajat, să-şi menţină atenţia trează. (Dacă 
îţi faci griji apropo de timpul pierdut inevitabil cu aceste frecvente întâlniri, 
aminteşte-ţi că cei mai buni dintre manageri îşi petrec, în medie, doar o oră pe 
trimestru cu fiecare individ pentru a discuta despre performanţele sale.) 

În plus, întrunirile dese fac mult mai simplă abordarea unei probleme atât 
de delicate precum domeniile de slabă performanţă ale angajatului. Dacă vă 
întâlniți doar o dată sau de două ori pe an, eşti nevoit să-i arunci în spinare 
toate criticile dintr-o dată, ca pe o bombă. Dacă angajatul încearcă inevitabil să 
protesteze, trebuie să-ţi storci memoria după exemple care să-ţi susţină 
argumentaţia. Însă dacă vă întâlniți mai des, poţi evita aceste controverse. Îi poţi 
aduce la cunoştinţă, puţin câte puţin, care sunt domeniile sale de slabă 
performanţă, fiind în stare de fiecare dată să aduci exemple recente, edificatoare. 
Criticile tale vor fi mai uşor de înghiţit, iar discuţia mult mai productivă. 

În al treilea rând, rutina e direcţionată către viitor. Marii manageri folosesc 
într-adevăr performanţele din trecut pentru a descoperi stilul sau necesităţile 
unui individ. Totuşi, tendinţa lor firească este de a se ocupa de viitor. Vor mai 
degrabă să discute despre ce „va fi”, şi nu să îngăduie conversaţiei să alunece 
pe panta acuzațiilor şi a examinărilor care nu conduc nicăieri. Prin urmare, 
dacă primele zece minute ale întâlnirii pot fi folosite pentru o trecere în revistă, 
restul timpului e consacrat aspectului cu adevărat creativ: „Ce anume vrei să 
realizezi în următoarele luni? Ce instrumente de evaluare vom folosi? Care ţi se 
pare a fi calea cea mai eficientă către aceste obiective? Cum te pot ajuta?” În 
viziunea lor, acest tip de abordare este mult mai eficace, mai productiv şi mai 
convenabil. 

În ultimă instanţă, rutina îi cere angajatului să-şi urmărească propria 
performanţă şi evoluţie. În multe companii „evaluarea performanţei” e ceva ce 
i se întâmplă unui angajat. El e doar un observator pasiv, ce aşteaptă judecata 
managerului său. Dacă are noroc, i se poate cere să-şi facă o auto-apreciere 
înainte de a vedea cum îl apreciază compania. Dar chiar şi în acest caz, angajatul 
tinde să reacționeze. El ştie că scopul auto-aprecierii este de a servi ca reper 
de comparaţie pentru evaluarea managerului său. Aşa că auto-aprecierea sa 
devine un instrument de negociere - „Eu o să-mi dau note mai mari şi probabil 
că în cele din urmă vom ajunge pe undeva pe la mijloc” - şi nu o evaluare 
cinstită a propriilor performanţe. 

Cei mai buni dintre manageri resping această metodă. Ei vor o rutină care 
să le impună tuturor angajaţilor să-şi urmărească propria performanţă şi evoluţie. 
Vor ca angajatul să-şi noteze obiectivele, succesele, descoperirile. Aceste notițe 
nu sunt destinate evaluării sau criticii managerului său. Mai degrabă, scopul lor 
este de a-l ajuta pe angajat să-şi asume responsabilitatea propriei performanţe. 
Îi folosesc drept oglindă. E un mod de a se detaşa de sine însuşi. Folosind 
aceste date, el îşi poate da seama cum ar putea influenţa lucrurile şi poate 
evalua eficienţa iniţiativelor sale. Poate fi responsabil faţă de sine însuşi. 

În mod firesc, marii manageri doresc să discute cu angajaţii şi să cadă de 
acord asupra obiectivelor de performanţă pe care aceştia şi le stabilesc pe 
termen scurt, dar restul datelor — descoperirile făcute despre sine, descrierea 
noilor abilităţi căpătate, eventualele scrisori de recunoaştere pe care le-a primit 
- fac parte din documentele personale. Dacă angajatul e destul de norocos să 
aibă o relaţie bazată pe încredere cu managerul său, ar putea simţi că e cazul 
să împărtăşească toate aceste însemnări - succesele, eşecurile, punctele forte. 
Dar de fapt nu ăsta e scopul, ci acela de a încuraja angajatul să-şi înregistreze 
propria performanţă şi evoluţie. Scopul e auto-cunoaşterea. 

Cercetările recente în domeniul învăţării permanente relevă faptul că elevii 
rămân în şcoală o perioadă mai lungă şi învaţă mai mult dacă sunt stimulaţi 
să-şi înregistreze progresele. Marii manageri şi-au dat seama de acest lucru cu 
mult timp în urmă şi acum aplică acest principiu în cazul angajaţilor lor. 


Aceste patru caracteristici - simplitate, interacţiune frecventă, concentrarea 
asupra viitorului şi urmărirea propriilor performanţe - reprezintă fundamentul 
unei rutine eficiente pentru „managementul performanţei”. În rutina simplă 
prezentată mai jos, trecem în revistă câteva dintre întrebările pe care mulţi 
manageri de elită le pun pentru a-şi cunoaşte angajaţii, şi formatul pe care îl 
urmăresc de obicei. Scopul nostru nu e de a-ţi indica exact ce anume să spui, 
cum sau cui s-o spui, fiindcă ar fi ineficient şi artificial — vei dori fără îndoială 
să adaptezi întrebările şi instrumentele la propriul tău talent şi experienţă. 

Totuşi, dacă foloseşti această rutină simplă şi o introduci cu succes în 
propriul tău stil, îţi vei oferi cea mai bună ocazie posibilă de a defini rezultatele 
corecte, de a te concentra asupra punctelor forte şi de a ajuta fiecare individ să-şi 
găsească locul care i se potriveşte. 


RUTINA DE BAZĂ 


Interviul pentru depistarea punctelor forte 
La începutul fiecărui an sau la o săptămână-două după ce persoana a fost 
angajată, petrece-ţi o oră cu ea, punându-i următoarele zece întrebări: 


Q1 Ceţi-a plăcut cel mai mult la precedentul loc de muncă? Ce te-a făcut 
să vii aici? 
Ce anume te ţine aici(dacă este un angajat mai vechi)? 

Q2 Care crezi că sunt punctele tale forte? (aptitudini, cunoştinţe, talent) 

Q3 Dar punctele slabe? 

Q4 Care sunt obiectivele pe care ţi le-ai stabilit în prezent? (cifre şi termene) 

Q5 Cât de des ai vrea să ne întâlnim pentru a discuta despre progresele 
făcute? Eşti genul de om care îmi va spune ce simte sau va trebui să 
te întreb? 


194 FOLOSIREA CHEILOR: UN GHID PRACTIC 


Q6 Ai vreun obiectiv sau angajament personal despre care ai vrea să-mi 
spui? 

Q7 Care este recompensa cea mai valoroasă pe care ai primit-o vreodată? 
În ce consta valoarea ei? 

Q8 Ai avutvreun partener sau mentor eficace? De ce crezi că aceste relaţii 
au funcţionat atât de bine în cazul tău? 

Q9 Care sunt obiectivele tale în viitor privind evoluţia ta profesională? 
Există vreo aptitudine pe care ai vrea să i-o însuşeşti? Vrei să încerci 
ceva anume? Ce pot face eu pentru a te ajuta? 

Q10 Mai sunt lucruri despre care ai vrea să vorbim şi care ne-ar putea ajuta 
să lucrăm cât mai bine împreună? 


Principalul scop al acestei întâlniri este de a-i cunoaşte calităţile, obiectivele 
şi necesităţile, aşa cum le percepe el. Indiferent ce spune, chiar dacă nu-l 
aprobi, notează. Dacă vrei să-l ajuţi să fie productiv, trebuie să cunoşti punctul 
lui de pornire. Răspunsurile lui îţi vor spune în ce punct crede el că se află. În 
decursul anului, s-ar putea să fie cazul să-l ajuţi să-şi schimbe opiniile, dar la 
început trebuie să vezi modul lui de a privi lumea. 

În timpul interviului pentru depistarea punctelor forte, el îţi va spune cât de 
des vrea să vă întâlniți pentru a discuta despre progresele făcute (Q.5). Progra- 
mează prima întâlnire pentru evaluarea performanţelor la intervalul indicat de 
el. Vom presupune că răspunsul său va fi „o dată la trei luni”. 


Întâlnirile de planificare a performanţelor 


Pentru a-l ajuta să se pregătească, cere-i să-şi noteze, înaintea fiecărei 
întâlniri, răspunsurile la aceste trei întrebări: 


A. Ce măsuri ai luat? Aici ar trebui să figureze detalii referitoare la 
performanţele sale din ultimele trei luni. Ar trebui să includă aici cifre, 
clasamente, estimări şi termene limită, dacă e cazul. 

B. Ce descoperiri ai făcut? Descoperirile pot lua forma cursurilor de 
pregătire la care a participat sau pot fi pur şi simplu noi viziuni căpătate 
în urma vreunei prezentări pe care a făcut-o, a vreunei întruniri la care 
a participat sau chiar a unei cărţi pe care a citit-o. Indiferent de sursa 
lor, încurajează-l să-şi înregistreze propria evoluţie. 

C. Ce parteneriate ai construit? E vorba de relaţiile pe care şi le-a făcut — 
relaţii noi sau consolidarea celor existente. Pot fi relaţii cu colegi sau 
clienţi, relaţii profesionale sau personale. De el depinde. Indiferent de 
decizia lui, e important să-şi asume responsabilitatea pentru formarea 
cercului de oameni din jurul său, în interiorul sau în afara companiei. 


La începutul întâlnirii, pune-i întrebările A, B şi C. Notează-ţi răspunsurile lui 
şi păstrează un exemplar. Şi el ar trebui să-şi păstreze unul. Dacă el doreşte să-ţi 

împărtăşească toate răspunsurile lui scrise, e foarte bine, dar nu i-o cere tu. 
Oricum ar fi, foloseşte-i răspunsurile ca punct de plecare pentru discuţia despre 
performanţele sale din ultimele trei luni. 

După circa zece minute, direcţionează discuţia către viitor, punând urmă- 
toarele întrebări: 


D. Care e principala ta preocupare? Care îi sunt obiectivele de bază 
pentru următoarele trei luni? 

E. Ce noi descoperiri îți propui să faci? Ce anume doreşte să mai înveţe 
în următoarele trei luni? 

F. Ce noi parteneriate speri să construieşti? Cum intenţionează să-şi 
constituie cercul de oameni din jur în următoarele trei luni? 


S-ar putea ca termeni precum „descoperire” sau „parteneriat” să nu se 
potrivească stilului tău sau culturii companiei. Vei ştii să alegi termenii corecţi. 
Însă oricare ar fi cuvintele alese, asigură-te că discuţia voastră referitoare la 
următoarele sale trei luni trece dincolo de simplele obiective de îndeplinit. 
Sugerează-i să-şi noteze răspunsurile. Ar trebui să vorbiţi pe marginea lor, să le 
aprobi şi apoi să-ţi păstrezi un exemplar. Răspunsurile lui vor servi acum drept 
repere a ceea ce aştepţi de la el în următoarele trei luni. 

După ce s-a mai scurs încă un interval de trei luni, cere-i să-şi noteze 
răspunsurile la întrebările A, B şi C, şi din nou, la cea de-a doua întâlnire de 
evaluare a performanţelor, pune-i aceste trei întrebări şi foloseşte-i răspunsurile 
pentru a stimula discuţia despre prestaţia sa. Apoi treceţi iute la o discuţie 
despre viitor şi pune-i întrebările D, E şi F - din nou, va fi folositor dacă veţi nota 
amândoi răspunsurile şi veţi păstra câte un exemplar din aceste notițe. Pe 
măsură ce vorbiţi despre succesele, dificultăţile şi obiectivele sale, încearcă să 
menţii atenţia asupra atuurilor sale stabilind aşteptări care să i se potrivească, 
ajutându-l să-şi perfecţioneze stilul şi discutând despre modul în care îl poţi 
sprijini. 

Reia această rutină în următorul interval de trei luni şi apoi în cel care 
urmează, până la încheierea anului. 

La sfârşitul acestui ciclu, va trebui să vă fi întâlnit de cel puţin patru ori, să-i 
fi trecut în revistă progresele din urmă şi să fi plănuit în detaliu progresele 
viitoare. Ai aflat mai multe despre ceea ce nu-i place şi probabil ai folosit aceste 
cunoştinţe pentru a-l ajuta să-şi identifice mai clar adevăratele puncte tari şi 
slabe. Poate că deja şi-a schimbat unele opinii sau necesităţi. l-ai fost alături în 
unele momente dificile dar şi cu ocazia unor succese, V-aţi contrazis apropo 
de unele lucruri şi aţi căzut de acord asupra multor aspecte. Dar indiferent de 
ce s-a întâmplat, sunteţi acum parteneri în toată regula. Întâlnindu-l frecvent, 
ascultându-l, dându-i atenţie, sfătuindu-l şi făcând planuri împreună, ai devenit 
cu adevărat interesat de succesul lui. Şi, foarte important, el a înregistrat toate 
aceste lucruri. 

Întrebări pentru descoperirea carierei 


La un moment dat, în timpul întâlnirilor voastre pentru evaluarea perfor- 
manţei, angajatul ar putea dori să discute despre opţiune sale în privinţa carierei. 
S-ar putea să te întrebe încotro crezi că ar trebui să se îndrepte. O discuţie 
corectă despre carieră se epuizează rar într-o singură întâlnire. De obicei, necesită 
multe dezbateri variate. Oricare ar fi modul ales pentru aceste conversații — şi 
fiecare va fi unică, în funcţie de potenţialul şi performanţele fiecărui individ — 
e cazul să te asiguri că, în timp, se vor întâmpla două lucruri. Mai întâi, angajatul 
trebuie să aibă o viziune din ce în ce mai clară asupra aptitudinilor, cunoştinţelor 
şi talentelor sale. Dacă nu o are, nu te vei putea baza pe el ca partener atunci 
când chibzuiţi împreună următorii paşi ai carierei lui. În al doilea rând, trebuie 
să înţeleagă în detaliu ce presupune următoarea treaptă şi de ce crede că va 
excela în respectivul domeniu. 

El trebuie să ajungă să înţeleagă singur toate aceste lucruri. Dar îi poţi oferi 
o mână de ajutor. Poţi folosi următoarele cinci întrebări pentru descoperirea 
carierei, în momente diferite, pentru a-i stimula raţionamentul: 


Q1 Cum ai descrie succesul în postul tău actual? 
ÎI poţi măsura? 
lată ce cred eu despre asta. (Adaugi aici propriile comentarii.) 
Q2 Ce anume faci pentru a fi atât de bun? 
Ce îţi sugerează asta legat de aptitudinile, cunoştinţele şi talentele 
tale? 
lată ce cred eu. (Adaugi propriile comentarii.) 
Q3 Ce anume din ceea ce faci acum îţi place cel mai mult? 
De ce? 
Q4 Cu ce aspecte ale postului actual ai dificultăţi? 
Ce îţi sugerează asta legat de aptitudinile, cunoştinţele şi talentele 
tale? 
Ce putem face pentru a evita aceste dificultăţi? 
Cursuri de instruire? Repoziţionare? Sistem de sprijin? Parteneriat? 
Q5 Care ar fi postul perfect pentru tine? 
Imaginează-te în acel post. E ora trei după-amiaza, într-o marţi. Cu ce 
te ocupi? 
De ce te-ar pasiona atât de mult? 
lată ce cred eu. (Adaugi propriile comentarii.) 


Aceste întrebări, puse de-a lungul anului, vor funcţiona ca indicii pentru 
raţionamentul detaliat al angajatului asupra prestaţiei sale. Doreşte oare să-şi 
construiască o carieră evoluând în interiorul aceluiaşi post? Vrea să capete un 
alt post? În acest caz, ce avantaje şi ce satisfacţie va avea de pe urma lui? Aceste 

cinci întrebări nu vor furniza neapărat şi răspunsurile. Dar, puse în mod corect, 
la momentul potrivit, îl vor ajuta pe angajat să-şi direcţioneze ideile şi să cunoască 
şi opiniile tale. Împreună cu el, vei trage concluzii clare despre performanţele 
sale prezente şi despre potenţialul său. Împreună veţi lua acum decizii mai 
bune referitoare la viitorul său. 


Propriile tale „chei” 


„Oare un angajat poate folosi aceste chei?” 


Nici un manager nu poate determina un angajat să fie productiv. Managerii 
sunt doar nişte catalizatori. Ei pot grăbi reacţia dintre talentul angajatului şi 
necesităţile clientului/companiei. Ei pot ajuta angajatul să-şi afle calea cu cele 
mai puţine obstacole către îndeplinirea obiectivelor sale. Ei îl pot ajuta să-şi 
proiecteze cariera. Dar nu pot face nimic din toate astea fără un efort major din 
partea angajatului. În lumea managerilor de elită, angajatul e vedeta. Managerul 
este impresarul. Şi, la fel ca în artele spectacolului, impresarul îşi pune mari 
speranţe în vedetele sale. 

lată ce aşteaptă marii manageri de la orice angajat talentat: 


e Priveşte în oglindă de câte ori ai ocazia. Foloseşte orice instrumente 
de feedback puse la dispoziţie de companie pentru a afla mai multe 
despre tine şi despre felul în care te văd cei din jur. 

e  Reflectează. la-ţi un răgaz de douăzeci sau treizeci de minute în fiecare 
lună şi trece în revistă ultimele câteva săptămâni. Ce ai realizat? Ce ai 
învăţat? Ce anume ţi-a displăcut? Ce ţi-a plăcut? Ce sugerează toate 
aceste lucruri despre tine şi talentele tale? 

e  Descoperă-te. În timp, îţi dai seama tot mai bine de aptitudinile, 
cunoştinţele şi talentele tale. Foloseşte această cunoaştere din ce în ce 
mai profundă pentru a alege postul care ţi se potriveşte, pentru a fi un 
partener mai bun, pentru a-ţi direcţiona instruirea şi opţiunile de evoluţie. 

e  Construieşte-ţi cercul de oameni cu care intri în contact. În timp, 
identifică tipul de relaţii care te avantajează. Caută acest gen de relaţii. 

e  Înregistrează-ţi progresele. Consemnează ce ai învăţat şi ce ai descoperit. 

e  Cucereşte-ţi colegii făcând ceva bun. De la locul de muncă nu pleci 
niciodată fără să laşi ceva în urmă. ÎI faci ceva mai bun sau ceva mai 
rău. Fă-l ceva mai bun. 


SĂ ZICEM CĂ LUCREZI PENTRU UN ADEPT AL „MANAGEMENTULUI 
TRADIȚIONAL”... SAU CHIAR MAI RĂU 


Marii manageri sunt totuşi o minoritate. Puţini angajaţi au norocul să lucreze 
pentru un „superşef” — combinaţia perfectă de căldură şi fermitate, sprijin şi 
autoritate, un manager care îi înțelege, îi acceptă cu toate imperfecţiunile lor, 
şi ştie cum să-i stimuleze chiar şi în dimineţile cele mai apatice. 

De fapt, majoritatea angajaţilor lucrează pentru un manager care vrea cu 
adevărat să se poarte bine cu oamenii săi, care ar vrea să-i vadă excelând, dar 
nu prea ştie cum s-o facă. Poate că pierde prea mult timp spunându-le angajaţilor 
ce să facă şi nu destul timp ca să afle nevoile unice ale fiecărui individ în parte. 
Poate că vrea să-şi perfecţioneze oamenii predându-le propriul său mod de a 
face lucrurile. Poate că, în mod naiv, tratează pe fiecare aşa cum ar vrea el să 
fie tratat. Poate că e bine intenţionat dar prea ocupat ca să găsească timp 
pentru a sta de vorbă cu toţi angajaţii despre performanţa lor. Sau poate că nu-i 
atât de bine intenţionat. Poate că dispreţuieşte oamenii, nu are încredere în ei, 
îşi însuşeşte succesele lor şi îi învinuieşte pentru eşecurile lui. 

Dacă lucrezi pentru asemenea manageri, ce poţi să faci? Ce poţi face să-l 
ajuţi să te stimuleze? Chiar dacă nu-ţi putem oferi o soluţie minune, avem 
câteva indicaţii de „întrebuinţare” a managerului. 


A. Dacă managerul tău e prea ocupat pentru a sta de vorbă cu tine despre 
performanța sau obiectivele tale... programează-ţi cu el o întâlnire de evaluare 
a performanţelor. la povara planificării de pe umerii lui şi spune-i că vei face tu 
dinainte desfăşurătorul întâlnirii, pentru a folosi timpul petrecut împreună în 
mod cât mai eficient. Vei pregăti o scurtă trecere în revistă a ultimelor trei luni, 
activităţile tale, descoperirile făcute, noile tale parteneriate. Vei dori apoi să 
discuţi cu el despre următoarele trei luni — adică despre principalele tale 
preocupări, noile descoperiri şi noile relaţii pe care vrei să le faci. Tot ce are el 
de făcut e să se prezinte la întâlnire şi să-ţi acorde atenţie, timp de patruzeci 
şi cinci de minute. 

Dacă anulează mereu întâlnirea programată sau nu are nimic să-ţi spună 
în timpul ei, atunci problema ta nu e faptul că el e prea ocupat, ci că e un 
manager prost. Confruntat cu această problemă, nu ai prea multe opţiuni. Dacă 
îţi iubeşti munca şi simţi că o faci cum trebuie, poate că ar trebui pur şi simplu 
să îl tolerezi. Alternativa ar fi să faci o schimbare, lucru pe care îl vom discuta 
la punctul E. 


B. Dacă managerul te obligă să faci lucrurile în felul lui... probabil că 
se concentrează prea mult asupra procesului. Alege un moment, poate în 
timpul întâlnirii de evaluare a performanţelor, şi spune-i că ai dori să-ţi defineşti 
slujba mai degrabă prin rezultatele obţinute decât prin paşii urmaţi. Întreabă-l 
ce rezultate va folosi pentru a-ţi evalua succesul. Cu ocazia acestei discuţii, 
vorbeşte-i despre stilul tău care, chiar dacă e diferit de al lui, îţi va îngădui totuşi 
să obţii rezultatele aşteptate. Scopul tău nu este de a-l convinge că stilul tău e 
mai bun decât al lui, ci pur şi simplu că e cel mai eficient mod pentru tine de 
a atinge nişte obiective convenite de amândoi. Privit din această perspectivă, 
stilul lui, indiferent cât de bun i-ar părea, nu poate fi aplicabil. 

Desigur, s-ar putea ca nu asta să fie problema - concentrarea asupra 
paşilor în locul obiectivelor. Poate că te obligă să faci lucrurile aşa cum le face 

„Oare un angajat poate folosi aceste chei?” 


Nici un manager nu poate determina un angajat să fie productiv. Managerii 
sunt doar nişte catalizatori. Ei pot grăbi reacţia dintre talentul angajatului şi 
necesităţile clientului/companiei. Ei pot ajuta angajatul să-şi afle calea cu cele 
mai puţine obstacole către îndeplinirea obiectivelor sale. Ei îl pot ajuta să-şi 
proiecteze cariera. Dar nu pot face nimic din toate astea fără un efort major din 
partea angajatului. În lumea managerilor de elită, angajatul e vedeta. Managerul 
este impresarul. Şi, la fel ca în artele spectacolului, impresarul îşi pune mari 
speranţe în vedetele sale. 

lată ce aşteaptă marii manageri de la orice angajat talentat: 


e Priveşte în oglindă de câte ori ai ocazia. Foloseşte orice instrumente 
de feedback puse la dispoziţie de companie pentru a afla mai multe 
despre tine şi despre felul în care te văd cei din jur. 

e  Reflectează. la-ţi un răgaz de douăzeci sau treizeci de minute în fiecare 
lună şi trece în revistă ultimele câteva săptămâni. Ce ai realizat? Ce ai 
învăţat? Ce anume ţi-a displăcut? Ce ţi-a plăcut? Ce sugerează toate 
aceste lucruri despre tine şi talentele tale? 

e  Descoperă-te. În timp, îţi dai seama tot mai bine de aptitudinile, 
cunoştinţele şi talentele tale. Foloseşte această cunoaştere din ce în ce 
mai profundă pentru a alege postul care i se potriveşte, pentru a fi un 
partener mai bun, pentru a-ţi direcţiona instruirea şi opțiunile de evoluţie. 

e  Construieşte-ţi cercul de oameni cu care intri în contact. În timp, 
identifică tipul de relaţii care te avantajează. Caută acest gen de relaţii. 

e  Înregistrează-ţi progresele. Consemnează ce ai învăţat şi ce ai descoperit. 

e  Cucereşte-ţi colegii făcând ceva bun. De la locul de muncă nu pleci 
niciodată fără să laşi ceva în urmă. ÎI faci ceva mai bun sau ceva mai 
rău. Fă-l ceva mai bun. 


Să ZICEM CĂ LUCREZI PENTRU UN ADEPT AL „MANAGEMENTULUI 
TRADIȚIONAL”... SAU CHIAR MAI RĂU 


Marii manageri sunt totuşi o minoritate. Puţini angajaţi au norocul să lucreze 
pentru un „superşef” - combinaţia perfectă de căldură şi fermitate, sprijin şi 
autoritate, un manager care îi înţelege, îi acceptă cu toate imperfecţiunile lor, 
şi ştie cum să-i stimuleze chiar şi în dimineţile cele mai apatice. 

De fapt, majoritatea angajaţilor lucrează pentru un manager care vrea cu 
adevărat să se poarte bine cu oamenii săi, care ar vrea să-i vadă excelând, dar 
nu prea ştie cum s-o facă. Poate că pierde prea mult timp spunându-le angajaţilor 
ce să facă şi nu destul timp ca să afle nevoile unice ale fiecărui individ în parte. 
Poate că vrea să-şi perfecţioneze oamenii predându-le propriul său mod de a 
face lucrurile. Poate că, în mod naiv, tratează pe fiecare aşa cum ar vrea el să 
fie tratat. Poate că e bine intenţionat dar prea ocupat ca să găsească timp 
pentru a sta de vorbă cu toţi angajaţii despre performanţa lor. Sau poate că nu-i 
atât de bine intenţionat. Poate că dispreţuieşte oamenii, nu are încredere în ei, 
îşi însuşeşte succesele lor şi îi învinuieşte pentru eşecurile lui. 

Dacă lucrezi pentru asemenea manageri, ce poţi să faci? Ce poţi face să-l 
ajuţi să te stimuleze? Chiar dacă nu-ţi putem oferi o soluţie minune, avem 
câteva indicaţii de întrebuințare” a managerului. 


A. Dacă managerul tău e prea ocupat pentru a sta de vorbă cu tine despre 
performanţa sau obiectivele tale... programează-ţi cu el o întâlnire de evaluare 
a performanţelor. la povara planificării de pe umerii lui şi spune-i că vei face tu 
dinainte desfăşurătorul întâlnirii, pentru a folosi timpul petrecut împreună în 
mod cât mai eficient. Vei pregăti o scurtă trecere în revistă a ultimelor trei luni, 
activităţile tale, descoperirile făcute, noile tale parteneriate. Vei dori apoi să 
discuţi cu el despre următoarele trei luni - adică despre principalele tale 
preocupări, noile descoperiri şi noile relaţii pe care vrei să le faci. Tot ce are el 
de făcut e să se prezinte la întâlnire şi să-ţi acorde atenţie, timp de patruzeci 
şi cinci de minute. 

Dacă anulează mereu întâlnirea programată sau nu are nimic să-ţi spună 
în timpul ei, atunci problema ta nu e faptul că el e prea ocupat, ci că e un 
manager prost. Confruntat cu această problemă, nu ai prea multe opţiuni. Dacă 
îţi iubeşti munca şi simţi că o faci cum trebuie, poate că ar trebui pur şi simplu 
să îl tolerezi. Alternativa ar fi să faci o schimbare, lucru pe care îl vom discuta 
la punctul E. 


B. Dacă managerul te obligă să faci lucrurile în felul lui... probabil că 
se concentrează prea mult asupra procesului. Alege un moment, poate în 
timpul întâlnirii de evaluare a performanţelor, şi spune-i că ai dori să-ţi defineşti 
slujba mai degrabă prin rezultatele obţinute decât prin paşii urmaţi. Întreabă-l 
ce rezultate va folosi pentru a-ţi evalua succesul. Cu ocazia acestei discuţii, 
vorbeşte-i despre stilul tău care, chiar dacă e diferit de al lui, îţi va îngădui totuşi 
să obţii rezultatele aşteptate. Scopul tău nu este de a-l convinge că stilul tău e 
mai bun decât al lui, ci pur şi simplu că e cel mai eficient mod pentru tine de 
a atinge nişte obiective convenite de amândoi. Privit din această perspectivă, 
stilul lui, indiferent cât de bun i-ar părea, nu poate fi aplicabil. 

Desigur, s-ar putea ca nu asta să fie problema - concentrarea asupra 
paşilor în locul obiectivelor. Poate că te obligă să faci lucrurile aşa cum le face 

el doar pentru că îi place senzaţia de putere şi control. Dacă te poţi adapta la 
stilul lui fără a face compromisuri vizavi de propria-ţi integritate, foarte bine; 
altminteri, ai putea dori să cauţi un nou loc de muncă. 


C. Dacă managerul te apreciază inadecvat sau în momente nepotrivite... 
poţi sugera nişte alternative. Nu e întotdeauna simplu de vorbit despre asta. De 
fapt, a-i spune managerului tău că ai prefera să fii apreciat în particular mai 
degrabă decât în public, poate părea uneori arogant şi vanitos. Şi de data 
aceasta, trebuie să-ţi alegi cu grijă momentul în care îi spui. N-ar fi probabil 
înţelept şi nici prea delicat să-l corectezi imediat după ce a adunat întreaga 
echipă să-ţi celebreze succesul — Mark S, agentul de asigurări din capitolul 5, 
şi-a „trezit” managerul când a părăsit furtunos locul serbării. Totuşi, n-am 
recomanda această abordare. Mai bine îi spui atunci când discutaţi toate aspectele 
prestaţiei tale, poate în cursul unei întâlniri obişnuite de evaluare a performanţei 
(şi n-ar strica dacă i-ai mulţumi pentru bunele intenţii). Asta îi va demonstra că 
te-ai gândit atent ce anume ceri de la el şi îi va oferi ocazia să asimileze ceea 
ce i-ai spus în stilul său managerial. 

Dacă problema ţine mai puţin de tipul inadecvat al aprecierii, şi mai mult 
de faptul că nu eşti apreciat în nici un fel, va trebui să supravieţuieşti cât mai 
mult posibil din propriile resurse. Dacă eşti o natură auto-suficientă, s-ar putea 
să trăieşti destulă vreme fără nici un fel de recunoaştere. Totuşi, majoritatea 
indivizilor şi-ar pierde curând energia şi, confruntaţi cu un asemenea mediu 
lipsit de orice recunoaştere, ar putea avea în vedere schimbarea locului de 
muncă. 


D. Dacă managerul te întreabă mereu ce faci şi ce simţi, sau intervine 
în alte moduri... sugerează cumva că nu ţi se par utile aceste întrebări. E o 
chestiune delicată pentru că nu vrei să pari nesupus sau ca şi cum tu ai fi 
managerul lui. Dar întreabă dacă e în regulă ca tu să îl cauţi mai puţin frecvent 
decât o face el. Spune-i că nu are nici o legătură cu el, că speri doar să lucrezi 
ceva mai autonom şi că, dacă aţi putea programa întâlnirile în funcţie de 
programul tău şi nu al lui, atunci ai putea fi probabil mult mai productiv. Sigur, 
e o situație delicată, dar dacă vei folosi cuvinte lipsite de ambiguitate şi patetism, 
precum „Aş vrea să ne întâlnim o dată la două săptămâni mai degrabă decât 
o dată la două zile”, ai putea reuşi să ajungi la un acord convenabil pentru 
amândoi. 

Dacă managerul tău se amestecă mereu pentru că are suspiciuni legate de 
tine, cuvintele lipsite de echivoc şi patetism nu vor avea nici un efect. Va trebui 
să apelezi la o cu totul altă strategie — să-ţi iei transferul. 


E. Dacă problemele pe care le-am discutat sunt de o cu totul altă natură, 
cu alte cuvinte, dacă managerul te ignoră consecvent, nu are încredere în 
tine, îşi atribuie succesele tale, te învinuieşte pentru eşecurile lui sau nu te 

respectă... atunci ieşi de sub autoritatea lui. Ai putea căuta un alt post în 
aceeaşi companie sau pur şi simplu să pleci. Da, s-ar putea să iei decizia de a 
rămâne pe loc încă şase luni, în speranţa că el va fi cel care va pleca. Da, 
avantajele generoase oferite de companie s-ar putea să-ţi aline suferinţa destul 
pentru a-ţi face situaţia tolerabilă. Da, s-ar putea să ai ocazia să vorbeşti cu şeful 
managerului tău sau cu cei de la departamentul de resurse umane. Dar nu te 
amăgi. Dacă purtarea lui a fost neschimbată de-a lungul timpului, nu şi-o va 
modifica prea mult. Unii manageri pur şi simplu n-ar trebui să fie manageri. 
Comportamentul lor nu e cauzat de neînțelegeri sau de bune intenţii greşit 
direcționate. De vină e lipsa de talent (ori vreo nevroză). Pentru că în mentalul 
lor nu există acele magistrale cu patru benzi de care ar fi nevoie, ei vor lua 
totdeauna decizii greşite. Întotdeauna vor fi suspicioşi, vor avea tendinţa de a 
supraveghea totul, de a se amesteca şi a inhiba iniţiativele. O fac pentru că asta 
e natura lor. Nici tu, nici această carte şi nici săptămâni întregi de instruire nu 
le vor oferi forţa, respectul de sine şi siguranţa de care au nevoie pentru a fi 
manageri de elită. 

Am vrea să-ţi putem spune „Nu te îngrijora. Mergi mai departe cu 
perseverenţă. Bazează-te pe propriul tău talent şi vei avea performanţe foarte 
bune.” Dar n-o putem face. Ai putea reuşi să supravieţuieşti o vreme situaţiei, 
în speranţa că managerul îşi va dovedi singur neputinţa şi va fi concediat. Dar, 
în lipsa unui bun manager, nu vei putea rezista multă vreme. Aşa cum a 
demonstrat această carte, în strădania de a-ţi transforma talentele în performanţă, 
şeful tău direct e un partener important. Dacă eşti oropsit cu unul cu adevărat 
slab, nu vei da niciodată ce ai mai bun în tine. Indiferent cât de mult ţi-ai iubi 
slujba, pleacă, şi cât mai repede. Meriţi ceva mai bun. 


Chei speciale 


„Ce poate face compania pentru a crea 
un mediu prietenos managerilor de elită?” 


Am afirmat că un angajat se poate alătura unei companii din cauza 
prestigiului şi reputației acesteia, dar că relaţia sa cu şeful său direct e cea care 
determină cât de mult va rămâne şi cât de productiv va fi în toată această 
perioadă. Am spus că managerul este pionul de bază în transformarea talentului 
fiecărui angajat în performanţă. Şi că managerii fac dintr-o companie ceea ce 
este. 

Totul e adevărat. Din punctul de vedere al angajatului, managerul are 
într-adevăr mai multă importanţă decât compania. Totuşi, compania deţine 
foarte multă putere. Marii manageri nu se pot opune singuri conducerii 
tradiţionale. Numai efortul întregii companii o poate îndepărta definitiv. 

În majoritatea companiilor, managementul tradiţional rămâne adânc înrădă- 
cinat. Chiar dacă mulţi manageri nu sunt poate de acord cu unele dintre aspectele 
sale fundamentale de genul - fiecare individ are un potenţial nelimitat; ajută 
fiecare persoană să-şi depăşească punctele slabe; tratează-i pe ceilalţi aşa cum 
ai vrea tu să fii tratat — aceste principii încă supraviețuiesc. Ele sunt ferm păstrate 
de o reţea întreagă de politici, practici şi limbaje. Această reţea împânzeşte 
compania, influențând modul în care angajaţii sunt selectaţi, instruiți, plătiţi, 
pedepsiţi sau promovați. Singuri, marii manageri pot face doar mici paşi în 
direcţia opusă, dar nu pot parcurge tot drumul până la capăt. Indiferent de calea 
pe care încearcă să meargă, mai devreme sau mai târziu se vor lovi de o uşă 
dincolo de care se află vreo regulă, sau vreun sistem care îi opreşte din drum: 

„Nu poţi retribui astfel angajaţii.” 

„Nu poţi promova un om dacă n-are mai mult de trei ani experienţă.” 

„Nu-ţi tratezi toţi angajaţii la fel. Nu e corect.” 

„Ai aici noul nostru sistem de management al performanţei. Asigură-te ca 
fiecare angajat să fie instruit şi să aibă toate aceste competenţe.” 

„Nu-i poţi oferi această funcţie. Nu are nici un subordonat.” 

Managementul tradiţional e baricadat în spatele unui zid al sistemelor de 
selecţie, instruire, retribuire şi management al performanţei. Singurul mod de 
a o îndepărta definitiv este înlocuirea acestor sisteme. Şi numai compania o 
poate face. 

Pornind de la cele Patru Chei despre care am discutat, iată mai jos câteva 
din cheile de bază pe care managementul unei companii le poate folosi pentru 
a străbate baricadele impuse de înţelepciunea tradiţională. 

A. Concentrează-te asupra rezultatelor: Rolul unei companii este să 
identifice obiectivul dorit. Rolul individului este să găsească cele mai bune 
mijloace posibile pentru a atinge acel obiectiv. De aceea, companiile puternice 
devin experte în ce priveşte destinaţia, lăsând individului emoția drumului parcurs 
până acolo. 


Pe cât posibil, defineşte fiecare post în termeni de rezultate. 


Găseşte o cale de a clasifica, categorisi sau ierarhiza cât mai multe din 
aceste rezultate. Evaluarea îmbunătăţeşte totdeauna performanţa. 


Cele mai importante patru rezultatele emoţionale pentru un client sunt 
corectitudinea, accesibilitatea, parteneriatul şi consilierea. Analizează 
fiecare post din companie şi identifică de ce anume este nevoie pentru 
a se atinge aceste rezultate. La cursurile de instruire, explică în ce mod, 
treptele standard ale slujbei duc la unul sau mai multe din aceste 
rezultate emoţionale. Explică de asemenea unde, cum şi de ce angajaţii 
trebuie să-şi folosească discreţia pentru a crea aceste rezultate. 


Responsabilizează managerii pentru răspunsurile angajaţilor lor la cele 
douăsprezece întrebări prezentate în Capitolul 1. Aceste întrebări 
reprezintă o măsură foarte importantă a rezultatelor. Deşi nu am sfătui 
ca managerii să fie plătiţi în funcţie de răspunsurile oferite de angajaţii 
lor, managerii ar trebui să folosească aceste douăsprezece întrebări ca 
parte a evaluării generale a performanţei lor. 


B. Preţuieşte performanţa de cel mai înalt nivel, în fiecare rol: În 
companiile puternice, fiecare slujbă, practicată la nivel de excelenţă, este 
respectată. Dacă doreşti să înţelegi cultura unei companii, uită-te mai întâi la 
„eroii” ei. 


În fiecare rol unde e posibil, stabileşte diferite niveluri de realizare. 
Identifică criterii specifice de promovare de la un nivel la altul. Răsplăteşte 
progresul cu plachete, certificate sau diplome. Priveşte cu seriozitate 
fiecare nivel. 


În fiecare rol unde e posibil, instituie grile extinse de salarizare. Identifică 
criterii specifice de promovare în interiorul fiecărei grile. Explică limpede 
motivul reducerii salariale la trecerea de la o grilă la alta. 

Evidenţiază rezultatele cele mai bune ale unor angajaţi. Multora le place 
să concureze cu ei înşişi. Proiectează un sistem care să permită fiecărei 
persoane să-şi înregistreze propriile performanţe, lunar sau trimestrial. 
Foloseşte acest sistem pentru a evidenția lunar sau trimestrial performanţe 
lor cele mai bune, atunci când au loc. Un număr tot mai mare de astfel 
de performanţe personale înseamnă de fapt, o companie tot mai 
puternică. 

FOLOSIREA CHEILOR: UN GHID PRACTIC 


C. Studiază-i pe cei mai buni: Companiile puternice învaţă de la angajaţii 
lor cei mai buni. Descoperirea celor mai eficiente practici din interiorul companiei 
e unul dintre cele mai importante ritualuri. 


Începe cu posturile cele mai importante şi studiază-i pe cei mai buni 
angajaţi. Construieşte un profil al talentului necesar pentru fiecare post 
în parte. Asta te va ajuta să alegi cât mai mulţi oameni care să semene 
cu cei mai buni angajaţi ai tăi. 

Ai grijă ca toate cursurile de instruire să cuprindă tot ceea ce ai aflat 
despre excelenţă în fiecare rol. 

Iniţiază o „universitate” internă. Principala funcţie a acestei universităţi 
ar trebui să vizeze asigurarea unui forum pentru expunerea modului în 
care îşi fac treaba cei mai buni oameni ai tăi. Pe cât posibil, fiecărui 
angajat trebuie să i se împărtăşească mentalitatea, acţiunile şi satisfacţiile 
celor mai buni dintre angajaţi, indiferent de postul ocupat. Angajaţii tăi 
pot învăţa multe alte lucruri în această „universitate”- politici, reguli, 
tehnici - dar principalul obiectiv ar trebui să fie o prezentare a celor 
mai bune practici interne. Ţine minte, această „universitate” poate fi 
oricât de flexibilă, neconvenţională, conform măsurii şi complexităţii 
propriei tale întreprinderi — important este să se înveţe de la cei mai 
buni într-un mod programat, disciplinat. 


D. Predă limbajul managerilor de elită: limbajul influenţează gândirea. 
Gândirea influenţează comportamentul. Companiile trebuie să modifice limbajul 
angajaţilor dacă vor să le schimbe comportamentul. Companiile puternice fac 
din limbajul marilor manageri, „limbajul comun” al companiei. 


Învaţă-i pe ceilalţi cele Patru Chei ale marilor manageri. Cu accent 
deosebit pe diferenţa dintre aptitudini, cunoştinţe şi talente. Asigură-te 
că oamenii ştiu că toate meseriile făcute la nivel de excelenţă necesită 
talent, că talentul reprezintă orice model recurent de gândire simţire şi 
comportament, şi că talentele sunt extrem de greu de învăţat. 
Schimbă practicile de recrutare, fişele de post şi cerinţele CV-ului pentru 
a reflecta importanţa strategică şi definiţia mai largă a talentului. 
Restructurează conţinutul cursurilor de instruire pentru a reflecta 
diferenţa dintre aptitudini, cunoştinţe şi talente. O companie puternică 
ştie clar ce anume poate fi învăţat şi ce nu. 

Îndepărtează elementul corectiv din instruire. Trimite-i cei mai talentaţi 
oameni să deprindă noi aptitudini şi cunoştinţe care să le întregească 
talentele. Nu mai trimite oameni mai puţin talentaţi pentru a fi „remediaţi” 
la cursuri de instruire. 

Oferă fiecărui angajat beneficiul feedback-ului. Trebuie să ştii că 
cercetările complexe în rândul angajaţilor, profilurile personalităţii şi 

sistemele de evaluare a performanţei sunt toate folositoare, atâta timp 
cât se concentrează asupra unui mod de a ajuta individul să se înţeleagă 
mai bine pe sine şi să evolueze pe baza atuurilor sale. Nu le folosi dacă 
se concentrează pe identificarea aspectelor care trebuie corectate. 

e Treci la rutina de „management al performanţei” folosită de marii 
manageri. 


Aceste chei de bază, chiar dacă nu pot înlocui managerii de elită, reprezintă 
un instrument valoros. Dacă nu sunt folosite, vor permite înţelepciunii tradiţionale 
să creeze un climat ostil marilor manageri. Cu fiecare politică, sistem şi limbaj 
construite în jurul principiilor sale fundamentale, conducerea tradiţională înăbuşe 
vocile care i se opun, obligând fiecare manager de elită să-şi pună la îndoială 
chiar şi cele mai fervente convingeri. Într-un asemenea climat, marii manageri 
nu pot evolua. Nu-şi pot aplica intuiţiile în practică. Sunt prea ocupați să-şi 
păstreze capul limpede şi să supravieţuiască. 

Folosite însă cu succes, aceste secrete modifică climatul întregii companii, 
care devine favorabil marilor manageri, întărindu-le viziunea şi stimulându-i să 
experimenteze şi să perfecţioneze. În acest climat marii manageri vor prospera, 
angajaţii vor excela, iar compania va evolua permanent. lar managementul 
tradiţional va fi dezrădăcinat pentru totdeauna. 


Forte convergente 

Marii manageri fac toate aceste lucruri să pară foarte simple. Nu trebuie 
decât să-ţi alegi oamenii în funcţie de talent, să stabileşti corect rezultatele, să 
te concentrezi asupra punctelor forte şi apoi, pe măsură ce individul evoluează, 
să-l încurajezi să-şi găsească postul potrivit. Urmează aceste câteva etape cu 
fiecare dintre angajaţi, şi departamentul, secţia sau compania ta vor genera 
permanent excelenţă. E aproape inevitabil. 

Noi ştim însă, aşa cum ştii şi tu, că nu e chiar aşa. E foarte greu să-i conduci 
pe alţii cu pricepere. Esenţa acestui rol stă în efortul de a echilibra interesele 
contradictorii ale companiei, ale clienţilor, angajaţilor, ba chiar şi cele personale. 
Îl satisfaci pe unul, dar invariabil îi nemulţumeşti pe ceilalţi. Dacă tocmai ai 
intervenit între un client impertinent şi un angajat timorat, e greu să găseşti 
cuvintele potrivite pentru a concilia clientul şi totuşi a salva prestigiul angajatului. 
Dacă tocmai ai devenit managerul unei echipe de treizeci de veterani surmenaţi, 
e greu să ştii cum să le câştigi încrederea, stimulându-i în acelaşi timp spre 
performanţă. Dacă tocmai ţi-ai dat seama că noul angajat, ales cu atâta grijă de 
tine, nu are de fapt talentul necesar, e greu să-i dai vestea fără a-l demoraliza 
şi a-i alarma pe colegii lui. Indiferent de calea aleasă, rolul de mediator e dificil. 

Acest volum nu vrea să-ţi facă sarcina mai uşoară. Îţi oferă doar un punct 
de observaţie. Îţi oferă un mod de a căpăta o perspectivă mai clară asupra a 
ceea ce faci, a motivului pentru care o faci şi a modului în care s-o faci mai bine. 
Această perspectivă nu-ţi va indica ce să faci în fiecare situaţie. Te va ghida însă 
către o atitudine înţeleaptă. Te va ajuta să-ţi dai seama cum să statuezi 
fundamentul unui loc de muncă solid şi trainic. 

Nu-ţi putem promite miracole peste noapte. Şi nici nu ne-ai crede dacă am 
face-o. Ştii că mâine, la serviciu, vei vedea o mulţime de indivizi distribuiţi în 
posturi care nu li se potrivesc. Vei vedea mulţi manageri ce conduc după 
vechile principii ale conducerii tradiţionale. Şi cunoşti limitele a ceea ce poţi 
schimba singur. Ştii că vei putea modifica starea de lucruri doar discutând cu 
fiecare angajat în parte. Ca toţi marii manageri, te afli la începutul unui drum 
lung. 

Ceea ce-ţi putem promite e doar faptul că aceste Patru Chei reprezintă un 
început extrem de promiţător. 


Pe drumul care te aşteaptă, ia-ţi energie din acest principiu: pe măsură ce 
te debarasezi de convenţii, te vei sprijini pe două forţe convergente. Necesităţile 
companiei şi cele ale angajatului, contradictorii de la naşterea „corporaţiei”, cu 
150 de ani în urmă, încep treptat să coincidă. Astăzi, tu, managerul, te afli în 
punctul lor de întâlnire... 

Pretutindeni, angajaţii solicită mai mult de la slujba lor. Odată cu dispariţia 
altor surse ale comunităţii, angajaţii cer din ce în ce mai mult ca locul lor de 
muncă să le asigure un sentiment de împlinire şi identitate. Îşi doresc să fie 

recunoscuţi ca individualităţi. Vor o ocazie de a se exprima şi de a câştiga 
prestigiu de pe urma acestei exprimări. Numai tu, managerul, poţi crea acel 
mediu unde fiecare individ să ajungă să-şi cunoască punctele forte şi să le pună 
în aplicare în mod productiv. 

În acelaşi timp, companiile sunt în căutarea unor nedescoperite rezerve de 
valoare. Natura umană este una din aceste bogate rezerve. Dacă vor să-şi 
sporească valoarea, companiile ştiu că trebuie să exploateze aceste rezerve, În 
trecut, ele au încercat să folosească forţa naturii umane stăpânind-o şi perfecţio- 
nând-o, la fel cum omenirea a făcut cu celelalte forţe ale naturii. Ştim în prezent 
de ce acest lucru nu poate funcţiona: forţa naturii umane se deosebeşte de 
celelalte forţe ale naturii prin aceea că nu e unitară. De fapt, puterea ei stă 
tocmai în particularitatea sa, în faptul că fiecare natură umană este diferită. 
Dacă vor să folosească această forţă, companiile trebuie să găsească un 
mecanism pentru descătuşarea fiecărei naturi umane, şi nu pentru subjugarea 
ei. Tu, managerul, eşti cel mai bun mecanism pe care îl au la dispoziţie. 

Convergenţa acestor două forţe - interesul companiilor pentru valoare şi 
interesul indivizilor pentru identitate - va schimba peisajul corporativ pentru 
totdeauna. Vei găsi noi modele organizaționale, noi funcţii, noi scheme de 
retribuire, noi cariere şi noi sisteme de evaluare - toate proiectate în jurul 
principiului „Nu încerca să adaugi ceva acolo unde n-a fost nimic. Încearcă să 
pui în valoare ceea ce există deja.” Unii manageri încearcă probabil să reziste 
acestor forţe de schimbare, dar nu vor avea succes. Interesul unei companii 
pentru valoare e la fel de statornic şi irezistibil precum interesul individului 
pentru identitate. Poţi încetini aceste forţe convergente, dar nu le poţi opri. 

Poţi în schimb să le stimulezi. Poţi avea rolul de catalizator. Cei mai buni 
dintre managerii lumii ţi-au arătat cum s-o faci. 

Anexa A: „Calea Gallup”* 
pentru performanţa în afaceri 


„Care este calea de creştere constantă a valorii acţiunilor?” 


Prin studierea legăturilor dintre elementele cheie ale unei afaceri sănătoase, 
Organizaţia Gallup a dezvoltat un model care descrie calea între contribuţia 
individuală a fiecărui angajat şi obiectivul final al oricărei companii - creşterea 
valorii sale generale. Pentru companiile cotate la bursă, aceasta este cel mai 
bine măsurată, fireşte, prin creşterea preţului acţiunilor şi a valorii sale de piaţă. 
lată mai jos o schemă a itinerarului de parcurs. Urmează apoi o trecere în 
revistă a fiecărei etape. 


Pornire E 

CREŞTEREA PROFITULUI REAL DETERMINĂ 
CREŞTEREA VALORII ACŢIUNILOR 


Multe variabile influenţează valoarea la bursă a unei companii, inclusiv variabile 
externe, ce scapă controlului companiei. Dar dintre aspectele pe care o companie 
le poate controla, creşterea profitului real este cel mai important factor care determină 


* în original The Gallup Path — marcă înregistrată a The Gallup Organization - nota trad. 

creşterea acţiunilor la bursă. Subliniem „real”, pentru că există multe măsuri pe 
care o companie le poate lua pentru a influenţa profitabilitatea pe termen scurt. 
Unele sunt iniţiative operaţionale solide, precum eficientizarea sau reducerea 
costurilor; altele sunt generos descrise drept contabilitate creativă, cum ar fi reducerea 
valorii contabile a unor bunuri, aplicarea ocazională a unor preţuri agresive, forțarea 
comenzilor la sfârşitul unei perioade financiare pentru a creşte veniturile. Însă doar 
creşterea profitului pe termen lung, de pe urma operaţiunilor normale poate duce 
la o creştere autentică a valorii acţiunilor la bursă. 


CREŞTEREA DURABILĂ DETERMINĂ 
SPORIREA PROFITULUI REAL 


Creşterea profitului real poate fi indusă doar de creşterea durabilă, care e 
altceva decât „creşterea achiziționată”. O companie poate achiziţiona creştere 
printr-o varietate de tehnici — atragerea capitalului altei companii, reducerea 
preţurilor sau, o practică des aplicată de lanţurile de restaurante sau magazine, 
deschiderea cît mai multor locaţii într-un timp cât mai scurt. Toate aceste 
tehnici creează o binevenită revigorarea a veniturilor, dar nici una nu vizează 
problema menţinerii acestor venitului - de fapt, unele dintre ele chiar o 
subminează de-a dreptul. Evoluţia durabilă nu poate fi măsurată printr-o 
revigorare temporară a veniturilor, ci mai degrabă prin criterii precum venitul 
per magazin sau per produs, ori numărul de servicii per client. Aceste repere 
indică dacă veniturile tale sunt sau nu solide, dacă vor fi durabile. 


CLIENŢII FIDELI DETERMINĂ CREŞTEREA DURABILĂ 


Stimulentul cel mai bun al creşterii durabile este creşterea bazei de clienţi 
fideli. În unele industrii e de asemenea important să ai o bază în creştere de 
clienţi fideli care sunt dispuşi să cumpere şi atunci când preţul creşte. E încă 
şi mai bine dacă aceşti clienţi fideli devin promotori, alcătuind astfel o forţă de 
vânzare importantă, orală şi gratuită. 

Clienţii pot fi convinşi să încerce un produs sau serviciu prin intermediul 
vânzărilor eficiente şi a comunicaţiilor de marketing, dar adevărata fidelitate a 
clientului se poate obţine doar asigurând produse şi servicii superioare. Gallup 
denumeşte vânzările şi comunicările de marketing „promisiunea mărcii”, iar 
calitatea produselor şi serviciilor „experienţa mărcii”. O companie îşi va putea 
asigura un număr tot mai mare de clienţi fideli doar dacă „experienţa mărcii” 
respectă sau întrece „promisiunea mărcii”. 


ANGAJAŢII IMPLICAŢI EMOȚIONAL 
DETERMINA FIDELITATEA CLIENTULUI 


Jack Welch, preşedintele executiv de la General Electric, spunea la un 
moment dat: „Orice companie care încearcă să intre în competiţie... trebuie să 

conceapă un mod de a atrage implicarea emoţională fiecărui angajat.” Acest 
lucru e valabil mai ales pentru industria serviciilor, unde aproape întreaga 
valoare a companiei e oferită clienţilor de către angajaţii individuali. Dar chiar 
şi în mediile exclusiv de producţie, este improbabil să obţii produse de calitate 
în lipsa angajaţilor implicat emoţional şi fideli. 

Cele douăsprezece cercuri din schema de la pagina 213 au legătură cu 
cele douăprezece întrebări descrise în capitolul 1. Un angajat „pe deplin 
implicat emoțional”, conform definiţiei noastre, este cel care poate răspunde 
afirmativ la toate aceste douăsprezece întrebări. Aminteşte-ţi că cele patru 
unităţi de măsură a rezultatelor, pe care le-am folosit în meta-analiza noastră 
la nivel de unitate de lucru, au fost păstrarea angajaţilor, productivitatea, 
satisfacția clientului şi profitabilitatea. Deşi schema anterioară ilustrează doar 
legătura dintre angajaţii implicaţi emoţional şi fidelitatea clientului, există adesea 
legături la fel de directe între numărul angajaţilor implicaţi emoţional şi profit 
- fie indirect, prin creşterea productivităţii, fie direct, printr-o scădere 
semnificativă a fluctuaţiei personalului. 


PERSOANELE POTRIVITE, ÎN ROLURILE POTRIVITE, 
CU MANAGERII POTRIVIŢI DETERMINA 
IMPLICAREA EMOȚIONALĂ A ANGAJATULUI 


La începutul itinerariului, primele etape trebuie parcurse aproape perfect, 
altminteri celelalte conexiuni cu satisfacția clientului, creşterea venitului sau 
profit nu vor avea loc. Mai întâi, trebuie să identifici punctele forte individuale 
ale angajatului. În etapa a doua, trebuie să-l plasezi într-o poziţie care să-i 
permită să fructifice aceste puncte forte. Eşecul în îndeplinirea acestor două 
cerinţe nu poate fi remediat nici de motivaţia angajatului, nici de instruirea 
specializată. Aşa cum descrie în detaliu acest volum, când spunem „puncte 
forte” ne referim în primul rând la modelele recurente de gândire, simţire şi 
comportament ale unui individ - adică, talentele sale - şi mai puţin la aptitudinile 
şi cunoştinţele dobândite. Credem că, atunci când îşi selectează oamenii, 
companiile cheltuiesc mult prea mult timp şi bani concentrându-se asupra 
aptitudinilor şi cunoştinţelor angajaţilor şi nici pe departe destul asupra talentelor 
lor. La drept vorbind, majoritatea companiilor se împotmolesc la începutul 
acestui itinerariu pentru că n-au de unde să ştie cu precizie cât de mult talent 
angajează, nici dacă acesta e bine poziţionat. 

Dacă ai urmat cu succes aceste două etape, ajungi la răscrucea cea mai 
importantă a itinerariului. Trebuie să găseşti o modalitate de a câştiga implicarea 
emoţională acestor angajaţi talentaţi. Din nou, există mai multe căi de a o face 
- să-i plăteşti mai bine, să le asiguri avantaje mai generoase - dar acestea sunt 
soluţii meschine. Singurul mod de a câştiga cu adevărat implicarea emoţională 
a angajaţilor talentaţi este să alegi manageri de elită şi apoi să le asiguri acestor 
manageri un mediu favorabil aplicării celor Patru Chei. În acest climat, marii 
manageri îşi pot selecta oamenii cei mai buni, le pot stabili obiective precise, 

îi pot motiva şi ajuta să se dezvolte. Fiecare talent al fiecărui angajat se va 
descătuşa în performanţă orientată către client. Compania va deveni puternică. 

Compania care nu este capabilă să urmeze această etapă va fi împinsă în 
afara căii. Ea va pierde mai multe persoane talentate decât va reuşi să păstreze, 
va face angajări în poziţii nepotrivite, va face promovări în mod incorect, va 
subaprecia şi va folosi într-un mod necorespunzător angajaţii talentaţi care vor 
rămâne. Lipsită de oameni talentaţi în poziţiile potrivite, compania va trebui să 
apeleze la căi mai firave care s-o ducă spre performanţă - o supralicitare a 
marketingului, o atracţie necondiționată către achiziţie şi o deplasare frenetică 
către o creştere „achiziţionată”. Silite de competiţia puternică, aceste căi vor 
ajuta prea puţin compania. În cele din urmă, în lipsa marilor manageri care s-o 
îndrepte pe făgaşul corect, compania va pierde. 


Anexa B: Ce au spus marii manageri 


„Ce au răspuns marii manageri la cele trei întrebări 
citate în capitolul 2?” 


„Ca manager, ce ai prefera: o persoană independentă, agresivă, care a adus 
1,2 milioane din vânzări sau un bun om de echipă care a realizat cam 
jumătate din această sumă? Explică, te rog, alegerea ta." 


Marii manageri au răspuns că ar prefera un individ independent şi agresiv, 
decât un om de echipă mai puţin productiv. Ei au argumentat prin faptul că 
primul angajat era probabil mai talentat dar mai greu de condus. Cel de-al 
doilea era probabil mai puţin talentat pentru postul ocupat, dar mult mai uşor 
de subordonat. Marii manageri nu caută însă oameni uşor de condus, ci angajaţi 
care au talentul necesar pentru a deveni cei mai buni. De aceea preferă 
provocarea de a lua un om talentat şi a a-l conduce către performanţă, în loc 
să încerce să facă un individ talentat dintr-o persoană mai puţin productivă. 


„Ai un angajat extrem de productiv care nu-şi ţine niciodată documentele în 
ordine. Cum ai lucra cu această persoană pentru a o ajuta să fie mai 
productivă?” 


Marii manageri ar afla motivul pentru care acest angajat are documentele 
în dezordine. Poate că e nou în postul său şi i-ar fi de folos ceva instruire. Dar 
dacă îşi dau seama că problema lui este lipsa de talent în acest domeniu, vor 
încerca să găsească o soluţie care să-i permită angajatului să ocolească acest 
punct slab în domeniul administrativ şi să se concentreze mai degrabă asupra 
productivităţii. 


„Ai doi manageri. Unul este extraordinar de dotat pentru management, cum 
nu ai mai întâlnit. Celălalt e mediocru. Sunt disponibile două posturi: primul 
e un sector cu performanţe foarte ridicate, cel de-al doilea e unul cu probleme. 
Nici unul dintre ele nu şi-a valorificat potenţialul. Unde ai recomanda să fie 
plasat managerul de elită? De ce?” 


Marii manageri i-ar plasa întotdeauna pe cei mai talentaţi angajaţi în sectorul 
cu cea mai mare performanţă. Sintagma-cheie a enunţului este „nici unul nu 
şi-a valorificat potenţialul”. Marii manageri folosesc ca măsură excelența. Ei ştiu 
că numai un manager talentat, lucrând într-un domeniu de înaltă performanţă, 

are şansa de a ajuta acel domeniu să atingă adevăratul său potenţial. Să-l ridice 
la nivel de excelenţă este pentru managerul talentat la fel de provocator ca şi 
aducerea sectorului cu probleme deasupra mediei. Totuşi, primul e mult mai 
atrăgător şi mult mai productiv. Cu managerul talentat plasat în sectorul de 
înaltă performanţă, marii manageri afirmă că l-ar îndepărta apoi pe managerul 
mai slab şi ar alege un expert talentat pentru a se ocupa de sectorul cu 
performanţe inferioare. 

Pe cei care ar face invers, managerii de elită îi avertizează: Managerul tău 
mai puţin talentat nu va exploata niciodată la întreaga capacitate sectorul de 
înaltă performanţă, iar sectorul cu probleme s-ar putea să-l copleşească pe 
managerul talentat. În acest caz, cu cele mai bune intenţii, vei asista la eşecul 
a doi dintre oamenii tăi şi îţi vei înjumătăţi productivitatea. 


Anexa C: O selecţie de talente 


„Ce talente sunt cele mai frecvente?” 


În timpul cercetării sale, Gallup a avut ocazia să studieze excelența în sute 
de roluri diferite. Talentele necesare pentru a excela în aceste posturi sunt 
foarte variate. Dar ca răspuns la cererea multor manageri, enumerăm mai jos 
talentele cel mai des întâlnite, cu o scurtă definiţie a fiecăruia. Poţi folosi aceste 
definiţii ca un ghid atunci când decizi în funcţie de care talente ar trebui să îţi 
alegi oamenii. 


Talente competiţionale 


Realizare: năzuinţă interioară, constantă şi auto-impusă 

Chinestezie: nevoie de a-ţi cheltui energia fizică 

Robusteţe: capacitate de rezistenţă fizică 

Competiţie: nevoie de a-ţi măsura succesul comparându-te cu alţii 

Dorinţă: nevoie de a-ţi revendica importanţa prin independenţă, excelenţă, 
risc şi recunoaştere 

Competenţă: nevoie de pricepere sau cunoaştere profesională la un nivel 
înalt 

Credinţă: nevoie de a-ţi organiza viaţa în jurul anumitor valori dominante 

Misiune: năzuinţa de a-ţi pune convingerile în practică 

Sprijin: tendinţa de a-i sprijini pe ceilalţi 

Etică: o înţelegere clară a binelui şi răului, care să-ţi călăuzească faptele 

Viziune: tendinţa de a zugrăvi imagini bazate pe valori despre viitor 


Talente mentale 


Concentrare: capacitatea de a stabili obiective şi a le folosi zi de zi în 
orientarea faptelor 

Disciplină: nevoia de a-şi sistematiza viaţa şi munca 

Simţ organizatoric: abilitatea de a aranja, a orchestra 

Orientarea către muncă: nevoia de a repeta şi revedea în minte 

Gestalt: nevoia de ordine şi precizie 

Responsabilitate: nevoia de a-şi asuma în mod personal responsabilitatea 
pentru munca depusă 

Reprezentare conceptuală: abilitatea de a concepe un cadru care să dea 
sens lucrurilor 

Orientare către performanţă: nevoia de a fi obiectiv şi de a măsura 
performanţa 

Gândire strategică: abilitatea de a imagina scenarii alternative pentru viitor 

Simţ al afacerilor: aplicarea în domeniu financiar a gândirii strategice 

Rezolvarea problemelor: capacitatea de a gândi lucrurile până la capăt 
chiar pe baza unor date incomplete 

Sistematizare: abilitatea de a găsi elementele coerente în seturi de date 
incoerente 

Simţ al cifrelor: afinitate pentru numere 

Creativitate: abilitatea de a modifica structurile existente cu unele mai 
eficiente/atrăgătoare. 


Talente relaţionale 


Putere de seducţie: nevoia de a câştiga aprobarea celorlalţi 

Empatie: abilitatea de a te identifica cu sentimentele şi viziunile celorlalţi 

Relaţionare: nevoia de a construi relaţii durabile 

Multi-relaţionare: abilitatea de a construi o largă reţea de cunoştinţe 

Spirit interpersonal: abilitatea de a-şi folosi relaţiile în mod deliberat 

Percepţie individualizată: faptul de a fi conştient de diferenţele individuale 
şi de a acorda importanţă acestora 

Dezvoltator: nevoia de a investi în ceilalţi şi de a obţine satisfacţie din asta 

Stimulator: abilitatea de a crea entuziasm şi dramatism 

Spirit de echipă: nevoia de a naşte sentimente de sprijin reciproc 

Gândire pozitivă: nevoia de a privi partea bună a lucrurilor 

Persuasiune: abilitatea de a-şi convinge semenii în mod logic 

Autoritate: abilitatea de a prelua comanda 

Activator: nerăbdarea de a-i impulsiona pe alţii să treacă la acţiune 

Curaj: abilitatea de a folosi emoția pentru a înfrânge rezistenţa 


Anexa D: 


Identificarea celor douăsprezece întrebări 


„Cum a descoperit Gallup cele douăsprezece întrebări?” 


Am început cu discuţii de grup focalizate (focus group). Fiecare grup a 
inclus angajaţi de la departamentele cele mai productive ale fiecărei companii 
în parte. Un specialist în psihologia muncii de la Gallup a moderat discuţiile de 
grup, punând întrebări deschise referitoare la locul de muncă. Fiecare discuţie 
de grup a fost înregistrată. În ultimii douăzeci şi cinci de ani, Gallup a realizat 
de mii de astfel de discuţii de grup. 

Din aceste studii am dezvoltat cercetări mai largi, punând întrebări cu 
privire la toate aspectele vizând experienţele de muncă ale angajaţilor. Aceste 
cercetări au fost aplicate unui număr de peste un milion de angajaţi. După 
fiecare studiu, am făcut analize pentru a identifica factorii din interiorul datelor, 

Cinci factori au apărut cu consecvență: 


1. 


Proceduri/Mediu de lucru. Acest factor se referea la aspecte legate de 
mediul fizic de lucru - chestiuni precum siguranţă, curăţenie, retribuţie, 
beneficii şi politici. 

Şef direct. Acest factor se referea la aspecte legate de comportamentul 
şefului direct al angajaţilor - probleme precum selectarea personalului, 
recunoaştere, dezvoltare, încredere, înţelegere şi disciplină. 
Echipa/Colegi. Acest factor se referea la aspecte legate de percepţia 
angajaţilor asupra membrilor echipei - chestiuni precum cooperarea, 
obiective comune, comunicare şi încredere. 

Compania în ansamblul ei/Management de vârf. Acest factor se referea 
la chestiuni legate de iniţiativele companiei şi de lideri - probleme 
precum încrederea angajaţilor în misiunea şi strategia companiei sau 
chiar în competenţa liderilor. 

Ideea de ataşament individual. Acest factor viza probleme referitoare 
la simţul propriului ataşament al angajaţilor faţă de companie şi clienţi 
- chestiuni precum mândria celor angajaţi în companie, probabilitatea 
de a recomanda firma unor prieteni ca loc de muncă, de a rămâne în 
companie până la pensie, dorinţa de a asigura servicii excelente clienţilor. 


Deşi au fost găsiţi şi alţi sub-factori - de pildă, „comunicarea” sau 
„dezvoltarea” - aceşti cinci factori majori explică virtual toată dispersia datelor. 
lar dintre cei cinci factori, de departe cel mai important este cel vizând şeful 

direct. El explică un procentaj disproporționat de mare al dispersei în datele 
obţinute. 

Urmărind această analiză factorială, am realizat diferite analize de regresie 
asupra datelor pentru a identifica unele dintre cele mai sugestive întrebări. 
Pentru aceste analize, s-au folosit trei variabile dependente: gradul de satisfacţie 
generală; cele mai bune cinci întrebări aparţinând factorului ataşament indi- 
vidual; şi performanţa unităţilor de lucru. 

Înainte de a selecta lista finală a celor douăsprezece întrebări, am adăugat 
un ultim criteriu: Întrebările trebuiau să fie simple şi uşor de influenţat. Trebuiau 
să fie întrebări asupra cărora să se poată acţiona şi nu întrebări emoţionale de 
tip „Cât de mulţumit eşti în general de mediul de lucru?” sau „Eşti mândru să 
munceşti pentru firma ta?” 

După ce am identificat cele mai puternice douăsprezece întrebări, le-am 
supus unor riguroase analize de confirmare. Meta-analiza prezentată în acest 
volum a fost un astfel de studiu. În capitolul următor o vom descrie în detaliu. 


Anexa E: Meta-analiza 


„Care sunt detaliile meta-analizei?” 


Extras din „Meta-analiză şi analiza utilitară a legăturii dintre opiniile esenţiale 
ale angajaţilor şi rezultatele afacerii” 
Pregătită de: 
James K.Harter, Ph.D 
Ame Creglow, M.S 


Cadrul afirmațiilor esenţiale 


În decursul ultimilor 25 de ani, cercetătorii Gallup au evaluat calitativ şi 
cantitativ cele mai semnificative observaţii ale angajaţilor asupra practicilor 
manageriale. Pe lângă proiectarea unor studii specifice pentru aproape toate 
firmele cu care lucrează, cercetătorii de la Gallup au căutat să stabilească un 
ansamblu fundamental de concepte cu care să poată măsura percepții 
importante în companii de cele mai diverse tipuri. De asemenea, ei au încercat 
să facă acest lucru într-un mod care să nu fie prea complicat sau incomod 
pentru specialiştii care sunt deja împovăraţi cu alte responsabilităţi legate de 
afaceri. 

Cercetătorii de la Gallup Organization au realizat mii de discuţii calitative de 
grup, într-o mare varietate de domenii de activitate. Metodologia de la baza 
acestei cercetări a fost centrată pe studiul succesului. Gallup a studiat grupuri 
de lucru productive, ca şi indivizi productivi, timp de peste 25 de ani. În 
dezvoltarea instrumentelor de măsurare a percepţiilor angajaţilor, cercetătorii 
s-au concentrat asupra acelor chestiuni de resurse umane găsite în mod con- 
sistent ca fiind importante, asupra cărora managerii pot construi planuri de 
acţiune specifice. Treisprezece afirmaţii esenţiale au rezultat treptat din studiile 
calitative şi cantitative. Datele cantitative au fost reunite în această meta-analiză. 
Cele treisprezece afirmaţii esenţiale sunt următoarele: 


1. Satisfacţia generală — Pe o scară de la unu la cinci, unde „5” semnifică 
extrem de satisfăcut, iar „|” extrem de nesatisfăcut, cât de satisfăcut 
sunteţi de (Numele companiei) ca loc de muncă? 

2. Ştiu ce se aşteaptă de la mine la locul meu de muncă. 

3. Am echipamentul şi materialele necesare pentru a-mi face corect munca. 

4. La locul meu de muncă am posibilitatea să fac zi de zi ceea ce ştiu să 
fac cel mai bine. 

5. În ultimele 7 zile, am fost lăudat(ă) pentru munca mea bine făcută. 

6. Şefului meu sau altei persoane de la locul meu de muncă pare să-i pese 
de mine ca persoană. 

7. Există la locul meu de muncă cineva care mă încurajează să mă dezvolt. 

8. La locul meu de muncă, opiniile mele par să conteze. 

9. Misiunea sau țelul companiei mele mă fac să simt că munca mea este 
importantă. 

10. Colegii mei sunt adepţii unei munci de calitate. 

11. La locul meu de muncă am un prieten foarte bun. 

12. În ultimele 6 luni, cineva de la locul meu de muncă a discutat cu mine 
despre progresul meu . 

13. În ultimul an, am avut posibilităţi la locul meu de muncă să învăţ şi să 
mă dezvolt. 


Meta-analiză 


Meta-analiza este o integrare statistică a datelor acumulate din mai multe 
studii diferite. Ca atare, ea asigură informaţii deosebit de importante, căci limitează 
erorile de măsurare şi eşantionare, ca şi alte neajunsuri ce influenţează negativ 
rezultatele studiilor individuale. Meta-analiza elimină erorile sistematice şi asigură 
o estimare reală a legăturii dintre două sau mai multe variabile. Indicatorii 
statistici calculaţi de obicei într-o meta-analiză îi permit de asemenea cercetă- 
torului să exploreze prezenţa sau lipsa unor moderatori de relaţii. Au fost 
efectuate peste o mie de meta-analize în domeniile psihologic, educaţional, 
comportamental, medical şi de selecţie a personalului. Literatura de cercetare 
în ştiinţele sociale şi comportamentale cuprinde o multitudine de studii individuale 
cu concluzii aparent contradictorii. Însă meta-analizele îi permit cercetătorului 
să aprecieze legătura medie dintre variabile şi să corecteze sursele accidentale 
de variaţie între studii. Ele asigură o metodă prin care cercetătorii pot aprecia 
dacă validităţile şi legăturile se generalizează în situaţii diverse (de pildă, în cazul 
mai multor firme sau aşezări geografice). 

Acest material nu va oferi o reprezentare integrală a meta-analizei. Autorii 
au dorit mai degrabă să îndemne cititorii să consulte sursele care urmează, atât 
pentru informaţii legate de cadrul general, cât şi pentru descrieri detaliate a 
celor mai recente metode de meta-analiză: Schmidt (1992); Hunter şi Schmidt 
(1990); Lipsey şi Wilson (1993); Bangert-Drowns (1986); Schmidt, Hunter, 
Pearlman şi Rothstein-Hirsh (1985). 


Ipotezele şi caracteristicile studiului 
lpotezele examinate în această meta-analiză au fost următoarele: 
1. Percepția angajaţilor asupra calităţii practicilor de management măsurate 


prin cele treisprezece afirmaţii esenţiale (numite în continuare, itemi — 
termen uzual în studiile sociologice şi de management, însemnând ele- 

ment, subiect, chestiune, număr - n. edit.) este legată de rezultatele 
unităţii de lucru (de ex, unităţile care au obţinut punctaje mai ridicate la 
aceşti itemi au, în general, rezultate mai bune în afacere.) 

Validitatea percepţiei angajaţilor asupra calităţii practicilor de manage- 
ment, măsurată prin cei treisprezece itemi esenţiali, se generalizează la 
toate firmele studiate. 


Gallup a inclus în baza sa de date un total de douăzeci şi opt (28) de studii — 
efectuate în exclusivitate pentru diferite firme. În fiecare analiză, au fost folosiţi unul 
sau mai mulţi itemi esenţiali, iar datele au fost însumate la nivelul unităţii de lucru şi 
corelate cu indicatorii agregaţi de performanţă: 


satisfacţia/loialitatea clientului 
profitabilitate 

productivitate 

fluctuaţia personalului 


Cu alte cuvinte, în aceste studii, elementul analizat a fost unitatea de lucru 
şi nu angajatul individual. 

Au fost calculaţi coeficienţii de corelaţie Pearson pentru a estima relaţia 
dintre valorile medii ale percepţiei angajaţilor dintr-o unitate de lucru şi fiecare 
din aceste patru rezultate generale ale afacerii. Corelaţiile au fost calculate în 
unităţile de lucru din fiecare companie, iar coeficienţii de corelaţie au fost 
introduşi într-o bază de date pentru fiecare dintre cei 13 itemi. Cercetătorii au 
calculat apoi validităţile medii, abaterile standard ale validităţilor şi indici statistici 
de generalizare a validității pentru fiecare item, în cazul fiecăruia din cei patru 
indicatori de performanţă ai unităţilor de lucru. 

lată rezumatul studiilor care au intrat în componenţa studiului meta-analitic. 


Au fost optsprezece (18) studii care au examinat legătura dintre percepţia 
angajaţilor unei unităţi de lucru şi percepţia clienţilor asupra unităţii. 
Percepția clienţilor a inclus punctaje referitoare la satisfacția clienţilor, 
la satisfacția pacienţilor, evaluările studenţilor asupra profesorilor şi 
evaluările asupra calităţii ale unor presupuşi clienţi (cumpărători 
deghizați). Instrumentele clienţilor au variat de la studiu la studiu. Indicele 
general al satisfacţiei/loialităţii clienţilor a fost o medie a elementelor 
incluse în fiecare măsurătoare. 

Indicatori de profitabilitate au existat în cazul a paisprezece (14) studii. 
Profitabilitatea s-a definit drept procentajul de profit din venituri (vânzări). 
În cazul câtorva companii cercetătorii au folosit, ca măsură cea mai 
bună a profitului, un indicator semnificând diferenţa faţă de anul prec- 
edent sau diferenţa faţă de suma prevăzută în buget, deoarece 
reprezentau o măsură mai precisă a performanţei relative a fiecărei 

unităţi în parte. Ca urmare, a fost făcută o verificare de oportunitate 
atunci când indicatorii de profitabilitate păreau mai puţin comparabili 
între unităţile de lucru. De exemplu variabila de tip diferenţă s-a calculat 
împărțind profitul unităţii de lucru la veniturile acesteia, obținându-se 
un procentaj din care s-a scăzut apoi cel prevăzut în buget. În fiecare 
caz variabilele de profitabilitate reprezentau măsuri ale profitului, iar 
variabilele de productivitate măsuri ale cantităţii produse. 
Cincisprezece (15) studii au inclus evaluări ale productivităţii. Măsurarea 
productivităţii unităţii de lucru s-a făcut fie în cifre de venit, de venit-pe- 
persoană, pe pacient, sau o evaluare managerială bazată pe toate 
măsurătorile de productivitate existente şi pe aprecierea managerială 
referitoare la cele mai productive unităţi de lucru. În multe cazuri, a fost 
vorba de o variabilă dihotomică (unităţi de lucru de elită =2, unităţi mai 
puţin performante =1). 

Date referitoare la fluctuaţia personalului au existat în cazul a cinci- 
sprezece (15) studii. Ele au constat în procentajul anual al fluctuaţiei 
angajaţilor pentru fiecare unitate de lucru. 


În ansamblu, studiul a inclus răspunsurile a 105.680 angajaţi din 2.528 


unităţi de lucru, în medie 42 de angajaţi pe unitate de lucru şi 90 de unităţi pe 
companie. 


lată un rezumat al studiilor (pe companie) selectate după tipul domeniului 


de activitate şi al unităţii de lucru. 


Douăzeci şi opt la sută din toate unităţile de lucru cuprinse în această 
meta-analiză au fost organizaţii financiare, 21% au aparţinut domeniului 
sănătăţii, 18% au fost restaurante. Celelalte domenii incluse în meta- 
analiză au fost industria de divertisment, cea alimentară, cercetare, 
telecomunicaţie/edituri, comerţul cu profil medical, electronică, turism, 
sectorul guvernamental şi educaţie. 

Treizeci şi unu la sută din toate unităţile de lucru se ocupau de vânzarea 
cu amănuntul, iar 28% erau unităţi financiare; 21% făceau parte din 
sistemul de sănătate, 9% erau unităţi de învăţământ, iar 11% acopereau 
alte domenii de afacere. 


Există diferenţe considerabile între companii în privinţa gradului în care 


datele despre performanţă şi cele despre percepţia angajaţilor pot fi agregate 
la un nivel care să asigure analize comparative. Comerţul cu amănuntul şi 
companiile din domeniul financiar asigură numeroase ocazii pentru acest tip 
de analize, de vreme ce au în componenţa lor un mare număr de unităţi de 
lucru care folosesc aceleaşi unităţi de măsură. 

Metode meta-analitice folosite 


Analizele au inclus estimatori medii ponderaţi ai validității reale, estimatori 
ai abaterii standard a validităţilor şi corecţii ale erorilor de eşantionare şi măsurare 
în variabilele dependente pentru aceste validităţi. Forma elementară a meta- 
analizei rectifică estimatorii dispersiei doar pentru eroarea de eşantionare. Alte 
corecţii recomandate de Hunter şi Schmidt (1990) includ rectificarea unor 
„factori artificiali” de măsurare precum restricţia de interval şi eroarea de 
măsurare în variabilele de performanţă colectate. Definiţiile procedurilor de mai 
sus sunt date în secţiunile care urmează. 

Pentru acest studiu, cercetătorii au strâns date vizând performanţa pentru 
mai multe perioade de timp cu scopul de a calcula fidelitatea indicatorilor de 
performanţă în afaceri. Pentru că aceste date multiple nu au fost disponibile 
pentru fiecare studiu în parte, cercetătorii au folosit metode meta-analitice de 
distribuţie a factorilor artificiali (Hunter & Schmidt, 1990, pp.158-197) pentru a 
rectifica erorile de măsurare în variabilele de performanţă. Distribuţiile factorilor 
artificiali au fost construite, acolo unde s-a putut, pe baza verificărilor anuale 
tip testare-retestare a fidelității, din diferite studii. 

La momentul analizei, nu existau, pentru fiecare dintre tipurile de scale 
folosite, estimări la nivel de populaţie ale abaterilor standard. De aceea, nu 
s-au făcut nici un fel de corecţii pentru restricţia de interval. În mod similar, nu 
s-au făcut corecţii nici pentru erorile de măsurare în cazul indicatorilor 
independenţi (cei 13 itemi esenţiali). Pentru corecţia adecvată a erorilor de 
măsurare pentru variabila independentă la nivel de item, s-ar fi impus verificări 
de tip testare-retestare (la intervale scurte de timp). Asemenea estimări nu s-au 
putut face la momentul acestei analize. Pentru dimensiunile compozite 
(prezentate ulterior în raport) au fost calculaţi estimatori de corelaţie reală, 
folosind estimări de tip alfa Cronbach pentru valorile de fidelitate ale variabilelor 
independente. 

Aşa cum am amintit, nu s-au făcut nici un fel de corecţii privind validitatea 
sau dispersia itemilor datorată erorii de măsurare a variabilelor independente, 
nici pentru restricţia de interval. Următoarele analize ale itemilor trebuie deci 
considerate estimări precaute, iar estimările dispersiei reale trebuie privite ca 
fiind puţin mai mari decât valorile adevărate ale dispersiei. 


În orice meta-analiză, pot exista mai mulţi factori artificiali pentru care informaţia 
e disponibilă doar sporadic. De pildă, să presupunem că erorile de măsurare 
şi restricţia de interval sunt singurii factori artificiali relevante în afară de 
eroarea de eşantionare. Într-un asemenea caz, meta-analiza tipică bazată pe 
distribuţia factorilor artificiali se realizează în trei etape: 


e În primul rând, informaţia este grupată în patru distribuții: distribuţia 
corelaţiilor observate, distribuţia fidelității variabilelor independente, 
distribuţia fidelității în variabilele dependente şi distribuţia devierii de 

unităţi în parte. Ca urmare, a fost făcută o verificare de oportunitate 
atunci când indicatorii de profitabilitate păreau mai puţin comparabili 
între unităţile de lucru. De exemplu variabila de tip diferenţă s-a calculat 
împărțind profitul unităţii de lucru la veniturile acesteia, obținându-se 
un procentaj din care s-a scăzut apoi cel prevăzut în buget. În fiecare 
caz variabilele de profitabilitate reprezentau măsuri ale profitului, iar 
variabilele de productivitate măsuri ale cantităţii produse. 
Cincisprezece (15) studii au inclus evaluări ale productivităţii. Măsurarea 
productivităţii unităţii de lucru s-a făcut fie în cifre de venit, de venit-pe- 
persoană, pe pacient, sau o evaluare managerială bazată pe toate 
măsurătorile de productivitate existente şi pe aprecierea managerială 
referitoare la cele mai productive unităţi de lucru. În multe cazuri, a fost 
vorba de o variabilă dihotomică (unităţi de lucru de elită =2, unităţi mai 
puţin performante =1). 

Date referitoare la fluctuaţia personalului au existat în cazul a cinci- 
sprezece (15) studii. Ele au constat în procentajul anual al fluctuaţiei 
angajaţilor pentru fiecare unitate de lucru. 


În ansamblu, studiul a inclus răspunsurile a 105.680 angajaţi din 2.528 


unităţi de lucru, în medie 42 de angajaţi pe unitate de lucru şi 90 de unităţi pe 
companie. 


lată un rezumat al studiilor (pe companie) selectate după tipul domeniului 


de activitate şi al unităţii de lucru. 


Douăzeci şi opt la sută din toate unităţile de lucru cuprinse în această 
meta-analiză au fost organizaţii financiare, 21% au aparţinut domeniului 
sănătăţii, 18% au fost restaurante. Celelalte domenii incluse în meta- 
analiză au fost industria de divertisment, cea alimentară, cercetare, 
telecomunicaţie/edituri, comerţul cu profil medical, electronică, turism, 
sectorul guvernamental şi educaţie. 

Treizeci şi unu la sută din toate unităţile de lucru se ocupau de vânzarea 
cu amănuntul, iar 28% erau unităţi financiare; 21% făceau parte din 
sistemul de sănătate, 9% erau unităţi de învăţământ, iar 11% acopereau 
alte domenii de afacere. 


Există diferenţe considerabile între companii în privinţa gradului în care 


datele despre performanţă şi cele despre percepţia angajaţilor pot fi agregate 
la un nivel care să asigure analize comparative. Comerţul cu amănuntul şi 
companiile din domeniul financiar asigură numeroase ocazii pentru acest tip 
de analize, de vreme ce au în componenţa lor un mare număr de unităţi de 
lucru care folosesc aceleaşi unităţi de măsură. 

Metode meta-analitice folosite 


Analizele au inclus estimatori medii ponderaţi ai validității reale, estimatori 
ai abaterii standard a validităţilor şi corecţii ale erorilor de eşantionare şi măsurare 
în variabilele dependente pentru aceste validităţi. Forma elementară a meta- 
analizei rectifică estimatorii dispersiei doar pentru eroarea de eşantionare. Alte 
corecţii recomandate de Hunter şi Schmidt (1990) includ rectificarea unor 
„factori artificiali” de măsurare precum restricţia de interval şi eroarea de 
măsurare în variabilele de performanţă colectate. Definiţiile procedurilor de mai 
sus sunt date în secţiunile care urmează. 

Pentru acest studiu, cercetătorii au strâns date vizând performanţa pentru 
mai multe perioade de timp cu scopul de a calcula fidelitatea indicatorilor de 
performanţă în afaceri. Pentru că aceste date multiple nu au fost disponibile 
pentru fiecare studiu în parte, cercetătorii au folosit metode meta-analitice de 
distribuţie a factorilor artificiali (Hunter & Schmidt, 1990, pp.158-197) pentru a 
rectifica erorile de măsurare în variabilele de performanţă. Distribuţiile factorilor 
artificiali au fost construite, acolo unde s-a putut, pe baza verificărilor anuale 
tip testare-retestare a fidelității, din diferite studii. 

La momentul analizei, nu existau, pentru fiecare dintre tipurile de scale 
folosite, estimări la nivel de populaţie ale abaterilor standard. De aceea, nu 
s-au făcut nici un fel de corecţii pentru restricţia de interval. În mod similar, nu 
s-au făcut corecţii nici pentru erorile de măsurare în cazul indicatorilor 
independenţi (cei 13 itemi esenţiali). Pentru corecţia adecvată a erorilor de 
măsurare pentru variabila independentă la nivel de item, s-ar fi impus verificări 
de tip testare-retestare (la intervale scurte de timp). Asemenea estimări nu s-au 
putut face la momentul acestei analize. Pentru dimensiunile compozite 
(prezentate ulterior în raport) au fost calculaţi estimatori de corelaţie reală, 
folosind estimări de tip alfa Cronbach pentru valorile de fidelitate ale variabilelor 
independente. 

Aşa cum am amintit, nu s-au făcut nici un fel de corecţii privind validitatea 
sau dispersia itemilor datorată erorii de măsurare a variabilelor independente, 
nici pentru restricţia de interval. Următoarele analize ale itemilor trebuie deci 
considerate estimări precaute, iar estimările dispersiei reale trebuie privite ca 
fiind puţin mai mari decât valorile adevărate ale dispersiei. 


În orice meta-analiză, pot exista mai mulţi factori artificiali pentru care informaţia 
e disponibilă doar sporadic. De pildă, să presupunem că erorile de măsurare 
şi restricţia de interval sunt singurii factori artificiali relevante în afară de 
eroarea de eşantionare. Într-un asemenea caz, meta-analiza tipică bazată pe 
distribuţia factorilor artificiali se realizează în trei etape: 


e În primul rând, informaţia este grupată în patru distribuții: distribuţia 
corelaţiilor observate, distribuţia fidelității variabilelor independente, 
distribuţia fidelității în variabilele dependente şi distribuţia devierii de 

interval. Rezultă astfel patru medii şi patru dispersii grupate din ansamblul 
de studii, fiecare studiu asigurând informaţiile aferente. 

e  Înaldoilea rând, distribuţia corelaţiilor suferă corecţii în privinţa erorilor 
de eşantionare. 

e  Înaltreilea rând, distribuţia rectificată în privinţa erorilor de eşantionare 
suferă ulterior corecţii la nivelul erorilor de măsurare şi variaţiei de 
interval (Hunter & Schmidt, 1990, pp.158-159). 


În acest studiu, corecţia erorii de măsurare pentru variabila dependentă a 
fost efectuată în cazul tuturor analizelor. Meta-analiza pentru fiecare item şi 
fiecare variabilă de performanţă include o estimare a validității ponderată după 
mărimea eşantionului mediu şi dispersia la nivelul corelaţiilor - ponderând şi 
aici fiecare validitate după mărimea eşantionului. S-a calculat de asemenea 
mărimea anticipată a dispersiei corelaţiilor ponderate pe baza erorii de 
eşantionare. lată formula de calcul a dispersiei anticipate din eroarea de 
eşantionare, în meta-analiza „Bare Bones” /redusă la esențe - n. trad. ], folosind 
tehnica Hunter/Schmidt amintită în paragraful anterior: 


Ó? = (1-72 /N-1) 


Abaterile standard ale scorurilor reale au fost calculate scăzând din dispersia 
observată dispersia datorată erorii de eşantionare şi cea datorată erorii de 
măsurare din variabila dependentă. Extrăgând rădăcina pătrată din această 
cifră, a fost apoi făcută o corecție pentru efectul de atenuare în variabila 
dependentă. Mărimea dispersiei datorate erorii de eşantionare şi erorii de 
măsurare a fost împărţită la dispersia observată, pentru a calcula procentajul 
total al dispersiei explicate de aceste erori. O regulă empirică preluată din 
literatura de specialitate este aceea conform căreia, dacă peste 75% din dispersia 
validităţilor în diferitele studii se datorează erorii de eşantionare şi altor factori 
artificiali, se consideră că validitatea poate fi generalizată. Fiindcă doi factori 
artificiali ale erorii de măsurare n-au putut fi corectate în acest studiu, cercetătorii 
au ales să folosească o cifră de 70% sau mai mare pentru a determina dacă 
validităţile pot fi generalizate la toate organizaţiile. 


Rezultate 


Prezentăm mai jos un rezumat al meta-analizei pentru fiecare dintre cele 
13 afirmaţii esenţiale cu referire la criteriul satisfacţiei/loialităţii clientului. Statisticile 
au inclus numărul de unităţi de lucru prezente în analiză, numărul corelaţiilor, 
corelaţia medie observată ponderată, abaterea standard observată, abaterea 
standard a validității reale (scăzând dispersia datorată erorii de eşantionare şi 
erorii de măsurare în variabilele de performanţă), procentajul dispersiei datorate 
erorii de eşantionare şi valoarea de credibilitate la 90% (valoarea peste care se 
află 90% din validităţile reale). 

Rezultatele indică faptul că, pentru fiecare dintre cele 13 afirmaţii esenţiale, 
estimările validității reale sunt pozitive. Estimările de validitate se încadrează 
între 0,057 şi 0,191. Dacă pentru o anumită afirmaţie, valoarea de credibilitate 
la 90% a fost pozitivă, acest item a fost considerat generalizabil, în sensul că 
validitatea reală este întotdeauna pozitivă. Afirmațiile pentru care peste 70% din 
dispersia validităţilor poate fi explicată au fost consideraţe generalizabile, în 
sensul că validitatea nu variază de la un studiu la altul. Unsprezece (11) din cele 
13 elemente au avut valori de credibilitate la 90% pozitive, iar şase (6) nu au 
variat de-a lungul studiilor. 

Interesant este că, în cazul afirmației esenţiale 12 („În ultimele 6 luni, cineva 
de la locul meu de muncă a discutat cu mine despre progresul meu.”), calculele 
indică faptul că un procent de 148% din dispersia validităţilor de-a lungul 
studiilor se datorează erorii de eşantionare. Interpretarea acestui fapt este 
următoarea: din întâmplare a existat de-a lungul studiilor o variabilitate mai 
mică în acest set de date a corelaţiilor observate decât s-a anticipat pe baza 
erorii de eşantionare aleatoare, corespunzătoare numărului de unităţi de lucru 
din fiecare studiu şi pe baza erorii de măsurare a variabilei dependente. Doi alţi 
itemi au prezentat de asemenea un procent de peste 100% a dispersiei expli- 
cate, pusă pe seama doar a erorii de eşantionare. Semnificaţia practică a 
mărimii corelaţiilor descrise aici va fi luată în discuţie după secţiunea rezultatelor. 
În cazul acelor validităţi ale afirmațiilor esenţiale care nu păreau să se generalizeze 
în rândul companiilor, este posibil să existe alte variabile care să modereze tăria 
legăturii dintre percepțiile angajaţilor şi satisfacția clienţilor. De pildă, poate că 
moderatorul pentru „opiniile contează” este măsura în care managerul nu 
numai că ascultă părerile angajaţilor săi, dar le şi foloseşte pentru a influenţa 
clientul. Printre afirmaţiile esenţiale cu validităţile reale, cele mai ridicate, care 
par să se generalizeze în rândul companiilor, sunt următoarele: 


e La locul meu de muncă am un prieten foarte bun. 

e La locul meu de muncă am posibilitatea să fac zi de zi ceea ce ştiu să 
fac cel mai bine. 

e Ştiu ce se aşteaptă de la mine la locul meu de muncă. 

e  Şefului meu sau altei persoane de la locul meu de muncă pare să-i pese 
de mine ca persoană. 


Atunci când sunt deduse estimări de generalizare multiplă, eroarea de 
eşantionare de ordin secund poate uşor influenţa rezultatele. Pentru a calcula 
dispersia procentuală medie explicată, a fost folosită următoarea formulă: 


1 


în 0 PIN MN 
Herenţa = CC Dir)7K 


În medie, un procent de 66,96% din dispersie a fost explicat de validităţile 
afirmațiilor esenţiale, la criteriile satisfacţiei clienţilor. În timp ce validitatea reală 

medie este clar pozitivă, tăria legăturii poate fi uşor moderată de una sau mai 
multe variabile diferite. E important să amintim cititorului că aceste estimări 
n-au fost încă rectificate pentru alţi factori artificiali, precum eroarea de măsurare 
în variabila independentă şi restricţia de interval. Odată ce ele vor fi fost rectificate 
în privinţa altor factori artificiali, probabil nu va fi rămas prea mult loc pentru 
detectarea unor legături moderatoare substanţiale. 

lată în continuare aceeaşi analiză sumară a afirmațiilor esenţiale, privind 
relaţia lor cu criteriile de profitabilitate. Zece (10) din 13 elemente au avut valori 
de credibilitate la 90% pozitive, şi poate fi explicat peste 70% din dispersia validităţilor 
pentru nouă elemente. Procentajul mediu al varianţei explicate este, în rândul 
elementelor, de 69,21%. Din nou, mai e ceva loc (nu prea mult) pentru posibile 
relaţii de moderare. Cele care nu pot fi generalizate sunt cele referitoare la 
„discuţia despre progres”, „misiune”, „materiale şi echipamente” şi „prieten foarte 
bun”. Cam jumătate din dispersia validităţilor pentru aceşti itemi este explicată 
de eroarea de eşantionare şi eroarea de măsurare în variabila dependentă. 
Afirmațiile esenţiale care par să se generalizeze în rândul companiilor şi care tind 
să aibă cele mai ridicate validităţi după criteriul profitabilităţii, sunt: 


e  Satisfacţia generală 

e Colegii mei sunt adepţii unei munci de calitate. 

e La locul meu de muncă am posibilitatea să fac zi de zi ceea ce ştiu să 
fac cel mai bine. 

+  Şefului meu sau altei persoane de la locul meu de muncă pare să-i pese 
de mine ca persoană. 


lată un rezumat al statisticilor meta-analizei şi a generalizării validității pentru 
cei 13 itemi eseniali referitor la criteriile productivităţii. Din nou, legăturile au 
fost pozitive. Toate valorile de credibilitate la 90% au fost pozitive, şi am putut 
explica peste 70% din dispersia validităţilor pentru 11 dintre afirmaţiile esenţialei. 
Procentajul mediu al dispersiei explicate, în rândul itemilor, este de 83,72%, 
indicând foarte puţin loc rămas pentru posibili moderatori. A existat însă variaţie 
în dimensiunea estimărilor validității reale în rândul itemilor. ltemii cu cele mai 
ridicate estimări de validitate după criteriul productivităţii au fost: 


e Ştiu ce se aşteaptă de la mine la locul de muncă. 

e La locul meu de muncă, opiniile mele par să conteze. 

e Misiunea sau țelul companiei mele mă fac să simt că munca mea este 
importantă. 

e  Satisfacţia generală. 

e Colegii mei sunt adepţii unei munci de calitate. 


În final, iată rezumatul statisticilor meta-analizei şi a generalizării validității 
pentru itemi privind legătura lor cu fluctuaţia personalului. Patru elemente au 

avut valori de credibilitate la 90% negative, iar două au fost în jur de zero. Deci, 
pentru şase elemente putem fi destul de siguri că sensul legăturii este negativ 
(conform ipotezei în cazul fluctuaţiei personalului). Am putut explica peste 70% 
din dispersia validităţilor, pentru zece itemi. Procentajul mediu al dispersiei 
explicate este de 91,96% în rândul itemilor, sugerând din nou foarte puţin loc 
rămas pentru moderatori. Interesant este că una dintre cele mai ridicate estimări 
de validitate reală a apărut în cazul itemului nr. 13 („Am echipamentul şi materialele 
necesare pentru a-mi face corect munca.”). Felul cum percepţia angajaţilor cu 
privire la acest item, se leagă de fluctuaţia personalului, nu variază mult de la 
o companie la alta. ltemii cu cele mai ridicate corelaţii negative ce par să se 
generalizeze în rândul companiilor au fost: 


e Am echipamentul şi materialele necesare pentru a-mi face corect munca. 

e  Satisfacţia generală. 

e  Şefului meu sau altei persoane de la locul meu de muncă pare să-i pese 
de mine ca persoană. 


În tabelul 1 găsim un rezumat al statisticilor calculate pentru fiecare dintre 
cele patru măsuri ale criteriilor generale de performanţă incluse în studiu. 
Tabelul prezintă numărul mediu de studii pe variabilă, numărul mediu de unităţi 
de lucru în care au fost întrebaţi itemii, corelaţiile medii observate pe item şi 
validitatea reală medie. 

În general, itemii s-au corelat la nivel similar cu criteriile client, profitabilitate 
şi productivitate, şi la un nivel inferior cu fluctuaţia personalului. 


TABEL 1 Rezumat al valorii statistice ale itemilor 


Nr. de Corelaţie  Validitate 
Criteriu de Nr.de unităţi medie medie 
Măsurare studii de lucru observată reală 
Client 18 2.170 0,107 0,122 
Profitabilitate 14 1.490 0,084 0,133 
Productivitate 15 1.148 0,126 0,128 
Fluctuaţie personal 15 1.552 —0,023 -0,045 


Pe baza corelaţiilor incluse în aceste analize, corelația meta-analitică medie 
a fost de 0,107. Utilitatea practică a mărimii acestor corelaţii este luată mai târziu 
în discuţie în Harter&Creglow, 1998. 

În tabelul 2 avem un rezumat al itemilor care au avut valori de credibilitate 
la 90% pozitive (înregistrând valoare nulă sau negativă pentru măsura fluctuaţiei 
de personal) şi în care peste 70% din dispersia validităţilor a fost explicată. Cu 
privire la satisfacția clienţilor, şase itemi au îndeplinit acest criteriu. 

Nouă itemi au corespuns criteriului în cazul rezultatele de profitabilitate, iar 
unsprezece itemi au corespuns acestui criteriu pentru rezultatele de producti- 
vitate. Cinci din cele 13 elemente au îndeplinit criteriul amintit cu privire la 
fluctuaţia personalului. 


TABEL 2 Itemii cu coeficienți de corelație meta-analitică care sunt 
generalizabili de la o organizaţie la alta 


Item esenţial Client  Profitabilitate  Productivitate Fluctuaţie 
personal 

1) Satisfacţie generală x x K 

2) Ştiu ce se aşteaptă x x x x 

3) Materiale/echipamente i x 


4) Posibilitatea de a face ceea ce 
ştiu să fac cel mai bine x 
5) Recunoaştere/laudă x 
6) Grijă faţă de mine x 
7) Încurajarea dezvoltării 
8) Opiniile contează 
9) Misiune/țel 
10) Devotaţi calității x 
11) Prieten foarte bun x 
12) Discuţii despre 
progres x x 
13) Ocazii de a învăţa 
şi a mă dezvolta x 


CE EE] 


CE- ER i 


Calculul corelațiilor dimensionale 
ltemii au fost combinaţi în patru structuri teoretice frecvent folosite şi 
predate la Şcoala de Management Gallup: 


Tabăra de bază: „Ce obţin?” 
Element 2 Ştiu ce se aşteaptă 
Element 3 Materiale/echipamente 


Tabăra 1: „Ce ofer?” 


Element 4 Posibilitatea de a face ceea ce ştiu să fac 
cel mai bine 

Element 5 Recunoaştere/laudă 

Element 6 Grijă faţă de mine 

Element 7 Încurajarea dezvoltării 

Tabăra 2: „Oare locul meu e aici?” 


Element 8: Opiniile care contează 
Element 9: Misiune/ţel 

Element 10: Devotaţi calităţii 
Element 11: Prieten foarte bun 


Tabăra 3: „Cum putem evolua?” 
Element 12: Discuţii despre progres 
Element 13 Ocazii de a învăţa şi a mă dezvolta 


Credibilitatea dimensiunilor compozite de mai sus este examinată în Harter 
(1998). 

Estimările de credibilitate a dimensiunilor de mai sus şi suma celor 12 itemi 
(toate, cu excepţia satisfacţiei generale) au fost folosite pentru corectarea erorii 
de măsurare a variabilei independente. În estimarea corelaţiilor dimensiunii 
compozite cu criteriile, a fost elaborată o distribuţie a corelaţiilor inter-item la 
nivel de unitate de lucru şi combinată în cele 12 studii. În vreme ce majoritatea 
celor 12 itemi a fost inclusă în cea mai mare parte a studiilor, numărul itemilor 
incluşi a oscilat de la un studiu la altul. Din acest motiv, au fost calculate statistici 
ale itemilor, iar estimările meta-analitice ale itemilor au fost folosite pentru a 
calcula corelaţiile dimensiunilor compozite cu diferitele criterii. Pentru că în 
analize s-a folosit alternativ atât scala de tip Da/Nu/Nu ştiu, cât şi scala tip Likert 
cu cinci trepte (cu răspunsuri de la unu la cinci), cercetătorii au calculat 
corelaţiile inter-item medii ponderate, plecând de la proporţia celor două tipuri 
de scale folosite. 

În eşantionul general al studiilor, 19 studii au folosit scala de la unu-a cinci, 
iar 9 au folosit scala Da/Nu/Nu ştiu. Corelaţiile inter-item medii ponderate, calculate 
pe baza proporţiei generale de mai sus a studiilor, sunt prezente în Anexa B. De 
corelaţiile inter-item a fost nevoie pentru estimarea scorului compozit. (Hunter & 
Schmidt, 1990, p.455). Scorurile compozite au fost calculate precum urmează: 


= _l+(n-1)rxx 
ai 


Cxx = co-variaţia medie a itemului 
rxy = corelaţia medie dintre item şi criteriu 
Txx = intercorelaţia medie a itemului 


fx, = corelaţia de scor compozit 


234 ANEXE 


Pentru suma celor 12 elemente, corelaţia de scor reală este de 0,19 cu 
criteriile satisfacţia/loialitatea clienţilor, profitabilitate şi productivitate (Pentru 
corelaţii de scor real, numitorul devine produsul dintre rădăcina pătrată din 
credibilitatea variabilei dependente şi rădăcina pătrată din credibilitatea variabilei 
independente). Corelaţia de scor reală cu fluctuaţia personalului este negativă, 
dar de mărimi mai mici. Dimensiunea care corelează cel mai puternic cu 
fluctuaţia personalului este Tabăra de bază. Ca atare, unităţile de lucru cu 
angajaţi care au afirmat că ştiu ce se aşteaptă de la ei şi că dispun de materialele 
şi echipamentul necesar pentru a-şi face bine munca, prezentau tendinţă spre 
o fluctuaţie de personal mai redusă, în comparaţie cu alte unităţi de lucru. 
Dimensiunea care corela cel mai puternic cu profitabilitatea a fost Tabăra 1. 
Dimensiunile prezentând legăturile cele mai puternice cu satisfacţia/loialitatea 
clienţilor au fost Tabăra de bază şi Tabăra 2. Tabăra 3 a fost cea mai puţin 
corelată cu rezultatele afacerii, deşi a avut legătură pozitivă cu satisfacția clienţilor, 
profitabilitate şi productivitate. 


Pentru mai multe detalii asupra acestor aspecte, precum şi altor rezultate 
vezi lucrarea „O meta-analiză şi analiza utilității legăturii dintre percepțiile esenţiale 
ale angajaţilor şi rezultatele afacerii”, întocmită de dr. Jim Harter şi Ame Creglow, 
disponibilă la sediul nostru din - 47 Hulfish St., Princeton, N. J. Extrasul de mai 
sus a fost redactat în 1998. Lucrarea este actualizată anual, cu ultimele descoperiri 
ale cercetătorilor de la Gallup. 


MULŢUMIRI 


Dr. George H. Gallup a fondat Organizaţia Gallup cu credinţa fermă că 
fiecare individ are dreptul de a fi auzit, sau după cum spunea: „există patru 
miliarde de feluri în care îţi poţi trăi viaţa şi ar trebui să le studiem pe toate”. 
Dr. Donald O. Clifton a făcut pionierat în studierea sistematică a punctelor forte 
ale individului şi a dezvoltat conceptul de talent. Această carte este produsul 
spiritual al curiozităţii creatoare a celor doi oameni de ştiinţă. 

O asemenea carte necesită concentrare. Necesită claritate şi energie şi 
nerăbdare şi pasiune. Necesită dragoste. Jim Clifton le-a întruchipat pe toate 
acestea, astfel a fost motorul cărţii de la început până la sfârşit. 

A durat ceva până când cartea noastră a căpătat forma actuală. Primele 
ciorne erau ezitante şi n-au rezistat. Pentru a ne descurca prin bâjbâielile noastre, 
ne-am adresat câtorva oameni speciali. Richard Hutton ne-a ajutat cu un deosebit 
simţ al ritmului, cu umorul şi dramatismul său şi, cu deconcertanta sa abilitate 
de a pricepe ceea ce vrem să spunem, chiar înainte de a o face. Alec Gallup 
a studiat textul cu ochiul clasicului şi (sperăm) ne-a ferit, stilistic vorbind, de a 
aluneca, pe alocuri, în jargon. Jane Buckingham a îndurat împreună cu noi, 
ciornă după ciornă - şi chiar mai mult decât atât — reuşind să nu piardă din 
vedere esența şi claritatea. Orice părere aţi avea despre cartea în forma actuală, 
fiţi recunoscător că nu aţi văzut-o înainte de a fi pus mâna pe ea, cei trei! 

Organizaţia Gallup este recunoscută la nivel mondial pentru sondajele sale 
politice. Dar această carte nu este despre sondaje, ci despre locurile de muncă 
performante şi despre managerii care au construit aceste locuri de muncă. Lui 
Larry Emond i se datorează faptul că lumea îşi lărgeşte percepţia asupra 
Organizaţiei Gallup, incluzând şi descoperirile noastre din domeniul opiniei şi 
talentului angajaţilor. Cartea a câştigat enorm din nemaipomenita lui abilitate de 
a formula totul foarte clar. 

The Gallup Organization a pus întrebări timp de şaptezeci de ani. Sarah Van 
Allen, cu experienţa şi sensibilitatea sa, a reuşit să menţină textul în limitele 
tradiţiei Gallup de integritate în măsurători şi raportarea rezultatelor. 

În această carte am sistematizat un corpus de cunoştinţe ce existau deja 
în Gallup. Colegii noştri Dr. Jim Harter, Jan Miller, Dr. Mick Zangari, Dr. Kathie 
Sorensen, Dr. Glen Phelps şi Graeme Buckingham au descoperit o mare parte 
a acestei cunoaşteri, pe care ne-au împărtăşit-o de-a lungul anilor. Le rămânem 
profund datori. 

Înainte de a se găsi cineva să sistematizeze toate datele existente şi să le 
facă accesibile la AdevarulGol-Golut(Fapte.com autorii vor avea nevoie de 

„pescuitori de perle”. Cei mai eficienţi dintre aceştia sunt tenace, încântători, 
neobosiţi şi deconcertant de optimişti, de genul — „Adâncimea exactă la care 
s-a scufundat capsula spaţială Mercury? Sunt sigur că pot afla asta!” Noi am 
avut parte de cel mai bun în domeniu, în persoana Antoinettei Southwick. 

De-a lungul celor şaptezeci de ani, Gallup Organization a colaborat cu 
unele dintre cele mai bune firme din lume. Am învăţat multe din aceste 
parteneriate, însă poate cel mai mare câştig a constat în şansa de intra în 
legătură cu manageri de excepţie. Pentru viziunea, conceptele şi pasiunea lor 
de a crea locuri de muncă axate pe individ, vom păstra în memorie oameni ca 
Ronni Fridman, Kevin Cuthbert şi Mel Warriner. Le mulţumim pentru discuţiile 
minunate pe care le-am avut. Aşteptăm multe alte asemenea discuţii 

Nu aveţi de-a face cu o carte de teorie. Aici se aud vocile unui milion de 
angajaţi şi a peste opt mii de manageri. Timpul lor şi opiniile lor au fost nepreţuite. 
Dar, în special, câţiva manageri ne-au oferit şi mai mult. Ne-au oferit istorioare 
şi scheme şi detalii preţioase, pe care le-am folosit pentru a da viaţă mesajului 
cărţii. Pentru a-i feri de indiscreţii, le-am schimbat numele şi n-am deconspirat 
domeniul lor de activitate. Ei se recunosc în text, şi le mulţumim. 

De asemenea, mulţumiri speciale familiei Linda şi Mitch Hart care ne-au 
fost suporteri devotați. 

Când am început acest proiect, eram familiari cu materia cărţii dar nu ne 
simţeam în largul nostru în lumea cărţii. Ghidul nostru a fost Joni Evans, agenta 
noastră de la William Morris, care ne-a ajutat să diferenţiem între prieteni şi 
inamici, între adevăruri şi vise. Plină de candoare când noi eram încordaţi la 
maximum, sigură de sine când noi ne-am fi descurajat, cap limpede atunci 
când ne poticneam, şi - cel mai important lucru - încrezătoare, Jodi şi inspiratului 
ei asociat, Tiffany Erickson, ne-au condus către rezultatul corect, către partenerii 
corecţi, astfel că totul a decurs în bună regulă. 

Fred Hills a fost editorul nostru la Simon&Schuster. După ce am aflat că tot 
el fusese editorul lui Nabokov, tracul nostru a atins cote maxime. Dar el ne-a 
scos din nesiguranţă şi ne-a făcut să ne concentrăm asupra cărţii pe care o 
scriam. Experienţa şi consilierea lui neîntrerupte laolaltă cu viziunea colabo- 
ratoarei sale, Priscilla Holmes, au canalizat eforturile noastre în cartea pe care 
o aveţi în mână. Calitățile îi aparţin, slăbiciunile ne aparţin. 

Nu poţi scrie o carte fără să ai pe cineva foarte apropiat, care să creadă 
că o poţi face. Când urcuşul părea din ce în ce mai greu, încrederea familiilor 
noastre ne-a împins, centimetru cu centimetru, până când am reuşit să trecem, 
fericiţi de cealaltă parte. Mulţumesc, Jane şi Michael, Graeme, Jo, Neil, Pippa, 
Nader şi Ingrid, Tim, Miles şi Steve, Tammy, Katie şi Clayton: ştim cât vă datorăm. 

